
CUPRINS 


TABEL CRONOLOGIC 


1786 În familia paharnicului Toma Stamati vede lumina zilei fiul 
Constantin, probabil la Huşi. 


1806 20 noiembrie C. Stamati intră în serviciul vistieriei Principatu- 
lui Moldovei ca slujbaş de cancelarie. 


1808 27 iunie Această dată o are manuscrisul Galatia. Tragodie 
păstorească a domnului Florianu, traducere din greceşte — 
prima încercare literară cunoscută a lui C. Stamati. În 1813 
aceeaşi operă a scriitorului francez Stamati o tălmăceşte de pe 
original. 


1812 Odată cu anexarea teritoriului dintre Prut şi Nistru la Imperi- 
ul rus familia Stamateştilor, ca şi alte familii boiereşti ce 
aveau moşii în Basarabia, se stabileşte cu traiul la Chişinău. 


1812 16 noiembrie — 18286 aprilie 
C. Stamati lucrează în instanţele administrative şi judecătoreşti 
ale regiunii. Pentru sârguinţa şi capacităţile de care a dat 
dovadă la îndeplinirea obligaţiilor de serviciu i se conferă ran- 
gul de consilier titular (1818) şi e decorat cu ordinul sf. Ana 
de gradul III (1826). 


1817 7 mai Încetează din viaţă Toma Stamati. 


1820—1823 În aceşti ani Stamati l-a cunoscut personal pe A. S. Puşkin, 
exilat în Basarabia. S-au păstrat mărturii despre întâlnirile şi 
discuţiile întreţinute de Stamati cu poetul rus, din opera căruia 

1826 


1828 


1830 


1830 


1834 


1834 


va traduce poemul Prizonierul din Caucaz sub titlul Prizoni- 
erul la cerchezi şi fecioara cercheză (1824). 


26 septembrie Se căsătoreşte cu Ecaterina, una din fiicele cămi- 
narului Tudorache Ciurea, proprietar de moşii pe ambele maluri 
ale Prutului. 


4 mai La Chişinău în familia lui C. Stamati se naşte viitorul 
prozator şi dramaturg Constantin Stamati-Ciurea. 


ae 


20 februarie În “Albina românească“ vede lumina tiparului 
tălmăcirea poeziei lui G. Derjavin Dumnezeu sub titlul Odă 
către Dumnezeu. Traducerea se datora lui C. Stamati, dar s-a 
publicat sub numele lui N. Dimachi, care introdusese în textul 
poetului basarabean substanţiale modificări şi care text ajunsese 
la redacţie ca aparţinând lui N. Dimachi. Traducerea a mai 
apărut în crestomaţia lui I. Ghinculov Colecţie de opere şi 
traduceri, în proză şi în versuri, pentru exerciţii în limba 
valaho-moldavă (SPg, 1840). 


iulie Vizitând iarmarocul de vară de la Fălticeni, Stamati a 
luat cunoştinţă de “urmările desfrânate ale junimii de atun- 
cea”, precum menţiona el mai târziu, care l-au determinat să 
scrie schiţa Geniul vechi al românilor şi românii de astăzi. 


18 martie În suplimentul la nr. 29 al “Albinei româneşti” vede 
lumina tiparului poezia Străjariul taberii (ulterior Sentinela 
taberii de la Copou la 1834), însoţită de o scrisoare a autoru- 
lui “către cinstita redacţie”, dezvoltată mai târziu în schiţa 
Domnul Moldovei, Marele Ştefan al VI, şi bravul său hatman 
Arbore. 


19 martie C. Stamati e ales membru de onoare al Societăţii 
medico-istorico-naturale din laşi. Cu această ocazie Gheorghe 
Asachi îi expediază diploma şi o scrisoare, în care, printre 
altele, îşi exprimă din partea societăţii speranţa de a se folosi 
de râvna şi de dragostea scriitorului basarabean “pentru toate 
cele ce pot spori binele patriei”. 

1835 


1837 


1838 


1839 


1840 


1841 


1843 


1850 


1853 


9 februarie Se stinge din viaţă Ecaterina, la vârsta de numai 
30 de ani. Sub impresia acestei grele pierderi Stamati scrie 
poeziile Însuşi în singurătate, Porumbiţa stingheră, Epitaful 
ş.a. 


Se căsătoreşte cu Suzana, fiica boierului bucovinean Andrei 
Gafencu. 


19 noiembrie În “Foaie pentru minte, inimă şi literatură“ din 
Braşov apare în traducerea lui Stamati discursul Cuvânt către 
ucenicii şcoalei ținutului Hotin, ruşi şi moldoveni..., rostit de 
A. Hâjdeu la 25 iunie 1887. Discursul va mai fi tipărit în 
“Curierul românesc” din 21 şi 283 ianuarie 1889, apoi în ediţie 
aparte la Iaşi (1855) şi, parţial, în “Lepturariu rumânesc” (t. 
IV, p. 1), Viena, 1864. 


În vara acestui an Stamati se află în Bucovina, vizitează mă- 
năstirea Putna şi vechea cetate de scaun a Moldovei Suceava. 
Impresiile din această călătorie şi meditaţiile scriitorului asupra 
trecutului şi stării din prezent a ţării şi-au găsit reflectare în 
eseul Suceava şi Alexandru cel Bun în secolul al XV-lea. 

În revista “Dacia literară“ pe lunile martie-aprilie apare po- 


emul Gafiţa blestemată de părinţi şi o traducere din Hugo 
Floarea către flutur. Cântecul Gafiţei către cuconaşul său. 


2 decembrie Este ales corespondent al Societăţii de istorie şi 
antichităţi din Odesa. 


La Cantora Foiei Săteşti a lui M. Kogălniceanu se publică în 
ediţie aparte poemul Povestea povestelor, intitulat ulterior 
Eroul Ciubăr Vodă. Fabula fabulelor vechi populare sau Ro- 
lando furios moldovenesc. 

În “Analele Societăţii de istorie şi antichităţi din Odesa” se 
publică articolul Despre Basarabia şi cetăţile ei vechi. 


În “Almanah pentru români”, supliment la “Calendar pe anul 

1854 


1855 


1859 


1863 
1866 


1868 


1869 


1853”, apare adaptarea din V. Jukovski Fiica lui Decebal şi 
Armin cântăreţul. 


În “Almanah pentru români”, supliment la “Calendar pe anul 
1854”, apare schiţa Suceava (Suceava şi Alexandru cel Bun 
în secolul al XV-lea). 


Văd lumina tiparului poeziile Stejarul singuratic (în “Calen- 
dar pentru poporul românesc pe anul 1855”), Groaza la 1822 
(ulterior Arderea Iaşului la 1822, în “Foiletonul Zimbrului”, 
nr. 2 din 380 ianuarie), Dorinţă sau videnie (în “Foiletonul 
Zimbrului”, nr. 5 din 20 februarie). 


Apare ediţia a doua a “Daciei literare” cu poemul Gafiţa bles- 
temată de părinţi şi Floarea către flutur. Cântecul Gafiţei 
către cuconaşul său. 


Din acest an datează eseul Ştiinţi filologice şi istorice. 


În “Ateneul român”, nr. 6—7, este retipărit poemul Dorinţă 
sau videnie (Dorul de patrie). 

La 22 aprilie împreună cu Alexandru Hâjdeu şi cu Ion Străjescu 
este ales membru al Societăţii literare române, viitoarea Acade- 
mie, din care se retrage însă din cauza sănătăţii, în locul lui 
— rămas vacant — fiind ales un alt basarabean, Ştefan Gonata. 


La începutul anului la Iaşi vede lumina tiparului volumul de 
sinteză al scriitorului Muza românească. Compuneri origina- 
le şi imitații din autorii Europei, editor fiind Teodor Codrescu. 


12 septembrie C. Stamati se stinge din viaţă. A fost înmormân- 
tat la Ocniţa. 


CUPRINS 


PROCUVÂNTARE 


[la Muza românească. Compuneri originale 
şi imitații din autorii Europei] 


“Nimic pentru noi şi totul pentru 
patrie”. 

(Cuvinte neuitate 

ale dlui Barbu Catargiu!) 


Tot omul e dator ţării sale cu persoana şi averea sa. 
Oşteanul patriot îşi răpune viaţa pentru ţara sa, dregătorul 
civil nu-şi cruţă sănătatea pentru ţara sa, călugărul cu- 
vios petrece în singurătate, rugându-se pentru mântuirea 
poporului ţării sale, plugarul aduce banul său în vistieria 
ţării sale; eu însă, fiind din copilărie înstrăinat din vechea 
mea patrie, Moldova, unde m-am născut, nu avui nici un 
prilej să-i aduc vreun folos; am socotit deci să-i hărăzesc 
de departe umilitul rod al îndeletnicirilor mele, ca o pârgă 
mulţumitoare şi pentru ca să rămâie o urmă că am fost şi 
eu odinioară fiul Moldovei. 

Vai de omul care trăieşte numai pentru sine, defăimând 
originea naţiunii sale, unul ca acesta, ca şi cosmopolitul 
lainic şi egoist, zice: “Acolo e patria mea, unde pot să 
trăiesc bine, iar murind eu toată lumea moare cu mine”. 
Acesta e un fiu ingrat ce muşcă mâna care l-a hrănit; 

acesta trăieşte în ţară ca trântorul în stup; şi, în fine, 
acest fel de paraziți trebuie interiţi din ţară, căci ei corump 
patriotismul celorlalţi cetăţeni. Eu aşa gândesc despre 
românii, ce trăiesc numai pentru sine, întocmai ca ebreii 
şi alţi venetici, ce se oploşesc în ţările românilor numai 
pentru al lor interes şi-şi bat joc de Românie... Deci criti- 
ca aceasta neplăcută va atinge numai pe acei care nu vo- 
iesc să facă ceva pentru muma patrie, căreia îi sug laptele. 

Am întrebat pe mulţi din români dacă aceea ce am 
scris eu însumi sau am imitat din alţi autori poate fi de 
folos sau de stricăciune compatrioţilor mei, şi unii mi-au 
răspuns cu ironie: că dacă folos nu va aduce, cel puţin va 
adormi pe-acei ce nu pot dormi noaptea; iar alţii le-au 
criticat cu rezon, zicând că eu le-am scris după idioma şi 
ortografia veche a limbii serbo-române, introdusă la noi 
în secolul 14-lea. Ş-aceasta este adevărat!!!... Eu scriu în 
Basarabia, patria mea cea nouă, unde locuiesc de la 1812 
şi unde nu s-a putut introduce studiul şi înţelegerea dia- 
lectului neolatin? de acum al României; acest dialect re- 
format, ce înfloreşte în învecinatele cu Basarabia ţări 
române, noi, basarabenii, nici îl ştim, nici îl prea înţelegem, 
fiind mai cu totul latinizat, ba nici putem citi (afară de 
un mic număr, şi acela cu greu) cărţile scrise cu stilul şi 
ortografia aceasta nouă... Şi îndrăznesc a zice că nici ţăra- 
nii români din Moldo-Valahia nu le prea înţeleg. 

În consideraţiunea acestor împrejurări nime nu tre- 
buie a-mi imputa că scriu ca un autor popular, rustic, 
mai mult pentru acei ce sunt deprinşi cu stilul vechi al 
românilor, care a fost şi este limba mea maternă şi co- 
mună pentru noi toţi, până la începutul reformelor în 
România. lar nu pentru învățații români de acuma, care 
cu dezgust au criticat ortografia şi cacofonia acestui stil 


8 


în elegia mea Gafiţa, tipărită la 1840 în Iaşi”, când, din 
contra, noi, scriitorii români, câţi mai suntem în Basara- 
pia, s-ar cădea să fim ascultați cu indulgență, căci în alt 
fel ne pierdem curajul a mai scrie sau speranţa că va citi 
cineva ceea ce am scris. 

Însă pe mine şi decât critica filologilor m-a uimit mai 
mult, când mă aflam în laşi, o altă împrejurare şi mai 
tristă, căci cu ochii mei am văzut sute de tomuri din 
compunerile moldo-valahilor ş-a românilor din Ardeal, mai 
demne decât ale mele, mucezând la un bibliopol de-acolo, 
necumpărate, poate şi necitite de nime (dar foarte lăudate 
de toţi); nu ştiu la Bucureşti şi în ţara Ardealului cum va 
fi, pe când la librarii francezi, tot de-acolo, nu ajungeau 
prin mâinile românilor romansurile şi poeziile aduse de la 
Paris şi Bruxella. Aşadar, hotărâsem să arunc în foc tot 
ce am scris. Însă tocmai atuncea mi se înfăţişează un 
amic, căruia spuindu-i ce gândeam să fac, el m-a încura- 
jat, aducându-mi aminte de o fabulă persană, “precum că 
odinioară o picătură de apă căzând din nori se tânguia 
amar, în cursul său spre pământ, că are să pice şi să se 
mistuiască în adâncimile oceanului zicând: “Vai mie! ce 
însemnez eu, o picătură, într-un noian ca oceanul! Cine 
mă va şti sau mă va simţi că aş fi fost şi eu odată în 
lume? Vai mie!” Dar tocmai atuncea durerosul geniu al 
nu ştiu căruia bramin, ce după răposarea lui se suia de la 
pământ spre ceruri auzind bocetul bietei picături, a jălit- 
o, a prins-o în palma sa ş-a aruncat-o în scoica unei stri- 
dii. Deci acea picătură cu timp s-a prefăcut în cel mai 
frumos mărgăritar al Răsăritului ce a ajuns spre podoaba 
coroanei Marelui Mogol”. Aşadar, această frumoasă fabu- 
lă mi-a insuflat o speranţă, că deşi în ţara noastră nici 
bramini, nici stridie, nici ocean, nici mogoli nu se află, 


9 


dar tot poate să se găsească între români vreun geniu 
generos care să ocrotească modestele mele opere, nu ca să 
se poată preface ele în mărgăritar, neavând acele merite, 
ce ca să fie măcar odată citite. 

Eu ştiu că critica celor scrise de mine va fi iarăşi cu 
rezon, fiindcă eu am scris versuri şi proză nu chiar după 
regulele poetice sau gramatice de-acuma ale României, ce 
aşa simplu precum le-am deprins din copilărie, în stilul 
plebei, şi precum iubirea către patria mea cea veche a 
inspirat ş-a învăpăiat fantazia mea, mai ales fiindcă în 
Moldova şi Valahia, de când au început a domni grecii 
fanarioți şi până la căderea lor, în urma Eteriei, şcoli 
române nu se aflau decât numai greceşti, şi literatura 
română era cu totul necultivată şi nesuferită la curtea 
fanarioţilor*, pentru aceea [ne] având noi literatură naţi- 
onală pân-în timpurile aceste mai de pe urmă, cum o au 
alte popoare mai fericite, pe care studiind-o se cultivă 
talentul, se dezveleşte fantazia unui autor nou până ajunge 
a-i egala sau a şi întrece pe predecesorii săi, de-aceea, zic, 
nu se vor găsi între scrierile mele compuneri originale ale 
fantaziei mele, ce eu am imitat mai mult pe autorii Eu- 
ropei şi am cules din ei câte ceva ce mi-a părut mai aproape 
de simţirile românilor şi mai conform cu gustul compa- 
trioţilor mei. Dar apoi care din autorii lumii n-au fost 
plagiari ori compilatori, ca noi, scriitorii români, sau nu 
s-a povăţuit cu acele ce au scris alţii înaintea lor, afară de 
Omir şi Moisi, carii, cu anticul lor geniu, răspândesc şi 
pân-astăzi lumina tuturor cărturarilor lumii, inspirându- 


* Eu am scris o satiră comică cum era învăţătura nobililor români în 
timpul domnilor fanarioți în Moldo-Valahia sub titlu Neneaca, cuconaşul 
ei şi dascălul, închipuind cât am putut moralul ce insufla boierii copiilor 
lor pe-atuncea. 

le şi învăpăindu-le fantazia, aşa precum şi vechiul psal- 
mist şi proroc David a învăţat pe om cum să se roage lui 
Dumnezeu şi pe care toţi teologii imită şi pân-acum. 
Aşadar, Virgiliu în Eneida sa imită Iliada lui Omir; Ari- 
osto s-a povăţuit în Rolando cu nălucirile Odiseei lui Omir; 
Tasso, în Ierusalima deliberată, a împrumutat multe din 
Ariost; iar un episod din Tasso şi Cartea facerei lui Moisi 
au fost tema unei poeme întregi a lui Milton, în minunat- 
ul său Raiul pierdut; Voltaire şi Racine, în tragediile lor, 
au imitat pe Euripides, pe Sophocles şi pe Shakespeare; 
Bulwer, ce a descris nămolirea Pompeii, a imitat pe vech- 
iul Plinie; Walter Scott s-a închipuit cu Egmontul lui 
Goethe; Lord Byron în Dimonul său a imitat pe Mephistofe- 
les al lui Goethe; dar apoi şi Goethe în cântecul lui Me- 
phistofeles imită pe Shakespeare. Asemenea şi noi, românii, 
în cele mai multe scrieri şi fabule am imitat pe autorii 
străini. În fine, ştiut este că toţi cei mai faimoşi autori, 
când au vrut să scrie ceva eroic — dumnezeiesc — strălucit, 
iarăşi au sorbit idei din anticele izvoare de lumină ale lui 
Omir, Moisi şi David. 

Apoi de la mine şi alţii ca mine români cine poate să 
ceară de-a dreptul multe şi clasice invenţiuni originale ale 
noastre fără să imităm pe alţi autori şi cine poate să pre- 
tindă poezii şi proză fără de meteahnă, mai ales când eu 
scriu în limba veche populară, ce este atât de mărginită şi 
amestecată cu idiomul slavon, introdus la noi după seco- 
lul al 14-lea, precum vorbeşte cu mai multe argumente 
despre aceasta şi mult stimatul şi ilustru filo-român D. 
Edgar Quinet, în dissertaţiunea sa asupra renaşterei lite- 
raturii ş-a limbii române în opul său: Românii Principate- 
lor Unite (traducţiune), tipărit în Iaşi la 1856. 

Aşadar, nu cereţi mult de la mine, desţăratul din Mol- 
dova în copilăria mea”, pentru că eu n-am învăţat scolas- 
tic ex professof şi de-aceea scriu fireşte şi liber, ca şi când 
v-aş vorbi, imit din cele ce au compus alţii, dar câteodată 
am scris şi de la sine-mi aceea ce mi-a insuflat instinctul 
şi sălbătăcita muză românească, ce odinioară era domesnica 
înamoratului Ovidie, agronomului Virgilie, blândului Ora- 
ţie, mult simţitorului Tibil, elegiacului Properţiu şi altor 
asemenea autori romani. Scriu ca să se zică că am trăit şi 
eu în lume, şi proza mea, ca şi versurile mele fără de rime 
sunt rustice precum vorbeau şi scriau vechii romani. 

Ascultaţi dară cu indulgență sălbatica mea muză, pre- 
cum ascultați cu mulţumire răsunetul coardelor lăutaru- 
lui, el vă cântă fireşte şi fără de note, dar trist, pătimaş, 
aşa precum fantazia lui îl însufleţează. 

Lăsaţi versurile şi proza mea să se rătăcească, să curgă 
neregulat ca vântul, norii şi pâraiele... Şi de-ar fi răsplă- 
tirea mea ca şi a albinei căreia îi răpim rodul, fără a-i 
mulţumi, eu însă ca servul credincios întorc talentul vechei 
mele patrii şi zic: 

Sum mulţumit, ca albina, de am putut cu a mea gură 

Să pun în fagurii noştri de miere o picătură... 

Şi în fine: 

Quod potui feci faciant meliora potentes...! 


CAVALERUL C. STAMATI 
autor popular 

CUPRINS 


POEZII 


IMNUL LĂUTEI ROMÂNEŞTI: 


O, lăută a Moldovei! tu ai fost de tot uitată 

În creanga Dumbrăvii Roşii** ce românul hăuleşte, 
Şi care umbrea cu faimă sânta apă a Sucevei, 
Cruntată în multe rânduri de-al neamicilor sânge... 
Vântul clătina odată mângâios a tale coarde; 

Dar curpănul zaluziei, întinzând viţele sale, 

S-au suit cu sumeţie, s-au încâlcit printre ele. 

O, lăută românească! cine poate să deştepte 

După timpuri vechi trecute încântătorul tău sunet! 
Sau vei fi cu-ndelungare acolo în frunziş mută??? 


* Lăuta (Luth) era un fel de scripcă cu două sau trei coarde, pe care 
cu mâna dreaptă se învârtea o roată, ce zbârnâia pe coarde, iar cu mâna 
stângă lăutarul călca cu degetele tonurile cântecului său, şi de aceea din 
vechi se numea la români muzicanţii lăutari, iar mai pe urmă, ieşind din 
modă lăuta, s-au primit în loc scripca sau vioara şi s-au numit muzicanţii 
scripcari. 

** Dumbrava Roşie, în Bucovina, unde este pădurea Coţmanu, s-au 
numit aşa după o cruntă bătălie ce au avut Ştefan cel Mare cu craiul 
leşesc Ioan Albreht la 1497 [când] au nimicit toată oastea lui şi apoi au 
înjugat la pluguri 20 000 prizonieri leşi, cu care au arat câmpul şi au 
semănat ghindă, unde şi astăzi dumbrava de stejar ce au crescut din 
sângeroasa sămânță se numeşte Pădurea Roşie; iată dară monumentul 
firesc şi nepieritor al lui Ştefan. 

Ori când vei face tu iarăşi ca să zâmbească eroul 
De plânsul şi îngrijirea logodnicei părăsite!!! 


O, lăută a Moldovei! odată în ţara noastră 

Tu ţineai hangul tristeţei la a domnilor ospeţe; 
Când lăutarul-maestru amesteca al tău sunet 

Cu al oaspeţilor cântec, tu consolai cu duinţă 
Dragostea misterioasă a româncelor fecioare. 

Tu celebrai cu putere biruinţele faimoase, 

Tu frăgezeai ca un farmec pe românii cei mai aprigi, 
Tu umpleai de bărbăţie pe cei fricoşi în răzbeluri; 
Iar când tăcea lăutarul, toţi se scufundau în gânduri, 
Căci ca tine cine altul, o, lăută mângâioasă, 

Putea serba mai bine statornicia fecioarei 

Ş-a eroului izbândă, când s-întorcea din oştire! 


O, lăută a Moldovei! mai deşteaptă-te o dată! 
Oricât de neîncercată este mâna ce s-atinge 

De-a tale-ncântate coarde, deşteaptă-te, o, lăută! 
Măcar că eu abia numai pot să scot oareşce sunet, 
Făr” de gust, făr” de-armonie din ruginitele coarde, 
Care nu este în stare să însufleţeze încă 

A patrioţilor inimi, şi eroicele pilde 

A strămoşilor cei demni să nu uităm niciodată... 
Aş fi fericit eu însă dacă al tău antic sunet 

Ar face-acum să răsară inima celui ce-ascultă... 
O, lăută a Moldovei, ce să dştepţi ai putere 

A românului simţire, ajută geniei mele!!! 


Este de luat aminte ce minuni nu au făcut muzica de 
când este lumea, căci Orfeu! (zic grecii) au îmblânzit cu 
lira sa pe cumplitul Pluton? de i-au eliberat din iad pe 
iubita sa Euridica. 

David au potolit cu organele mânia lui Saul:. 

Timotei au ştiut cu arfa să însufleţeze în marele Alex- 
andru curajul şi îndurarea. lrodia“ au ştiut cu cântecul să 
nimiceze respectul ce avea Irod către sântul Ioan Bote- 
zătorul şi să-i dăruiască capul sântului. 

Sultanul Amurat al IV5, ce şi-au ucis fraţii, atâta s-au 
pătruns de un cântăreţ osândit la moarte, că au plâns şi i- 
au dăruit viaţa. Mulţi oameni muşcaţi de gadini veninoa- 
se, precum de muşcătura tarantelei, spun că s-au lecuit 
cu muzica. 

Imnurile îndurau dumnezeirea. 

Cântecul adoarme pe cel bolnav şi pe prunci în leagănul 
său. Hăulitul totdeauna au frăgezit pe hoţul român. 

Apoi ce n-ar izbuti în România muzica dacă ar fi culti- 
vată... căci poezia fără muzică este ca un corp fără de 
suflet, ca bujorul fără de miros, ca frumoasa fecioară 
fără de sentiment, ca un tânăr nobil fără de educaţie. 


CUPRINS 


FIICA LUI DECEBAL 
ŞI ARMIN CÂNTĂREȚUL 


[Traducere-adaptare a baladei Eolova arfa 
de V. Jukovski] 


Eroul Daciei, 
Decebal faimosul, avea o cetate, 
Scaunul crăiei, 
Ce umbrea subt dânsa râu limpede foarte. 
Împrejur, pe dâmburi, 
Codrii s-îndesa, 

Florile pe ţărmuri 
În luciul apei viu se revărsa. 


Când gonea din munte 
Decebal, eroul, cu câini îndrăzneţi, 
Pe urşi, vieri şi ciute, 

Pe domnii pădurii, pe cerbii măreţi, 

De-al cornului țipăt 

Codrul răsuna, 

De-al câinilor ţâhnet 
Liniştea pustiei din somn se scula. 


Iar când în cetate 

Crai şi domni la benchet era-nvitaţi 
Din ţări depărtate, 

El cu de cerb coarne de dânsul vânaţi 
Şi arme-nvechite 
A strămoşilor săi, 
Ca un semn de cinste 

Pe pereţi de-a rândul punea prin odăi. 


De-a lor bărbăţie 

Cu chef după masă Decebal rostea 
Şi cu sumeţie 

Spre vechile arme ochii-ş ţintea; 
Zale blehuite 
Cu-adânci săpături, 
Paloşe zimţite, 

Coifuri ciocârtite de multe lovituri. 


Fiica lui, Minvana, 
Împodobea încă palatul domnesc... 
Precum neguri toamna 

De zori aurite munţii învălesc; 
Ale ei cosiţe 
În răscol cădea, 
Ca de aur viţe, 

Şi pe piept şi spate se învăluia. 


Cu galeşă lene, 

Patimă ascunsă ochii ei rostea. 
Printre negre gene, 

Ce ca două raze inimi răzbătea, 
Sunet de izvoară 
Se părea vorbind 
Gura de foc pară, 

Iar bunul ei suflet toate covârşind. 


Minvanei frumoase 
Ii mersese vestea şi prin alte ţări, 
Şi prea mulţi cercase 
Tineri să o ceie, şi de neam boieri; 
Dar mândrul ei tată 
De dânşii râdea... 
Când cu a lui fată 
Armin cântăreţul pe-ascuns se vedea; 


Prea frumos la faţă, 
Chiar ca şi o roză, acel tânăr om 
Cânta cu dulceaţă, 
Dar de soi nu mare, nici fecior de domn. 
Minvana uitase 
Al său neam înalt, 
Căci s-înamorase, 
Ea, neprihănită, de prostul amat... 

Deci pe-a nopţii frunte, 
Când discul de aur al lunii plutea 
Ş-a lacului unde 
Dulcele ei raze tremurând clătea, 
De pe deal cetatea, 
Pe mal copaci deşi 
Umbre culca noaptea, 
Pe luciul apei ca mari urieşi. 


Un izvor din munte 

Curgea pe aproape de-un stejar tufos, 
Ce era a multe 

Mistere ascunse martor credincios; 
Căci subt el Minvana 
Tristă se primbla, 
Aşteptându-l sara; 

Iar de frică mare abia cât sufla! 


Cu arfa strunită 
Venea la Minvana subt stejar Armin; 
Firea adormită... 
A lor inimioară se bucură lin; 
Aerul răcoare, 
Stelele clipeau 
Şi la ţărmuşoare 
Valurile apei încet plioscăiau. 


Iar într-o sară 

Armin şi Minvana, mâhniţi amândoi, 
De valuri se miară 

Ce lucea la lună, zicând mai apoi: 


18 


MINVANA 


Ah! vezi cât d-în pripă 
Pâraiele curg! 


ARMIN 


Aşa anii-n clipă 
Fericirea noastră o răpesc, o duc. 


MINVANA 


De ce gânduri triste 

Pentru anii grabnici ce trec, se sfârşesc? 
O, dragă iubite, 

Cu dragoste anii şi viaţa răpesc. 


ARMIN 


Minvană! Minvană! 

Eu sunt cântăreţ, 

Iar tu de soi doamnă, 
Strămoşii tăi falnici, tatăl măreț... 


MINVANA 


Ce-mi pasă de cinste! 
Dragostea ta numai, cântăreţ smerit, 
Mult mie iubite 
Covârşeşte crăiia şi domnescul drit, 
De ce cu mâhnire 
Să mai tânguim 
A noastră fericire! 
Las-anii să treacă, noi veseli să fim. 

ARMIN 


O, voi dulci minute 

Fericirii mele, voi treceţi curând, 
Iar inima simte 

Soarta ce m-aşteaptă, zorile sosind; 
Căci zi de s-arată, 
Sunt nefericit, 
Ea îi doamn-îndată, 

Iar eu, cântăreţul de soi, înjosit. 


MINVANA 


Las” să se reverse 
Zorile plăcute de care vorbeşti; 
Las” să lumineze 
Lumea întru care tu, Armin, trăieşti; 
Cu domneşti odoare 
Mâini de voi fi eu, 
A mea inimioară 
Şi ochii la tine vor fi, scumpul meu... 


ARMIN 


Te las sănătoasă, 

Amată Minvană! căci la răsărit 
Ziua se revarsă 

Şi a dimineţii vântişor eu simt. 


MINVANA 


O, nu, ţi se pare, 
Pîn'mâini este mult, 
Nu-i de ziuă zare, 
Şi nici simt că trage cât de puţin vânt. 

ARMIN 


Parcă se treziră 
În cetate oameni — aud că şoptesc. 


MINVANA 


O, nu, se clătiră 
Pe crengi păsărele, de se cigălesc. 


ARMIN 
Iată de zi zare. 
MINVANA 


Oh, sufletul meu!... 


ARMIN 


De ce simte oare 
Inima tristeţe şi-mi vesteşte rău? 


Deci apoi îşi leagă 
Arfa de o creangă cântăreţul trist. 


(Către arfă) 


Fii pentru a mea dragă 
Amanetul nopţii ce m-au fericit! 
A ta răsunare 
Sună mângâios 
De-a mea tristă stare, 
Şi adă-i aminte de-al ei credincios. 


(Către Minvana ) 

O, Minvană dulce, 

La sunetul arfei îndată să soseşti, 
Ca măcar atuncea 

Cu-a lui Armin umbră să te-nsoţeşti, 
Căci de nime frică 
Eu atunci ne-având, 
Nici trupesc nimică 

Intrând cu viaţa toate-n mormânt... 


Toate... dar nici moartea 
Amorul tău numai nu mi-l va răpi, 
Ş-al meu suflet poate 
Şi în ceea lume de a te iubi; 
Pe stejar las martor 
Ce-acum ne umbreşte 
Ş-a vântului abur 
Ce duios prin strune viind ne boceşte. 


Tăcând îşi ţintiră 

Ochii săi pe gânduri cătr-a sa amată, 
Şi parcă-i vestiră 

Glas că ea de dânsul va fi depărtată. 
Deci pe ea fierbinte 
În braţe strângând, 
Apoi cu pas iute 

Armin ca o umbră s-au dus lăcrimând. 


Luna se iveşte 

Sub arbori Minvanei, Armin au fugit, 
Vai! şi ea simţeşte 

Că-n veci fericirea lor au pierit, 
Aflând a ei tată 
Că s-au întâlnit, 

Pe Armin îndată 
Peste mări departe l-au şi urgisit. 


Sara, dimineaţa, 
Sub stejar Minvana lăcrimând gândea... 
Şi ei cu dulceaţă 
Numai izvoraşul din deal răspundea. 
Dar în zadar plânge 
Al său sorţ amar; 
Cântărețul dulce 
Nu va aştepta-o de-acum sub stejar. 


Toamna pe răcoare 
Un vântişor sara stejarul clătea, 
Şi a sa suflare 
Se juca prin coarde, iar arfa tăcea, 
Primăvara dulce 
În fine sosind 
Viaţă aduce 
Înfrunzind pădurea, câmpul înflorind; 


Iată şi apusul 
Cu-a soarelui raze munţii poleia, 
Luna după dânsul 
Negură şi rouă lin împrăştia, 
Iată, pe cer vânăt 
Stelele clipesc, 
Al apelor sunet, 
Frunzele şi vântul dorm, se liniştesc. 


Minvana, mâhnită, 
Sub stejar cu gândul în loc depărtat; 

Firea adormită, 
Deodată, obrazul plâns... şi-nfocat; 
Oarece simţire 
Şi făr-a fi vânt 
Frunza se clătiră 
Şi pe lângă arfă o umbră zburând... 


Şi iată tăcere, 
Trist se răsunară de-un zgomot duios, 
Precum adierea 
Zefirului sara suflă mângâios; 
Ea se spăimântară 
Văzând umbra lui, 
“Au murit! strigară, 


De-acum sunt pierdută, căci dragul meu nu-i... 


Şi de chinuri grele 

Căzu ca o moartă pe udul pământ, 
Şi suspin cu jale 

În coardele arfei răsună în vânt; 
Iar când se treziră 
Din leşinul greu 
Ziua se iviră 

Şi tăcură toate împrejurul său. 


De-atuncea mâhnită 
Ea numai cât noaptea sub stejar şedea, 
Lângă arfa tristă, 
Şi la ceea lume ne-ncetat gândea 
Ca-n etern să poată 
Cu Armin trăi... 
Atuncea deodată 
Şi arfa răspunse că aşa va fi. 

» 


“O, dragilor strune! 
Sunaţi... iată, ceasul cel de-apoi sosi, 
Căci amărăciune 
Floarea vieţii mele de tot veşteji; 
Şi mâine crudul tată 
Va plânge amar 
Găsindu-mă moartă, 
Dar ale lui lacrimi vor fi în zadar...” 


Au murit Minvana!!! 

Deci când pe văi, ape, negura cădea 
Şi ca prin fum toamna 

Luna făr' de raze roşie plutea, 
Atunci gemănate 
Două umbre vin, 
Saltă-nturlocate, 

Stejarul se mişcă, arfa sună lin. 


DRAGOŞ 
Baladă 


Ochii minţii mele îndărăt se uită, 
Răzbătând prin pâcla trecutelor seculi; 
Deci ridic voalul vechimei bătrâne 

Şi Dragoş s-arată pe cal de minune. 


Pe al lui coif luciu s-învăluiesc pene, 
Şi săgeți călite răsună în tulbă-i, 

El zboară călare pe şes ca un vifor, 
În zale porumbe, cu de oţel paloş. 

CUPRINS 


Soarele apune după înalt munte, 

Sara se ridică din adânci prăpăstii, 
Eroul ajunge în pustiii codri 

Şi printr-a lor vârfuri abia vede cerul. 


Furtună grozavă pe aripi negrite, 
Dinspre apus vine vâjiind în aer, 

Văile suspină, codrul clocoteşte 

Stejari de ani sute scârşnesc să se rumpă. 


De ploaie şi vifor nu-i adăpostire, 

Şi nici că se vede de om locuinţă, 

Ci prin întuneric printre crengi departe 
Când şi când clipeşte o de foc lumină, 


Cu speranţă mare şi îndrăzneţ suflet, 
Eroul prin codru drept către foc merge; 
La un râu ajunge ce spumegat curge, 
Şi pe ţărmuri vede o veche cetate. 


Vânătă văpaie dintr-însa clipeşte, 

Care se prevede în apa ce curge, 

Iar prin fereşti umbre când şi când s-arată 
Ş-înăuntru urlă suspinuri şi vaiet. 


Cu grăbire sare de pe cal eroul 

Şi merge la poarta de scai îmbulzită, 
Izbeşte într-însa cu de oţel lance, 

Şi de buhnet ţipă coabele în codru. 


În cetate focul se stinge îndată 
Şi lumina piere întru întuneric, 

Urletul stâmpeşte, suspinarea tace, 
Furtuna se-ntartă şi ploaia sporeşte. 


Sâlnica izbire braţului puternic 
Birui tăria porţilor de schijă, 
Zăvorul se farmă şi ţâţâna geme, 
Neînfricoşatul Dragoş în ea intră; 


Cu sabia goală gata să lovească, 
Pipăind el umblă singur prin cetate; 
Adânc întuneric, tăcere mocnită, 
Numai prin fereste vâjâieşte vântul; 


Atunce eroul furios strigară: 
“Fermecător mârşav, blestemate Vronţo! 
Tu mă faci să umblu rătăcit prin lume, 
Cătând pe Dochia răpită de tine. 


Trecut-am pământuri şi pustii nămornici, 
Ucis-am mulţime de crâncene fiare, 
Stârpit-am din lume hoţi şi tâlhari aprigi, 
Cătând pe Dochia răpită de tine. 


Unde ţi-i lăcaşul, o, duşmane Vronţo? 
În bizunie, peşteri, în codrii nămornici, 
În făr” de fund hrube, în hiola mării, 
Te ascunzi cu dânsa, cu a mea Dochie? 


Geniu rău şi crâncen al Daciei mele! 
Aflându-ţi lăcaşul şi în tartar, 

Din piept îţi voi smulge inima ta neagră, 
Ca să scap de tine pe a mea Dochie”... 

Deci tăcând eroul, l-au cuprins somn dulce; 
Culcuş îi aşterne osteneala-noapte, 

Şi nelepădându-şi armele şi coiful 

Pe scutar cu capul el adânc adoarme. 


II 


Viforul stâmpeşte, cerul seninează, 
Stelele pier toate de-a zorilor frică; 

A soarelui raze chiar ca de foc suluri 
Aprind răsăritul; şi Dragoş tot doarme. 


Soarele se urcă pe-a cerului boltă, 
Amiazăzi arde cu de văpăi raze, 

Iar din brazi prin coajă smoală lăcrimează, 
Şi eroul Dragoş tot greu încă doarme. 


Domnitoarea nopţii, luna mângâioasă, 
Răsărind se uită holbat peste codri, 

Şi din a sa urnă se revarsă rouă, 

Iar eroul Dragoş tot greu încă doarme. 


Negreaţa s-înalţă pe bolta cerească — 
Adânc întuneric — sosi miezul nopţii, 
Se trezi eroul din al său somn tare 

Şi se minunează cum de încă-i noapte! 


Dar trăsni deodată tunet prin cetate, 
Ce zguduie zidul, dârdâiesc fereste, 
Şi în întuneric fulgerul clipeşte, 
Sala luminează de focuri ciudate. 

Se deschid cu buhnet uşile la sală, 

Se arată umbre tot în giulgiuri albe, 
Cu făclii aprinse aducând schelete 
Cu-a lor mâini uscate o raclă de spijă. 


În mijlocul sălii au pus ele racla, 
Capacul în pripă sări de pe dânsa; 
Şi tricolici negru fiorosul Vronţa, 
Astrucat într-însa, privea slut cu ochii. 


Deci crăpă podeala, şi focul din tartar 
Cu clocot şi buhnet au zbucnit afară 
Şi, călind sicriul ca roşul jăratic, 

Din adânc oftară Vronţa al gheenei. 


În ochii săi aprigi, sângeroşi, sălbatici 
Se vedea durere, pizma şi urgia, 

Şi clăbucii negri clocoteau în baftă-i, 
Căci afurisitul încă nu pierise. 


Apoi cele stafii de mâini s-apucară, 
Hârcâind cu urlet, chiuind cu hohot, 
Şi cu bucurie turbată, drăcească, 
Conjurând sicriul, ca în iad jucară. 


Cu-aşa îngăimare trecu ele noaptea, 
Chiuind mai straşnic, de vuia cetatea. 
Dar cântând de trei ori vestitorul zilei, 
Pieriră în clipală stafiile, racla. 


Deci tăcere mare ca în ţintirimuri, 
Ş-adânc întuneric se făcu în sală; 

Iar Dragoş se miară de cele ce vede, 
Neputând a crede ochilor săi însuşi. 


Dar în prip-aude încântător fluier; 
Muziceşti organe răsunară-n aer, 

O rumănă rază, crăpând bolta sălii, 
Goni cu priinţă noaptea-ntunecată. 


Un prea uşor nour de aburi cu miros 
Ce mişcă răcoare un vântişor proaspăt, 
Plutind lin în aer aduce pe dânsul 

O zână plăviţă, patroana Moldovei. 


Ale ei veşminte, mai alb decât crinul, 
Colanul pe coapse-i ardea ca rubinul; 
În ochii săi veseli lucea bunătatea, 

Precum saltă dulce steaua dimineţii. 


Cu prietenie zeiţa grăiră: 

“Românule triste, supune-te soartei 

Şi mântuie ţara de-un neamic mârşav, 
De Vronţa păgânul, ce măcar că moartea 


L-au trântit în fundul iadului amarnic, 
Ş-a gheenei gură l-au sorbit în secoli, 
Unde-al smoalei clocot, al focului vuiet 
Şi a lui suspinuri sunt întrulocate, 


Dar el de Dochia se însufleţează, 

Căci el al ei sânge suge de trăieşte, 

Ca şi tricoliciul, însă din iad furii 

Sunt noaptea trimise ca să-l schinjuiască. 

Deci cu curaj du-te la a ta Dochie, 
Du-te peste codru către miez de ziuă 
Şi-n şes de nisipuri, pe a mării ţărmuri, 
Vei găsi cetatea de doi zmei păzită. 


Iată, îţi dau ţie un încântat fluier, 

El poate să-nchidă a zmeilor gură. 

Dar de vrei să scape scumpa ta Dochie, 
Să-i verşi al ei sânge, aşa-i voia soartei”... 


Muzica-ncântată iarăş răsunară 

Şi se ridicară zeiţa pe nour; 

Iar Dragoş rămase privind după dânsa, 
Încremenind încă de ceea ce-aude. 


Şi ţiind în mână fluieraşul zânii, 

De smarand scump foarte, cu suspin strigară: 
“O, dar de pieire al fermecătoarei 

Ce-mi dă pe Dochia vărsând al ei sânge; 


O, nu! mă cutremur de menirea soartei 
Să pătrund eu însumi inima Dochiei!!!” 
Dar Dragoş se pleacă hotărârei zânii 

Numai ca să surpe a lui Vronţa farmec. 


Şi chiar să nu poată să scape Dochia, 
Dar va cerca Dragoş cu orice primejdii 
Să sfarme cetatea — temniţa Dochiei, 
Să ucidă zmeii măcar el să piară... 

III 


Deci când răsăritul cu-a soarelui raze 
Poleia cu aur zorile şi codrul, 

Pe calul său Dragoş către miez de ziuă 
Furios porneşte, chiar ca o furtună; 


Iar de troncănitul potcoavelor grele 
În munţi se răsună, stânca scânteiază, 
Lunca clocoteşte şi de colb vârtejuri 
Se suie ca stâlpii unde calcă calul. 


Şi ieşind eroul din munţi şi prăpăstii, 

Ajunge ca vântul în câmp de nisipuri, 

Ce se dezveleşte ca şi oceanul, 

A căruia margini cu marea s-încheagă. 


Iar vântul nu mişcă acele nisipuri 

Şi zăduh fierbinte usucă gâtlejul; 

Nu-i de leac verdeață, nu-i de izvor stiglă, 
Ce firea îi moartă ca şi ţintirimul. 


Nu-i măcar nici urmă de vro vietate 
În câmpul acela pustiu şi sălbatic, 

Ce spre apus numai se zăreşte munte, 
Şi pe el, în zare, o cetate albă. 


Deci Dragoş se luptă cu arşiţă, sete, 
Dar în sfârşit calcă a morţii oprelişti, 
Ajunge la poala muntelui de cremene, 
Spumegându-i calul de sudori de sânge; 

Se urcă pe piscuri a stâncelor oable, 
Ce abia cât numai nu se dezbârnase, 
Să se ponorască în adânci prăpăstii, 
Şi pe potici strâmte ajunge-n cetate. 


Acea cetăţuie albă fu zidită 

În timpuri trecute de-a iadului duhuri, 
Şi başce şi turnuri grămădind pe scale. 
Fiora cu moarte pe tot muritorul. 


Dragoş, făr' de frică, în gând cu Dochia, 

În suflet cu pizma tocmai ca furtuna, 
Sfărmând porţi de schijă şi rătezuri groase, 
Intră ca un straşnic cu paloşul gata. 


Fioros păşeşte, şi sub a lui talpe 
Pârâiesc ciolane ş-a morţilor scafe, 
Căci viptul lui Vronţa era tot de leşuri 
De români, furate de prin ţinterimuri; 


Iar lilieci, stance, cucuveici şi buhne 
Zburau ca un nour de-asupra cetăţii. 
Deci zmeii simţiră că sosi eroul 

Şi zbieră cu țipăt bătând cu aripa; 


Ei bafta îşi cască şi zboară asupra-i, 
Cu limbi întreite vor să-l venineze, 
Zbârnâiesc cu solzii, colătăcesc coada, 
Şi cu a lor gheară vor să-l spârcuiască. 


Iar Dragoş ţipară cu fluierul zânii... 
Şi iată că zmeii cad jos ca butucii! 

Nu mai pot să zboare, nu mai pot să zbiere, 
Zac făr” de simţire, ca două movile. 


Deci învingând Dragoş, la temniţă merge 
Cu dor ca să strângă pe Dochia-n braţe; 
Dar straşnica poartă se deschide-n pripă 
Şi iese fantoma lui Vronţa păgânul. 


A lui cătătură, ca cometul noaptea, 
Platoşa pe dânsul, paloşul şi coiful 
Erau învăscute de mucegai verde, 

Iar pletele, barba sta ţapăn ca stuhul. 


Deci cu turbăciune paloşul îşi smulge, 
Se izbeşte groaznic namila spre Dragoş, 
El trăsneşte-n creştet ca fulgerul stânca, 
Încât eho geme răsunând prin başte!! 


Coiful zbârnâiră şi se ţănduriră 

Şi din ochi îi curse scântei milioane, 
Dar fierul la paloş se-ndoi ca cercul. 
Iar Dragoş sta ţapăn în loc ca o stâncă. 


Şi răsucind iute şi el al său paloş 
Mereu ciocârteşte pe uriaş mârşav, 
Încât bucățele i-ar fi tăiat zaua 
Dac-acele zale nu era-ncântate. 


Turbat de mânie, namila hrăpeşte, 

Şi de pizmă urlă, răsuflând văpaie; 

EI îşi încordează vinele pe braţe, 

El îşi mişcă muşchii pe robostul spate; 

Spumegând, îi gata să rumpă cu colții 

Pe Dragoş, eroul, ce-i stă înainte-i, 

A căruia moarte îi făr” de sminteală; 

Dar Dragoş de moarte nici că se-nfioară... 


Iată urieşul cu brâncele-ncepe 

Să fărâme zaua sumeţului duşman, 

Dragoş îi apucă un picior în braţe, 

Gros chiar cât o bârnă, şi-n loc îl trânteşte. 


Întocmai ca turnul se prăvale Vronţa, 
Şi-n pământ groapă, căzând, prăbuşeşte; 
Cetatea vuiră, zidurile crapă, 

Zimţii de pe ele se prăval de râpă. 


Dragoş cu vârtute de gât îl apucă 
Şi îi împlântează paloşul în baftă-i; 
Pe fier urieşul cu colții săi scrâşcă, 
Hrăpeşte, suspină şi se vârcoleşte. 


Din gâtlej îi curge spumă — clăbuci negri 
De sânge şi fiere; se luptă cu moartea, 
Geme de durere, moartea îl trudeşte, 

Şi în pământ scurmă cu-a sale călcăie; 


Pâraie de sânge fierbinte se varsă 

Pe nisipul galben şi se face baltă, 

Şi din baltă abur se suie în aer, 

Şi-n abur se-ncheagă frumoasa Dochie. 

IV 


Iată-obrajii rumeni ca bujorii proaspeţi, 
Iată ochişorii plini de drăgănele, 

Iată o guriţă ca cireaşa coaptă, 

Ce ademeneşte sărutare dulce. 


Iată coame negre, chiar ca urşinicul, 
Îi învălesc pieptul, spatele şi boiul, 

Ce prin el se vede chiar zăpadă albă, 
Iar statul ei gingaş ca molidul tânăr. 


Deci Dragoş se miară de ceea ce vede, 
Nu ştie: aievea, sau nălucă este? 
Aleargă la dânsa cu învăpăiere 

Şi se teme foarte să nu se înşele. 


Ah! dar nu-i nălucă, căci el pe Dochia 
Aievea o strânge în braţele sale, 

Şi de bucurie lăcrimând eroul, 

Îi zice aceste cu glas fraged foarte: 


“De demult te caut, amată Dochie, 
Alergând prin lume rătăcit ca umbra, 
Pierdusem speranţa ca să-ţi dau de urmă“. 
Ea oftând atuncea i-au răspuns aceste: 


“Domnişor amate, de mult te-aşteptarăm, 
Să mă scapi pe mine de Vronţa păgânul, 
Căci eu defăimându-l, ca daco-română, 
El mă înghiţiră şi mă mistuiră. 


În această cetate prin farmeci zidită, 
Unde de cinci seculi eu sunt înecată, 

În sângele fiarei de tine ucise, 
Încât îmi pierise numele din lume”... 


Deci principul Dragoş pe a sa Dochie 
Jos au coborât-o din înaltul munte, 
Şi pe cal puind-o au zburat cu dânsa 
La a sa domnie ca s-o întroneze. 


Iar în cetăţuie se făcu îndată 

Adânc întuneric şi se porni clocot, 
Vifor şi furtună, ce zguduie straşnic 
Muntele, cetatea, încât crapă stânca. 


Crapă şi pământul, s-au ponorât toate, 
Zidurile, başce, urieşul, zmeii, 

În adânci zăpade de nu se văzură, 
Rămâind în munte făr” de fund prăpăstii. 


Într-acest fel ştearsă Dragoş domnişorul 
De pe pământ toate farmecele rele, 

Cu care păgânul Vronţa mistuise 
Scumpa noastră ţară Daco-România. 


SENTINELA TABEREI 
DE LA COPOU LA 1834 


Luna răspândeşte rază galeşă şi luminoasă 
În senina atmosferă pe cerul prevăzitor, 


Iar spre Moldova se uită cu cătătură duioasă 


Şi doreşte să găseacă pe mâhnitul muritor, 


Ca să-i trimită o rază mângâietoare şi lină, 


Ce răzbate pân-la suflet şi durerile alină. 

CUPRINS 


Una dintr-acele raze strălucind înseninează 
Peste faţa soldăţească custodiului oştean; 
Dar întâmpină cu milă o lacrimă ce picase 
Pe răsucita musteaţă frumosului flăcăuan. 
Iar pe curelele negre şi arma strălucitoare 
Se par ale lunii raze fulgere îngrozitoare. 


Mai încolo scânteiază ca nişte piscuri de gheaţă 
Grămezile de sineţe oştenilor adormiţi. 

Mai încolo şir de corturi ca troienele s-înalţă, 
Care adăpostesc bravii de cu ziuă osteniţi, 

A cărora fioroase şi dogorite obraze 
Îngălbenindu-le luna şi când dorm înfiorează. 


Aşa era într-o sară ceata acea ostăşească, 

Ce se părea că şi lunii privind-o i-au plăcut, 

Că putu iarăşi să vadă o tabără românească, 

Ca din pământ răsărită după timpuri ce-au trecut... 
Iar soldatul de la strajă de armă se sprijineşte 

Şi cu vers plin de-ntristare lăcrimând îşi hăuleşte: 


Frunză verde viorică, 

Oh! unde eşti, Măriucă! 

Să te strâng, dragă, la sân, 
Ca s-astâmpăr al meu chin; 
Măriucă, te-am lăsat, 
M-am făcut ţării soldat, 
Dar te rog nu mă uita, 
Nici, puică, te mărita, 

Ci să aştepţi să viu eu, 

Ci să fiu mirele tău; 

Şi să strângi bine inelul 

Ce ţi l-am dat la pornit, 

Căci eu port la piept cercelul 
Ce-atunci mi l-ai dăruit, 
Atuncea când umblam odată 
Cu oiţele prin munţi, 

Atuncea când întâiaşi dată 
Te-am făcut să mă săruţi... 
Măriucă, mă sfârşesc, 

De dorul tău mă usuc; 

Şi totuna mă bocesc, 

Când mă scol şi când mă culc... 


Cântând oşteanul aceste, pare că au fulgerat!!! 
Deci el tace şi se uită, şi vede jos lângă sine 

Că un nour se lăsară de raze înconjurat, 

Pe care sta în picioare un voievod vechi de zile... 
Pe al lui larg piept şi spete purta zale ferecate, 
Iar albele sale plete peste ele răsfirate. 


În a sa vânoasă mână greu buzdugan răsucea, 

A lui coapsă era-ncinsă cu pală urieşească, 

Iar pe cap el purta coiful, peste care strălucea 

Doi lei ţiind cap de zimbru sub o coroană domnească. 
Soldatul străjer se trase puţintel cam îndărăt, 

Îşi ia arma şi ţinteşte pe oaspe tocmai în piept; 


Şi apoi furios strigă: “Spune, spune, cine eşti? 
Spune dacă ştii parolă! iar de nu, te culc aice”... 
“În zadar, răspunse umbra, cu arma ta mă-ngrozeşti; 
Când de moarte niciodată nu m-am speriat, voinice, 
Căci în cruntele răzbeluri mă-nconjura mii ca tine, 
Şi buzduganul acesta îi culca pe lângă mine. 

Eu sunt Arbore, copile, hatman lui Ştefan cel Mare, 
Am servit sub a lui steaguri patruzeci de ani de rând, 
Şi-n patruzeci de răzbeluri crunte, dar biruitoare, 
Văzui eroul Moldovei inimicii săi bătând! 

Acest suveran celebru era pentru dânşii fulger, 

Iar ţării noastre părinte sau un ocrotitor înger. 


Dar murind eroul Ştefan, au apus al ţării soare 

Şi într-un mormânt cu dânsul patria s-au îngropat. 
Acum pest-atâtea seculi văd de bucurie zare! 

Văd că bourul Moldovei din ţărnă s-au ridicat, 

Şi luceşte astăzi iarăşi pe pavăza românească, 
Chemând eroii Moldovei din pământ să vă privească. 


Iar eu, trimis cu solie de patronul ţării noastre, 
Să v-aduc bunăvoință, să vă binefericesc, 

Şi să-nsuflu, cât se poate, întru inimile voastre 
Onor şi patriotismul ce neamului românesc 
Strămoşii daco-românii le-au lăsat să moştenească 
Păn'ce cu neamuri străine începu să se corcească“... 
Grăind aceste, el pune pe a soldatului frunte 

A sa mână aeroasă, zicând cu glas tunător: 
“Oştenilor, fiii Moldovei! iubiţi patria fierbinte, 
Şi fiţi cu zel şi credinţă domnilor stăpânitori, 
Fiţi aprigi cu inimicii, întocmai ca nişte lei, 

Şi blânzi cu compatrioţii, întocmai ca nişte miei”. 


Străjerul se-nfioară de cuvintele aceste, 

Se umplu de bărbăţie, inima i se zbătea, 

Onor, patrie, bravură în sufletul său simţeşte; 

Uită părinţi, uită rude, la carii mâhnit gândea, 

Uită şi pe Măriuca, uită şi căsătoria 

Cu tot sufletul se-ntoarce la sacra sa datorie. 

Apoi împrejur se uită; şi nu vede nicăiere 
Acea cucernică umbră a hatmanului vestit, 
Căci ea zburase în ceruri, la a sa sălăşluire, 
Lângă suveranul slavei!, principul nebiruit, 
Unde petrec toţi oştenii, ce ţării se oferează, 
Unde petrec dregătorii, ce cu onor o serbează. 


CUPRINS 


DORUL DE PATRIE 


Dedicat României 


Am fost şi eu român, 
Dar m-am făcut păgân, 
Căci tânăr fiind, 
Bietul meu pământ, 

De tătari călcat, 

Ei sclav m-au luat. 


De-acum numai moartea 
Să mă scape poate 
Din păgânătate. 


Doina veche a unui 
prizonier la tătari! 


Bunului patriot şi fumul ţării 
sale i se pare dulce şi mirositor... 


I 


Când aş fi o frunzişoară 
Ca de zefir aripioară, 
Care căzând în izvor 
Pluteşte pe el uşor, 

Eu m-aş smulge cu grăbire 
Din crenguţa unde sunt, 
Aş sări cu mulţumire 

În pârăuţ sau în vânt; 


Sau aş zbura pân-departe, 
Peste păduri neumblate, 
Sau aş zbura peste râpi, 
Ca pasăre cu aripi, 


Peste stânci de cremeni oable, 
Peste răsfăţatul lac, 

În care ca plete albe 

Rădăcini de copaci zac, 


Peste dumbrava cerboaicei, 
Peste bârlogul ursoaicei, 

Peste-luln codru de stejari 
Ce stau chiar nişte străjari, 


Peste râpi întunecoase, 
Lăcaş aprigului hoţ, 
A căruia frunte arsă 
Şi a lui ucigaş glonţ 


N-ar putea să mă-ngrozească, 
N-ar putea să mă poprească, 
Pân'la Moldova să zbor, 

Oh! şi acolo să mor... 


Unde Ceahlăul desparte 
Pe Moldova de Ardeal, 

Şi unde Bistriţa cade 
Cu al său limpede val, 


Ca o fragedă mireasă, 
În braţele fioroase 

Al unui aprig bărbat 

Ca Siretiul tulburat. 


Acolo drag mi-ar fi mie 
Sus în văzduh să plutesc, 
De unde să văd o mie 

De cadre ce se zăresc; 


Aice-un şir de culmi nalte. 
Acolo văi, râuri late, 

Ce Dacia sfâşuiesc 

Şi-n bucăţi o împărţesc... 


Acolo ziduri căzute 

De cetăţi ce pomenesc 
Faima Daciei trecute 
Şi-a neamului românesc. 


II 


Dar cum de au pierit oare 
A României? nume mare, 

Ş-a celor principi faimoşi 
Patriei părinţi duioşi? 


Unde-s oştele acele 
Care-odată tăbărând 

Peste dâmburi şi vâlcele 
Şi focuri multe-aprinzând, 


Se părea stele picate 
Sau fulgere înfocate, 
Lucind pe fier fioros 
Şi făcându-l mai tăios? 


Unde-s hatmanii aceia 
De buzdugani purtători, 
Ce cu a lor bărbăţie 
S-au făcut nemuritori? 


Unde-i ceata panţirească, 
Ce păzi stema domnească, 
Pe tot trupul înzăuaţi 

Ca zmeii înfricoşaţi? 


Unde-s copiii de casă 

Ce sta lângă domni spre pază, 
Pajii nobili şi frumoşi 

Ca haiducii fioroşi? 


Unde-s mocanii de munte 
Ce purta prăştii şi lănci, 
Şi sărea ca nişte ciute 

Peste şanţuri şi pălănci? 


Şi a arcaşilor ceată 
Ale cărora săgeată 
Pătrundea fără de greş 
Duşmanii cei mai aleşi? 

Unde-s cete cu sineţe 

A ghibacilor plăieşi 

Ce la războaie-ndrăzneţe 
Bătea numai în cămeşi, 


Cu pieptul şi braţe goale, 
Duşmanii ferecaţi în zale? 
Căci glonţul lor mergea drept 
În a duşmanilor piept; 


Unde-s trabanţii de groază, 
Cu baltage şi măciuci, 
Cu a lor barbe tufoase 
Şi cu flocoasele burci? 


Unde-s călăraşii groaznici 
Cu fugarii lor pohodnici, 
Ce ca pasărea zbura 
Şi ca fiarele zbiera, 


Când buciumul chema oaste, 
Când măzdracele lucea, 

Şi când simţea pe la coaste 
Că pintenul împungea? 


Toţi aceşti cai iuți ca focul 
Ce sub dânşii arde locul, 
Bugeacului fii sirepi 

Şi mândri ca nişte cerbi, 


Au pierit cu călăraşii, 
Ca o umbră au trecut, 

Şi hatmanii şi ostaşii 
În ţărnă s-au prefăcut. 


III 


Deci unde odinioară 
Câmpul se cutremurară 
De biruinţi româneşti, 
De vaiete duşmăneşti, 


Acolo plugarul mână 
Leneşii boi hăulind, 
Pân-când plugul se anină, 
Oase din pământ zvârlind; 


Şi unde odinioară 

Pe duşmani îi înjugară 
La pluguri de au arat 
Şi ghindă au semănat* 


În acea dumbravă sântă 
Oiţele se umbresc, 

Şi călătorul ascultă 
Fluieraşul păstoresc... 


Şi unde odinioară 
Bistriţa se încruntară 
De sângele duşmănesc, 
Oh! acolo ce zăresc!!! 


* În Imnul lăutei, după Procuvântare, am amintit de memorabila 
biruinţă a marelui Ştefan asupra leşilor la 1497 şi de Dumbrava Roşie. 

Văd de român copiliţe 
Că se scaldă, şuguiesc, 
Şi apoi, împletind gâţei, 
Pe pajişte dănţuiesc. 


Însă una dintre ele 

Saltă ca luna prin stele, 
Fiind gigâtă la stat 

Ca molidvul drept şi nalt; 


Cu ochişorii ca mura, 
Sprinceana pană de corb, 
Fiindu-i întocmai gura 
Pe omăt de sânge strop; 


Mândră era copiliţa, 
Nu-i tăcea un ceas guriţa, 
Şi prin luncă alerga, 
Şi fluturaşi alunga. 


IV 


Ah, dar cum se poate oare 
Să m-aprindă desfătare, 
Ce mă îndeamnă să uit 

Ca să spun ce-am început! 


Mă întorc dar cu priinţă 
Către timpul ce-au trecut, 
Simţind o mare duinţă 

De ce pe-atuncea n-am trăit! 

Să privesc biruitoare 
Oastea cea nemuritoare, 
Ce pe duşmani învingea 
Ş-a ţării hotar lărgea; 


Să privesc solii triimise 
La scaunul românesc 

De craii ce zădărâse 

Pe zimbrul moldovenesc. 


Lăcrimam gândind aceste, 
Dar răsării făr' de veste 
Di-o rază ce-au luminat 
Spre-a României olat!!! 


La 29 ghenarie 1861 s-au deschis cu solemnitate secţiile 
corpurilor legiuitoare ale Principatelor Unite... 


(Înţelegeţi, neamuri, şi vă plecaţi, 
cu noi este Dumnezeu ). 


V 


Mă uit şi văzui deodată 
Că cerul ne-au triimes 
Protecţie neașteptată 
Din a Europei congres, 


Ce au urzit cu-ndurare 
A românilor scăpare, 

Şi stima lor înălţând 
Precum au fost oarecând! 

Acea protecţie sântă 
Întruloacă şi uneşte 
România sfâşuită 

Şi românilor vesteşte: 


“Că de acum România 
Unită are să fie 

În a sale vechi hotară 

Cum au fost odinioară; 


Şi legi să-şi întemeieză 
Unui guvern moderat, 
Pe pizmaş să-l înfrunteză 


Ce mult timp i-au fost gelat”... 


VI 


O, protecţie înaltă!!! 
Tu sameni această dată 
Cu marele prooroc, 
Care pe munte de foc, 


A legii table săpară 
Populului bântuit, 
Pe care el şi scăpară 
De un jug nesuferit... 


Iar făr' de-a ta apărare 
Popoarele împilate 

Nu-i chip să aibă scăpare 
De a-şi păstra libertate. 

Precum Ştefan acel Mare, 
Şi Mihnea? cu bărbăţie, 
N-au izbutit îmbinare 
Răzleţitei Românie; 


Şi nici putu să o scape 
De sângeratele labe 

A leului răpitor 

Şi lumii pârjolitor. 


Dar ea ca stejar de munte 
S-au deprins, s-au învăţat 
Cu şioaie să se lupte 

Şi cu furtuni ne-ncetat. 


Şi tot încă odrăsleşte, 
Pe păstor adăposteşte; 
Privind furtuna trecând 
Şi ea etern rămâind, 


Sau precum viţa-de-vie 
Măcar vite să o roadă, 
Odrăsleşte şi învie 

Şi aduce iarăşi roadă... 


Deci prinţul menit să fie 
Domn a toată România, 
Să facă ţării mult bine, 
Negândind numai la sine... 


Să jure ca să păzească 
Şarta ţării nesurpată, 

Să jure să ocrotească 
Dreptatea la judecată; 


Căci istoria priveşte 
Faptele de merit mare 
Şi adânc le tipăreşte 
Pe lespizi nepieritoare. 


Şi credeţi, deşi sunt frunză, 
Ce vorbesc a mele buze, 
Căci cu frunzi s-încoronează 
Principii când se renomează. 
CUPRINS 


UN ROMÂN ÎNSTRĂINAT 


Mâhnit şi pe gânduri şed posomorât, 
Cu un dor nespus 

Ş-întristat, şi dornic trăind amărât, 
Mă uit spre apus... 


Acolo îi viaţa! 
Acolo-i speranţa! 
Să fim fericiţi 
De-am fi toţi uniţi. 


Eu tânăr fiind, 

Acolo lăsând 
Strămoşeşti mormânturi, fraţi ce mă iubea, 
Şi plină de graţii pe Moldova mea 

Dornic părăsind. 

CUPRINS 


EROUL CIUBĂR-VODĂ: 
FABULA FABULELOR VECHI POPULARE 
SAU ROLANDO FURIOS MOLDOVENESC 


Partea 1 


L'homme est de feu pour le mensonge 
Et de glace pour la vrit6 | 
(La Fontaine) 


Ciubăr-vodă, domn faimos, 
Lui Papură strănepot, 
Avea un singur fecior, 
Frumos ca luna lui mai, 
Gigât ca un tânăr brad, 
Vârtos ca un vechi stejar 
Şi viteaz ca un român. 
Acest fiu când s-au născut, 
Moaşa ce l-au strâns de nas 
Şi l-au prenumit Bogdan, 
Au tras boghii şi au spus 
Mancei ce l-au aplecat, 

Ce soţie va lua 

Şi câte va pătimi 

Despre farmece şi vrăji; 
Deci domnişorul Bogdan, 
Făcându-se flăcăuaş, 

Tatăl său, domnul bătrân, 
L-au chemat în curtea sa, 
Fiind boieri adunaţi 


* Acest Ciubăr-vodă, după cum scrie Şincai în Hronica românilor, 
tomul al II-le, pagina 18, au domnit în Moldova la anul 1449. 

Şi după ce l-au pupat, 
I-au zis: “Fătul meu, să ştii 
Că de-acum vreau să te-nsor, 
Şi mireasă să-ţi alegi 
Fată de domn sau de crai, 
Ca să nu piară cu noi 

Al lui Ciubăr soi vestit 
Din care eu rămăsei; 

Căci pe faimoşii strămoşi 
Guzanii i-au ospătat”. 
Atunci Făt-Frumos grăi: 
“Tată, nu pot să mă-nsor 
Cu fată de trup de om, 
Căci baba ce m-au moşit 
Mi-au spus că ursita mea 
Zână frumoasă va fi, 

Ce sub soare n-au mai fost, 
Deci dă-mi arme şi ostaşi, 
Să mă duc să o găsesc”. 
Atunci tatăl lăcrimând 
Au împlinit voia lui; 

Şi bravul meu domnişor 
De porneală se găti: 
Peste trup s-au înarmat 
Cu cămaşă de oţel, 

Pe cap cu coif cu zebre, 
Peste coapsă s-au încins 
Cu paloş de mare preţ, 

Şi pe spate aruncă 

Arc şi tulbă cu săgeți, 
Iar pe piept şi-au agăţat 
O platoşă de argint 

Pe care săpat era: 

“Ori să mor, ori să găsesc 
Amata ursita mea”. 

Apoi scutarul luând, 

Din piei de bivol făcut 

Şi cu criţă blehuit, 

Se aruncă ca un şoim 

Pe al său cal, ce era 

Negru ca corbul la păr, 

La picioare pintenog, 

În frunte având o stea, 

Iar din nări foc slobozind. 
Deci agăţând la oblânc 
Buzduganul de oţel, 

Chiar ca vântul s-au pornit 
Cu ai săi aleşi oşteni 

Peste munţi şi peste văi; 
Şi nu puţini au ucis 

Cu vânoasa mâna sa, 

Hoţi cumpliţi şi groaznici urşi 
Ce în calea lui ieşea. 

Dar, în sfârşit, ajungând 
La codri merei, pustii, 

Au strigat: “Noroc! noroc! 
Unde eşti, vin să-ţi grăiesc”. 
Şi iată că dintre stânci 

O roată au şi sărit, 

Pe care într-un picior 
Norocul venea spre el, 
Repede ca un vârtej 

De mai că nu l-au stropşit, 
Şi zicea: “Ce vrei să-ţi dau, 

Comorile de sub munţi, 
Sau să te fac împărat? 
Căci eu nu pot s-aleg 
Cine-i bun şi cine-i rău, 

Şi demn de al meu dar, 
Pentru că m-am născut orb; 
Însă uneori fac haz 

Să ajut pe nătărăi”... 

Iar Bogdan i-au răspuns lui: 
“Eu sunt, jupâne Noroc, 
Mulţumit de mintea mea, 
Şi altă nu cer să-mi dai 
Decât să-mi spui, unde pot 
Să găsesc ursita mea?” 
Atunci Norocul i-au zis: 
“Mergi, Bogdane, spre apus, 
Nouă zile, nouă nopţi, 

Şi pe-al unui munte pisc 
Pe sora mea vei afla 
Ursitele împărțind, 

Însă chibzuind aşa: 

Ca să fie potriviţi 

Acei ce se însoțesc, 

Pentru că ea are ochi... 

Şi ea îţi va da un măr 

Cu care tu să alergi 

La izvor sau la pârău: 

Şi acel măr despicând, 

Din el pruncă va ieşi, 
Ursita mireasa ta, 

Căreia din al tău pumn 
Îndată apă să-i dai, 

Căci negrăbind va muri.” 

Aşa Norocul grăind, 
S-au şi făcut nevăzut. 
Iar Bogdan, mire erou, 
Pohodnicul şi-au întors, 
Spre apus l-au îndreptat, 
Cu pintenul l-au împins, 
Şi ca săgeata din arc 
Slobozită de un brav 

La fugă l-au repezit. 
Aleargă negrul comos, 
Şi zdravănul său picior 
Unde calcă peste stânci 
Scapără mii de scântei. 
Aleargă negrul ţintat 

De nu seamănă a cal, 

Ci chiar negru nouraş 
Gonit de un vânt cumplit, 
Lucind la mijlocul său 

O steluţă când şi când 
Ca ţinta din fruntea lui; 
Fugea negrul pintenog 
Şi lasă în urma sa 
Munţi, câmpii, văi şi păduri 
Şi companionii toţi; 

Iar în vârtejul de colb 
Ale lui picioare iuți 

Se văd numai fluturând 
Ca patru albe aripi. 

Şi fuge negrul mereu 
Prin dumbrăvi de pomi rodiţi, 
Ce clatină a lor crengi, 
Şi cheamă a lui stăpân, 


56 


Măcar să guste din ei; 
Dar Bogdan râdea de pomi 
Şi căta de calea sa. 

Deci copacii mânioşi 

Îl mustrau aşa grăind: 
“Doar de ulcica au pus 
Cestui mândru nătărău 
Vreo cotoroanţă rea. 

Doar de naiba l-au luat 
Călare pe dosul său, 

Să-l ducă în iad prezent; 
Căci încotro fuge el 

Sunt numai prăpăstii, stânci, 
Şi apoi câmpi de arin, 
Pân” la muntele cel? nalt 
Al pământului sfârşit”. 
Bogdan, în loc de răspuns, 
Dă pinteni negrului său, 
Şi toate în urma sa 

Se tupilă, pier încet, 

Ca o dungă înnegrind 
Departe în orizont. 
Aleargă negrul mereu 
Peste stânci şi peste râpi, 
Şi de ropotul grozav 
Potcoavelor de argint, 
Vulturii s-au speriat 

Şi cârâind între ei 

Zic: “Flăcău neghiob ce eşti, 
Tu eşti tâmp şi calul tâmp, 
Că aţi venit pe aice; 

Căci oricine au văzut 

Acest al nostru pustiu, 
Stârvul lui nouă l-au dat; 
Pân? şi zefirul uşor, 

De vine pe-aici suflând, 
Se fărâmă printre stânci; 
Pân? şi noi de ne lăsăm 
Pe locul unde alergi 
Balaurii ne înghit”. 

Iar el în loc de răspuns 
Le zice: “Fugiţi, fugiţi, 
De nu vreţi să vă pătrund 
Cu săgețile ce port”. 
Deci vulturii sperieţi. 
Zburând roată-n orizont, 
Se urca mereu în sus, 
Pân” când s-au văzut pe cer, 
Intâi ca nişte porumbi, 
Apoi ca nişte lăstuni, 
Apoi ca nişte țânțari, 

Şi apoi încet, încet 

În nouri s-au mistuit. 
Aleargă negrul sirep, 

La nisipiş au ajuns, 

Şi iată un nouraş 

Despre rumănul apus, 
Ca din a soarelui disc, 
Au ieşit şi s-au pornit. 
Şi mergând se tot mărea, 
Se împrăştia pe cer. 
Soarele îngălbenea 

Şi ziua întuneca; 

Deci nourul se lăţea 

Şi feţele îşi schimba 

Ca a fumului clăbuci, 
Ieşind iarna din hogeag, 
Când soarele luminos, 
Dimineaţa răsărind, 

Îl vopseşte fel de fel, 

Aci ca când ar ieşi 

Foc pe gură de cuptor, 
Aci mohorât sau roş 

Ca sângele închegat. 

Dar când nourul văzu 
Alergând Bogdan mereu, 
Pe luciul de arin, 

Făr' a se teme de el, 
Atunci faţa şi-au schimbat, 
Galben-vânăt s-au făcut, 
Ca pizmaşul veninos, 

Şi înflându-se grozav 

Au zbucnit din sânul său 
Un vârtej de vânt cumplit; 
Şi spulberând pân” la cer, 
Stâlp de arin ca un turn, 
Răsună un glas din el 

Cu zgomot înfricoşat, 

Şi zicând: “Unde alergi, 
O! bravule Făt-Frumos? 
Şi cum îndrăzneşti să calci 
În împărăţia mea, 

Când mulţi ca tine aicea, 
În aceşti câmpi de arin, 
Eu de vii i-am îngropat, 
Încălţaţi şi îmbrăcaţi ?” 

Dar Bogdan, nerăspunzând, 
Dă pinteni, bate mereu 
Pe zdravănul său fugaci. 
Calul zbiară mânios, 
Ochii lui s-au încruntat, 
Coama, coada încordă, 

Se întărtă la fugit, 

Ca şi când ar zbura-n vânt, 
Mai necălcând pe pământ, 
Decât când îşi împlânta 
În nisip al său picior, 
Sfârâia ca fierul roş, 

În apă acufundat. 

Deci vârtejul mânios 

Ca uliul se repezi 

Şi peste Bogdan căzând 
Cu stâlpul cel de arin 
Când pe şa îl răsucea, 
Când îl izbea în pământ, 
Când îi arunca în ochi 
Spuză, de mai îl orbea, 

Şi când îl înăduşea 

Cu-al său abur înfocat. 
Însă vârtosul Bogdan 

Se lupta, se zbihuia 

Şi pe al său zdravăn cal 
În scări s-au înţepenit, 

Şi în braţe cuprinzând 
Stâlpul acel de arin, 

L-au strâns la piept pân” l-au frânt, 
Cu dinţii au rupt din el 
Şi l-au fărâmat bucăţi. 

Aşadar, viforul rău, 
Văzându-se frânt şi rumpt 
De eroul moldovean, 
S-au prefăcut în vârtej, 
Şi sorbind nisip din câmp 
L-au răsucit pân” la cer, 
Şi de-acolo vâjiind 

Au vărsat asupra lui 
Nisipul din al său sân, 
Ca să-l îngroape de viu; 
Dar neobositul cal 

În trei copce s-au izbit, 
Şi cu pieptul răzbătând 
Prin vârtejul colburos, 
Au scos pe al său stăpân 
Din nămolul de nisip. 
Iar vârtejul, ruşinat, 
Rămasă în urma lui, 
Lungit gios ca un troian. 
Deci eroul, ostenit, 

De primejdie scăpând, 
Şi văzând cerul senin, 

Şi departe-n orizon 
Culmea muntelui dorit, 
Lasă calul său încet, 

Şi cu mâna pe grumaz 
Netezindu-l îi zicea: 

“O, nepreţuite cal, 
Amicul, scăparea mea, 
Mai opinteşte puţin 
Pân? la muntele ce văd, 
Şi acolo te-oi lăsa 

Bine să te odihneşti 

Şi ţi-oi da din al meu coif 
Apă rece de izvor, 

Şi pentru păscut imaş 

De chirău şi de trifoi”. 
Deci calul se-nvioşă, 
Simţindu-se dezmierdat, 
Şi la fugă se porni, 

Iar soarele începu 

Spre sfinţit a se pleca; 
Aerul se limpezi 

Ca cel mai curat cristal; 
Şi-n acel timp liniştit 
Altă nu se auzea, 

Decât numai sfârâind 
Nisipul ce arunca 

Calul cu al său picior 
Sau vreun ţânţar flămând 
Bâzâind pe la urechi. 
Însă deodată zări 
Obositul călăreț, 

În pustiul acel sterp, 

Pe un troian de nisip, 
Înălbind un şirag lung 
De călăreţi înarmaţi; 
Deci scuturând din dârlogi, 
Dă ştire negrului său 

Ce are de petrecut; 

Şi nepregetatul cal 
Îndată s-au încordat, 
Forăind cumplit din nări 
Şi din ochi scântei vărsând; 

Iar inimosul Bogdan, 
Buzduganul său luând, 
Răcneşte înfricoşat: 
“Feriţi în lături din drum, 
Feriţi de sunteţi oşteni 
Şi de vreţi ca să trăiţi; 
Iar de sunteţi arătări, 
Eu pe crucea mea vă jur 
Să pieriţi din calea mea 
Ca dracul de tămâiet”... 
Însă lui nu i-au răspuns 
Matahalele ce stau, 

Nici de cruce au pierit; 
Deci bravul meu domnişor 
Se mira în gândul său 
Cum acele arătări 

De braţul lui nu se tem, 
Nici de cruce au pierit! 
Dar când s-au apropiat, 
Văzu înaintea sa 
Cavaleri încremeniţi, 
Înzăuaţi şi înarmaţi, 

Şi stând toţi călări pe cai. 
Atunci el au înţeles 

Că aceşti nenorociţi 
S-au fost pornit ca şi el 
Să-şi afle ursita lor 

Tot în muntele ştiut; 
Dar al pustiului domn, 
Viforul neândurat, 

Îi înghiţise de vii, 
Viscolindu-i cu arin; 

Şi după ce i-au topit, 
Tot el i-au şi dezgropat, 
Ca oricare călător 

Să vadă puterea sa. 

Al nostru însă român, 
Rămânând nebiruit, 
Trece buzna printre ei 
Cu pieptosul său fugar, 
Şi îndată ce-au atins 
Şiragul de călăreţi, 

Cu toţii s-au povârnit 
Şi s-au risipit sunând 
În ale lor zale de fier, 
Chiar ca nucile în sac; 
Iar din a lor căpăţâni, 
Curgea pârâu de nisip 
Pe unde fusese ochi, 
Gură, nasuri şi urechi. 
Deci Bogdan, bun sănătos, 
Pân? la munte au ajuns, 
Al cărui vârf trecea 
Peste nourii uşori, 

Iar cu temelia sa 
Pân-în al mărilor fund. 
Deci soarele au apus 
După muntele înalt, 

Şi stelele începu 

Să clipească în senin 

Ca nişte de aur ochi, 

Ce se uita la Bogdan, 
Țintă, ca când se mira; 
Căci ele prea rar vedea 
Alt om pe-acolo umblând. 

Deci eroul ostenit 

Opri obositul cal 

Lângă un şipot curat, 

Ce din munte izvora 

Şi în coif apă luând 

Întâi calul adăpă 

Şi, făr-a se îngriji, 

I-au dat drumul la păscut 
Pe-a muntelui costişle] 
Acoperite de flori, 

Căci acest credincios cal, 
Întocmai ca un dulău, 

Pe al său stăpân amat 

Îl păzea şi-l apăra, 

Şi treaz fiind şi în somn; 
Iar Bogdan au adormit 
Lângă frumosul izvor, 

Cu capul pe-al său scutar. 
Deci eu să doarmă îl las, 
Fiind şi eu ostenit, 

Şi contenesc să vă spui, 
Boieri cuminţi ce-ascultaţi, 
Ceastă fabulă a mea 

Pân? şi dumneavoastră toţi 
Nu-ţi zice precum zic eu 
Că ceea ce eu v-am spus 
Chiar aşa au fost, au fost* 


* Din vechi la moldoveni era îndătinat că, spunând cineva o fabulă 
(poveste), apoi la fieştecare period toţi ascultătorii datori era să zică “au 
fost, au fost”, adică că credeau ce spune cuvântătorul măcar să fie min- 
ciună; căci alminterea cel ce spunea fabula se socotea disprețuit şi conte- 
nea de a mai bârfi. 

Partea II 


Zorile de după munţi 
Începur-a se ivi 

Şi pe cât se lumina 

Somnul se împrăștia 

Al bravului meu Bogdan, 
Pân” când s-au şi deşteptat; 
Şi frecându-se la ochi, 

Şi căscând de două ori, 
S-au sculat şi s-au pornit 
Pe naltul munte în sus; 
Deci cât mai sus se urca, 
Felurimi de flori găsea 
Picurând de pe-a lor frunzi 
Lacrimi chiar ca de brilant, 
A răcoroaselor zori, 

Care zori, încet-încet, 
Revărsând lumina lor, 
Trezea şi învioşea 

Pe somnorosul Bogdan. 
Alămâi şi portocali, 
Chedri, dafini, chiparoşi 
Cu a lor poame cu gust 

Pe Bogdan ademenea, 
Printre care mai creştea 
Roze, crini şi iasomii; 
Ş-apoi toate la un loc 
Mirosind îl ameţea. 

Iar când mai asculta el 
Păsările ciripind, 

Mai de tot se buimăcea; 

Încât întru adevăr 

Acest munte minunat 
Era demn de lăcaş 
Ursitelor omeneşti. 

Deci în al muntelui vârf 
Sumeţul mire sosind, 

Au văzut din văi adânci 
Ridicându-se încet 
Neguri chiar ca norii groşi 
Ce se dezvelea încet 

Pe al muntelui costiş, 

Ca nişte valuri de pânzi; 
Apoi l-au împresurat 

O pâclă ca un noian, 
Încât Bogdan socotea 

Că nourii l-au răpit, 

Dar soarele repezi 

O rază chiar ca un sul, 
Şi, spărgând nourii groşi, 
Răzbătu încetişor 

Întâi pe-al muntelui vârf, 
Apoi prin văi şi prin râpi, 
Şi prin grotele adânci, 
Şi-n sfârşit, împrăştiind 
Nourii întunecaţi, 

Au ieşit biruitor 

Din lupta ce i-au fost dat 
Negurile de prin văi. 
Bogdan, mai încremenit 
De al soarelui răzbel 

Şi de biruinţa lui, 

Se uita uimit la el!!! 

Dar deodată au văzut 

Un nouraş luminos 

Că spre dânsul s-au lăsat, 
Pe care o zână sta, 

Ce purta pe al său cap 
Coroană de mare preţ, 

Şi pe trup un veşmânt alb, 
Fiind vopsite pe el 
Ursitele omeneşti; 

Unele cu cap de drac 

Şi în mâna lor ţinând 
Cociorve, bice de foc 
Pentru bărbaţii mişei, 
Altele coarne de cerb 
Pentru fruntea celor tâmpi, 
Alte ursite era 

Cu chipul frumos şi blând 
Ca îngerii mângâioşi 
Bărbaţilor norociţi... 
(Însă de-aceste figuri 

Prea puţine se vedea.) 

Iar cele multe era 

Cu capul înhobotat, 

De nu se putea afla 

Ce chip şi caracter au... 
Deci acea zână ţinea 

În dreapta corn de belşug 
Plin de roduri şi de flori, 
Iar în stânga smoc de şerpi. 
Deci ea lui Bogdan i-au zis: 
“Eu împărăteasă sunt 
Ursitelor omeneşti, 

Şi care mie îmi plac 

Şi sunt la fapte oneşti, 
Soţie bună le dau 

Din îmbelşugatul corn, 
Iar muritorilor răi, 

Ce sunt mândri sau pizmaşi, 
Le arunc din acest smoc 
Al şerpilor veninoşi. 

Tu, însă, care te tragi 
Dintr-o viţă ce iubesc 

A lui Ciubăr domn vestit, 
Lui Papură strănepot, 

Îţi dau ţie acest măr 

În care s-au zămislit 
Ursita soţia ta, 

Pe care eu ţi-am ales 
Dintre ale mele zâni 

Ca să te pot ferici. 

Deci ţie ţi-au spus prea larg 
Norocul, fratele meu, 

Ce să faci cu acest măr; 
Însă, Bogdane, să ştii, 

Că multe ai să păţeşti, 
Pân? când te vei însoţi 
Cu mireasa care-ţi dau”. 
Aceste vorbe grăind, 
Împărăteasa pieri, 

Şi pe capul lui Bogdan 
Cunună de trandafiri 
Aruncă din al ei corn; 

Iar în mână s-au trezit 
Bogdan cu un măr domnesc, 

Cu care el alergând 

Pân? sub munte la izvor, 
Îndată l-au despicat, 

Şi dintr-însul au ieşit 
Pruncă cât un puişor 
Mândrişor şi mititel, 

Şi guriţa sa căscând, 
Apă cerea de băut, 
Căruia bunul Bogdan 
Din pumnul său i-au şi dat; 
Apoi în năframa sa 
Învelit l-au pus în sân, 
Şi încălecând pe cal, 
Chiar ca vântul s-au pornit 
Înapoi spre ţara sa, 
Unde degrab” au ajuns; 
Căci nimic în drumul său 
Nu l-au oprit la întors. 
Deci bătrânul domn Ciubăr 
Zi şi noapte aştepta 

Să-şi vadă fiul viind. 

Şi zărind din foişor 
Ridicându-se pe deal, 

Ca de vânt un mare colb, 
Şi un călăreț frumos 

Ca săgeata alergând, 
Îndată au înţeles 

Că Bogdan se întorcea; 
Şi-naintea lui ieşind 
Bătrânul domn cu alai, 
În braţe au primit 

Pe mult dorit fiul său, 

Şi în frunte l-au pupat. 
Iar Bogdan i-au pus în pumn 
Mireasa ce şi-au adus, 
De care prea s-au mirat 
Ciubăr, înțeleptul domn; 
Dar pricepând mai apoi 
Că este de zână pui, 
Ciubăr nu s-au mai mirat, 
Ci s-au făcut ei nănaş, 
Numindu-o din botez 
Ileana cea cu păr lung 
(Cosânzeana la români); 
Iar cununa cea de flori 
Ortodoxul meu Bogdan 
La icoană o au pus. 

Deci miresei înadins 
Leagăn de aur făcu 

Şi mancă i-au însemnat 
Pe soţia unui crai, 

Ce-o sclăvise în răzbel 
Faimosul domn Ciubăr; 
Dar ades au trebuit 
Leagănul de prefăcut, 
Căci zâna creştea în trup 
Cât într-o lună pe zi, 

Pe lună cât într-un an; 
Şi în sfârşit în doi ani 
Ea era de măritat. 

Iar pre cât am auzit, 

Şi chiar mândreţele ei 
Sporea pe zi ce mergea; 
Părul ei galben şi lung 

Ajungea pân” la călcâi, 
Şi pe spate răşchirat 
Ca peteala strălucea; 
Ochişorii ca de şoim 
În inimă răzbătea; 

Iar guriţa îi era 

Ca cireaşa pe la mai, 
Şi dinţii ca un şirag 
De mărgele potrivit, 
Şi ca ghiocii de albi. 
Naltă, gigâtă la stat 
Ca nuiaua de alun, 

Şi mijlocul ei curmat 
Ca şi al leoaicei trup, 
Ca porumbiţa la piept 
Şi ca lebăda la gât, 

Iar mânuşiţele ei 
Chiar ca de ceară era, 
Şi picioruşele ei 

În pumni le puteai lua. 
Deci galantonul Ciubăr 
Zestre nurorei i-au dat 
Scule de aur leit, 
Odoare de mare preţ, 
Şapte târguri de negoţ 
Şi trei sute de moşii, 
Iar de ţigani mii de mii. 
Şi de nuntă s-au gătit, 
Poftind vecini domni şi crai 
Şi eroi din alte ţări, 
Ca să se întreacă ei 

La harţă şi la dejghin 

Asemenea au adus 
Voinici ştiuţi de vârtoşi 
Să se lupte cu ai săi; 

Şi vânătorii domneşti 

Au adus din munţi pustii 
Cecale şi urşi cumpliţi, 

Şi zimbri înfricoşaţi, 

Ca să se lupte morţiş 

Cu zăvozii ungureşti 

Ce se numea medeleni. 
Iar curtea s-au podobit 
Pe la ferestri, pe la uşi 
Cu crengi şi cununi de flori, 
Prin odăi s-au aşternut 
Covoare de mare preţ, 

Şi jilţul acel domnesc 

Cu stofă şi catifea 

S-au îmbrăcat peste tot, 
Dezvelind deasupra lui 
Steaguri ce-au fost câştigat 
Eroul domn Ciubăr 

De la învinşii în răzbel. 
Pe pereţi s-au înşirat 
Armele vechi strămoşeşti. 
Deci să nu mai prelungesc, 
Ca să vă fiu urât, 

Amici şi lectorii mei, 

Eu nu cutez să vă spui 
Câţi boi şi oi s-au ucis 

De fripturi pentru popor, 
Poleind coarnele lor 

Cu aur şi cu argint, 

La câte buţi s-au dat cep 
De mied, vişinap şi de vin. 
Câţi marţoli s-au ridicat, 
Înfigându-i în pământ, 
De a cărora vârf nalt 
Năfrămi cu bani s-au legat 
Pentru cei ce vor putea 
Să se caţere pe ei, 

Câţi brazi din munţi s-au adus, 
Pe carii i-au răsădit 

Pe drumuri şi prin oraş, 
Acăţând pe vârful lor 
Stegurele fel de fel, 
Clopoţei bucăţi de şăc, 
Care ziua se vedea 

Ca un codru înflorit, 

Şi noaptea tot acei brazi, 
Fiind de candele plini, 
Cer cu stele semăna; 

Iar când vântul aburea 
Clătind ramurile lor, 
Groaznic sunet se făcea, 
Ca când menea a răzbel; 
Asemenea de prisos 
Socotesc să vă mai spui 
Câţi beceri şi bucătari 
S-au chemat din alte ţări, 
Ca să facă fel de fel 

De mâncări şi bunătăţi, 
Şi jigănii de zahar, 

După cum: cloşte cu pui, 
Ce se numea marţepan, 

Păuni, lebede, cocoşi, 

De se părea că sunt vii. 
Deci ale nunţii gătiri 

De le-aş spune până mâni, 
Nu le voi putea sfârşi, 
Însă vă fac cunoscut 

Că nunta s-au hotărât 
Pe-a doua zi negreşit; 

Iar oaspeţii toţi trudiţi, 
După ce au făcut chef, 

Şi lăutarii domneşti, 
După ce au hăulit, 
Lado-Mano* i-au cântat 
Miresei cum era dat 

Când peteala se-nşira, 
Apoi toţi au adormit. 
Dar iată tocmai în zori 
Deodat-au răsunat 
Clopotul de dandana, 

Şi răcnete pân” la cer 

Din oraşul ce ardea, 

Cu clocot se ridica, 
Strigând poporul: “Săriţi, 
Că tătarii ne-au călcat, 
Săriţi că cu toţi pierim 
De a lor junghi otrăvit, 
Nu lăsaţi, că ne iau sclavi, 
Ne pradă şi ne dă foc; 


* Aceste zeități ale strămoşilor daco-romani se prăznuia şi se cânta 
pe la nunţi până nu demult. Lado însemnează zeea amorului (Venera) şi 
Mano a însoţirii (Imeneul), zeități ocrotitoare celor ce se căsătorea. 

Iată că biserici sparg, 

Le jefuiesc şi le ard, 

Şi pe preoţi îi ucid, 
Altarele jefuiesc!”... 

Deci Ciubăr domnul bătrân 
Şi cu tânărul său fiu, 
'Trezindu-se sperieţi, 

Cu oaspeţii adunaţi, 
Voievozi şi crai viteji, 
Servi, comişei şi paici, 

Cu toţii s-au înarmat, 

Şi din buciume trăgând, 
Adună puţini oşteni 

Ce se afla în oraş, 

Şi pe cai încălecând, 

Cu toţii au năvălit 

Cu iuţeală în tătari. 

Iar Bogdan intrând în ei, 
Cu paloşul făcea drum, 
Tăind hăbuc pe tătari, 

Ca pe curechi sau bostani. 
Căci unii tătari fugea 

Făr” de cap sau făr' de mâini, 
Alţii se ţinea pe cai 

Sau cu jumătăţi de trup, 
Sau pân” la brâu despicaţi. 
Asemenea ceilalţi 
Voievozi şi crăişori 

După pilda lui Bogdan 
Tăia tătarii ciopăţi, 

Dar bătrânul domn Ciubăr, 
Lâng-o biserică stând 

Unde păgânii prăda, 
Rândui oştenii lui 

Ca să-i ia prizonieri. 
Însă-n biserică sta 

Însuşi hanul tătăresc, 
Care, trântind la pământ 
Al Maicii Domnului chip, 
Sub picioare îl ţinea, 

Şi cu mâinile rupând 
Podoabele de pe el, 

Aur şi mărgăritar, 

Şi pietre de mare preţ, 
Îşi umplea desagii săi. 
Acest han, cel mai cumplit 
Din crâmgherii cei vestiți, 
Era şi cel mai amar 

Al Moldovei prădători 

El singur numai avea 

O armă, lucru drăcesc, 
Neştiută la români 

Pe timpurile de-atunci; 
Căci hanul, de multe ori 
Când era înconjurat 
Despre bravii moldoveni, 
Cu dânsa îi speria 

Şi dintre dânşii scăpa. 
Această armă era 

Ca o ţevie de fier 
Astupată la un fund, 
Lângă care fund avea 

O prea mică borticea; 
Deci în ţevie puind 

Un fel de praf vânăt, sur, 
Şi ca un nastur de plumb, 
Apoi un chibrit aprins 

La tigăiţă ţiind, 

Pulberea se aprindea, 

Şi din ţevie zbucnind, 

Ca fulgerul scăpăra 

Şi ca trăsnetul buhnea, 
Şi acel nastur de plumb 
Aşa de iute ţâşnea, 

Că prin zale de oţel, 

Prin piei de bivol, prin fier 
Răzbătea, şi omora 

Pe acel mai brav oştean 
Făr-a şti cine şi cum 
Tâlhăreşte l-au ucis. 

Deci al tătarilor han, 
Temându-se cu Ciubăr 

Să se bată piept la piept, 
Căci odată la răzbel 
Cutezase de cercă 

Tăioasa sabia lui, 

Şi o ureche pierdu 

Pentru aceea acum 
Îndată ce l-au zărit, 

L-au pitit tocmai în piept 
Cu arma, lucru drăcesc, 
Şi când focul au buhnit, 
Ciubăr parcă n-au mai fost. 
Iar oştenii, sperieţi, 
Fugeau care încotro, 

Sau cădea jos la pământ. 

Atunci păgânul tătar, 
Tăind capul lui Ciubăr, 
În suliță l-au luat; 

Şi încălecând pe cal, 
Spre câmp de fugă plecă, 
Şi s-au făcut nevăzut; 
Dar inimosul Bogdan 

Pe tătari i-au interit 

Şi de tatăl său aflând, 
Că hanul l-au fost ucis 
Şi că capul i-au luat, 
Începu a-l căuta; 

Însă neputând a şti 
Încotro au apucat, 
Răcnea ca un leu cumplit 
Ce puii şi-au fost pierdut, 
Alerga în toate părţi, 
Prin codri şi munţi pustii. 
Dar pe tătar negăsind 
Atâta s-au rătăcit, 

Că n-au putut nimeri 

La curtea sa înapoi, 

Ci a treia zi zări 

Pe al unui munte vârf 
Un palat foarte frumos 
Înconjurat de livezi 

Deci dar Bogdan apucă 
Spre acel munte înalt, 

Şi iată în calea sa 

Un râu lat şi ţărmuros, 
Peste care era pod, 

În capra căruia sta 

O stahie, urieş 
Înzăuată prea ciudat, 
Pe cap având ca un coif 
O scoică cât un căuş, 

Şi trupul său îmbrăcat 
Întru o piele de zmeu, 
A căruia solzi luceau 
Ca când erau de argint, 
Iar în mână învârtea 
Un paloş mare cu zimţi 
Ca când era herezeu; 
Acea stahie era 

Călare pe lup turbat, 

Şi îndată ce văzu 

Pe hirişul domnişor, 

Se repezi drept la el 

Cu paloşul ridicat; 

Dar sulița lui Bogdan 
Era groasă cât un par, 
Şi în mâna lui fiind, 
Chiar ca trăsnetul lovea; 
Căci el zdravăn opintind 
Pe al său negru sirep, 
Mai degrabă au ajuns 
Al suliţei sale vârf 

În al stahiei gâtlej 
Decât paloşul la el. 

Şi stahia au căzut 

De pe lup jos la pământ. 
Deci Bogdan au şi sărit 
De pe cal deasupra ei 
Şi capul i-au retezat; 

Dar numai cât s-au întors 
Şi capul s-au prins la loc; 
Deci el iarăşi au tăiat 
Trupul ei în patru părţi, 
Şi numai cât s-au întors 
Şi stahia s-au sculat, 

Ca când nimic n-au păţit. 
Atunci Bogdan auzind 
Că calul său forăia, 

S-au întors şi au văzut 
Groaznicul lup năvălind 
Ca să-l apuce de bot; 

Dar Bogdan au şi înfipt 
Suliţa în piept la lup, 

Şi foarte s-au minunat 
Că el pe lup ucigând 

Şi stahia au pierit. 

Deci atunci au priceput 
Că fermecători erau 
Ceste două arătări; 

Apoi, făcându-şi trei cruci, 
Pe calul său au sărit, 

Şi pe pod buzna trecând, 
În munte s-au şi suit 

La palatul cel frumos, 

Şi la poartă ajungând, 
Înainte i-au ieşit 
Fecioare vro douăzeci, 
Îmbrăcate prea frumos 
În straie albe şi flori; 

Iar între dânsele sta 

O zână, stăpâna lor, 

Pe care nici Rafael, 
Pictorul cel renumit, 
Nu o putea zugrăvi, 

Şi nici eu să spun nu pot 
Cât de frumoasă era, 
Decât atâta vă zic 

Că ai ei galbeni zulufi, 
Pe la tâmple împletiţi, 
În cosiţe mărunţel, 

Ca găitane de fir 

Erau încujbaţi puţin 

Pe grăsuţii obrăjei, 
Rotunzi, albi şi rumeiori. 
Iar părul ei despletit, 
Ca mătasa răsfirat, 
Cădea şi se-nvăluia 

În unde şi în verigi, 

Pe un boi cam grăsuliu, 
Şi bun în braţe de strâns; 
O viţă însă de păr 
Zefirul o arunca 

Pe un piept ca de omăt, 
Unde se vedea săltând 
Prin subţire burangic, 
Două ţâţe ce era 

Ca două mere domneşti. 
Deci puteţi a judeca, 
Înţelepţi ascultători, 
Cât de bine se prindea 
Pe un chip alb ca alei 
Două roze în obraji, 

În buze un bobocel, 

În guriţă nişte dinţi 
Chiar ca de mărgăritar, 
Ochii verzi ca de smarald, 
Ce prin gene negre lungi 
Galeş la lume privea, 

Ca când era somnoroşi; 
Apoi al ei picioruş, 

Ce era mic, grăsuliu, 

Şi alte graţii a ei 

Eu nu pot să le mai spui, 
Decât ştiu că pe Bogdan, 
Ce o privea buimăcit, 
Coborându-l de pe cal 

Ca pe un de paie snop, 

De o mână l-au luat 

Şi cu un glas mângâios 
Ca sunetul de izvor 

I-au zis: “De mult te aştept 
În împărăţia mea, 

O, tinere domnişor, 

Ca să te pot primi; 

Căci mi-i drag să primesc 
Eroi ca tine faimoşi; 

Deci vin în palatul meu 
De vrei să te fericesc 

În toată viaţa ta”. 
Bogdan nimic n-au răspuns 
Ci mergea unde vrea ea 
Ca un neghiob fermecat; 
Şi fecioarele cântând 

Din organe fel de fel, 

Şi cu viersuri foarte dulci, 

Cu totul l-au frăgezit, 
Însufleţindu-i amor. 

Iar la palat ajungând, 
Câţiva ciocoi îmbrăcaţi 
Tot în fir şi urşinic, 

De subsuori l-au luat 

Şi la feredeu l-au dus, 

Şi după ce l-au spălat 

Şi trupul i-au miresmit, 
L-au îmbrăcat în caftan 
De o stofă foarte grea 

Şi în cămară l-au dus 

La zâna ce-l aştepta 

Cu un ospăț răsfăţat 

De bucate foarte rari, 

Ce nici Ştefan-vodă cred 
N-au mâncat la masa sa. 
Şi nici paharnicii lui 

Să-i dreagă nu au găsit 
În podgorii la Cotnar 
Aşa vin şi pelin vechi 

Ca cel de zână gătit 
Pentru frumosul Bogdan. 
Deci mâncând şi bine bând 
Dintr-un blid, dintr-un pahar, 
Aceşti doi amorezaţi, 
Şi-mbucându-se cu drag 
Chiar ca nişte hulubaşi, 
Au adormit amândoi. 

Şi eu să doarmă îi las, 

Şi contenesc să vă spui, 
Boieri cuminţi ce-ascultaţi, 

Ceastă fabulă a mea, 

Pân” şi dumneavoastră toţi 
Nu-ţi zice precum zic eu, 
Că ceea ce eu v-am spus 
Chiar aşa au fost, au fost. 


Partea III 


Al lunii corn se ivi 

Ca de argint poleit, 
Printre copacii tufoşi 

Ce ferestrele umbrea 
Cămării unde era 
Amorezii fericiţi. 

Şi o rază au izbit 

Pe Bogdan tocmai în ochi; 
Dar el nici că s-au trezit, 
Şi luna au asfinţit. 

Iar a doua zi târziu, 
Când soarele era sus 

De nouă suliţi pe cer, 
S-au deşteptat somnoros, 
Şi după ce s-au trezit, 
Amândoi au mai căscat, 
Şi zâna-n palme bătând, 
Îndată au răsunat 
Viersuri de mulţi lăutari 
Şi organe fel de fel. 

Deci în cămară intrând 
Multe fete şi ciocoi 

Cu haine de mare preţ, 
Pe zână o îmbrăcă 

După moda de atunci; 
Iar pe frumosul Bogdan, 
În loc de strai bărbătesc 
Şi de arme oşteneşti, 
Ciocoii l-au îmbrăcat 

Cu cămaşă de melez, 

Ce pe la mâneci şi piept 
Avea grele cusuturi, 

Cu sârmă şi cu mărgean, 
Ce altiţe se numesc; 

Şi apoi l-au pregiurat 
Cu fotă peste mijloc, 

Şi coapsele i-au încins 
Cu un colan foarte scump, 
Care sub piept se-ncheia 
Cu două paftale mari 

De aur curat leit; 

Iar în picioare i-au pus 
Conduri cu călcâiul nalt, 
Şi apoi de subsuori 

Prin cămară îl purta 

Ca să-l deprindă cu ei. 
Apoi zâna l-au luat, 

Şi punându-l în genunchi, 
Pletele i-au pieptănat, 
În gâţe le-au împletit, 
Şi colătău le-au făcut, 
În vârful capului lui, 
Iar la gât ghirdan i-au pus 
De smarald şi de rubin; 
Şi apoi l-au rumenit, 
Mustăţile i le-au ras, 

Urechile i-au bortit 

Şi cercei i-au aninat. 
Apoi l-au luat cu ea 

La primblare prin livezi, 
Unde şezând amândoi, 
Se sărută ne-ncetat, 

Şi din pomii încărcaţi 
De portocale, smochini 
Şi feluri de bunătăţi 
Gustau şi se desfătau. 
Şi aşa în toate zile 
Fostul odată erou 

În aceste desfrânări 

Îşi petrecea viaţa sa, 
Mâncând, bând şi sărutând. 
Dar ca să se ia mai mult, 
Zâna l-au pus de ţesea 
La burangic sau melez, 
Iar seara furcă îi da, 

Şi cu fetele torcea, 

Sau împletea la colţuni. 
În sfârşit, aşa trăind, 
Bietul Bogdan, fermecat, 
Multe luni şi câţiva ani. 
Muieratic se făcu. 

Şi aşa se mişeli, 

Că se temea şi de mâţi, 
Sau vânt mare de bătea 
Ori fulgera, sau tuna, 
El cădea jos leşinat. 

Dar odată adormind 
Zâna trudită de şăgi, 

Pe a lui Bogdan genunchi, 
EI îi lua când şi când 

O mânuşiţă de-a ei 

Şi o săruta oftând. 

Dar iată că au văzut 

Pe a ei scumpă brăţea 

Un baier de matostat 

Cu multe scrijilituri, 

Ce foarte se potrivea 

Cu slova ce au fost scris 
Împăratul Solomon 

În solomonia sa, 

Pe care carte citea 

Prea ades domnul Ciubăr. 
Deci Bogdan încetişor 

Au desprins acea brăţea, 
Ca să vadă nu cumva 

Să citească va putea 

Pe baierul fermecat; 

Şi îndată ochii lui 

Mare minune văzu, 

Căci brăţeaua desprinzând, 
A sa zână pe genunchi 

În babă se prefăcu 

Cu aşa chip de grozav, 

Că Bogdan s-au speriat 

Şi de la el o zvârli. 

A ei piele pe obraz 

Chiar ca punga s-au zbârcit 
Când cu baierul o strângi; 
Şi aşa s-au flecuit 

Ca un mârşav seftian, 

Iar din părul cel frumos 
Câteva viţe de floci 
Alb-galbene se zăreau, 
Sub o tichie de şam. 
Nişte ochi ca doi cărbuni 
Ca ai mâţei strălucea; 
Iar barba cu nasul ei 
Mai îi astupa de tot 
Gura, din care ieşea 

Un singur colţ ascuţit; 
Şi trupul ce era gol 

Cu picioare şi cu mâini 
Chiar cu broasca semăna, 
La piele şi la boia, 

Mai având şi dinapoi 

O codiţă ca un ţap. 

Iar când s-au întors Bogdan 
Şi la sine s-au uitat, 
S-au văzut cu totul gol 
Şi chiar ca un feteleu 
Făr” de mustăţi şi cu gâţi; 
Căci pierise tot atunci, 
Şi straiele de pe el 

Cu juvaieruri cu tot, 

Şi palaturi, şi livezi, 

Şi demonii ce slujea, 

Ca când ar fi fost ciocoi; 
Iar el singur rămânând 
Pe un munte foarte nalt 
Înconjurat de păduri, 

Şi deasupra lui zburând 
Buhne, cucuveici şi corbi 

Şi scârbelnici lilieci. 
Deci atunci înțelegând 
Că el fermecat au fost 
De-acea cotoroanţă rea, 
Au luat un bolovan 

Şi capul i-au sfărâmat; 
Apoi în genunchi căzând, 
Mulţumi lui Dumnezeu 
Că de dânsa l-au scăpat 
Şi de a ei vrăji drăceşti, 
După care se porni 
Dincotro au fost venit, 
Iar calul lui, ce păştea 
Sub munte lângă podeţ, 
Îndată ce l-au văzut, 

Au alergat nechezând 

La voinicul său stăpân; 
Dar mai nu l-au cunoscut, 
Văzându-l în piele gol; 
Însă cum l-au mirosit, 

A zburda au început, 
Şi-n capra podului stând, 
Cu copita sa bătea, 

Ca când spunea lui Bogdan 
Că a lui arme era 
Mistuite acolo. 

Deci voinicul căutând, 
Le-au găsit toate sub pod 
Îngropate în nisip, 

Cu al calului tacâm, 

Şi înarmând trupul său, 
Şi pe cal şeaua punând, 

Pe dânsul s-au aruncat 
Şi ca vântul s-au pornit 
Încotro ochii l-au dus, 
Pân-în sară alergând. 
Dar deodată auzi 

Un țipăt foarte cumplit 
În codru de-a dreapta sa, 
Ca când cerea ajutor; 

Şi mergând la acel loc, 
Au văzut un tricolici 

Pe o fecioară gonind 
Foarte frumoasă la stat, 
Cu dulce şi galiş chip, 

Şi purtând pe trupul său 
Un veşmânt vânăt cu roş, 
Pe piept cruce de briliant, 
Şi peste umăr un arc 

Şi cucură cu săgeți, 

Iar din fruntea sa ieşea 
Chiar ca o limbă de foc; 
Şi repede ea fugind, 
Lungul ei păr rămânea 
Înapoi în urma sa; 

Iar tricoliciul vrăjmaş, 
Prinzându-l cu-a sale căngi, 
După dânsul o trăgea. 
Deci Bogdan s-au repezit, 
Şi cu paloşul lovind 

Pe tricolici după cap, 
L-au şi zburat de pe trup. 
Dar trupul rămase viu, 
Şi pe fecioară lăsând, 

Au început a fugi, 

Iar capul, săltând pe jos, 
Clipea din ochi şi râdea, 
Clănţăia groaznic din dinţi, 
Apoi, scuipând pe Bogdan, 
S-au dus iute rostogol 
După trupul ce fugea 

Şi în codru s-au ascuns. 
Deci fecioara, la Bogdan 
Viind, l-au îmbrăţoşat 
Şi foarte i-au mulţumit 
De servisul ce-au făcut, 
Zicând: “Bravule, să ştii 
Că eu o genie sunt 
Menită de Dumnezeu 

Pe români să orcotesc 
Cât vor fi buni patrioţi 
Şi neamul nu-şi vor corci, 
Având putere de sus 

Să descântec, să desfac 
Pe românii fermecaţi 

De fermecători, de strigi 
Ce demonul cel pizmaş 
În ţara ce ocrotesc 
Foarte multe au trimis; 
Deci ele mă prigonesc 

Şi de mult m-ar fi ucis, 
Sau poate mă otrăveau, 
Dacă aş putea muri; 
Însă pozne tot îmi fac, 
Că trimit draci fel de fel 
Să mă supere aici 

Îndată ce mă ivesc 

Din iezerul cest adânc, 
Unde îi palatul meu. 

Deci tu fiind prigonit, 

De când mă-ta te-au născut, 
De fermecători şi strigi, 
Din pricină că Ciubăr, 
Vestitul domn, tatăl tău, 
Credea în solomonii; 
Pentru aceea şi el 
De-arma dracului pieri, 
Ce hanului tătăresc 

Un mare fermecător 

Din Eghipet i-au fost dat, 
Învăţându-l fel de fel 

De farmici diavoleşti, 

Cu care te-au şi orbit 

De nu l-ai putut găsi 
Când te-ai luat după el; 
Ba încă ţi-au şi trimis 

Pe dracul, sau un vânt rău, 
Care în munte te-au dus 
La striga acea mai rea 
Din câte pe-aicea au fost. 
Şi tot acel han cumplit 
Acum iarăşi se porni 

Ca să prade ţara ta 

Şi pe tine să te ia; 

Iar tu, măcar că eşti brav, 
Lui nu poţi să-i faci nimic, 
Căci zaua şi coiful său, 
Ce-s fermecate de el, 

Nici o armă nu le prind. 
Eu însă voi încânta 
Junghiul care porţi la şold, 
Cu care poţi să răzbaţi 
Amarnicul han tătar, 

Iar ca să-l poţi omori, 

Tot drept în piept să izbeşti, 
Unde avanul de han 
Poartă baier fermecat, 

Ce este puterea sa, 

Fiind în baier cusut 

Un deget afurisit, 

Câteva fire de păr 

Din barba lui Solomon, 

Şi alte lucruri drăceşti”. 
Genia aşa grăind, 

Au luat de la Bogdan 
Junghiul ce purta la şold, 
Şi şoptindu-i nu ştiu ce, 
În iezer l-au împlântat, 

Şi apoi suflând pre el, 
L-au şters cu al său veşmânt 
Şi l-au întors lui Bogdan. 
Şi iată că începu 

Să clocotească mereu 
Munţii şi codrii vuind 
De-a tătarilor strigări, 

Ce pârjoleau şi robeau 

Pe bieţii locuitori; 

Iar populul, speriat, 
Striga cerând ajutor, 

Şi zicând: “Unde-i Ciubăr, 

Al nostru părinte bun, 
Unde-i fiul său Bogdan, 
Să ne scape de tătari, 

Ce ne mână ca pe boi 

Şi ne taie ca pe oi; 

Să ne scape de ţigani, 

Ce domnesc în curtea sa, 
De când bunii noştri domni 
Au pierit şi ne-au lăsat!” 
Deci Bogdan s-au înfocat, 
Auzind populul său 

Că îi cerea ajutor, 

Şi, încălecând pe cal, 

Au alergat spre tătari, 
Măcar că oşti nu avea. 

Şi iată că-ntâmpină 

Pe avanul han viind 
Singur între doi mârzaci, 
Căci prădătorii tătari 
Rămaseră-n urma lui, 
Deci Bogdan strigă la el: 
“Stă, câine, de eşti deliu, 
Stă cu mine să te lupţi 
Că eu am să-ţi răsplătesc, 
Am să te jupoi de viu 

Şi din titva ta să beau!” 
Iar tătarul, cunoscând 
Pe Bogdan, duşmanul său, 
Foarte s-au învoioşat 

Că în mână i-au picat, 

Şi i-au zis: “Vină, gheaur, 
Vino, capul să-ţi retez, 

Aşa cum am retezat 

Pe a tătâne-tău cap, 

Pe care l-am pus în par 
Şi spre ţintă l-am menit 
Copiilor tătăreşti; 

Dar de prăştii, de săgeți, 
Acea titvă s-au sfărmat, 
Şi am venit înadins 

Să iau căpăţâna ta!” 
Grăind aşa amândoi, 

Ca leii se repeziră 

Unul la altul răcnind; 

Şi măcar că s-au izbit 
Cu mâzdracele în piept, 
Dar ei au stătut pe cai 
Chiar ca turnul neclătit; 
Iar mâzdracele s-au rumpt, 
În aşchii s-au tăndurit, 
Dintre care câteva 

Pân” la soare au ajuns, 
Şi de-acolo luând foc, 
Arzând, căzur” pe pământ. 
Atunci duşmanii, cruntaţi, 
Săbiile au golit, 

Şi se lovir-amândoi 

În a coifului zebrea; 

Dar pe a lor gratii tari 
Săbiile lunecau, 

Făr-a le putea tăia. 

Deci începură să-şi dea 
Mai groaznice lovituri 
Peste zale, peste coif, 

De scânteile curgeau; 
Dar ei sta nevătămaţi, 
Ca când grindina cădea 
Pe două de cremeni stânci. 
Însă sânge mai întâi 
Tătarul au slobozit 
Îndrăzneţului Bogdan, 
Căci lovind pavăza lui 
Cu sabia ce era 
De un fier scump de Damasc, 
În două o au tăiat, 
Şi cu vârful ajungând 
Platoşa lui de pe piept, 
Printr-însa au răzbătut, 
Şi ca fulgerul cumplit 
Paloşul acel tăios 
Pe piept, pântece, picior 
Căzând le-au şi scrijelat; 
Dar nu au pătruns adânc, 
Însă lăsă după el 
Plagă ca un găitan. 
Bogdan, dacă s-au simţit 
Că tătarul l-au cruntat, 
De mânie se-nfocă, 
Şi sabia ridicând 
Aşa îl trăsni în coif, 
Că l-ar fi tăiat hăbuc 
De n-ar fi fost încântat; 
Dar tătarul ameţi, 
Îi țâşni sânge din ochi, 
Căzu pe-al calului gât, 
Mâinile lăsând în jos 

Şi picioarele crăcind, 
Încât abia se ţinea 

Să nu cadă de pe cal; 
Iar paloşul îl scăpa 
Dacă n-ar fi fost legat 
De braţ cu un lănţujel; 
Deci calul lui, speriat 
De trăsnetul ce-auzi, 
S-au întors în loc cu el 
Şi începu a fugi. 
Bogdan însă au stătut, 
Socotind tătarul mort; 
Dar iată că l-au văzut 
Că, sculându-se pe şea, 
Se întorcea iar spre el, 
Şi hrăpind chiar ca un leu 
Zicea: “Câine de creştin, 
Sfârşitul tău au sosit!” 
Iar când s-au apropiat, 
În scări s-au şi ridicat, 
Şi cu amândouă mâini 
Sabia sa apucând, 

C-o lovitură au vrut 

Să despice pe Bogdan; 
Dar îngerul păzitor 

Al creştinului Bogdan 
Îi apără capul său, 

Şi paloşul tătăresc 
Căzând chiar ca un satâr 
Pe capul calului său, 

I l-au despicat pe loc. 
Bogdan, sărind de pe cal, 

La tătar s-au repezit, 

De barbă l-au apucat, 

Şi izbindu-l drept în piept 
Cu încântatul său junghi, 
Zalele i-au răzbătut 

Şi inima i-au pătruns. 
Încât al junghiului vârf 
De un palmac au ieşit 
Prin spata de dinapoi; 

Şi apoi de pe cal jos 
Trântind pe duşmanul han, 
De arme l-au dezarmat, 
De piele l-au jupoiat, 
Căpăţâna i-au tăiat, 

Şi făcându-şi mâzdrac nou, 
În vârful lui l-au luat, 

Şi pe calul tătăresc 
Voinicul încălecând, 
Către zână s-au întors. 
Acolo mazdracul său, 
Înfigându-l în pământ, 
S-au tologit lângă el, 

Şi la al hanului cap 

Cu mulţumire privea, 

Iar mârzacii sperieţi, 

Ce venise după han, 
Văzându-l că au pierit, 
Au rupt de fug” îndărăt, 
Şi înştiinţând pe oști 

Că hanul lor s-au ucis, 
Toţi a fugi începură, 

Aşa de înspăimântați, 

Că românii prizonieri 

La îndrăzneală luând, 

Cu coasele îi tăia; 

Iar fetele, apucând 
Cociorve şi umblăcii, 
Capetele le zdrobea; 

Şi aşa scăpar-atunci 
Nenorociţii români, 

De crâmgherii ceşti cumpliţi. 
Deci genia s-au ivit 

Din al său iezer adânc, 

Şi dezbrăcând pe Bogdan 
De armele ce purta, 

Plăgile lui le-au spălat 

Şi le-au vindecat pe loc, 

Ca când n-au fost plăguit, 
Ş-apoi înarmându-l iar, 
I-au zis: “Bogdane, să ştii 
Că ai să fii domn faimos, 
Căci tu ai să biruieşti 

Şi pe alţi vrăjmaşi cumpliţi, 
Şi că din prăsila ta 

Vor ieşi mulţi domni viteji, 
Moldovei ocrotitori 

Şi românilor părinţi; 

Dar viţa soiului tău, 

Cu vreme părăginind, 

În Moldova vor domni 
Mulţi grecomani limonjii”... 
Multe de-aceste grăind, 

Ce cu mintea nu le ţii, 
Genia l-au descântat, 

Şi în faţa lui suflând, 

I-au dat de aur inel, 

Şi iarăşi i-au zis aşa: 
“Bogdane, acest inel 

Din deget să nu-l mai scoţi, 
Căci el te va apăra 

De farmece ţigăneşti, 

Ce în curtea ta acum, 

De când acolo nu eşti, 
Țiganii tăi făptuiesc. 

Iar ca să poţi nimeri 

La curtea ta înapoi, 

Eu o săgeată slobod 

Şi tu de ea să te ţii”. 
Atunci genia scoțând 
Săgeată din tulba sa, 

Şi încordând al său arc, 
Spre răsărit săgetă. 

Deci Bogdan s-au aruncat 
Pe calul cel tătăresc, 

Şi la ciochine legând 

Al ucisului han cap, 

Ca vântul s-au repezit, 

Tot săgeata urmărind. 

Deci eu tac, nu vă mai spun, 
Boieri cuminţi ce-ascultaţi, 
Încotro au apucat 

Bogdan, al meu făt-frumos, 
Pân? ce dumneavoastră toţi 
Nu veţi zice că ce-am spus 
Chiar aşa, aşa au fost. 


101 


Partea IV 


După trei zile Bogdan 

La domnescul său palat 
Sosind, îndată-ntrebă 

De zâna soţia sa; 

Şi iată că alergă, 

Înaintea lui ieşind, 

O ţigancă fetnegea, 
Îmbrăcată prea frumos, 

În stofe şi urşinic, 

Şi pe Bogdan sărutând, 
I-au zis: “Bine ai venit, 
Dorite mirele meu, 

Căci de mulţi ani te aştept, 
Şezând ziua în cerdac 

Şi cătând în calea ta, 

Iar noaptea amar plângând, 
Încât de lacrimi şi dor 
Pielea pe obrazul meu 
S-au îngroşet, s-au zburlit, 
De scârbă s-au înnegrit; 

Şi bălană de am fost, 
Acuma, vezi, m-am smolit. 
Vezi, dragă mire al meu, 
Vezi cât te-am dorit de mult, 
Şi de-ai fi mai zăbovit, 

Ori mă găseai în mormânt, 
Ori mă ofticai de tot!” 
Deci bunul nostru Bogdan, 
Crezând întru adevăr 

Că este ursita sa 

Țigăncuşa ce-i vorbea, 

O strângea la pieptul său, 
Dar el însă nu ştia 

Că aceea ce-i vorbea 

Fata judelui era, 

Al ţiganilor domneşti. 

Şi că muma ei au fost, 
Când trăia domnul Ciubăr, 
Una din găinăriţi 

A păsărilor domneşti. 

Însă farmece ştiind, 

Şi fiindcă şi Ciubăr 
Credea în solomonii, 

Pe dânsa el o avea 

De dragoman credincios 
Între dracul şi-ntre el. 
Dar pierind domnul Ciubăr, 
Şi lipsind şi fiul său, 
Lăieşiţa acea rea, 

Cu-a sale farmici drăceşti, 
Încântase pe boieri, 

Pe hatmani şi pe oşteni, 
Încât unii pribegiră 
Încotro ochii i-au dus, 
Alţii, nebunind de tot, 
Strângea ciolane pe câmpi, 
Şi alţii se prefăcură 

În lupi, în urşi, sau în cerbi, 
Fugind în codri pustii; 

Iar ea cu bărbatul său 
Domnea şi orânduia 

În ţară şi pe români; 

Şi pe zâna lui Bogdan, 
Sugrumând-o, o zvârli 
Într-un adânc heleşteu, 
Ce lângă curte era. 

Deci Bogdan au socotit 
Mai întâi pe tatăl său 
Să-l pomenească un an 
Şi să poarte tot negrit, 
Şi petrecând acel an 

În jale şi rugăciuni. 
Pentru răposatul domn, 
Să se însoare apoi 

Cu ţiganca ce gândea, 
Că ursita lui era. 

Deci petrecând acest fel, 
Țiganii prea se silea 

Că doar îl vor fermeca; 
Dar al geniei inel 

Pe dânsul îl apăra; 

Iar fata cea de ţigan 

Se podobea, se dregea 
Ca să placă lui Bogdan; 
Şi oglingioara luând, 

Ce ţiganca, maica sa, 

În taină i-au fost dat, 
Se privea, în ea zicând: 
“Oglindă, oglingioara mea, 
Spune drept ca chipul meu 
Este altul mai frumos, 
Mai delicat, mai cu haz, 
Din câte fete au fost 

Şi sunt astăzi pe pământ?” 

Iar oglinda răspundea: 
“Că mai frumoasă era 
Şi iarăşi în grab” va fi 
Ileana cu părul lung 

Ce Cosânzeana îi zic”. 
Şi fata cea de ţigan 
Mâniindu-se zvârlea 
Oglinda ce grăia drept. 
Deci într-o zi au venit 
Toţi comişii la Bogdan 
Şi i-au spus că caii săi 
Nicidecum nu vor să bea 
Din heleşteul domnesc, 
Căci în el s-au arătat 
De aur un peştişor, 
Care apa tulburând 

Pe cai foarte speria. 
Aşadar, domnul Bogdan 
Cu fata cea de ţigan 

Au mers cu sârg amândoi, 
Să vadă cel peştişor, 

Pe care Bogdan văzând, 
Foarte de el s-au mirat. 
Dar ţiganca pricepu 

Că acel peşte era 

Zâna ce au fost ucis 
Lăieşiţa, maica sa, 

Şi-n heleşteu o zvârli; 
De aceea se rugă 

Să i-l dăruiască ei, 

Şi bunul domn Bogdan 
Cheful să-i strice n-au vrut, 

Ci să prindă porunci 

Pe frumosul peştişor, 

Dar toţi pescarii domneşti 
Să-l prindă nu au putut; 
Iar Bogdan însuşi luând 
Undiţa de la pescari, 
Peştişorul au venit 

Şi singur în ea s-au prins, 
Pe care el l-au şi dat 
Țigancei ce aştepta. 

Iar ea, alergând cu el, 
Bucătarilor l-au dat, 

Să i-l curețe de solzi 

Şi să-l frigă pe cărbuni. 

Şi după ce l-au mâncat, 
Oglingioara îşi luă 

Şi iarăşi i-au zis râzând: 
“Oglingioară, spune-acum, 
Spune drept, ca chipul meu 
Este altul mai frumos, 
Mai gigât şi mai cu haz 
Din câte fete au fost 

Şi sunt astăzi pe pământ?” 
Iar oglingioara au zis: 

“Că mai frumoasă era, 

Şi iarăşi în grab” va fi, 
Ileana cea cu păr lung 

Ce Cosânzeana îi zic”. 

Dar ţiganca i-au răspuns: 
“Oglingioară, spui minciuni, 
Căci eu mâncai carnea ei, 
Şi nu va fi în etern 

Ileana cea cu păr lung”. 
Aşa ţiganca zicea, 
Pentru că ea n-au ştiut, 
Că din ai peştelui solzi 
Unul nu ştiu cum sări 
La fereastra lui Bogdan, 
Şi din el curând crescu 
Un tei foarte răsfăţat, 
Sub care domnul Bogdan 
Cu haz la prânz ospăta; 
Căci teiul acel frumos 
Slobozea deasupra lui 

A lui înverzite crengi, 
Şi de soare îl umbrea, 
Şi-l răcorea fiind cald; 
Iar sara tot acel tei 
Rază de foc slobozea, 

Şi aşa se lumina, 

Că toată noaptea sub el, 
Curteni, bărbaţi şi muieri 
La şezătoare venea, 

De torcea şi depăna; 

Iar mătalnicii flăcăi 

Se hârjonea între ei, 
Sau spunea cimilituri 
Femeilor ce torcea, 

Sau cu fetele râzând, 

În pilde se pâcălea 

Sau spunea fabule lungi. 
Iar când fata de ţigan 
Se apropia de el, 
Crengile lui se clătea, 

Se scutura mânios, 

Şi aşa o şfichiuia 

Peste cap, peste obraz, 
Că fugea de el cu sârg. 
Deci ea iar au priceput 
Că acel tei minunat 
Zâna lui Bogdan era, 

Şi iarăşi au început 

Ca să roage pe Bogdan 
Să i-l dăruiască ei. 

Deci el iarăşi şi acum 
Pofta ţigancei făcu. 
Şi-ndată ea porunci 

Să taie acel copac 

Şi să-l ardă întreg tot, 
Însă vântul au zburat 
Numai o frunză din el, 
Şi purtând-o pân? la nori, 
Au lăsat-o de-au căzut 
În codrii cei mai merei 
La un bătrân prisăcar; 
Şi frunza căzând la el, 
În flăcău se prefăcu, 
Tânăr şi frumos la chip, 
Sprinten şi gigât la stat. 
Deci bătrânul prisăcar, 
Văzându-l, i-au zis aşa: 
“Făt-Frumos, de eşti străin 
Şi dacă nu ai părinţi 

Şi aici ai nimerit, 

Te rog cu mine petreci 
Şi fii ca copilul meu, 

Ca murind eu să mă-ngropi 
Aice, în acest pustiu, 
Unde pe nime nu am, 
Pierind seminţia mea 

De farmici diavoleşti; 
Căci pierind domnul Ciubăr 
Şi domnişorul său fiu, 
Pe care eu l-am deprins 
Ca să săgete în zbor 

Pe lăstunii uşurei, 

Sau cu mazdracul pe urşi 
Să pătrundă făr” de greş, 
A lor curte rămase 

Şi ţara făr' de stăpân. 
Deci eu şi cu alţi boieri 
Ocârmuiam cum puteam 
A domniei trebuinţi, 

Dar nu trecea nici o zi 
Să nu piară dintre noi 
Câte un boier sau doi, 
Pân” ce într-o zi văzui 
Pe soţie şi pe fii 

Straiele pe ei rupând 

Şi ca nişte îndrăciţi 
Fugind în codrii pustii; 
Iar eu, ca să-i pot găsi, 
M-am aruncat pe un cal 
Ce l-am găsit priponit 
De al cerdacului stâlp, 
Şi îndată acel cal, 

Ce duh necurat era, 
M-au ridicat în văzduh, 

Zburând cu mine pe sus, 
Încât sub talpe simţeam 
Vârful brazilor înalţi 

Că mă zgâria cumplit, 

Şi în sfârşit peste munţi, 
Peste ape, peste văi, 
Zburând cu mine mereu, 
Am ajuns până aice, 

Şi călare m-am trezit 

Nu pe calul ce zbura, 

Ci pe prăjină de tei; 

Şi niciodată de-aici 
Înapoi nu am putut 

Să nimeresc la oraş. 

Dar domnul m-au miluit, 
Găsind aici în pustiu 
Prisaca unde trăiesc, 

Şi nu cred să mai văd eu 
Pe eroul meu Bogdan 

Şi pe seminţia mea. 

Te rog dar, o, fătul meu, 
Fii tu mângâierea mea, 
Nu mă lăsa părăsit; 

Căci de mult în ochii mei 
Om pân-acum n-am văzut”. 
Deci tânărul ce-asculta 
I-au răspuns cu glas duios: 
“Nu pot să-ţi făgăduiesc, 
Cucernicule bătrân, 

Să împlinesc voia ta; 
Căci şi eu sunt prigonit 
Tot de duhul necurat, 

Pân? nu se va împlini 
Aceea ce mi-au menit 

A norocului meu stea; 
Dar eu voi trăi aici 

Cât se va putea mai mult!” 
Tânărul aşa grăind, 

Iată că se auzi 

Clocotind codrul mereu 
De-a gonaşilor strigări, 
De ţâhnete de copoi, 

De buciumi vânătoreşti; 
Şi iată că se văzu 

Când şi când printre copaci 
Fugând urşi, capre şi lupi, 
Şi iată că se ivi 

Bogdan ca un vânător, 
Gonind de-aproape un urs; 
Şi rănindu-l dinapoi, 
Ursul s-au întors la el, 

În picioare s-au sculat, 
Înfricoşat mormăind, 

Şi apucând pe Bogdan 

Îl trânteşte la pământ 

Şi începe a-l stropşi. 

Dar tânărul Făt-Frumos 
S-au repezit ca un şoim, 
Şi încălecând pe urs 

L-au apucat de urechi, 
L-au întors de la Bogdan 
Şi, dându-i pinteni mereu, 
Mergea călare pe el 

Chiar ca pe o gloabă rea. 

Deci Bogdan s-au ridicat, 
Tânărului mulţumind, 

Şi viind la curtea sa 
Spunea minunea la toţi 
Aceea ce au văzut. 

Iar ţiganca pricepu 

Că acel tânăr au fost 

Tot ursita lui Bogdan; 
Deci pe maica sa chemând, 
I-au zis plângând cu amar: 
“Mamă, nu te îndura, 

Fă orice farmece ştii, 

Sau orice otrăvi mai tari, 
Şi mă mântuie, te rog, 

De ursita lui Bogdan, 

De vrei doamnă să mă vezi, 
Sau de vrei să nu pierim; 
Căci anul mai a trecut 

De când Bogdan au venit 
Şi foarte mă îngrijesc 

Să nu vie cumva ea 
Duşmanca mea cea mai rea, 
Şi să-i spuie cine sunt, 

Şi câte au pătimit 

Despre amândouă noi; 
Căci eu, orice am făcut, 
N-am putut să-i viu de hac, 
Ca să o pot prăpădi”. 
Lăieşiţa auzind 

Ce spusese fiica ei, 

La miezul nopţii s-au dus 
La ţintirimul din câmp 

Unde erau îngropaţi 
Hoţii ce se spânzurau, 
Sau cei ce se dovedea 

Că sunt strigi sau tricolici, 
Sau vestiți fermecători, 
Şi acolo aprinzând 

Un mititel focuşor 

Cu lemn ce au fost furat 
Din raclele celor morţi, 
Carii când se dezgropa 
Se găsea afurisiţi, 

Şi lepădând de pe ea 
Hainele ce purta, 

Goală au înconjurat 

Ca o furie din iad, 
Focuşorul ce ardea, 

Pe Scaraoschi chemând, 
Şi vorbe diavoleşti 
Bâiguind, din dinţi scrâşca, 
Din ochi scântei slobozea, 
Flocii pe cap îşi zburlea, 
Încât semăna a fi 

Diavol împeliţat. 

Şi iată fum ca un stâlp, 
Negru şi prea puturos, 
Din focuşor au zbucnit, 
Şi în aer clocotind, 

Au trăsnit şi au ieşit 

Un diavol slut din el, 
Însă prea puţin mai slut 
Decât ţiganca era; 

Şi i-au zis ei: “Ru sunt Benga, 

Zânul tău, deci ţi-am adus 
Acest măr dintr-un pom, 
Din care Eva gustând 
S-au izgonit din Eden. 
Deci tu cu el să te duci 
La prisăcarul ştiut; 

Şi ursitei lui Bogdan 
Dându-i-l ea va gusta, 

Şi îndată va muri”. 
Aceste dracul grăind, 

În pară s-au prefăcut 

Şi s-au ridicat în vânt, 

Şi apoi prăsnind scântei, 
În întuneric pieri. 

Deci ţiganca alergă 

La boierul prisăcar, 

Şi plecându-se în băț, 

Ea calică se făcea, 

Dar al prisacăi căţel 

S-au repezit ca un leu 

La ţiganca ce venea. 

Şi ca când era turbat, 

Să o spârcuiască vrea; 

Iar Făt-Frumos alergă, 

Şi pe căţeluş gonind, 
'Țigancei pâine i-au dat 

Şi de faguri un chersin (căuş). 
Țiganca i-au mulţumit, 
Din torbă mărul au scos 
Şi dându-l lui Făt-Frumos 
I-au zis: “Că mă rog să guşţti, 
Să vezi bunătatea lui; 

Căci livădarul domnesc 
De pomană mi l-au dat, 

Şi mere de acest fel 
Numai domnii au mâncat”. 
Deci ursita lui Bogdan, 
Apucând mărul domnesc, 
O dată numai putu 

Să muşte din acel măr 
Căci cățelul au sărit, 

Din mână i l-au răpit 

Şi l-au înghiţit întreg 

Şi îndată a crăpat 

Şi pe loc căzu şi el 

Chiar mort. Dar sufletul său 
S-au prefăcut în porumb, 
Şi zburând în văzduh sus, 
S-au dus tocmai la Bogdan, 
Care atunci se afla 

În al său scaun domnesc, 
Şi populul judeca 

Cu boierii mari şi mici. 
Deci porumbul s-au şi pus 
Pe umărul lui Bogdan, 

Şi cu glas chiar omenesc 
I-au spus toate ce-au păţit 
Despre lăieşiţa rea, 

Şi câte mai făcu ea 

Cu farmece şi venin 

La curteni şi la boieri 

În vreme ce au lipsit 
Bogdan din scaunul său. 
Deci Bogdan s-au mâniet, 

Ca un tigru au răcnit, 

Şi cu piciorul izbind 
Foarte groaznic în pământ, 
Crăpă ziduri câteva, 
Clopotele răsuna, 

Caii, boii au zbierat, 
Mâţele au miorlăit, 
Şoarecii au leşinat, 

Şi tot populul căzu 

La pământ cu dosu-n sus. 
Iar Bogdan, pufnind din nări 
Chiar ca un zimbru rănit, 
Călăilor porunci 

De au schinjuit cumplit 
Cu căngi şi vine de bou 

Pe lăieşiţa cea rea, 

Cu fiică-sa la un loc. 

Apoi iepe aducând 

Ce mai sirepe au fost 

În a curţii herghelii, 

Pe ţigance le-au legat 

De ale iepelor cozi, 

Şi le-au alungat apoi 
Peste râpi şi peste stânci 
Pân” le-au spârcuit bucăţi. 
Iar pe ceilalţi ţigani, 

Pe unii i-au înţăpat, 

Pe alţii i-au jupoiat. 

Pe alţii în patru părţi 
Tăindu-i i-au dat la câini, 
Şi alte de acest fel 

De torturi le-au mai făcut. 

Apoi Bogdan căutând 
Sufletul ursitei lui, 

Ce se făcuse porumb, 
Nu l-au mai putut afla; 
Căci şi el s-au speriat 
Când s-au mâniet Bogdan, 
Şi fugise în pustiu. 

Deci Bogdan s-au şi pornit 
Să cate ursita sa, 

Însă el neputând şti 
Unde s-au mistuit ea, 
Pe soare au întrebat 
Încotro s-ar fi aflând; 
Dar soarele n-au putut 
Să-i spuie de ea nimic, 
Căci când lăieşiţa rea 

În iaz o au aruncat, 

La miezul nopţii au fost 
Şi el pe cer nu era; 

Dar să întrebe, i-au zis, 
Şi pe lună, sora lui. 
Deci Bogdan au întrebat 
Pe lună de nu ştia 

Ceva de ursita lui, 

Şi luna iar i-au răspuns 
Că noaptea când au pierit 
Ileana cea cu păr lung, 
Ce Cosânzeana îi zic, 

Ea nu au putut vedea, 
Căci se pişcase atunci, 
Şi era nouri pe cer; 

Dar să întrebe i-au zis, 

Pe vântul ce au suflat 
Când ursita lui pieri. 
Deci Bogdan au întrebat 
Vânturile se suflau 

Din a lumei patru părţi; 
Şi crivățul i-au vestit 
Ileana cum au pierit 

Şi în ce loc se afla 
Trupul cu sufletul său. 
Şi el grabnic se porni 
La prisaca din pustii, 
Unde ajungând văzu 

A Ilenei sale trup 
Zăcând cu faţa în sus, 
Şi pe pieptul ei şezând 
Porumbul, sufletul său. 
Deci Bogdan, plângând amar 
Pe moarta ursita sa, 

Se ruga lui Dumnezeu 
Să i-o dăruiască iar; 

Şi făcându-i multe cruci 
Trupului ce zăcea mort, 
Porumbul se prefăcu 
Într-un abur luminos, 
Şi în trupul mort intrând, 
Fecioara s-au şi trezit 
Ca din somnul cel mai greu, 
Şi frecându-se la ochi, 
Au oftat, au strănutat; 
Şi apoi, îmbrăţoşind 

Pe Bogdan, mirele său, 
Amândoi încălecă 

Pe armăsarii domneşti, 
Şi împreună luând 

Pe boierul prisăcar, 

S-au întors toţi cu alai, 
La scaunul lui Bogdan, 
Unde ca şi mai întâi 
Gătiri de nuntă făcând, 
Şi poftind mulţi megieşi, 
Crai, domni şi viteji vestiți 
Mare nuntă s-au făcut, 
La care am fost şi eu, 
Am dănţuit şi am dres 
Cu paharele domneşti, 
Iar Bogdan atunci bău 
Din scafa, precum au zis, 
A hanului tătăresc, 

Pe care l-au fost ucis. 


Acolo m-au deşteptat 
Soarele, ce răsărea 
Tocmai în fereastra mea; 
Şi pe masa ce era 

Lângă al meu aşternut, 
Lumânarea tot ardea; 
Iar lângă mine pe pat 
Era un hronicar vechi, 
Deschis tocmai acolo, 
Unde scrie de Ciubăr; 
Iar jos lângă cuptoraş 
Dormea bătrânul chelar, 

Ce-mi tot fabule spunea 

A domnilor celor vechi, 
Sara pân! ce adormeam. 
Deci atunci am înţeles 

Că şi fantazia mea 

S-au fost prea înfierbântat 
De hronicarul cel vechi 

Şi de a lui bârfituri. 

Şi acest vis minunat 

Ce în somnul meu văzui, 
Adunătură au fost 

Din fabule ce mi-au spus el 
Şi din ceea ce citii 

Sara când am adormit... 


Pe mine m-au îndemnat să alcătuiesc această fabulă 
eroică şi printre ideile fantastice să descriu spre neuitare 
şi vechile tradiţii şi întâmplări ale României, mai întâi: 
suferinţele românilor despre cumpliţii tătari, ce foarte 
ades prăda şi cotropea România, răpindu-le averile, muieri- 
le şi fetele, căci pe bărbaţi ce le cădea în mână îi omora; al 
doilea, să amintesc de eroicele lupte ale domnilor cu aceşti 
fel de crânceni şi neâmpăcaţi duşmani ai moldovenilor; al 
treilea, să descopăr uzurile vechi şi eresurile populului, 
precum şi ceremoniile ce erau îndatinate la nunțile dom- 
neşti, care mai pân” în secolul trecut s-au păstrat, şi, în 
fine, am vrut să descopăr câtă înrâurire aveau lăieşii, 
ţiganii în demoralizaţia populului român cu magiile şi 
descântecele lor, făcându-i a crede mai mult în Benga 
(Dracul), zeul ţigănesc, şi de a se teme mai mult de acest 
spirit necurat decât de Dumnezeul creştinesc, în care ţiga- 
nii nu aveau un crezământ, şi cu aceste uneltiri ale lor nu 

numai că câştigau mulţi bani de la moldoveni, dar făceau 
multe daune muierilor şi fetelor românce, ce se încredeau 
mai mult în farmecele lor decât bărbaţii. 


CUPRINS 
GAFIŢA BLESTEMATĂ DE PĂRINŢI* 


Îndesară doamnă-n ţară, 
Toată noaptea-mpărătiţă, 
În zori ca o văduviţă, 
Amiază călugăriţă... 


(Cântec vechi al unei doamne nenorocite.) 


1 


Nouri groşi acoperise a stelelor strălucire, 

Şi ceaţă de promoroacă pudruia codrii pustii, 
Crivăţul cu-a sa suflare împrăştie pustiire, 
Lăsând urme de pieire pe dealuri şi câmpii. 

Pe domnii codrilor, brazii, pe stejarii cu virtute, 
Îi zbuciuma cu-al său vifor, să i se plece gemând, 
Şi zburând peste-a lor vârfuri drepănate sau căzute, 
Pân-în locuri depărtate ducea viscol şuierând. 

Iar scârboasa cucuveică ţinterimul părăseşte, 

Şi cu-al său fioros țipăt, vaiet şi moarte vesteşte. 


Tocmai atunci şi Gafiţa de-al său amat interită, 
Se trăgea mai de tot moartă spre bordeiul părintesc, 
Căci neprihănita fată, de Iancu ademenită, 

Pentru dânsul înşelase pe părinţii ce-o bocesc; 


* Singura fiică a unor ţărani a fost înşelată şi răpită de un tânăr 
nobil, care peste puţin timp a interit-o de la dânsul. 

Pentru dânsul defăimase a sale amici iubite... 
Încât orbind-o păcatul, făr” să ştie au greşit, 

De şi-au părăsit părinţii şi datoriile sânte, 

De şi-au pângărit şi legea şi de s-au ticăloşit. 

Şi pentru aşa greşeală Gafiţa nenorocită 

De Iancu fu ruşinată, de Iancu fu urgisită. 


Ea fuge acum de dânsul, neştiind ce drum apucă, 
Rătăceşte desperată, prin pustiii fioroşi, 

Unde când era ea mică mergea cu a sa mămucă, 

De culegea floricele prin acei codri tufoşi. 

Noaptea acum îi ascunde cu a sa întunecare 
Cărăruşa cunoscută, a căsuţei părinteşti; 

Plânge sărmana şi strigă: “Oh! când să vă găsesc, oare, 
Locuri unde văzui zarea vieţii copilăreşti!!!” 


Un năprasnic vânt atuncea nourii groşi despicară, 
Printre carii raza lunii rătăcitei i-au ivit 

A părinţilor ei casă: unde s-au căzut să moară... 
Decât să păcătuiască cu bărbarul ce-au iubit; 

Ea aude izvoraşul a căruia vălurele 

Dezmierda odinioară sânul ei neprihănit; 

Şi în sfârşit năduşită de suspinurile grele 

Apucă către căsuţă cărăruşa ce-au găsit; 

Acolo numai sperează, la a părinţilor sân, 
Păcatul să-şi pocăiască şi s-aline al său chin. 


Abia ajunge la uşa părinteştei sale case, 

Şi biata fată simţeşte fiori reci în trupul său... 

“O, dragilor părinţi, zice. Oh! cât mă umpleţi de groază, 
Oh, braţele îmi deschideţi în care să m-arunc eu...” 
Apoi ascultă... şi, iată, urechea sa cu priinţă 

I s-au părut că aude un glas foarte mângâios, 
Dulce chiar ca a mămucăi... aşadar, cu umilinţă, 
Ea aşteaptă sau iertare, sau vrun blestem fioros. 


Tocmai atunci a sa maică împreună cu-al său tată, 
Şezând amândoi pe vatră în gânduri acufundaţi, 

Îşi spuneau făr” să grăiască de nenorocita fată, 
Prin duioasă cătătură a ochilor lăcrimaţi; 

În sfârşit, maică-sa curmă acea tăcere cumplită, 
Zicând: “În acest ceas poate Gafiţa, cu-al său amat, 
În sânul îmbelşugării vieţuieşte fericită, 
Negândind la sărăcia părinţilor ce-au lăsat”... 


Ce-mi pasă, zise bătrânul, dacă la noi nu gândeşte, 
Ce-mi pasă de-a ei măreţă! Aibă-şi parte de noroc, 
Căci înşelătorul care pe ea astăzi o iubeşte 

Mâine poate s-o izgonească şi să-şi ieie alta-n loc. 
Iar odoarele ce poartă pe fruntea ei cu mândrie, 
Va trebui să le-ntoarcă acei ce s-au fericit, 

Cum şi-naltele palaturi cărora le-au dat protie, 

În locul căsuţei noastre de unde au pribejit. 

Şi atuncea, ruşinată, va ajunge la pieire, 

Pe aceste locuri triste, pe-aproape de-ai săi părinţi; 
Şi vei vedea pe Gafiţa umblând ca o nălucire, 

Pân! va cădea ca o pârgă unei zadarnice căinţi”. 


“Oh, vie draga mămucăi! atunci maică-sa strigară, 
Şi dac-a sa căinţă va fi din suflet curat, 

Oh, noi vom uita, moşnege, a sa faptă de ocară, 
Silindu-ne să s-aline şi al său cuget mustrat...” 
(Cine nu poate cunoaşte graiul unei maici duioase?) 
“O, Doamne! zise bătrânul, dar să trăiască-i cu cale 
Păcatul cu fapta bună într-un lăcaş la un loc?” 

“Gândeşte că al ei sânge este din vinele tale”... 
“Cine mă defaimă-odată eu de rudă nu-l cunosc.” 
“Gafiţa-i a noastră hulă, însă ea-i a noastră fiică“... 


“Oh! nu-mi aduce aminte de un drit ce l-au pierdut, 

Căci ea ne-au prădat de cinste, făr' de milă, făr' de 
frică 

Când noi o iubeam pe dânsa mai mult decât s-au căzut. 

Adu-ţi aminte de ziua grozavă şi de pieire, 

Când am aflat de-a ei fugă ş-a plânge am început, 

Că pătruns de-a tale lacrimi, de-a ta scârbă peste fire 

Uităi şasezeci de ierne ce peste mine-au trecut; 

Ş-am alergat ca un tânăr după carul ce răpise 

Pe nelegiuita fiică, dar să-l ajung n-am putut; 

Căci în repedea sa fugă vederile îmi orbise, 

Cu colbul ce ridicase pân? s-au făcut nevăzut... 

Dar, în sfârşit, către sară, după multă alergare, 

Când am găsit ticăloasa în al său mândru palat, 

I-am cerut câteva ore să-mi dea măcar ascultare, 

Gândind s-o fac să-nţeleagă c-au făcut mare păcat; 

Având speranţă că poate voi deştepta fapta bună, 

Ce din frageda sa vârstă învățase de la noi. 

Ah, dar nemulţumitoarea, cu a sa spurcată gură, 

Au zis ciocoimei sale să mă-mpingă înapoi... 

Şi servii, cu obrăznicie ce Gafiţa întărtase, 

Au defăimat făr' de milă părul meu cest înălbit... 

Deci cât au strălucit luna cu razele mângăioasă, 

Am şezut pe pragul porţii, rugând-o ne-ncetat 

Să-i fie milă de mine şi de-a sa maică duioasă. 

Însă răsunetul numai ruga mea au repetat; 

Iar când după miezul nopţii luna se întunecară 

De negurile cernite ce se ridica din vâi, 

Eu mânios pe Gafiţa că cumplit mă defăimară 

Şi plângând cu de foc lacrimi acest fel o blestemai: 
“Dumnezeu îmi este martor de scârbă şi de necinste 
Ce mi-au pricinuit fiica nevrând a mă mai vedea; 
Apoi dar mă jur pe lege şi pe-aceste lacrimi triste 
Că fiica ce mă alungă de-acum nu este a mea. 

O, Doamne, tu-i răsplăteşte cu a ta dreaptă urgie 
Ca însumi să văd cu ochii că cumplit i-ai răsplătit, 
Osândeşti-o făr” de milă, umileşte-i sumeţia, 

Ca s-ajungă cerşetoare la mine pâine cerând. 

Uşa mea, ce totdeauna săracilor primitoare, 

Ei numai se va închide, fără o a milui; 

Ş-al meu blestem s-o ajungă la sfârşitul vieţii sale, 
Precum m-au ajuns la suflet fapta ce m-a necinstit...” 
Acest blestem, o, Gafiţo, pentru tine fu osândă, 
Deşi astăzi a ta maică s-o îmblânzească cercă; 

Şi măcar că a ei rugă, cu a tătâni-tău unită, 

Către drept judecătorul ca tămâia se urcă; 

Dar acum folos nu este. Căci Dumnezeu nu ascultă, 
Şi pământului întoarce ruga pentru fărdelege; 
Aşadar, fiind pe dreptul de tatăl tău osândită, 

Se cade cu umilinţă păcătosul cap să pleci. 


II 


Iată viscol se stârneşte, de peste munţi năbuşeşte, 
Şi peste pământ răstoarnă nori de omăt încărcaţi, 
Încât mesteacănul geme, se zbuciumă, se-ndoieşte, 
Se rumpe şi trăsnind cade peste brazii dezbinaţi; 

Iată-ncetă şi izvorul în munte să mai răsune, 

Ca când îl cuprinse moartea, val peste val îngheţând; 
Asemenea şi şivoiul ce curgea cu repegiune, 

Cu butucul rumpt de dânsul, se încleştase sleind. 
Iar Gafiţa, leşinată pe prispa de lângă casă, 

Se trezeşte zbuciumată de durere şi de chin; 

Şi simte că vântul rece o pătrunse pân” la oase 

Şi că-i prefăcu în gheaţă ţâţişoarele în sân. 
Simţeşte că coasa morţii la inimă o ajunge... 

Se înfioară de dânsa, şi în suflet o durea! 


Însă ce ticălos oare de moarte îndelung fuge? 

Deci şi ea, nenorocita, s-o întâmpine dorea... 

Dar, iată, zări prin uşă în cuptorul din căsuţă 
Câţiva tăciunaşi pe vatră ce când şi când scânteia, 
Şi-ndată raza speranţei în sufletul ei s-aţâţă; 

Deci se scoală şi prăvale zăpada de peste ea, 

Se târâie către uşă, întinde mâna cu frică, 

Se atinge de lăcaşul de ea însuşi pângărit... 

Şi iată i se năzare ca o cumplită nălucă 

Mustrările şi blestemul părintelui amărât; 

Ochii săi se-nfiorară, se par a-l vedea în faptă, 

Că au ieşit înainte-i s-o împingă ne-ndurat, 

Şi ca când vine la dânsa cu o mână ridicată, 

Să lovească făr' de milă pe-al său copil blestemat... 
Atunci ea în genunchi cade şi tremurând îşi întinde 
A sale mâini veştezite la umbra ce cunoscu. 

Vrea s-o roage, dar nu poate, căci ale sale cuvinte, 
Sfărmându-se de suspinuri, în lacrimi se prefăcu... 
Într-acest fel totdeauna sufletele ovilite 

Sunt îmbulzite de scârbă, se bântuiesc ne-ncetat, 
Până ce cad ca o jertfă sfărmată şi umilită, 

Mai ales când pierd speranţa, fiind cugetul pătat. 

Iată-ncepu să mijească şi a zorilor ivire, 

Pe măgurile-nalbite a munţilor pregiuraşi, 

Iar bătrânul adormise... şi-n somnul cu răsărire 

Îşi spunea amărăciunea sufletului pătimaş, 
Curgându-i pe obraji lacrimi şi gemând cu întristare; 
Atunci bătrâna muiere, soţia ce-l străjue, 

Din somnul greu îl deşteaptă cu mâna tremurătoare 
Şi-l întreabă ce visară şi ce prin somn băiguie. 


“Femeie, bătrânul zise, ea este aici sosită, 

Căci eu o văzui aieve, ea la mine se uita, 
Plângând, cerând iertăciune, întru adevăr căită. 
A mea fiică, draga tatii, picioarele-mi săruta, 

Şi eu cu posomorâre părea că-i făceam mustrare, 
Că ne-au lăsat făr' de milă, şi ruşine ne-au făcut; 
Iar tu, sărutându-mi mâna, mă rugai să-i dau iertare. 
Am iertat-o, şi Gafiţa pe pieptul meu a căzut! 
Atunci şi Dumnezeu parcă, cu milă nemărginită, 
De blestem o dezlegară, văzând-o pocăită“... 
Spuind aceste, bătrânul îşi ştergea genele sale, 

Şi în pripă ies-afară din al său bordeieş trist, 
Iese, şi se poticneşte de o tristă arătare, 

De-o femeie jos căzută lângă pragul troienit... 


“Dar se poate, el strigară, nemernică, ticăloasă, 

Să te găsesc aici moartă şi să nu-mi cei ajutor! ? 

Au inima ta-ngheţată nu ţi-au spus că a mea casă 
Primeşte şi hrăneşte vie orice călător?” 

Deci s-apropie, ridică şi cunoaşte... ah! pe cine? 
“Ah, fiică, fiică amată, păcatul tău te-au ajuns, 
Ş-al meu blestem cu cruzime întărtă cerul pe tine”... 
Atunci şi bătrâna maică vine cu răcnet şi plâns 

Strigând: “Aceasta-i Gafiţa, draga mamei copiliţă, 
Speranţa vieţii mele, ce la sânu-mi au crescut!”... 

Şi ridicând-o, bătrânii au intrat-o în căsuţă, 

Încălzind cu a lor piepturi trupul degerat şi ud; 
Ş-aţâţând focul o ţine tatăl pe a sale braţe, 

Şi iată că ea învie la pieptul tatălui său; 

Dar ameţeala de moarte orbindu-i ochii cu ceaţă, 

Nu cunoaşte pe-al său tată după aşa leşin greu, 

Şi zice cu umilinţă: “Oricine eşti, om bun, du-mă 

Pe zăpada de afară, unde se cade s-aştept 

Vrednica mie osândă şi suflarea de pe urmă... 

Ah, dar ce văd! tu eşti, tată, ce mă ţii strânsă la piept? 
Tu eşti, mamă, lângă mine? părinţi plini de bunătate, 
Uitat-aţi a mea greşeală şi blestemul ce mi-aţi dat? 

O, maică, ce mai plângi încă fiică plină de păcate!... 
O, milă! o, dragă tată! demnă sunt eu de iertat? 
Demnă sunt de îndurare? vrednică-s de-a voastră milă ? 
Când eu să mor se cuvine... vai mie! iar să vă las... 

O, soare, ce-mi era astăzi de groază a ta lumină, 
Acum, văzându-mi părinţii, cu drag aş fi mai rămas, 
Ei mă iubesc, ei mă iartă, apoi viaţa mi-i dragă... 

Dar ce folos când în mine simt că sângele se-ncheagă!” 


“Doamne, şi se poate astăzi, zise bătrâna mâhnită, 
Să-mi văd fiica totodată că s-au căit ş-au murit... 
O, zi pentru noi cumplită! o, fiică mult ticăită!” 


“Cerul, au răspuns bătrânul, pe fiică ne-au dăruit, 
Deci, trăieşte, o, Gafiţo, şi vom trăi împreună...” 


“Am trăit destul în lume... Taică, lângă mine şezi, 
Maică, vin, te rog, aproape, iar tu, vrednice de ură, 

Pentru care eu mor astăzi... vino astăzi să mă vezi; 

Vino, boier făr' de cuget, de priveşte a ta faptă, 

Şi de mine nu te teme, măcar că m-ai înşelat: 

Căci orişice răsplătire a face să ţi se poată, 

Eu nu vreau, căci chip nu este să uit pe cel ce-am 
amat... 

Eu rog cerul să te ierte, să nu-ţi facă răzbunare, 

Şi fulgerul să nu ardă pe înşelătorul meu; 

Dar când vei afla vreodată de-a mea suferinţă mare, 

Fie destul pentru mine un suspin din pieptul tău”... 

Zicând aceste, ea strânge c-o mână mai de tot moartă 

La inima sa pe maică, iertăciune ei cerând... 

Iar cu cealaltă apucă mâna mâhnitului tată, 

O duce la a sa gură, o sărută suspinând, 

Şi prin suspin îşi dă duhul uşoara de minte fată. 


(Răsplătirea vă-ngrozească, tinerilor desfrânaţi! 
Iar voi, amate fetiţe, lesne nu vă înşelaţi.) 


CUPRINS 


CÂNTECUL GAFIŢEI 


[Traducere din V. Hugo: al XXIV-lea din 
Cântecele înserării — Les chants du crepuscule] 


O floare duioasă zice fluturaşului ceresc, 
Nu fugi, că mor; 

Căci trista mea soartă este eu pe pământ să trăiesc, 
Nu la cer să zbor... 

Nu uita amorul nostru, neştiut de pizmaşii oameni 
În câmpi depărtaţi... 

Nu uita ca tu cu mine la trup, la văpsele sameni, 

Ca când am fi fraţi. 

Dar vai! zefirul te suflă, iar eu nu pot să mă smulg 
Din negrul pământ. 

Ca pân” la cer cu al meu abur, miros pe cale să-ţi duc 
Şi rămân plângând. 

Tu te duci tot pe departe, căci prea ţi-i drag a pupa 
Orice floare vezi. 

Iar eu rămân părăsită făr-a mă putea mişca, 
Chiar ca din obezi. 

Tu fugi, şi iar vii la mine, şi iar te duci s-amăgeşti, 
Şi pe alte flori, 

Dar când te întorci la mine, tot lăcrimând mă găseşti, 
Mai ales în zori... 

Oh! la amor mai statornic de vrei ca să te deprinzi, 
Şi să nu mor eu, 

Dă-mi aripi să zbor la tine sau tu rădăcină prinzi 


Lângă trupul meu... 
CUPRINS 


ROMAN DIN VRANCEA ÎN ORAŞUL IAŞI 


La hotarele Moldovei către Ţara Muntenească, 

A Vrancei munţi se înalţă, cu-a lor codri nepătrunşi, 
Ce adăpostesc păstorii de prăsilă românească, 
Necorciţi cu alte naţii şi cu legi bune deprinşi. 


La fire simpli, buni la fapte, cu deprinderi ţărăneşti, 
Feriţi de-a Europei patimi şi de cruzimi bărbăreşti. 


Ei petrec în fericire, neavând vro iscusinţă, 

În măgulituri viclene ce pe oameni amăgesc, 
Nici ca făţarnicii care cu o faţă de priinţă, 

Pe -a lor amici dezmiardă până când îi jăcuiesc, 

Ce lin a lor viaţă cu lucrare o petrec, 
Şi-n facerile de bine între dânşii se întrec. 


Şoltuzul este domn Vrancei, a căruia palat este 

O cocioabă stuhuită precum în sat toate sunt. 

Deci el cu pârgarii, sfetnici, după ce trebi săvârşeşte, 
Se întoarce iar la lucru şi uită că au domnit. 


Iar săţioasa mâncare acestui popul firesc 
Sunt poamele, fruptul turmei şi holdele ce rodesc. 


Nici răzbeluri vreodată aceşti munţi nu încruntară, 
Căci aurul şi răsfăţul cu totul din ea lipsind, 

Cei mai lacomi de prăzi oameni rareori se îndurară 
Să tulbure liniştirea cestui popul prost şi blând. 


Iar când istoria cruntă altor naţii auzim, 
Şi de dânsa ne e scârbă, de cruzimi ne îngrozim; 


La ceşti români cu priinţă ni-i drag ochii a întoarce, 
Ce întocmai ca poporul de Omir prea lăudat, 

Care la marginea lumii trăia în eternă pace, 

Şi la care şi Zefs însuşi al cerului împărat, 


Pe când de răzbeluri crunte se mâhnea, se supăra, 
Îşi întorcea spre el ochii şi de el se bucura. 


În aceşti munţi de-ntâmplare o tabără călătoare 
Din Franţa nimerise în timpul unei furtuni, 
Unde sosind n-auziră răcnete îngrozitoare, 

Ca a hoţilor de codri ce trăiesc cu prădăciuni; 

Ce acolo ospeţimea pe nemernic primea, 
Ii da lăcaş de odihnă, îl încălzea, îl hrănea. 


Deci aceşti europei mândri s-au mirat de ospeţimea 
Acestor păstori cucernici, şi-n glas au mărturisit: 
“Ce-nsemnează învăţătura şi-a Europei isteţime, 
Dacă omul firesc este mai bun şi mai fericit?” 


Mai ales din toţi francezii, tânăr mai civilizat, 
Valter privea cu plăcere acest olat răsfăţat. 


Căci firea lui era blândă, la gusturi era prostatic, 
Ca când pentru aceste locuri providenţa l-au menit: 
Sprinten la alergătură, ca calul cel mai zburdatic 
La trup puternic şi iute, la luptă nebiruit. 


Iar frumuseţea trecătoare ce timpul în grab” ne ia, 
Deşi îl împodobisă, el părea că nici ştia. 


El era şi bun şi darnic, însă făr' să măgulească, 

Şi ochii lui rostea dulce, suflet duios şi simţit, 
Căci deşi-n oraş trăise, însă cu viaţa câmpească, 
Şi cu-a naturii frumuseţe, era mult mai mulţumit. 


În sfârşit, pe acest tânăr negreşit l-ar fi ales 
Mentor ca pe Telemah-Centaur, ca pe Ahiles. 


Deci el de-a sale talente nicicum nu se sumeţeşte, 
Şi deosebit de-aceste ca un virtuos ştiind 
Muziceştele organe, dar el în suflet simţeşte 
Mult mai mare mulţumire zile întregi ascultând, 

Când păstorii sus pe munte cu buciumele trăgea, 
Şi când codrii de răsunet părea că duios plângea, 


Sau când hăulea păstorul tologit pe ierbuşoară, 
În a sa proastă telincă, doine cu mult meşteşug; 
Sau secerătorul harnic când din câmpi vine-ndesară, 
Celebrând prin al său cântec a ţăranilor belşug. 


Atunci munţii, codrii, câmpii şi poienele-nflorite 
ÎI fac să uite Europa, pe părinţi ş-a sale rude. 
Căci plăcându-i ceste locuri, acea climă răsfăţată, 
Acel popul blând, cucernic, hotărâre au făcut 
Patria să-şi părăsească şi viaţa desfătată 

A oraşelor Europei în care au petrecut. 


Mai ales când făr” de veste ochii lui s-au încântat 
De-o fecioară păstoriţă, de-a ei chip neasemănat; 


Pe ea o numea Florica; mersul ei cu gingăşime, 
Ca a tinerei mlădiţă, molatici îndoituri; 

Sfiala ei şi blândeţea şi alte daruri mulţime 

Se revărsa pe-a ei faţă cu mii de graţioşi nuri, 


Ochii ei slobozea raze, aci ca focul arzând, 
Aci galeş ca a lunii mâhniciune mângâind. 


Iar când francezul pe dânsa o strângea la inimioară, 
Şi când fraged între dânşii se ţinea îmbrăţoşaţi, 

Se părea împleticite două vergi de sălcioară, 

Sau din marmură cioplite doi idoli îngemănaţi; 


Şi în aşa buimăcire, ceştei line desfătări, 
Tânărul uită Europa şi ale ei desfrânări. 

Precum telegarul tânăr, născut liber în câmpie, 
Urăşte grajdul şi hrana unde trăia priponit, 
Rumpe căpăstrul şi fuge de la ticnita sclăvie, 
Fiindu-i mai de plăcere un câmp larg şi înflorit. 


Acolo el liber zburdă şi aleargă forăind, 
Şi cheamă pe-a sa pereche, ce-i răspunde nechezând. 


Aşa şi Valter francezul să rămâie hotărâse 

În pustiii Munţi ai Vrancei, dar, din contra, un păstor, 
Flăcăul Roman Frumosul, ce aşa îl prenumise, 

Fiu şoltuzului cucernic şi prea drept judecător, 


Au îndrăgit europeii şi de tot s-au încântat 
De a lor lucruri şi podoabe, de a lor spirit civilizat. 


El era frumos minune cu-al său strai simplu şi curat, 
Cu al său păr ca de aur, în plete lungi răşchirat, 
Pe-a sa frumoasă faţă ca cu voal coperindu-l; 

Şi făr” să se încâlcească, tot în valuri se undea, 
Când zefirii ridicându-l şi în verigi încreţindu-l 

Ca o cunună de aur pe a lui piept larg cădea. 


Iar în limpede izvoare uneori de se-ntâmpla 
Să-şi vadă ochii albaştri, părea că se ruşina. 


El avea mare plăcere ca artele să înveţe, 

Căci nime din toţi păstorii pe dânsul nu-l întrecea, 
Nici la fluier, nici la bucium, sau cimilituri isteţe, 
Nici la a mâinilor lucruri ce el iscusit făcea. 


Văzând însă iscusinţa mâinilor europieneşti, 
Vru să-şi schimbe traiul ţării pe gusturi orăşăneşti. 


134 


Însă copacul de munte creşte mereu, se înalţă, 

Şi vârtoasa sa trupină nu se-ndoaie nici de vânt, 
Cât timp vârful lui s-adapă cu roua de dimineaţă, 
Şi cât rădăcina suge sucul negrului pământ. 


Dar îndată ce se mută în grădini sau în livezi, 
Pierde a sa vietate şi-n pripă pierind îl vezi. 


Deci bătrânul său părinte, plângând cu lacrimi amare, 
Îl popreşte să se ducă şi îi zice suspinând: 

“Dragul tatei, cum se poate să te duci din a ta ţară 
Şi să cerci străinătate, părinţi şi fraţi părăsind; 


Ce poftă măgulitoare te-au răpus, te-au amăgit? 
Şi ce vrei, fătul meu, altă, dacă aici eşti fericit? 


Sau ce pot să-ţi folosească meserii meşteşugoase, 
Care sunt de prisos nouă prostaticilor păstori, 

Şi care nu pot să facă clima noastră mai frumoasă, 
Nici turmele mai plodoase, nici munţii mai roditori, 
Nici a izvoarelor ape mai limpezi şi mai cu gust, 
Nici pot ca să-mi inspireze spre a te iubi mai mult? 


De te-i duce, pierd speranţa vieţii mele ce se stinge, 
Căci inima mea îmi spune că nu am să te mai văz. 
Aşadar, să-ţi fie milă de tatăl tău când îţi plânge, 
Ca pân” va închide ochii tot pe lângă el să şezi”. 


Dar de-a bătrânului vorbe Roman neânduplecat, 
Către laşi cu europeii se găteşte de plecat. 


Trăsurile se înhamă şi tabăra se porneşte, 
Bătrânul mâhnit se urcă pe colnicul cel mai nalt, 

Şi de acolo prin lacrimi la şleah devale priveşte 
Fugând trăsura în care Roman s-au fost aruncat; 
Dar calea intrând în codru, nime nu s-au mai văzut, 
Şi atunci oftând bătrânul, jos pe pământ au căzut, 


Zicând: “Te-ai dus, dragul tatei! Deci Domnul să-ţi 
deie bine, 

Şi să te povăţuiască ca pe un copil străin; 

Şi amarul vieţii mele cât voi fi eu făr' de tine, 

'Ție dulce să se facă şi să-ţi meargă tot în plin; 

O, Doamne, a mele zile te rogi le dă tot lui, 

Ca să nu trăiesc pe lume dacă el cu mine nu-i. 


Şi dacă vreodinioară va avea ca să mai vie 
Romanaş flăcăul tatei, lovindu-l de mine dor, 
Apoi să mai trăiesc încă, mila Domnului să fie, 
Ca să-l văd încă o ţâră şi la pieptul lui să mor”... 


Acest fel grăind bătrânul, cu inima la pământ 
Zace şi ochii săi lacrimi ca pâraiele vărsând, 


Pân? ce a lui seminţie leşinat îl ridicară, 

De îl duse în a sa casă, unde din leşinul greu 
Trezindu-se, cată dornic la acei ce-l împresoară, 
Zicând: “Toţi sunteţi aice, afară de fiul meu”. 


Însă fugareţul Roman de Iaşi se apropia 
Şi ochii lui se mirară, inima îi zbâcâia. 


O, Doamne! ce bucurie, ce frumoasă nălucire 
Simţea sălbaticul nostru când au văzut înălbind 
Oraşul, biserici, turnuri şi ca de foc strălucirea 
Coperişurilor lucii la soare pălălăind, 

Când văzu strade podite şi pe lângă ele curţi, 
Lui i s-au părut că merge pe potica dintre munţi. 


Şi când văzu o mulţime de naţii nenumărate 
Şiruind pe trotuare, ca furnicele pe băț, 

Când văzu înhămaţi caii la căsuţele pe roate, 

Şi în magazini cristaluri chiar ca de gheaţă bucăţi, 
Şi cuconiţe mândruţe chiar ca nişte viorele, 
Alegând cu vioşie floricele şi cordele. 


Iar văzând domneasca curte şi parada ostăşească, 
Al lui sânge se aprinse de bravură strămoşească. 


Aşa şi o piatră scumpă cât se află nămolită, 

În a munţilor prăpăstii, îi ca un bulgăre slut; 

Dar ivindu-se în lume şi fiind bine cioplită, 

Dacă-n mâini rele nu-ncape, se face brilant din lut. 


Însă Roman uită toate îndată ce au zărit 

O cucoană la fereastra unui palat strălucit. 
Aceasta este Marghioala, întru adevăr marghioală*, 
Ce de fală socoteşte pe bărbaţi a-i încânta, 

Fie de oricare treaptă, ea, cruda, pe toţi înşeală, 

Şi ea pe nebuni îi place după dânsa a-i purta. 


Deci ea face semn lui Roman, ce stă-n poartă înlemnit, 
Şi frumosul flăcău mişcă, se simte însufleţit, 


Intră în palat la dânsa, şi ea râzând cercetează: 
Cine este? Ce voieşte? EI îi spune cu suspin 


* La moldovenii vechi, nu ştiu acum, o femeie şireată sau cochetă se 
zice că este marghioală. 

ă au venit de la munte faimosul oraş să vază, 


C 
Că ş-au lăsat părinţi, rude şi că se află străin. 


oc 


Şi apoi zice: “Dă-mi voie în curtea ta să servesc, 
Să-ţi fiu sclav, să-mi fii stăpână, altă simbră nu voiesc: 
Prea mă rog măriei tale, mândruţă cucoană dragă, 
Iar eu ţi-oi fi cu priinţă ca câinele de la oi 

Şi te-oi păzi cu credinţă. Căci sufletul meu se-mpacă, 
Cât vom trăi noi pe lume, să trăim tot amândoi”. 


Cucoana iarăşi surâde, pe grădinar a chemat, 

Şi dă pe frumosul Roman ca să-i fie lui argat. 
Deci de atunci în grădină sub umbra zidului rece 
Muncea flăcăul de munte, tânjind ca cerbul închis, 
Acel care niciodată capul n-au ştiut să plece, 
Acum mâhnirea adâncă faţa lui i-au fost cuprins; 


Dar a sa înamorare ce sufletul îi rodea 
Fluierul cu tristul sunet stăpânei sale vădea; 


Căci sfiala cea firească şi o tainică ruşine 

Îl înfiora văzând-o, ca să-i spuie ce simţea; 
Dar amar de el când seara o vede pe ea că vine, 
Înconjurată de tineri şi când cu dânşii glumea. 


Mai amar însă atuncea când îi zicea uneori: 
“Romane, du-te ş-adună pentru aceşti boieri flori”... 


A sosit însă minutul unde a lui suflet mare 

Nu au putut să mai rabde focul ce îl pârjolea, 
Nici a pieptului slăbire ce venise-n dărâmare, 
Nici a trupului putere ce pe zi, pe zi scădea... 

Intocmai ca crinul mândru deodată îngălbenit, 
Când neînduratul vierme rădăcina i-au rănit. 


Deci într-o zi el îi zice: “Alei, zău, dragă cucoană, 
Tu eşti frumoasă ca ziua, la stat ca un brad gigât, 
Ochii ca mura de munte, gura ca o coaptă coarnă, 
La piept eşti ca porumbiţa, şi ca lebăda la gât, 
Cătătura ta, cucoană, ca junghiul m-au răzbătut 
Şi blestemat fie ceasul în care te-am mai văzut; 


Căci tu, fudulă şi mândră, iar eu, un păstor din 
Vrancea... 

Dar noi, păstorii de munte, o dată numai iubim; 

Şi aceea ce ni-i dragă, orice rău măcar ne face, 

Noi ne uscăm pe picioare şi, iubindu-o, pierim. 


Deci, te rog, mă trimite în Vrancea să mă sfârşesc, 
Nefiind acum în stare pedestru să mă pornesc”. 


În zadar aceste vorbe naive şi cu simţire, 

Căci cocheta de el râde, fiind trup nesimţitor, 
Întocmai ca stânca care de-a trăsnetului lovire 
Sloboade o scânteuţă ca râsul defăimător. 

Deci eu las tânjind pe Roman în halul acest cumplit 
Şi mă-ntore în munţi la Valter, să aflu de-i fericit. 


Cu dânsul mândra Florică de demult se însoţiră; 

Ei trăiau ca şi columbii, iubindu-se cu căldură, 
Copiii lor frumoşi, proaspeţi chiar ca florile de munte, 
Încorona a lor zile... 


Iar în ţintirimul Vrancei se găsesc două morminte, 
Cu două cruci lângă ele de mărăciuni îmbulzite, 

Întru unul era Roman, în altul al său părinte, 
Ce dorind unul de altul sfârşi a lor zile triste... 


Iată cum tânjeşte 

Şi se osândeşte 

A muntelui plantă, 
Fiind strămutată 
Din al său pământ 
În parcuri pompoase, 
Cu sături lutoase, 
Ca într-un mormânt. 
Căci de a sa ţară 

Tot ce-i viu sub soare 
Cu dorul ei moare, 
Moarte mult amară, 
Şi intră în pământ... 


CUPRINS 


CE ESTE FLUTURUL 


[Tălmăcire a meditaţiei a XXXV-a 
Le papillon de Lamartine] 


Primăvara să se nască, ca roza să treacă, 

Pe-a zefirului aripi să înoate în văzduh, 

Şi pe sânul floricelei de-a se legăna să-i placă... 
Hrana să-i fie lumina şi a mirosului duh. 

Să-şi scuture tânăr încă colbul de pe aripioare 

Şi către cereasca boltă ca sufleţelul să zboare... 
Iată soarta fericită fluturaşului vremelnic, 

Ce seamănă cu dorinţa, care-astâmpăr nu găseşte, 
Şi care le cere toate, neiubind nimic temeinic, 

Şi apoi, zburând în ceruri, acolo se linişteşte. 

CUPRINS 


SAFO 


[Tălmăcire a meditaţiei a III-a Sapho de Lamartine] 


Elegie veche* 


Zorile poliia munţii sub care clocotea marea, 
Iar Safo tocmai pe piscul țărmului sta în picioare; 
A Lesbosului fecioare, lângă dânsa încimpite, 
Privea sub ţărmuri noianul de groază încremenite! 
Atunci Safo, luând lira, sună în ea cu putere 
Şi cântă aceste versuri cu un glas plin de durere: 
“O, grozave ţărmuri, o, noian cumplit! 
Iată, făr” de frică aici acum şez, 
Căci eu Afroditei vreau să m-oferez, 
Defăimându-i templul unde am servit... 
O, Posidoane puternic, cred că-mi vor fi mai plăcute 
A tale ape amare decât un trai osândit. 
Priveşte cu ce cunună mi-am împodobit eu fruntea, 
Priveşte această frunte ce de chinuri s-au zbârcit. 
Că acum îi coronată pentru a mea mormântare, 
Ca când pentru a mea nuntă, sau pentru o sărbătoare. 
Îmi spun că la tine, de nu m-amăgesc, 
Scapă orişicine de crudul amor; 


* Sato, faimoasă în Grecia de talentul poetic ce avea, din care cauză 


s-au prenumit de vechii greci a zecea muză. Ea s-au născut în Mitilini, 
oraş din insula Lesbos, şi vergură fiind, s-au oferit de maica sa servitoare 
în templul Afroditei, dar ea au prihănit serviţia sa, înamorându-se de 
tânărul, frumosul Faun, care niciodată nu au iubit-o. Deci era un eres la 
greci că cu nimica nu se putea lecui un tânăr sau tânără de un amor 
nefericit decât aruncându-se de pe un munte a Lesbosului în mare, şi prin 
cufundare, dacă nu se îneca, scăpa de amor; această ceremonie se serba 
de popul, şi multe luntre de pescari sta gata ca să scape pe acel ce se 
arunca în mare. 

Îmi spun că prin tine acei ce iubesc 
Uită de tot focul acel arzător. 
Dar, o, Dumnezeu puternic, orice ajutor poţi face, 
Eu rog a tale noianuri să curme a mea suflare, 
Căci trăind nu pot să aflu nicăieri linişte, pace, 
Nu pot să uit pe acela ce am amat cu-nfocare; 
Ce viu să-mi aflu mormântul, viu să mă îngrop în tine, 
O, al mării împărate! spre pârgă mă primeşte, 
Iar voi, fecioare din Lesbos, nu mă mai bociţi pe mine, 
Ci cântaţi, cântaţi prohodul morţii ce mă fericeşte. 
Dar ce gândesc oare la cele trecute! 
La faimosul templu, templul Afroditei, 
Unde servind însumi priveam plângând multe, 
Şi râzând de ele frumos cântam sântei; 
Până când lângă oltaruri văzui pe Faun odată, 
Şi ce am simţit atunci, Doamne, eu nu pot să vă rostesc, 
Acel foc, acea priinţă ce mă cuprinse îndată, 
Încât mi-au amorţit glasul, simţeam că încremenesc, 
Şi mâna tremurătoare scăpă lira la pământ, 
Căci nici înaintea Dafnei atât de nesimţitoare, 
Mai frumos nu s-arătară a Latonii fiul sânt; 
Nici dumnezeul Indiei, în vâlva sa cea mai mare, 
'Țiind schiptrul său de viţă cu struguri împodobit, 
La vederea Erigonei mai frumos n-au strălucit. 
Din ora aceea eu numai la dânsul 
Ne-ncetat gândeam, mă ţineam de el 
Şi făr' de sfială nu o dată am plâns, 
Sub a lui ferestre oftând cătinel. 
Cât îmi era de priinţă să-l privesc în adunare, 
La luptă, sau la teatru, când în public venea 
S-arunce discul departe, şi să puie sub picioare 
Pe luptătorii aceia ce cu dânsul se punea. 

Şi cu câtă mulţumire îl priveam încălecat 
Pe un cal de al Eladei, fugar întocmai ca vântul, 
Zburând el mai înainte la hotarul însemnat, 
Şi de-acolo cu cunună şi cu pompă întorcându-l. 
Ah! de-a lui fapte celebre sufletul meu se umplea, 
Şi de-aş fi putut eu şterge cu această mân-a mea 
De colb, de sudori frumoasa lui faţă, 
Eu aş fi dat orice, viaţa răpuneam, 
Să-i fiu lui amată, şi să-l ţin pe braţă 
Măcar o minută, şi mă mulţumeam. 
Voi, ce nici odinioară nu mi-aţi fost folositoare, 
Măcar de vă numiţi muze, dar în zadar v-am rugat, 
Căci eu de voi insuflată de i-am fost învăţătoare, 
De i-am scris acele versuri mult demne de lăudat, 
Versuri ce toată Elada citeşte cu desfătare, 
Versuri ce cumplitul tartar le-ar asculta cu priinţă, 
Dar Faun râde de ele păzind alteia credinţă. 
Plângeţi dar cu mine, din Lesbos fecioare, 
Plângeţi şi iar plângeţi, căci sunt ruşinată, 
Şi bociţi pe Safo, ce pentru el moare 
Decât să trăiască de el defăimată... 
Dac-a mea înamorare, ce pentru dânsul aveam, 
Dacă ale mele versuri şi puţină frumuseţe 
Ar fi putut să-mi supuie pe acela ce iubeam, 
Sau la plânsul meu vrodată să fi privit cu blândeţe, 
Atunci nici o muritoare, şi nici puterea cerească 
Nu putea să-i dea viaţă mai celebră şi mai dulce 
Ca amorul meu cel fraged, ce avea să-l fericească; 
Încât dumnezeii însuşi i-ar fi pizmuit, pot zice, 
Căci în versurile mele cântând a lui Faun nume, 
Ca pe o dumnezeire l-ar fi serbat etern lumea, 
Şi pentru el oricând pe sânte oltaruri 

Ar fi ars miresme ne-ncetat, nestins, 

Şi pentru el oricând hărăzeam şi daruri, 

ie, Afrodită, mă rugam cu plâns; 

Pentru el fierbinte plângând mă rugam, 

Parcelor vieţii să nu-i curme viaţa. 

Sau luându-mi lira duios le cântam, 

Că adormind ele, eu să-i lungesc aţa, 

Şi pentru el oricând şi la Ionie 

Mă duceam la luptă cu cei învăţaţi, 

Să câştig stâlpare mult mai scumpă mie 

Decât orice schiptru unor împărați, 

Căci la a lui poale eu o închinam 

Şi cu-a mea cunună îl încununam. 
Deci multe ori umilinţei am răpus a mea mândrie, 
Sărutându-i pragul casei neîncetat îl rugam, 
Zicându-i: “Faun amate, dacă a ta sumeţie 
De nedemnă mă cunoaşte soţ pe tine să te am, 
Primeşte cu-ndurare ca Safo pe lângă tine 
Să trăiască ca o sclavă, porunca să-ţi împlinească, 
Căci ce-mi pasă de-al meu nume, dacă mi-ar fi fost 

mai bine, 

Sub pereţii casei tale pân” voi muri să trăiesc, 
Sperând că atuncea poate când mă vei vedea murind 
Îţi va fi milă de mine, vei crede cât te-am iubit. 
Nu mă-ngrijesc de primejdii, nici de a mea slăbiciune, 
Căci amorul întăreşte, celui gingaş dă virtute, 
Aşa şi eu, ca o umbră ţiindu-mă tot de tine, 
Şi pe uscat, şi pe mare, şi-n răzbelurile crunte, 
Vedeai că nici de-a lui Aris furie eu nu mă tem, 
Întorcând orice lovire era să-ţi cadă pe cap. 
Şi-ntre moarte, şi-ntre tine pieptul meu îl răpuneam; 
Ah! şi eram fericită să mor eu ca să te scap... 

Iar din întâmplare dacă mai trăiam, 
Şi de la răzbel te-ntorceai trudit, 

O! Faun amate, eu nici că dormeam, 
Şi-n al tău somn dulce te-aş fi străjuit; 
Şi dacă de visuri să dormi nu puteai, 
Eu îmi luam lira pe a mele braţe 

Şi îţi cântam fraged pân” ce adormeai, 
Sau de-ţi era voia şi pân” dimineaţa... 
Dar eu zic aceste... şi plâng în zadar, 
Singur numai eho suspină cu mine, 
Răsunând în aer al meu plâns amar, 
Căci pe Faun alta ştiu a-l supune...” 


Plângeţi dar cu mine, din Lesbos fecioare! 
Plângeţi şi iar plângeţi, căci sunt ruşinată. 
Căiţi pe aceea ce pentru el moare 

Decât să trăiască de el defăimată. 


O! liră mult mângâioasă, ce prin tine m-am slăvit 

O! liră ce pentru dânsul ai răsunat nu o dată, 

Acum, când te văd, îmi pare că nu eşti de suferit, 
Căci tu îmi aduci aminte cu al tău acord îndată 

De-al meu foc, de-a mea durere, cu care mă chinuiesc; 
Sfarmă-te dar, ticăloaso, de-acum nu-mi trebuieşti mie; 
Măcar că eu Afroditei gândeam să te hărăzesc, 

Dar de-acum ca şi pe mine ajungă-te-a ei urgie! 
Sfarme-se a tale ţanduri de spumegatele maluri, 

Ca să nu rămâi tu martor suferințelor ce-am tras; 
Ah! de-ar putea să s-afunde sub a noianului valuri 
Ş-a mea ticăloasă faimă, versurile ce-au rămas! 

Ah! de-ar putea să se uite de pe pământ că trăiesc, 
Şi să mă pogor în tartar cu toate cele ce-am scris, 

Unde arzând acele versuri ce de Faun pomenesc 
Să piară cu al meu nume, ca să nu fie de râs! 


Însă dacă dumnezeii, întărtaţi de-a lui cruzime, 
L-ar îndemna ca să vie spre acest țărm ticălos, 
Să vie pe-această stâncă, unde mă despart cu lumea, 
Să vadă halul meu astăzi în acest timp fioros, 
Să vadă pe Safo plânsă, şi că este desperată, 
Stropeşte ţărmul cu lacrimi şi suspină în zadar, 
Iubindu-l încă pe dânsul, şi de dânsul înşelată, 
Iertându-i şi necredinţa ce m-au chinuit amar... 
Poate atunci să se-ndure văzându-mă la pieire, 
Să-mi zică: Safo amată, trăieşte să te iubesc... 
Dar ce-am zis! pe dânsul astăzi măcar că aici nu este, 
Ştiu că cugetul îl mustră de cele ce pătimesc; 
Şi în braţele aceia, pe care acum iubeşte, 
Se-nfioară, o împinge, şi vine să mă găsească, 
Şi vrând să m-arunc în mare, el vine să mă propească... 
Ah, vine! mă cheamă! şi mă mântuieşte, 
Oh, îi aud glasul!... ascultați, fecioare! 
Un zgomot departe aud că vuieşte, 
Parcă despre Lesbos alergând îmi pare. 
Priviţi, o, fecioare! pe Faun zăresc, 
Din munte la vale parcă se pogoară, 
Întinzându-mi mâna... Ah! dar m-amăgesc, 
Nu-i nime, şi moartea iarăşi mă-nfioară; 
Nu s-aude altă decât vuind marea. 
Plângeţi dar, fecioare, pe Safo ce moare... 


Deci iaţă că se ridică în carul său strălucit, 

Cel de apoi al meu soare, se suie cu repegiune, 
Se grăbeşte ca să-nceapă ziua mea de la sfârşit, 
Primeşte dar, o, soare, cea de-apoi închinăciune! 

Mâini vei răsări tu iarăşi din a mărilor noianuri, 

În care mormântul jilav astăzi îmi este gătit. 

Deci să rămâneţi cu pace, voi, înverzitelor maluri, 

Şi voi, părinteşti lăcaşuri, unde am copilărit. 

Rămâi cu pace, o, Lesbos, ce eşti mitoc Afroditei, 

Şi unde amata maică în lume m-au fost născut, 

Care în pruncie încă ea oferindu-mă sântei, 

I-am fost cea-ntâi cântăreaţă, în templul ei am crescut. 


Deci vă las, dumbrăvi frumoase, unde cereştile muze, 
Când încă eram în leagăn, venea de mă dezmierda 

Şi cu cereasca lor miere stropind ale mele buze, 

Mă insufla de-a lor genii, spiritul îmi deştepta... 

Dar în zadar fu talentul ce-mi însufleţise ele, 

Căci n-au putut să mă scape de nefericirea mea, 
De-la] amorului urgie, tiranul inimii mele, 

Neputând să-l îmblânzească muzele ce mă iubea. 
Trăind eu n-am uscat lacrimi, şi acum mor tinerică... 
Aşa cosaşul retează şi tânăra floricică. 


Ah! amor cumplit, eu pârga ta sunt, 
Şi piei timpurie ca şi o mioară, 

Ce păstorul pune pe-al tău oltar sânt, 
Iar tu dai cuțitul cu care omoară... 


Deci de veţi vedea, fecioare, scumpelor mele amice, 
Tiranul inimii mele, pe Faun ce am amat, 
Spuneţi că eu pân” la moarte nu am încetat a plânge, 
Şi-aruncându-mă în mare, numele i-am repetat...” 
Aceste zicând, 
În mare s-aruncă, 
De sus de pe stâncă; 
Iar fecioarele se-ntoarse la Lesbos amar plângând. 

CRUCELIŢA SOŢIEI MELE 


[Traducere-prelucrare a meditaţiei a XXII-a 
Le crucifix de Lamartine] 


O, cruceliţă sântă! eu plângând te-am luat 
De pe-a ei buze arse la cea de-apoi suflare; 
Simbol dumnezeirei, de ea mie lăsat, 
Să-mi fie mângâietoare. 
Cu câte fierbinţi lacrimi te spăl, o, cruceliţă, 
De când mi te-au dat mie, ca să te port la sân, 
Aşa cum te purtară amata muceniţă 
A boalelor cu chin! 
O, Doamne, ce durere simţi sufletul meu 
Când preotul rostiră molitva de iertare, 
Întocmai ca şi maica cântând pruncului său, 
Cântec de dormitare! 
Atunci pe a ei frunte speranţa se iviră, 
Pe a soţiei faţă graţii au seninat, 
Şi pare că şi moartea ceva îngăduiră, 
Al său lacom vânat. 
Vântul îi clătea părul lung pân? la pământ, 
Aruncând câte o viţă pe palida ei faţă, 
Precum şi chiparosul îşi mută pe mormânt 
A sa umbră măreaţă. 
Din patul ei căzuse una din mânuşiţe, 
Iar cealaltă gingaş pe piept o îndoia, 
Şi ridicând la gură draga sa cruceliţă, 
S-o sărute vroia. 
Ea buzele gătise pentru acel sărutat... 
Dar cu-acea sărutare sufletul ei zburară, 
Şi tocmai ca tămâia către Cel Preaînalt 

CUPRINS 


La cer se ridicară. 
Atunci toate tăcură... iar pe a sa gură rece 
Suflarea contenise, şi-n pieptul amorţit, 
Şi pe ochii săi galeşi geana vru să se plece, 

Însă au ţepenit... 
Şi eu stam lângă dânsa, de moarte îngrozit, 
Nu-ndrăzneam să pun mâna pe trupul mult scump mie, 
Căci cuvioasa moarte îndată s-au gătit 

Lumei ce va să fie. 
Eu nu-ndrăzneam, o, Doamne, dar preotul de faţă, 
Dezlegând cruceliţa de la grumazul ei: 
“O, fiule! îmi zice, iată a ta speranţă, 

Te sfătuiesc s-o iei”. 
O, cruceliţă sântă, tu prea duios dar eşti, 
Dar ca să mângâi dorul, acest dar îi dat ţie, 
Deci un etern amor în mine întăreşte 

Către a mea soţie. 
Purtânduc-te la pieptu-mi, la inima ce arde, 
Pe dânsa eu aievea şi treaz, şi-n somn privesc; 
A mele lacrimi, însă, cu vreme te vor roade 

Cu care te stropesc. 
O, simbol de credinţă, acei ce am iubit 
Pe pieptul meu ţi-i locul... Deci spune-mi, cruceliţă, 
Ce-ţi şoptea ea atuncea când te ţinea lipit 

La recea ei guriţă? 
În ore de pe urmă, când sufletul se stinse, 
Când ochii ca de gheaţă nu mă vedeau plângând, 
Şi când a ei viaţă ca zorile se stinse, 

Pe faţa ei pierind. 
Când moartea pe viaţă zbuciumă ne-ndurată, 
Precum zbuciumă vântul un pom până ce-l rumpe, 
Crăbindu-se cumplita, soţia mea amată, 

În mormânt să o surpe... 
Dar, cruceliţă, nu-mi spui ceea ce ţi-au şoptit? 
Au doar pe al său înger ruga să mijlocească, 
Ca Domnul să-i primească sufletul pocăit 
Şi-n cer să-l locuiască? 
Au doar că pentru mine atunci se ruga poate? 
Acelui pus pe cruce între doi aprigi hoţi 
Să ierte cu-ndurare şi grelele păcate 
A văduvului soţ: 
Deci la sfârşitul vieţii voi săruta şi eu 
Locul pe cruceliţă unde-au fost a ei guriţă, 
Ca să se întorloace şi sufleţelul său 
Cu-al meu din împreună. 
Ah! de ar fi atuncea de patul meu aproape, 
O rudă, un amic să-mi facă jurământ 
Că luând de la gură-mi crucea să o îngroape 
Cu mine în mormânt. 
Pân” când îngerul morţei, morţii va învia, 
Atunci eu cu copiii, cu soaţa mult iubită 
Vom sta la judecată, fiind umbriţi de ea, 
De cruceliţa sântă. 


ÎNSUŞI ÎN SINGURĂTATE 


Însuşi în singurătate, 
Strig, mă vaiet, cine-aude? 
Inima mea, ticăloasa, 

Mii de dureri o cuprinde. 
Moarte, a mea mângâiere, 
Ce zăboveşti de nu vii, 

Să mă mântui de durere, 

Să scap de nenorocire, 

De osândă-ngrozitoare, 
De-o jalnică chinuire, 
Nenorocire mai mare? 
Numănui nu pot să spui 
Duioasa mea întâmplare. 
Nu găsesc om cu simţire, 
N-am prieten credincios 
Să-i spui a mea chinuire, 
Să-i spui starea ce-am ajuns, 
Că sunt mort între cei vii 
Şi trăiesc oftând pe-ascuns. 
Lacrimile-mi feresc, 

Ca să nu-nţeleagă nime 

Că plâng şi mă tânguiesc. 
Aleargă, moarte, grăbeşti, 
Dă sfârşit unei vieţi 

Ce cumplit se chinuieşti. 
Mângâierea mi-i mormântul, 
Nesimţirea mi-i scăpare, 

Să m-ascunză dar pământul. 


TÂNGUIREA 


Ah, lacomă moarte, gelat mult cumplit, 
Mi-ai răpit soţia mult mie amată; 

M-ai lăsat nemernic, în suflet rănit, 

Şi mi-ai dat o rană prea înveninată! 


Vrând să-mi spui durerea, nu pot de suspin, 
Vrând să-mi plâng soţia, lacrimi mă îneacă, 

Inima îmi sfarmă al durerii chin, 
Şi suspinuri cearcă pieptul să-mi desfacă. 


Ah! cu dânsa poate pieri la un loc 
Jurământuri sânte, ce pe soţi îi leagă, 
Fragede expresii, sărutări de foc, 

Care numai moartea putu să le şteargă... 


Zile fericite, toate aţi trecut, 

Aţi pierit ca umbra, v-aţi stins ca o pară, 
Bucuria voastră au fost un minut... 

Ce acum răscumpăr cu lacrimi amare. 


Cu-aşa triste gânduri în lume trăiesc, 
Dar, scumpă soţie, eu sunt tot cu tine, 
Şi-n somn, şi-aievea, şi când mă trezesc, 
Ş-al tău amat nume nu-ncetez a-l spune. 


Uneori îmi pare că te văd umblând, 
Îţi aud şi paşii, ce-i cunosc prea bine, 
Te chem lângă mine, dar tu, negrăind, 
Te uiţi întristată... şi nu vii la mine! 


Tu nu vii la mine! Doar de ai uitat 
Că a mele braţe au fost leagăn ţie, 
Unde cu priinţă şezând ai aflat 
Dezmierdări o mie, scumpa mea soţie. 


Dacă mai departe, neputând răbda 
Să trăiesc în lume aşa zile triste, 
Va veni şi ora de se vor săpa 

Şi pe a mea groapă aceste cuvinte: 

“ Aici zace soţul ce se săvârşi 
De-amară întristare şi de mâhniciune, 
Ce când şi-au dat duhul aceste grăi: 
“Amată soţie, nu eşti lângă mine”. 


EPITAFUL 


Tânără, frumoasă, soaţă credincioasă, 
Şi maică duioasă au fost cât trăi; 
Şi tocmai ca floarea, ce o arde boarea, 
Pe a sa mlădiţă 
Căzu şi pieri 
Amata Tincuţă. 


PORUMBIŢA STINGHERĂ 


În a mea liră de abanos 
Sunam odinioară 
Într-o poieniţă 

Încetişor şi armonios; 

Şi iată se pogoară 
O albă porumbiţă 
Şi pe lira mea se pune, 

Şi, în loc să-mi cânte dulce, 

Amar plânge, 
Suspină şi spune 
Că-i nefericită, 

Umblând rătăcită, 

Stingheră de soţ, fără de care 
Ea simte că moare. 

Eu i-am răspuns cu jale 

Că astăzi dimineaţă 

Glonţul armei mele 

I-au curmat viaţa... 

Ea au ţipat zicând: 
“Şi nu ţi-au fost păcat?” 
Apoi capul plecând, 
În braţe mi-au picat, 
Porumbiţa murind, 
Răzbunare cerând. 


Atunci poşta mie 
Îmi aducea scrisoare, 
Că a mea soţie 

De dorul meu moare. 


LAUDA LUI DUMNEZEU: 


[Traducere liberă a odei Bog de G. Derjavin] 


O! preaputernice şi nemăsurate! 


Cel ce învii firea lumii nemărginite, 
Tu izvorăşti secoli, vremi nenumărate, 


Faţă nevăzută, în trei feţe sânte. 


* Eu am dat la anul 1834 de pe această Odă, a poetului rusesc Derjav- 
in, tradusă de mine româneşte, o copie răposatului vornic Dimachi, şi 
dumnealui ce nu ştia nici un cuvânt ruseşte a cutezat a o tipări pe numele 
său în acelaşi an, în Albina românească din luna lui fevruar, ca cum ar fi 
tradus-o d-sa, schimbând câteva versuri din acea odă; după care un basa- 
rabian, domnul Hâncu, au tipărit-o în gramatica sa sub numele lui dom- 
nul Dimachi, cu greşeală, neştiind că eu am fost adevăratul trăducător al 


acestei Ode. 

Spiritul, mişcarea de la tine vine, 

Tu început nu ai, te-ncepi de la sine, 
Nici că te pricepe mintea omenească, 
Te afli-n tot locul, plineşti lucrul tău 
Şi ai privighere nimic să lipsească, 
Căci tu eşti stăpânul, unul Dumnezeu! 


Măcar să se poată omul prin ispite 

Să măsoare marea, să-i găsească fundul, 
Să numere colbul, stele şi planete, 

Dar a ta măsură nu ajunge gândul; 
Omul cu-a sa minte, de-i şi luminată, 
Ce chiar ca o rază de sus i-au fost dată, 
Să afle nu poate hotarele tale, 

Căci de îndrăzneşte ca să te-nţeleagă, 
În a ta mărire, părerile sale 

Se pierd ca un abur: nimic nu încheagă. 


Din haos lumină cu securitate, 

Şi din noian secoli ai însemnat lumii, 
Căci mai înainte fu eternitate, 

Tot a ta fiinţă, o, Domnul vechimei, 
Pe sine cu sine te-nfiinţezi, sânte, 
Singur de la sine eşti, preastrălucite, 
Din tine lumina naşte şi purcede; 

Cu un cuvânt numai ai făcut tărie, 
În a tale faceri slava ta se vede, 

Tu ai fost, eşti încă, vei fi în vecie. 


Mâna ta cu lanţuri pe fiinţi le leagă, 

Le chibzuieşte cursul, le mişti cu măsură, 
Început, sfârşitul în tine se-ncheagă. 
Moartea ta viaţă lumii dăruiră, 

Precum scântei multe năbuşeşte focul, 
Se nasc sori din tine pe cer în tot locul, 
Precum la ger iarna în ziuă senină, 
Fulgi de promoroacă, scăpărând la soare, 
Lucesc, scânteiază în a lui lumină, 

Aşa se-ntorc stele sub talpele tale. 


Făclii milioane ard făr-a se trece, 

Şi curg în adâncuri etern luminoase, 
Împlinindu-ţi voia şi sânta ta lege, 

Şi revărsând lumii raze priincioase; 
Dar de-ar fi de focuri aceste candele, 
De-ar fi de topazuri cerurile pline, 
De-ar arde efirul cu înflăcărare, 

Or de-ar fi brilanturi pe cer presurate, 
Sau luni şi cometuri de foc arzătoare, 
Toate către tine ca către zi noaptea! 


Dacă către tine îi toată tăria, 

Ca un strop în marea ce din nouri vine, 
Ce dar este lumea cunoscută mie? 

Mai ales eu, omul, Doamne, către tine? 
Deci în oceanul cerurilor nalte, 

De-ar fi lumi mulţime, mii nenumărate, 
Şi însutit încă să se mai plodească, 

Ar fi toate ele o punctură mică, 
Cutezând cu tine să se potrivească, 
Apoi eu nu-s altă, decât o nimică! 


Nimică! dar însă în mine luceşte 
A ta bunătate fără de măsură; 
Faţa ta în mine se închipuieşte, 
Ca raza de soare într-o picătură. 

Nimică! dar suflet simt că am în mine, 
Fără saţ eu caut spre tine, stăpâne! 

Mă ridic cu mintea, zbor în înălţime, 

Căci sufletul ştie c-al tău spirit este, 
Judecă, pricepe şi mă dumereşte; 

Că de sunt, eşti şi Tu singur Domn pe lume. 


Tu, fiind, dai firii rang de vrednicie, 

Şi inima-mi spune, şi cugetul încă 

Mă încredinţează, şi îmi strigă mie 

Că de eşti tu, nu sunt eu de tot nimică!... 
Sunt o părticică, cu drit oarecare, 

A toată fiinţa (precum mi se pare) 

În a mea planetă sunt: mijloc Ceimii, 
Între trupurile pământului toate, 

Şi-ntre spiriturile cerurilor nalte, 

Sunt ca o verigă în lanţul totimei... 


Sunt încheietură luminelor cu raze, 

Şi sunt plăsmuirea cea mai definită, 

Şi sunt singur centru a tot ce viază, 

Şi dumnezeirei icoană smerită. 

Trupul meu de ţărnă în praf putrezeşte, 

Iar pe tunet mintea îl povăţuieşte.* 

Sunt înger şi vierme, sunt sclav şi domn mare; 
Deci de sunt atâta de cu iscusinţă, 

De unde sunt oare nici că am ştiinţă, 

Dar nici de la sine-mi nu pot fi, îmi pare. 


* Filosoful şi marele ministru al Americii libere, Veniamin Franklin, 
au fost acest iscoditor de a abate trăsnetul şi de a-l duce cu mijlocirea 
magnetului la locul unde au voit să cadă. Deci iată încă o puternică 
dovadă cât este de minunată omeneasca minte. 

Sunt a ta zidire, o, Doamne preasânte! 
Sunt a ta suflare, eu, multîndurate, 
Izvor al vieţii, mângâietor blânde, 

Spirit ce mă-nsuflă, Domn şi Împărate! 
Tu fiind stăpânul, au fost a ta vrere 

Să calce a morţii adânc şi putere 

A mea muritoare debilă fiinţă, 
Întrupându-ţi duhul în de lut zidire, 

Şi vrând ca prin moarte să viu iar la tine, 
Ce eşti sufletului etern locuinţă. 


Cine te pricepe? Cine te-nţelege? 

Eu ştiu că nu poate mintea omenească, 
Nici sufletul însuşi nu poate alege, 

Măcar a ta umbră să închipuiască. 

Şi de ţi se cade laudă şi slavă, 

Oare poate omul, o zidire slabă, 

Încât se cuvine să te preamărească ? 

Nu-i chip, ce dar numai să-şi înalțe minte 
La a ta mărire, o, nemărginite, 

Şi cu umilinţă lacrimi să-ţi jertfească! 


ÎNŢELEPCIUNEA LUI SOLOMON 


CUPRINS 


Deşertăciunea deşertăciunilor, 


toate sunt deşertăciuni. 


În tânăra floare a tinerei vârste, 
Gustăi fericirea unui amor fraged; 

Dar vai! veşteziră amabila floare, 
Ce-mi mângâia ochii cu-a sa frumuseţe! 
Deci pierind ca visul acea fericire, 

Am zis: şi amorul e deşertăciune! 

Când eram în vârstă am iubit răsfăţul, 
Am iubit averea, mă desfătam dulce; 

Dar tocmai atuncea când trăiam mai bine, 
Supărări, urâtul îmi amără viaţa; 

Deci la bătrâneţe m-am lăsat de toate, 

Şi am zis: răsfăţul e deşertăciune! 


Am căutat drumul să afl-adevărul, 

Am vrut să ştiu cursul fiinţelor toate, 
Dar este dat nouă ca să aflăm cheia 
Misterului lumii pentru omenire? 

Când minţile noastre sunt părere numai, 
Şi învăţătura — o deşertăciune. 


De ce se dă nouă glorie, putere. 

Când n-avem putere pe a noastre soarte, 
Şi pe-a noastre inimi s-avem stăpânire? 
Apoi suntem oare în starea aceea 
S-alinăm durerea altora ce sufăr? 

Deci şi soarta noastră e deşertăciune! 


În palaturi mândre, din chedru durate, 
În grădini frumoase, verzi şi răcoroase, 
Pe moile braţe sirenilor mele, 
Ascultam rostirea amorului fraged... 
Simţeam însă ură şi scârbă de viaţă, 
Căci sufletul nostru mulţumit nu este, 
Dacă el o dată se încredinţază 

Că şi desfătarea e deşertăciune. 


Nu puteam pricepe a mea mâhniciune, 
Şi ca să-nceteze, m-am dedat cu totul 

Miniştrilor curţii să mă măgulească; 
Dar laude, pompe, obosindu-mi gustul, 
Puteam să simt, oare, vreo mulţumire, 
Când şi linguşirea e deşertăciune? 


M-am silit să aflu a omului fire, 

Am aflat, vai mie! Vai de a lui soartă! 
Inima lui plină de mârşave pofte, 

Şi de răutate fără de măsură. 

Căci el duşmăneşte atât pe-ai săi duşmani, 
Cât şi pe prieteni şi pe sine însuşi; 

Dar ş-a lui cruzime e deşertăciune. 


Acolo săracul amar lăcrimează, 

Aici în judeţe osândesc dreptatea, 
Acolo cu glorie cinstesc nătărăul, 
Aici pentru cel rău înfloreşte roza, 
Celui bun răsar spini şi mărăciune, 
Încât pentru dânsul îi temniţă lumea, 
Dar şi nedreptatea e deşertăciune. 


Mai încolo râde şi necredincioasa, 

Când plânge, suspină acel ce-au amat-o, 
Ea, iubind pe altul, i-au jurat credinţă... 
Dar apoi ş-acela pe dânsa o lasă. 

Şi pe dânsul iarăşi alta îl înşeală. 
Spuneţi dar, amorul nu-i deşertăciune? 


Veninoşi zavistnici hulesc totdeauna 
Merite, talente, iar faptele bune 
Sunt rău răsplătite şi nesocotite. 

De faceţi şi bine, cu rău plătesc vouă, 

Căci inimi de piatră nu pot avea milă, 
Dar şi răutatea e deşertăciune! 


Şi apoi noi însuşi în ticăloşie, 

Trăind dorim, cerem să câştigăm multe, 
Le avem, şi-ndată altele mai cerem, 
Aşteptând să moară clironomii noştri, 

Şi ei iar, din contra, vor a noastră moarte, 
Când şi avuţia e deşertăciune! 


Deci pe acest luciu a mării vieţii, 

Ne zbuciumăm groaznic în putrede luntre, 
Înotăm cu frică, prin furtuni şi neguri, 

Şi tragem de vâsle s-ajungem la ţărmuri, 
Dar vântul se-ntartă, sfarmă luntrişoara, 
Şi-n hiola mării ne aflăm mormântul, 
Apoi viaţa noastră nu-i deşertăciune? 


Omeneasca minte este de tot oarbă, 
Măcar că strămoşii ni se par filosofi, 
Şi măcar că însuşi silim să-i ajungem. 
Ştiinţa lor însă de la noi se pierde, 

Şi a noastră iarăşi după noi se uită, 
Şi tot acea soartă pe urmaşi aşteaptă, 
Căci şi-nvăţătura e deşertăciune. 


Nimică sub soare nou acum nu este, 

Căci ce este astăzi au fost de când lumea. 
Şi mai înainte s-au vărsat mult sânge, 

Şi mai înainte plângea amar omul, 

Şi mai înainte am fost jocul soartei, 
Speranţei deşarte, patimelor jertfe, 

Căci toate aceste sunt deşertăciune. 

Împărat şi sclavul, înțeleptul, timpul, 
Cel fără de lege şi neprihănitul, 

Vor pieri ca umbra toţi deopotrivă, 

Şi pe toţi înghite tot un mormânt rece, 
Căci şi omenirea e deşertăciune. 


Câmpul înfloreşte pentru om şi tigru, 

Un pământ hrăneşte pe neânduratul, 

Şi pe-acel ce-ajută văduva, sărmanul, 

Şi tot un muşchi creşte pe a lor morminte, 
Căci omul şi fiara tot un pământ este, 
Deci şi diferenţa e deşertăciune. 


Mândria ta, vâlfa, fapte strălucite, 
Monumenturi scumpe nu folosesc ţie, 
Căci murind te uită rudele, amicii, 

Şi nici vin să vadă unde ţi-i mormântul, 
Căci ca un vis toate sunt deşertăciune. 


Dar oricât ne-nşeală lumea şi chiar viaţa, 
Noi tot vroim încă să trăim în lume, 

Şi cât de deşarte sunt pompele toate, 

Noi le dorim însă cu mare căldură, 

Făr-a ne pricepe că-s deşertăciune. 


Şi ce nu se cade iubim cu căldură, 

Şi ce nu se poate căutăm şi cerem, 
Chiar ca şi copiii, dorim jucărele... 
O, om ticăloase, vai de a ta viaţă! 
Tu petreci în lume amăgit de patimi, 
Şi mori în durere, căindu-te foarte, 
Negândind că lumea e deşertăciune. 

Deci dar, moarte, tu eşti noastra fericire, 
Tu eşti picătura ce-ndulceşti amarul, 

Şi potoli furtuna chinurilor noastre! 

Pe tine te-aşteaptă inimi întristate, 

Ce sunt înşelate de speranţi deşarte, 

Şi mult sfâşuite de dureri cumplite. 


Dar ce va fi oare după moartea noastră? 
Înţelepţii lumii nu pot şti aceasta, 

De mormântul este finitul a toate, 
Sufletul de piere ca la animale. 

Sau zboară în ceruri, în lăcaşuri sânte? 
Misterul acesta nime nu-l pătrunde. 


Atotcreatorul au făcut pe vierme, 

Ca pe noi, pe dânsul el îl ocroteşte, 

Şi lui, ca şi nouă, el au dat simţire, 

Ca noi el se naşte, ca noi îşi dă blescul (răsuflare). 
Unde-i al său suflet? Ş-al tău unde este, 
Omule deşarte? Simţirile-ntr-însul 

Pier ca şi în tine, deci ce-aştepţi tu oare?*% 


Dar cine gândeşte la aceste toate? 
Scumpul grămădeşte avuţie multă, 
Ca când în eternuri are să trăiască; 
Cu marea se luptă speculantul lacom, 
Aducând covoare de la Tir şi Indii, 


* Solomon, îndoindu-se de nemurirea sufletului, ameninţă oarecum 
că şi fapta bună îi deşertăciune, şi că toate în lume pier cu omul împre- 
ună; dar biserica au condamnat maximile lui netemeinice şi păcătuitoare; 
iar eu aicea voi adăogi argumenturi că sufletul omului este nemuritor şi 
că faptele bune sau rele a omului nu rămân făr' de compensație. 

Pentru desfătarea avuţilor trufaşi, 
Când milionarul moare ca săracul... 


Pe mişel, cel tare cumplit împilează, 
Căci în mâini el are trăsnete şi fulger, 
Fruntea lui ajunge până sus la nori, 
Tună şi detună, zguduie pământul, 
Ceşti pământeşti însă, demizei în grabă, 
Pier ca şi o umbră, se prefac în ţărnă. 


Tinereţea este chiar ca şi o roză, 

Are multe graţii, a ei frumuseţe, 

Însă ea nu este decât o nălucă, 

Căci cereasca floare în pripă se trece; 
Aşa şi fecioara moare tinerică, 
Amatul ei jalnic lângă mormânt trece, 
Stă câtva, se uită şi se duce-n lături. 


Într-acest fel toate trec într-o clipală... 
Armonia dulce, a arfei acorduri 

Vor muţi în secoli pentru-a mea ureche, 
Când în trup odată se stinge viaţa, 

Şi-n nerve se-ncheagă recele meu sânge. 


Va trece lumescul răsfăţ de la mine, 

Vinul şi nectarul Libanului dulce 

Nu vor fi în stare să-mi gâdile gustul; 
Bătrâneţea pleacă la pământ grumazul, 
Păşesc cu-ntristare spre mormântul rece... 


Femei mult amate, a cărora braţe 
Au fost ca un leagăn desfătărei mele, 

Eu vă las cu pace, aşa au vrut soarta, 
Amorul să trăiască etern de la mine 
Şi să nu-nflorească nici odinioară 
Primăvara dulce pentru bătrâneţe. 


Iar tu, o, iubite tinere, grăbeşte 

De culege vara florile frumoase, 

Căci tânăra vârstă un dar ceresc este. 
Petrece dar timpul în zăbavi plăcute, 
Căci şi desfătarea e a ta stihie, 

Şi ea migăieşte tinerele zile. 


Fii cu înţelepţii amic bun şi frate, 

Şi stă la ospeţe cu dânşii în vorbă, 

Iar când vezi pe ceruri luna mângâioasă 
Plutind printre stele către miez de noapte, 
Du-te de te culcă în trufaşe braţe, 

Şi cât eşti pe ele uită înţelepţii. 


Eu îţi zic: iubeşte însă cu măsură, 

Căci sexul amabil ades ne înşeală, 

Deci iubind te-nvaţă a deziubi iarăşi... 
Căci orişice patimi, febleţe, deprinderi 
Trebuiesc supuse omului cu minte, 

Ca numai nebunii lanţul lor să-l poarte. 


lertat este nouă să căutăm chipuri 
Fericirii noastre, nefăcând rău, însă, 
Celui de aproape, şi cu cumpătare 

Să ispitim bine: ce este minciuna? 

Ce este-adevărul? Căci acest fel numai 
Cugetele noastre nu pot să greşească. 

Nu fiţi la nimică aspri peste samă, 
lertaţi nătărăii îngâmfaţi şi mândri, 
Iertaţi neînvăţaţii, iubitori de sine, 
Şi făr” de mânie cu greşiţii voştri, 
Căci aceste fapte sunt gloria voastră, 
Iar acele rele, hulă şi ocară. 


lertând slăbiciunea celor cu prihane, 

Vă vor iubi cei slabi cu inimi curate; 

Şi ce avem, oare, mai sacru în lume 

Ca bunavroinţă a fraţilor noştri? 

Şi care om, oare, n-au căzut vreodată, 
Când şi înţelepţii învăţători lumii, 

S-au luptat de patimi, s-au smintit de ele? 


Şi-n comun fă bine celor mai răi oameni, 
Precum creatorul pe toţi miluieşte, 

Căci lăudat este ca să te iubească 
Nemulţumitorii, fără s-aştepţi plată 

Şi făr' să te lauzi că le-ai făcut bine. 


Omului cel mare răzbunare este 
Mulţumitul cuget că au făcut bine; 

EI ştie că răii sunt duşmani de moarte 
Facerei de bine şi celui cu minte. 

A lor săgeți însă nu pot să rănească 
Onestul său suflet, având scutar tare, 
Pe înţelepciune şi nepătat cuget. 


Tu asculţi aceste şi oftezi odată, 
Şi apoi uiţi iarăşi sfaturile mele, 
Căci lumea înşeală, cugetul orbeşte... 

Viind, însă, ora cea mai de pe urmă, 
Vei gândi la mine, la a mele sfaturi... 
Cu toate aceste, nu uita, amice, 
Că în lume toate sunt deşertăciune! 
CUPRINS 


DIALOGUL UNUI HOLTEI 
CU UN BOIERENAŞ AVUT, ÎNSOŢIT 
CU O CUCOANĂ DE ÎNALT NEAM 


[Traducere, de pe o adaptare în limba rusă, 
a satirei Soţia de modă a poetului polon I. Krasicki] 


HOLTEIUL 


Ca să te urez dă-mi voie pentru tânăra soţie, 
Cu care te-ai însurat, 
De neam mare şi-nvăţată, frumoasă cu avuţie. 
Iată dar c-ai căpătat 
Ce doreai cu fierbinţeală. 
Mulţumeşte soartei tale... Şi nu sunt la îndoială, 
Că nu eşti fericit, frate? 
Dar tu taci şi oftezi foarte. 
Cauţi în jos cu-ntristare, au nu eşti mulţumit poate? 
Ori doar a ta însurare te-au făcut să mă urăşti? 


ÎNSURATUL 


Of, nu, eu sunt tot acela, şi să nu mă osândeşti; 
Căci fericirea mea, frate, cu totul s-au prefăcut. 
Soarta îmi este a plânge holteiia ce-am pierdut. 

HOLTEIUL 


Deci dar şi tu nu eşti poate bucuros de însurare? 


ÎNSURATUL 


De-ai şi polei otrava, dar îi tot otrăvitoare. 


HOLTEIUL 


Spune-ncalea, câtă zestre femeia ta au avut? 


ÎNSURATUL 


Of, vai mie! 
Despre a ei avuţie 

Mai bine să fi crăpat decât să o fi văzut; 
Nu zic că nu-i învățată. 
Isteaţă şi delicată, 
Politicoasă. 


HOLTEIUL 


Apoi ce vrei altă? 


ÎNSURATUL 


Îi pentru alţii frumoasă... 
Iar eu plâng şi zi şi noapte a mea soartă ticăloasă, 
Îmi blastăm şi norocirea, 
Mă jur şi pe Dumnezeu, 
Că o aşa osândire 
Nu vreau dușmanului meu. 


HOLTEIUL 
Dar cum de-ai căzut în cursă tu, cel atât de ferit? 

ÎNSURATUL 


Ursita mea cu urgie negreşit m-au prigonit 
Să fiu într-o adunare de dame soiuri înalte, 
Unde, văzând o fecioară, chipul ei mi-au plăcut foarte; 
Ochii judecății mele amorul cel cu turbare 
Orbindu-i, mă îndemnară să-ntreb şi a ei plecare, 
Şi ea îndată se uniră cu mine să se-nsoţească... 
Oh! atunci a mele zile de ce să nu se sfârşească, 
Sau păzitorul meu înger pentru ce nu m-au propit 
Să nu primesc orbeşte tocmelele ce-au voit 

Ea şi neamurile sale? 
Strămoşii noştri tocmele nu făceau la însurare, 

Şi petreceau înmiit, 

Decât noi mai fericit; 

Iar acum alt timp este, 
Căci moda şi etichetul în lume împărăţeşte; 
Şi-aceste ceremonii pe bărbatul nătărău 

Îl stăpânesc, 

Îl orbese 

Şi-l fac de păţeşte rău. 
Astăzi şi copiii, frate, te-nşeală cu meşteşug, 

Bătrânii cu vicleşug, 
De-a dreptul nu vor să meargă nici măcar un minut. 
Cugetul, prieteşugul le au toate de vândut; 
Şi dacă eşti cu avere, te pândesc să te însoare 
Cu a lor fete modiste, ca să le porţi în spinare... 


HOLTEIUL 
Dar de ce mai prelungeşti 
Şi nu vrei să-mi tâlcuieşti 
De-a tale tocmele, 
Ce ţi-au părut grele? 

ÎNSURATUL 


Dacă vrei, acum îndată, cu sufletul întristat, 
Ţi-oi spune cu ce tocmele către socri m-am legat. 


Întâia tocmeală 


“Oricând cucoana la ţară într-adins sau cu-amăgeală, 
Sufleteşte sau trupeşte ar pătimi de vro boală, 

Eu să fiu dator pentru al meu soţ, 

Să-i aduc din laşi pe doftorii toţi.” 


HOLTEIUL 
Au doar din aşa pricină oamenii să nu se-nsoare, 
Ca să nu se bolnăvească? 

ÎNSURATUL 


Oh! nu le ştii, frăţioare. 
O femeie cu capricii de multe ori pe zi moare. 


A doua tocmeală 


“În zodia cumpenii soarele când va ajunge, 
Pe când se răceşte timpul, câmpii şi codrii golind, 
Nesuferindu-se ţara de cucoane mari atuncea, 
Eu să mă aflu gătit, 
Ca să las gospodăria şi a ei linişte dulce, 
Şi la baluri şi ospeţe la târg s-avem a ne duce.” 


A treia tocmeală 


“Soţia mea graţioasă 
Să trăiască nu cu mine, ce-n deosebită casă... 
Cu pompă şi răsfăţare, 

Ca cucoană de neam mare; 
Iar eu să am a plăti 
Orişicât va cheltui, 
Făr-a putea bănui. 
Să aibă a da ospeţe amicilor tuturor, 
Şi consoţilor lor, 
De la carii să primească vizite în orice ceas.” 


HOLTEIUL 


Şi mulţi sunt aceşti amici carii nu-i dau ei răgaz? 


ÎNSURATUL 


Soţia mea negreşit 
Ştie la număr câţi sunt. 


A cincea tocmeală 


“În sfârşit, aici tocmeala foarte dezghiocat arată, 
De dreptăţile femeii când vrea ca să se despartă, 
De bietul bărbat 
Dacă îi scăpătat.” 
La acest punct strigăi însă că nici moartea mă desparte, 
Dar de-aşa gogomănie au râs rudele ei toate. 
Eu însă m-am atins. 
Căci dracul m-au împins, 
Ca pe un mire înfocat, 
Şi-ndatoririle mele în scris socrilor le-am dat; 
Vai, însă, de-mperecherea cu o femeie de modă!... 


HOLTEIUL 
Dar a patrulea tocmeală? 

ÎNSURATUL 


Ah! să ţi-o spun nu am poftă, 

Şi nu este de mirat, 
Când ţi-oi spune de-acest punct, ce de tot m-au împilat, 

Ca când mi-am pus pe spinare 

Un bolohan mare. 
Căci după acea tocmeală sunt dator a mă supune 
Amatei soţiei mele cu orbească plecăciune... 
Iar de-a intra în voia femeii capricioase 
Nu este bărbat în lume, şi viaţă mai duioasă. 
Eu însumi am păţit pozna, îndată ce m-am cununat, 
Zile amare, dar ce, numai mie s-au tâmplat? 
Aceasta mulţi au păţit-o, mai toţi ce s-au însurat 
Când au fost de neam înalt femeia ce au luat. 
Având a merge îndată în aurit faieton 
La buna, mătuşa, moşu, la tot neamul cu poclon, 
Precum eu m-am zbrănduit pe strade dârdâitoare, 
Le-am colindat cu mireasa cu prezenturi de preţ mare; 
Cheltuind făr” de cruţare, dând ospeţe răsfăţate, 
Cu zariflicuri de modă frumoase, dar scumpe foarte, 
Încât într-un an de zile căzui în datorii grele. 
Ah! şi abia o părpără au trecut femeii mele... 
“Scumpa mea, i-am zis odată, mi s-au urât adunare, 
Timpul sosi ca să mergem la ţară spre răsuflare. 
Carete am minunate, pentru drum toate-s gătite”... 


CUCOANA 
Mergi, călătorie bună! 
Mă mir, neghioabe bărbate, cum de ţi-au trecut prin 
minte, 
Că eu sunt de tot nebună 

Ca să mă fac de râs lumii, să mă sui într-un coşciug, 
Ce îl numeşti tu caretă şi într-însul să mă duc! 
Spune, unde ai găsit-o această veche antică? 
Sau poate umbla cu dânsa răposata ta bunică? 
Ori nu vezi că şi lacheii râd de aşa hodoroabă? 
Ah, moarte, vin” mai în grabă! 
Decât să trăiesc cu-acela ce nu ştie a trăi. 
Mergi, boierule, ce stai, şi nu te mai tot codi. 
Caretă de modă găseşte. 


BĂRBATUL 


Să te întreb mă îngăduieşte, 
Ce fel să fie? 


CUCOANA 


Oh, cerule! sunt datoare să-i spun şi să-i tâlcuiesc 
În ce anume caretă am eu să călătoresc; 
Întreabă pe graf Lucescu, şi el îţi va spune ţie 
Cum are să fie; 
Şi ce mă superi pe mine? 
Ştii că am dorit să-ţi cer toate, aşadar, cer de la tine 
Să fie careta nouă 
Într-o oară, sau mult două. 


BĂRBATUL 


Acum n-am bani. 


CUCOANA 
Mie pre puţin îmi pasă, 
Cer caretă englezească, purcezi, du-te şi mă lasă. 
(Alerg, caretă de modă găsesc şi o târguiesc 
În zeci mii şi îndată cu sinet plătesc.) 

BĂRBATUL 


Careta este la scară, lacheii au gătit toate. 


CUCOANA 


Mă lasă acum în pace, mă aflu mâhnită foarte. 


BĂRBATUL 


O las, şi peste un minut, femeia mea ca o fiară 
Mă cheamă şi mă întreabă: “Este careta la scară?” 
“Acum, soro, acum, dragă, voi zice şi se găteşte.” 


CUCOANA 


Acum, soro, acum dragă... aceasta ce vorbă este? 
Unde ai deprins cuvinte aşa groase să grăieşti? 

Nu ştii că acum nu este de modă să le rosteşti, 

Cum era în vremea veche şi cum se vorbea odată? 
Acum cine ştie lumea şi vorbire delicată 

Nu-şi porecleşte cucoana numind-o “soro dragă“. 
Doar de te-au deprins ţăranii aşa cuvinte să-ţi placă, 
Căci ei obicinuiesc numai aşa fel de vorbe groase, 
Iar biata femeie rabdă ca o sclavă ticăloasă. 

Dar ce taci? ce nu vorbeşti? 


BĂRBATUL 


Ce porunceşti să mai zic? 


CUCOANA 


În careta mea să puie al meu tot calabalâc. 

BĂRBATUL 


(Eu pân-acum nu-nţeleg dacă sunt serv sau bărbat.) 
Spune-mi la drum ce să iau, să m-apuc de încărcat? 


CUCOANA 


Tot ce trebuie să aibă o damă de neam înalt; 

Oh! dar cât sunt de mâhnită, şi mamzela m-au lăsat, 

Dar prinţului Furtunatic nu te-ai dus să dai de ştire 
De-a mea în grabă pornire? 

Dar mai ales cu cuzinul ce şi ţie ţi-au plăcut? 


BĂRBATUL 


Ca să mă fac eu şi crainic, timpul nu m-au încăput. 


CUCOANA 


Bârfeşti, mă rog dumitale, mai mult decât se cuvine. 
Deci francezul meu îndată cheamă-l să vie la mine. 


(Către francez ) 


Te rog, mon aimable! Jean-Jacques, 
Gătiţi-mă de purces, Dieu? nu ştiu ce să fac... 


BĂRBATUL 


Şi iată un răscol mare în casa mea s-au scornit, 
După cum odinioară în Sodoma: ce-au pierit, 
De părea că biata casă 
Îi cu fundu-n sus întoarsă; 
Pun în caretă căţălul ce i l-au dat un iubit, 
Pun şi motocul cucoanei de un amic dăruit; 
Acolo găvănoşele, aici şipuri, butelcuţe; 
Aice pun cănăraşul în aurită puşcuţă, 

Aici capele, bonete, crinoline şi festoane; 

Acolo fleacuri de modă ce trebuiesc la cucoane. 
S-au suit şi strălucita, adică a mea soţie, 

Iar pentru mine-n caretă loc n-au rămas să mai fie, 
Şi aşa eu cu lacheii într-un furgon m-am suit, 

Şi m-am luat după dânsa, ca un bărbat mangosit. 
Deci ajungând la moşie, chelarul ne-ntâmpinează: 
“Bine-ai venit, cuconiţă!” pe ea o felicitează... 


CUCOANA 


Fi donc!t ce surpriză îmi face ghiujul acest făr” de 
minte, 

Urează ca din vechime cu ruginite cuvinte! 

Cucernicul meu chelar, ca zăpada înălbit, 

Strângând umerii ofta, clătind capul şi zicând: 

“De acum a mea odihnă, cum se vede, s-au sfârşit, 

Nu ştiu a mea bătrâneţe prin ce faptă i-au greşit”. 
Aşa bătrânul grăiră, 

Şi pe-a sa onestă faţă lacrimile năvăliră, 

După care îmi şopteşte bătrânul cu întristare: 

“Boierule, vai de tine şi de-a ta avere mare!” 

Deci cucoana intră-n casă, se mânie şi întreabă 
Unde-i sala pentru masă. 


BOIERUL 
Aceasta... 
CUCOANA 


Nu-i nici de o treabă, 
Pentr-o sută de persoane măcar aici loc nu este; 
Nu, nu, eu nu sunt născută ca să trăiesc ţărăneşte, 

Mie îmi trebuie altă sală. 
(Bufetciul s-au uimit auzind aşa tocmeală, 
Cămărăşiţa au fugit afară, 
Tânjind şi ea a mea soartă amară.) 
Iară eu, ca vai de mine, după dânsa mă târam... 


CUCOANA 


Salonul acel de baluri să mergem ca să-l vedem. 


BOIERUL 


Acesta-i destul de mare... 


CUCOANA 


Oh! îmi vine ameţeală 
Dac-această şură lungă dumneata o numeşti sală; 
Căci acum nu se trăieşte ca în timpul de demult... 
Dar ietacul pentru mine? 


BOIERUL 


Eu acesta l-am avut. 


CUCOANA 


Dar, mă rog, a dumitale? 


BOIERUL 


Cu dumneata la un loc. 


CUCOANA 
Alei, zău, ce dobitoc! 

O, ciel!5 şi cum se poate 

Să sufăr aceste toate! 
Îţi spun drept că eşti neghiob, deşi eşti cu boierie, 
Şi-ţi hotărăsc în sfârşit traiul nostru cum să fie. 
Dacă soarta mea cea rea, şi cea cu totul nedreaptă, 
Au voit să ne vedem ochi la ochi câteodată, 

Apoi ca să ne vedem, 

Osebite odăi să avem. 

Vizite vei primi în odaia dumitale, 

Liber, făr' de supărare. 

Asemenea şi eu din partea mea 

Voi petrece cum voi vrea. 


(Către lachei ) 
Oh! aduceţi-mi aice acel de drum tualet, 
Ca să scot şi să privesc la a prinţului portret, 
Cât îi de cu graţii, şi el nu-i cu mine, 
Oh, şi eu fără de dânsul voi muri de mâhniciune! 
Şi dumneata eşti sminteala, nu i-au spus când am 
purces, 
Căci prinţul să mă petreacă ştiu bine că ar fi mers; 
Dar iată, livadă văz. 
BOIERUL 


Prea frumoasă de primblare. 


CUCOANA 


Nu cumva cu dumneata? Ah, Doamne, câte gândeşti! 


BĂRBATUL 
Îi foarte cu rânduială, şi prea minunat rodeşte... 

CUCOANA 


Poame de a dumitale nime nici vrea, nici pofteşte, 
Pentru că mult mai gustoase s-ar putea să se găsească, 
Iar la planul ei cel simplu cine poate să privească? 
Căci a grădinei podoabe trebuie să fie multe, 
Aici moale ca şi puful, văi cu brazde aşternute, 
Florării mirositoare, 
Dâmburi ademenitoare, 
Acolo fontaluri, tocmai ca stecla preveditoare, 
În care cerul albastru şi copacii de pe maluri 
Se prevăd ca în oglindă, palpitând pe a lui valuri, 
Iar peştişorii într-însul unul pe altul s-alungă, 
Şi acolo pe aproape să fie frumoasă luncă; 
Aici aleie umbrite, nepătrunse nici de soare 
Unde turturica geme şi suspină pân” ce moare, 
Acolo de sub o stâncă o încântătoare zână, 
Izvorând de cristal apă, focul inimii alină, 
Şi lângă care o grotă umbra sa făgăduieşte, 
Unde amorul şede cu degetul la guriţă: semn că tace 
şi păzeşte; 
Dar dumneata nu eşti demn de-aşa gusturi să ai parte, 
De gustul grădinii mele... ce te mâgâieşte, frate, 
Cu gusturi de un amor ordinar ca dumneata. 
O, Dieu, şi de ce taci făr-a mă înştiinţa: 
Gata-i către arhitector curierul cu-o scrisoare, 
Ca el să vie în grabă? şi, făr” de zăbavă mare, 
Să aducă meşteri, planuri pentru o curte câmpească? 
Curând, îţi zic, înadinsul îndată să se pornească. 
Deci a mea cucoană mare 
Aşa multe mi-au vorbit. 
Că ş-acum capul mă doare 
De mai că n-am nebunit. 

În sfârşit, în sat la mine palat mare s-au ivit, 
Dar prin gând nu mi-au trecut, când dracul s-au isprăvit, 
Decât ştiu că l-am plătit; 
Nu era zi făr” de mese, artificii, bal comun, 
Iar eu şi ziua şi noaptea alergam ca un nebun, 
Şi cu-aceste cheltuiele 
Am făcut datorii grele. 
Dar mai rău, că-mi cresc în cap 
Coarne chiar ca la un ţap... 
Odată casa cea veche dintr-un făşic s-au aprins; 
Deci eu alergam cu răcnet chemând oamenii la stins; 
Mă zbuciumam şi eu însumi, mă pârleam singur 
stingând, 
Iar fudula mea soţie se trudea şi ea jucând; 
În casa cea nouă, balul cu clocot mare urla, 
Ş-a muzicanţilor zgomot focul de-afară ura, 
Cavalerii cu şucheta se învârtea, vălţuia, 
Apoi ca calul de poştă obosind femeia mea, 
S-au trântit pe o bergeră şi cu un prinţ şuguia; 
Tocmai atunci mă apropii şi eu de ea cătinel, 
Şi-i şoptesc cu glas prea fraged: “O, amate sufleţel! 
Multe mii s-au cheltuit, mai conteneşte puţin, 
Întreabă aceste baluri câţi bani pe mine mă ţin.” 
Dar ea parcă răsărind, cu spatele mi-au răspuns: 
“Eu nu o dată ţi-am spus 
Că mie puţin îmi pasă, eu n-am să le răfuiesc; 
Am să petrec cum îmi place şi dulce să viețuiesc; 
Căci tu eşti boier de ţară, iar eu sunt de neam înalt, 
Şi ştii cum ne-au fost tocmeala când pe mine m-ai luat; 
Deci nici un cuvânt mai mult, 
Căci eu n-am gust să te-ascult.” 
Aşadar, ale ei toane de nevoie împlinind, 
Şi peste vechi datorii alte nouă grămădind, 

Toate satele le-am zălogit, 
Ş-acum în oraş aicea cu dumneei am venit, 
Ca a mea mişălătate să-şi ia osânda spre plată, 
Despărţindu-mă de dânsa şi plătindu-i zestrea toată. 
Deci cu o aşa femeie neputând să mai trăiesc, 
Amicilor, vă vestesc 
Ca să fi luat mai bine pe sătăniţa din iad, 
Decât femeiei de modă să mă aflu eu bărbat. 


HOLTEIUL 


Bine zici, dar celelalte nici se văd în adunare. 


ÎNSURATUL 


Apoi voi cercetaţi bine, făr-a vă amoreza, 
De ce viţă, de ce rudă este soţul ce-ţi lua, 
Pentru ca să nu greşiţi, 
Fiind de amor orbiţi, 
Şi apoi să vă căiţi. 


Aceasta ne probează că femeia desfrânată, 
Îi hulită de lumea toată, 
Dar mişelul de bărbat, 
Este bun de împroşcat. 


Pe înțeleptul Solomon l-au întrebat odinioară un minis- 
tru al său, ce voia să se însoare, pe care să ieie din trei 
mirese ce au găsit? Căci una este de înalt neam, a doua 
este cu avuţie şi a treia săracă. Deci Solomon, fără a gândi 
mult, i-au răspuns: “De vei lua pe cea de neam înalt, ea 
îţi va zice: “Scoală tu, să şed eu”; de vei lua pe cea bogată, 
ea îţi va zice: “Taci tu, să vorbesc eu”; de vei lua pe cea 
săracă, ea îţi va zice: “Cum îţi place, aşa oi face”. 

CUPRINS 


PĂGÂNUL CU FIICELE SALE 


[Traducere-adaptare a baladei Gromoboi de V. Jukovski] 


Partea 1 


(Dar amar de acela ce sufletu-şi 
vinde pe trai desfătat ) 


Pe țărm lângă Nistru, apă spumegată, 
Sus pe pisc înalt, 

Fiind miez de noapte, Păgânul odată 
Stătu întristat; 

Împrejuru-i luncă deasă şi băltoasă, 
Iar sub dânsul mal, 

Peste ape neguri, noaptea-ntunecoasă, 
În văi şi pe deal. 

Pe-a cerului boltă negreaţă adincă, 
Prin munţi geme vânt, 

Pădurea vuieşte; iar lupul în luncă 
Tremura urlând. 


Deci ridicând capul, Păgânul strigară 
Cu răcnet turbat: 

“O, soartă cumplită, soartă mult amară! 
Noroc ne-ndurat, 

De ce mi-ai dat crucea şi creştinătatea, 
Şi trai osândit, 

Iar altora aur şi cinstele toate 
Câte au poftit? 

N-am adăpost de hălăduinţă 
Şi în zadar plâng... 

Destul! deci la tine cei ajutorinţă, 
Nistrule adânc.” 

Gata să s-arunce de sus de pe stâncă, 
Dar iată văzu 

Ca o arătare izbucnind din luncă. 
Lângă el şezu 

Un bătrân cu barba ţapoşă, ciudată, 
Cu ochi scânteieţi, 

Grebănos de spate, având căngi şi coadă, 
Coarne şi un băț. 

Şi scrâşnind, ridică la Păgânul straşnic 
Al său băț ciotos, 

Iar el cremeneşte de acel năprasnic 
Demon fioros. 

Deci Demonul zice: “Ce vrei tu a face? 
Gândeşti să te-neci? 

Nu este mai bine, mişele sărace, 
La mine s-alergi?” 

“Da cine eşti?” strigă Păgânul cu frică 
Stând înţepenit. 


DEMONUL 

Eu sunt patron ţie; nu-ţi pasă nimică, 
Eu Asmodei! sunt. 
PĂGÂNUL 


Cerescule Doamne! 


DEMONUL 


Stai, nu face cruce 
Ascultă de vrei! 

Pe Dumnezeu uită... Dă-te mie aice 
Şi-ţi voi da ce cei. 

Primeşte sfatul care îţi dau ţie, 
De mare folos, 

Destul te-mpilară soarta cu urgie, 
O, om ticălos! 

Ca să scapi de chinuri, eu am chipuri multe, 
Şi vreau să te-ajut, 

De vreme ce cerul nu vrea să te-asculte, 
măcar un minut. 

Eu pot să-ţi dau orice, cinste şi mult bine, 
Şi aur cât vrei, 

Şi voi sta cu pieptul însumi pentru tine, 
Cu toţi fraţii mei. 

Pe domnul din iaduri îl pun garant ţie, 
Şi mă jur pe el 

Să-ţi împlinesc toate; iar tu să-mi dai mie 
Al tău sufleţel! 

Păgânul atuncea se cutremurară, 
Trupul îi răci, 

Ca să-şi facă cruce, mâna ridicară... 
Dar înţepeni! 

DEMONUL 


De ce stai pe gânduri? 
PĂGÂNUL 


De-a iadului chinuri 
Eu mă tem cumplit. 


DEMONUL 


Oricum, tot ele ţie cu a sale schinjuri 
Îţi este gătit. 

Căci trăind în lume, amar pentru tine, 
Fiind păcătos, 

De te vei ucide, tu tot vii la mine, 
O, om ticălos! 

Iar creştinii voştri de spun o poveste, 
Că iadul îi rău, 

Cestea sunt bârfele, şi-n iad bine este, 
Crede, dragul meu; 

Noi petrecem vesel şi cu mulţumire, 
Tocmai ca în rai, 

Tu viind în tartar vei şti fericirea, 
A nostrului trai. 


Iar acum dau ţie o curte domnească, 
Şi sclavi câţi-i vra, 

Boierii şi domnii, vrând să te cunoască, 
Te vor conjura. 

Şi dacă pe toate feţele frumoase, 
Tu le speriei, 

De-acum ele însuşi vor fi bucuroase, 
Să facă ce vrei; 

Într-un cuvânt, orice vei pofti, îndată, 
Vei avea pe loc; 

Deci, iată o pungă cu bani încărcată 
Îţi dau spre zălog. 

Şi tu niciodată din ea avuţie 
Nu poţi mântui, 

Dar zece ani numai îţi dau termen ţie 
Aşa a trăi. 

Iar văzând atuncea că ziua apune, 
Cea de la sfârşit, 

Pe la miez de noapte voi veni la tine, 

Să ştii negreşit! 

Păgânul gândeşte la sfatul ce-aude, 
Tot felul chitind, 

Dar apoi pe aur sufletul îşi vinde, 
Nemaiprelungind; 

Şi, cruntându-şi mâna, cu sânge îşi scrie 
Zapisul cerşut... 

Vicleanul luându-l, plin de bucurie, 
Pieri nevăzut. 


Şi iată om mare Păgânul ajunge. 
Cu chip neaflat, 

Noroc, avuţie deasupra lui curge, 
Izvor ne-ncetat; 

Ale lui palaturi, de mult aur pline, 
Şi răsfăţ domnesc, 

Iar la a lui masă vinaţe străine 
Nu se mai sfârşesc. 

În câşligi şi posturi ospeţe frumoase, 
Joc necontenit, 

Casnicii, străinii au la dânsul masă, 
Pahar nesfârşit. 


Toate dobândeşte, orişice să vază; 
I se supun toţi, 

Îi bici boierimii, ţăranilor groază, 
Ca un aprig hoţ; 

Douăsprezece fete se răpesc de dânsul 
De pe la părinţi, 

Şi nici vrea să ştie de scârbă şi plânsul 
Acestor mâhniţi; 

Deci într-un an ele douăsprezece fiice 

Îi născură lui, 
Dar el le goneşte şi de a lui sânge 
Milă într-însul nu-i. 


Însă toţi sărmanii au scutar puternic, 
Înger păzitor, 

Ce-i adăposteşte în lăcaş cucernic, 
Liman scăpător; 

Deci în mânăstire el le mistuieşte, 
Pe mume şi fiice, 

Unde Ziditorul etern se slăveşte 
Cu smerite rugi. 

Sub cereasca milă, sub a ei umbrire 
Fiicele trăia, 

A lor frumuseţe şi neprihănire 
Creştea şi sporea. 


Din frageda vârstă fecioarele blânde 
S-au fost învăţat 

A slăvi pe Domnul, cu inimi-nfrânte 
Şi rugi ne-ncetat; 

Abia zarea zilei se ivea pe dealuri, 
Ele se scula 

De aprindea candeli, smirnă pe oltaruri 
Şi de se ruga. 

Sânta liturghie cu dulce cântare 
Ele o serba, 

Şi ale lor versuri în acele oare 
Spre cer se urca. 


Cu-aceste rugi sânte şi mumele triste 
Jertfea ne-ncetat 

A lor rugi smerite, lacrimi umilite, 
Celui Preaînalt; 

O! dă-le lor, Doamne, a ta ocrotire! 
(Ele se ruga). 

Sântele oltaruri lor spre mântuire, 
Fie voia ta! 

De le lepădară cumplitul lor tată 
De la sânul său, 

Tu le ocroteşte, şi pe el iartă 
De-acest păcat greu. 


Dar iată, al zece an cumplit soseşte, 
Şi mai au trecut, 

Păcătosul plânge, amar se căieşte, 
De ce au făcut; 

Primăvara dulce iar încoronează, 
Văi, dealuri şi munţi, 

Şi plugarii veseli cu plugul brăzdează 
Câmpii înfloriţi. 

Dar el, ticălosul, să vază nu poate 
Cest timp aurit, 

I se par cu neguri învelite toate, 
Pământul negrit. 


De vede pe ceruri a zorilor dungă, 
Zice: “Zori, iertaţi!” 

Dacă cântă păsări: “lertaţi-mă, strigă, 
Şi voi din rai psalţi; 

lertaţi! iertaţi! strigă, păduri liniştite. 
Şi voi, câmpi rodiţi, 

Pământeşti răsfăţuri, tu, cer strălucite, 
Şi mă tânguiţi!” 

Apoi aducându-și de fiice aminte, 
La el le-au chemat, 

Socotind că cerul de-a lor rugăminte 
Va fi îndurat. 


Deci, iată sosiră ziua de pe urmă, 
Soarele sfinţi, 

Luceafărul vesel nopţii ca o cârmă 
Pe cer se ivi, 

Iată, înserează... luna străluceşte 
După nouri groşi, 

În văi, sus pe dealuri noaptea se lăţeşte, 
Şi-n codrii tufoşi; 

Apele s-alină, dormitează toate, 
Stelele clipesc, 

Şi că miezul nopţii nu este departe, 
Ele îl vestesc. 


Iar Păgânul jalnic şi mustrat de cuget 
Crucei s-au rugat; 

Şi făr” de credinţă... vrea ca al său suflet 
Să scape de iad. 

Îşi cheamă copiii, gândind că ei poate 
Vor fi ascultați. 

“Vai mie! le zice, fiici făr” de păcate, 
Piei! nu mă lăsaţi!” 

Deci ele se roagă... şi Domnul aude 
Tristul lor suspin. 

Dar iată deodată... un somn le cuprinde, 
Adorm toate lin... 

O tăcere mare atunci se făcură 
Ca într-un mormânt; 

Se auzea numai că un corb cârcniră 
Şi câinii urlând... 

Iată că răsună ora miezei nopţii, 
Şi vânt se stârni, 

Ce tulbură râul, zbuciumă pereţii, 
Şi colbul porni. 

Iată şi menuntul cel de-apoi soseşte, 
Sunând întristat... 

Clocotul stâmpeşte, din pământ zbucneşte 
Drac înfricoşat! 


Păgânului zice: “Cea din urmă noapte 
A ta au sosit; 
Şi eu după tine ca să te iau, frate, 
Iată am venit.” 
PĂGÂNUL 
O! dă-mi, te rog, încă vade cât de mică, 
Iadule amar! 
DEMONUL 


S-au sfârşit termenul, eu nu pot nimică, 
Te rogi în zadar! 


PĂGÂNUL 


Un menunt! 


DEMONUL 
Ascultă, lanţul te aşteaptă! 

PĂGÂNUL 


Oh, ce am făcut! 


DEMONUL 


Şi racla stă gata, groapa ta săpată, 
Şi giulgiul cusut! 


Mâini a zilei zare va vesti duinţă, 
Toţi vor suspina... 

Şi văzând pe masă a ta rămăşiţă, 
Te vor căina; 

Arzând făclii, candeli şi tămâie multă, 
Te vor prohodi! 

Dar crăpând pământul, vei cădea, sărmane, 
În iadul amar... 

Clirosul va zice: “Pomeneşte, Doamne!” 
Însă în zadar... 

Căci de-acum iadul va fi a ta parte, 
Tu însuşi ai vrut. 

Mergi!... au sosit ora, iadul nu-i departe, 
Căci urlând aud; 

Aud că ne cheamă cu glas ca de trăsnet 
Şi în dinţi scârşnind, 

Clocotind catranul, a bicelor plesnet, 
Şi obezi călind! 


PĂGÂNUL 
Doamne, a ta milă ruga mea deştepte!... 
DEMONUL 


Rugi nu-ţi folosesc. 

PĂGÂNUL 


Vai! măcar dă-mi voie pe bietele fete, 
Să le binecuvântez. 


Demonul la ele, ca un flămând câine 
Privind, au chitit: 

Cum să le răpească, spre a le răpune 
Iadului cumplit? 

De o aşa faptă va sălta Satana 
Şi iadul nestins... 


Deci, blânzindu-şi ochii, ce ardea ca para: 
“Păgâne, au zis, 

Mi-i milă de tine şi de a ta soartă... 
Şi să te scap vreau; 

Însă mă ascultă! sau în iad îndată 
Cu mine te iau. 


Tu dă-mi sufletele a fiicelor tale, 
Să te las câtva... 
Şi eu, înduratul, pe fieştecare, 
Un an îţi voi da.” 
PĂGÂNUL 


O, fiară vicleană! îmi cei şi copiii? 


DEMONUL 


Mă-ntrebi? Deci veniţi, 
Trântiţi păcătosul în fundul gheenii, 
Şi îl spârcuiţi! 

Deci iată, negreaţă de draci se iviră, 
Scârşnind şi urlând, 

Cutremur şi trăsnet groaznic se făcură, 
Firea suspinând. 


A iadului nămili fioroase, slute 
Aduc un lanţ greu 

Pentru păcătosul... şi cu a lor căngi crunte 
Să-l apuce vreu! 

Şi iată căzură Păgânul de groază, 
Mai mort la pământ, 

Strigând: “Sunt a tale, pe mine mă lasă, 
Duşmane cumplit!” 

Şi apoi trezeşte bietele fecioare... 
Zapisul s-au scris... 

Satana săltează! Slava lui îi mare, 
În iadul nestins!... 


Partea II 


(Ai prelungit chinul, Păgâne greşite, 
Acum ai scăpat, 

Dar amar de-acela ce suflete vinde 
Pe trai desfătat. 

Vei trăi în scârbă, hoţule păgâne, 
Aşteptând sfârşit, 

Al tău pierdut suflet va avea cu tine 
Răzbel mult cumplit. 

Viaţa ta şi lumea ţie păcătoasă 
Hulă îţi va fi! 

Străin între oameni şi în a ta casă, 
Parcă n-ai trăi.) 

Deci măcar s-aducă vântul miros dulce, 
Din câmpi înfloriţi, 

Şi aurind luna izvorul ce curge 
Codrii înverziţi, 

Şi vestind lăstunii cu gingaşe versuri, 
Că se ivesc zori, 

Şi zburând zefirii prin lunci şi pe şesuri, 
Liberi şi uşori, 

Şi negreaţa nopţii întocmai ca norii, 
De pe cer pierind, 

Turme spre păşune mergând, iar păstorii 
Din bucium trăgând, 


Păgânului toate, pân” şi a sa casă, 
Îi pare mormânt... 

Şi cu oţărâre el şede la masă, 
La zefcuri pe gând... 

Nici că se atinge de cupi spumegate, 
Din care beau toţi, 

Căci lui se năzare, şi ziua şi noaptea, 
Tot umbre de morţi; 

Ne-ncetat aude urlete, suspinuri, 
Iar când toţi dormeau 

El fugea cu groază de-al său pat de chinuri 
Şi somn nu-l prindea. 


Se teme de umbra codrilor nămornici 
Ca de arătări, 
Sau de sună clopot, de preoţi cucernici 
Şi de-a lor cântări! 
Îl umple de groază şuierul furtunii, 
Nourii tăcând, 

Frunzele de pică, vuietul pădurii, 
Şipotul curgând. 

Iar clocotind tunet pe cer când burează, 
Era sperios... 

Ca şi când i-ar zice: “Omule, veghează, 
Căci eşti păcătos”. 


A lui fiici amate îl înfiorează, 
Când la el privea; 

Fiind totdeauna blânde, mângâioase, 
Dar îl pătrundea 

A lor frumuseţe, pe toţi vioşase, 
El însă-i mâhnit, 

Şi a lor grai dulce lui îi căşunează, 
Dureri îndoit. 

Deci ele ca raza, ce le pria umbra, 
Frumos înflorea... 

În mănăstiri sânte, neştiind ce-i scârba, 
Liniştit trăia. 


Iar el, pângăritul!... el se oţărăşte, 
La fiice gândind, 

Văzând nu departe că lor se găteşte 
Tartarul flămând, 

Blastămă şi strigă: “O, cumplită faptă! 
O, copii iubiţi! 

De-o soartă amară, de chin ce v-aşteaptă, 
Cum să vă feriţi? 

În zadar frumseţea şi neprihănirea 
De sus vi s-au dat, 

Eu v-am închis raiul făr-a voastră ştire, 
Şi v-am deschis iad!... 


195 


Inimile voastre este vremea, poate, 
Să simtă iubit, 

Şi cerul mulţi tineri, şi cu bune fapte, 
Poate v-au menit, 

Pe care văzându-i, amatelor fiice, 
Îi veţi îndrăgi, 

Şi a voastre inimi de un amor dulce 
Se va amăgi... 

Atunci vouă lumea va părea plăcută... 
Câmpul mai frumos, 

Lunca mai răcoare şi că păsări cântă 
Mai melodios. 


Dar aceste zile atât de dorite 
Nu vor mai veni, 

Făclii nu vor arde la a voastre nunte, 
Ce când veţi muri! 

În sânta biserică nu cu mirii voştri 
Voi veţi dănţui, 

Ce cu munci cumplite, crunţi vrăjmaşii voştri 
Ne vor schingiui, 

De-a iadului demoni vom avea noi parte 
Şi de etern plâns; 

Şi eu, păcătosul, fiici nevinovate, 
În iad v-am împins!” 


Apoi către ceruri ochii îşi ţinteşte 
Şi cu suflet trist 

Zice: “Însuşi Domnul aşa ne grăieşte: 
Ilert pe cel căit! 

Şi drept către mine ruga pocăinţii 
Se va înălța!” 

Deci el, tânguitul, lăcaşul duinţei 
Face casa sa, 

Ca tot sărăimanul, văduvă, străinul, 
Să fie primit; 

Pentru flămânzi, bolnavi pâinea lui şi vinul 
Nu este poprit. 


Şi ziua, şi noaptea la porţi păzitorii 
Pândesc neclintit, 

De cheamă la masă pe toţi trecătorii, 
Carii sunt lipsiţi; 

Şi iată, din lume săraci se adună, 
De el auzind, 

Că împarte milă cu deschisă mână, 
Pe toţi priimind; 

Bolnavii, flămânzii găsesc la el hrană, 
Şi trai mângâios, 

El împarte însă această pomană, 
Gândind la Hristos. 


Şi-n a lui sânt nume mănăstiri, biserici 
Frumoase zidi, 

Aducând în ele călugări cucernici, 
De sălăşlui. 

Şi-ntr-acele sânte lăcaşuri frumoase, 
La fraţii smeriţi, 

Săracii, nemernici, acei ce n-au casă, 
Umblând rătăciţi, 

Au gazdă şi pâine, neştiind de unde 
Ceste le primesc; 

Deci ei toţi cu lacrimi şi inimi înfrânte 
Pe Domnul măresc. 

Păgânul şi pictori iscusiţi aduce, 
Din târg depărtat, 

Care zugrăveşte răstignit pe cruce 
Pe Cel Preaînalt. 

Sub acea icoană se închipuiră, 
El cu-a sale fiici, 

Şi că Ziditorul de ei se îndură 
Şi de a lor rugi; 

La acea icoană, fără a se stinge, 
Candele ardea, 

Şi-n sânta cunună celui de pe cruce 
Brilanturi lucea... 


Deci şi când a nopţii vălul se zbârceşte, 
De pe cer pierind, 

Iar lumina zilei încet se iveşte, 
Zorile roşind, 

Şi când iarăşi sara firea dormitează, 
Vuietul stâmpea, 

Şi-n biserică candeli abia luminează, 
Cătinel clipea, 

Păgânul — căitul, stând sub sânta cruce, 
Plângea cu suspin, 

Şi rugând pe Domnul: “Amar mie, zice, 
Cum să scap de chin?” 


Degrab”, degrab”, însă, ca râul ce curge, 
Din munţi în văi mari, 

Timpul nestând trece, şi cursul lui duce, 
Zile, luni şi ani. 

Anul unsprezece începu să treacă, 
Ca umbra pieri; 

Iată, cel din urmă către sfârşit pleacă, 
În grab” nu va fi! 

Deci glas oarecare Păgânul aude 
Că strigă cumplit: 

“Toate se sfârşiră! Să scapi nu ai unde, 
Ora au sosit!” 


Şi iată, deodată cel rău... îl trânteşte 
În boală amar, 

Încât doctori, leacuri lui nu-i foloseşte, 
Tot îi în zadar. 

Lui i se năzare gata să-l înghită, 
Grozavul mormânt... 

Şi o nălucire neagră şi mâhnită, 
La căpătâi stând; 

Deci el din biserică se teme să iasă, 
Acolo zăcea, 

Şi lângă icoană, tremurând de groază, 
Amarnic plângea. 


Vai! iată şi ziua cea de-apoi soseşte, 
Cerul rumenind, 

Şi printre dumbrava, ce munţii umbreşte, 
Raze revărsând. 

Toate sunt în pace, vesele şi line, 
Toate se zâmbesc; 

Apele ca stecla, limpezi şi senine, 
Abia se clătesc; 

Iar zefirul mişcă frunzele uşoare, 
Câmpul s-au trezit, 

Din flori fluturaşii sug cu poftă mare 
Nectar miresmit. 

Păcătosul însă întâmpină zare, 
Cu suspin şi plâns, 

Zicând: “Prea degrabă, noapte trecătoare, 
De pe cer te-ai stins! 

Veniţi, fiici iubite, lângă tatăl vostru, 
Să-l încunjuraţi, 

Pe judecătorul, Ziditorul nostru, 
Veniţi de-l rugaţi! 

Amar! va fi nouă noaptea viitoare, 
Căci toţi vom pieri... 

Îndure-se, Doamne, mila ta cea mare, 
Nu ne părăsi!” 


Deci vin lângă tatăl fiicele lui toate, 
Unde el zăcea, 

A căruia oase, sub piele uscate, 
Negre se vedea; 

Barba încâlcită, părul lui măciucă, 
Ochii încruntaţi, 

Cu clăbuci la gură, strigând: “Oh, ce muncă! 
Piei! nu mă lăsaţi!...” 

Fecioarele, triste, către cer ridică 
Ochii lor duioşi, 

Toate cântând imnuri, se ruga cu frică, 
Maicei lui Cristos. 


Aşa heruvimii ce Domnul iubeşte 
Se roagă smerit, 

Să ierte pe omul ce se pocăieşte 
La al său sfârşit... 

Şi apoi, cu ochii plini de îndurare, 
Zboară, aducând 


200 


Milă şi iertare celui care moare, 
Pe Domnul chemând. 

Deci stând lângă dânsul, când el se sfârşeşte, 
Aceşti soli cereşti, 

Cel căit aude că glas îi şopteşte: 
“Mergi!... tu iertat eşti...” 


Întocmai aceste fecioare curate, 
Pentru tatăl lor, 

Se ruga să ierte ale lui păcate 
Tatăl tuturor; 

Iar sfârşitul Păgânul zăreşte, 
Că nu-i depărtat; 

Deci cu umilinţă mintea îşi ţinteşte 
La Cel Preaînalt, 

Şi plângând priveşte lumina curată 
Zilei de apoi... 

Dar lui, osânditul, îi plesnesc deodată 
Ochii amândoi! 


Atunci el strigară: “Ziua se sfârşiră!” 
Fiicele răspund: 

“Zorile frumoase abia se iviră, 
Într-acest minunt; 

Ori nu auzi, taică, cântând ciocârlia, 
Lângă a lui soţ?” 


PĂGÂNUL 
Oh! aud, mâini însă... amar! şi vai mie! 
Vom zăce toţi morţi, 
Căci pentru noi... astăzi soarele sfinţeşte 
Cel mai de apoi; 

Iar de vedeţi astăzi că câmpu-nfloreşte, 
Mâini nu vom fi noi!... 


Şi eu, pângăritul, fără de-ndurare, 
Pe voi v-am răpus!... 

Şi nici am speranţă de acum scăpare 
Să avem de sus; 

Nu ascultați, însă, cele ce grăieşte 
Un om păcătos, 

Ci strigaţi cu toate: “Doamne, miluieşte 
Pe cel păcătos!” 

Deci fetele, triste, nici că pricepură, 
El ce au grăit, 

Şi zic: “Miluieşte-l — toate cu o gură — 
Pe omul greşit...” 


PĂGÂNUL 
O! fiice iubite! mie noapte-mi pare! 


FIICELE 


Abia este prânz; 

Păstorii la şipot, de căldură mare, 
Turmele şi-au strâns. 
Soarele aprinde, câmpul pârpăleşte 

Cu raze-nfocate. 


PĂGÂNUL 


Mie mi se pare c-afară vuieşte 
Bocet întristat. 

FIICELE 


Abia abureşte vântişor răcoare, 
Dinspre munţi suflând, 

Abia se aude o privighetoare, 
În luncă cântând! 


PĂGÂNUL 


O, fiice iubite! ziua luminoasă 
De pe cer s-au stins! 


FIICELE 


Soarele apune, şi o ceaţă groasă 
Pe cer s-au întins, 

Şi în înfocatul aer străluceşte 
O stea când şi când, 

Şi pe munţi, pe dealuri abia se zăreşte, 
Codrul înnegrind! 


PĂGÂNUL 
O, sară steloasă! o, strălucit soare! 
Ah, mai stai puţin! 
Măcar că eu, orbul, să văd nu-s în stare 
Al vostru senin. 
O, fiice iubite, simt că noaptea este! 


FIICELE 
Luna s-au ivit. 
Şi pe văi şi ape noaptea dezveleşte 
Negrul său veșmânt; 
Către sat aleargă cu învioşare 

Plugarii trudiţi; 

Iar clopotul cheamă către privighere 
Pe cei pocăiţi. 

Călugării cântă cu smerite glasuri 
În sântul lăcaş... 


PĂGÂNUL 


Cu ei şi eu, Doamne, într-aceste ceasuri, 
Sunt! să nu mă laşi!... 

O, fiice iubite! simt că se iveşte 
Pe cer nouri groşi. 

Şi viforul umflă râul şi porneşte 
Colbul spulberos. 


FIICELE 


Nu vedem nimică, ruga se sfârşiră, 
Dar tot ard făclii. 

Luna asfinţeşte, fraţii adormiră, 
Toţi pe la chilii. 

Numai în biserică lumini luminează, 
Iar în sat s-au stins; 

Pe câmpii şi codri roua se revarsă, 
Şi somn le-au cuprins! 


Deci dormita toate, păn” şi firea mută... 
Însă semăna 

Că minune mare într-acea menuntă 
Se va întâmpla! 

Şi iată suflară... vântişor răcoare, 
Dinspre răsărit, 

Încât abia numai frunzele uşoare, 

Sunând s-au clătit... 

Şi glas oarecare din cer se lăsară, 
Miros aducând, 

Parcă serafimii în arfe sunară, 
Şi imnuri cântând... 


Iată şi biserica încet se deschide, 
Şi s-au arătat 

Un strălucit înger fecioarelor blânde, 
Cu chip minunat. 

A lui cătătură dulce, mângâioasă, 
Chipul alina, 

Iar pe-a lui veşminte şi faţă frumoasă, 
Raze lumina; 

El stând sus în aer, cu a sa sosire, 
La toţi au vestit, 

Că şi păcătosul află mântuire 
De s-au pocăit. 


Însă pe fecioare frică le cuprinse, 
Cruce îşi făcea!... 

Iar frumosul oaspe... lângă patul unde 
Păgânul zăcea 

Vine şi atinge cu a mantiei poală 
Fecioarele blând, 

Şi ele îndată cad în aromeală, 
Şi adorm curând. 

Apoi cu mustrare ochii îşi întoarce 
Către păcătos. 

(Şi groaza pătrunde bolnavul ce zace, 
Tocmai pân! la os.) 

Care îl întreabă: “Cine eşti tu, sânte, 

Căci greu m-ai pătruns!”... 
Strălucitul oaspe la a lui cuvinte, 
Nimic n-au răspuns. 
PĂGÂNUL 
Oh! te îmblânzeşte şi, te rog, îmi spune, 
De pot să scap eu! 
Căci soseşte ora, şi vicleanul vine, 
La sufletul meu! 
ÎNGERUL 


Tu sânta icoană cu rugi ai cinstit-o... 
Şi umilit plâns, 

Faţa ei spre tine ai închipuit-o... 
Deci ea m-au trimis. 


PĂGÂNUL 
Ah, îngere blânde, şi să scap eu oare? 
ÎNGERUL 
Dacă-n Domnul crezi. 
PĂGÂNUL 
Îndure-se Domnul şi pentru fecioare... 


ÎNGERUL 


Să crezi, să sperezi. 


Atunci el, crucindu-şi mâinile negrite 
Pe pieptul uscat, 

Tăcu... vărsând lacrimi şi rugând fierbinte 
Pe Cel Preaînalt; 

I se zbătea sânul de suspinuri dese, 
Trupul tremura, 

Şi din ochii jalnici, făr” să înceteze, 
Lacrimi râura. 

Şi iată începe furtună cu vuiet, 
Dinspre asfinţit, 

Fulgerul despică nourul cu tunet, 
Groaznic au trăsnit; 

Şi tocmai deasupra bisericii sânte, 
Viforul au stat, 

Apoi o tăcere ca şi înainte, 
De sus s-au lăsat. 

Ora miezii nopţii nu era departe... 
Iar îngerul sânt 

Pe tată şi fiice, ce erau culcate, 
Mantia zvârlind, 


Strălucindu-i ochii, îşi întoarce faţa 
Spre cerul înalt... 

Atunci iarăşi clocot, ce străbătea ceața, 
S-au mai repetat, 

Şi în întuneric urlete cu vuiet 
Grozav răspunzând, 

Şi bolta bisericii de straşnicul tunet 
În două crăpând, 

Iar cumplitul vifor nouri grămădeşte... 
Deci au scăpărat, 

Şi iată Satana din iad izbucneşte 
Cu foc îmbrăcat. 

În părul lui şerpii se-ncolotocează, 
Şuieră spumând, 

În ochii lui pizma vrăjmaşă săltează, 
În mâini aducând 

Un lanţ de văpaie, cu gând ca să lege 
Pe omul greşit... 

Dar văzând pe înger, el nu poate merge, 
Stă încremenit; 

I s-au stins îndată mândra îngâmfare; 
Deci au întrebat: 

“Puternice duşman, într-aceste oare 
Cine te-au chemat?” 


ÎNGERUL 
Au ajuns la Domnul a lor rugăciune! 
SATANA 
Dar ei sunt ai mei. 


ÎNGERUL 
Drept judecătorul m-au trimis pe mine, 
Să stau lângă ei. 
SATANA 
Păgânul amarnic... pe fiici lepădară, 
Mie mi le-au dat! 
ÎNGERUL 


Puterea căinţei le răscumpărară, 
Şi ea le-au scăpat; 
Deci vor fi cu drepţii! 

SATANA 


Iar lui eu sunt domnul, 
El zapis mi-au dat. 


ÎNGERUL 


Aşteaptă, viclene, nu osândi omul, 
Căci nu-i judecat. 


Şi atunci alt tunet mereu se-ntărtară, 
Dinspre răsărit, 

Şi şioi de fulger noaptea despicară, 
Pân? la asfinţit. 

Pe cer o văpaie de foc se lăţiră, 
Firea tremură 

Şi osia lumii de groază trăsniră, 
Morţii suspină... 

Satana simţeşte păşind Ziditorul, 
Şi-n iad s-au ascuns... 

Iar de peste nouri drept judecătorul, 
Tunând au răspuns: 


“Voi judeca omul care, fiind tată, 
Să vândă-ndrăzni 

Neprihănit sânge, pentru care faptă 
Acum va muri!” 

O, cuvânt puternic! Păgânul îndată 
Pe loc au murit, 

S-au stins ca o pară; ca când niciodată 
N-au fost, n-au trăit, 

Faţa lui grozavă se posomorâră, 
Trupul ţepeni, 

Ticălosul suflet din arsa lui gură 
Ca fumul pieri! 

Iadul primeşte leşul ce pământul 
Zvârlea oţărât. 

(Pe el numai însă... gheena sorbindu-l, 
Nu s-au mulţumit.) 

Iar pentru fecioare Domnul hotărăşte 
Somn nemuritor... 

Şi sânta sa voie aşa se vesteşte, 
Cu glas tunător: 

“Vor dormi în pace şi făr” de ispită, 
De trai pământesc, 

A lor feciorie îi făgăduită, 
Mirelui ceresc. 


Vor dormi în pace, secolele lumii 
Trecând ca o zi, 

Nu le va atinge mâna putregimei, 
Şi se vor trezi! 

Cu frumuseţe nouă ca de primăvară, 
Spre trai nesfârşit, 

Când voi veni însumi de a doua oară. 
Precum v-am grăit... 

Şi atunci greşitul de eterna muncă 
Va fi apărat, 

Căci a lui păcate feciorească rugă 
Le-au răscumpărat.” 


Partea III 


Iată de zi zare pe cer se iveşte, 
Noaptea au pierit; 
Vestitorul zilei, cucoşul, trezeşte 
Satul adormit, 
Şi văd toţi pe fiice de somn greu cuprinse, 

Păgânul zăcând, 

Cu faţa grozavă, genile deschise, 
Cu ochii cătând, 

Şi cu încleştare mâinile lui strânse 
Pe răcitul sân, 

Iar din a lui buze se părea că iese 
Vaiet şi suspin. 


Fecioarele, însă, dormeau ocrotite 
De-aripi îngereşti, 

Şi în somnul dulce fiind migăite, 
Cu visuri cereşti; 

Iar pe a lor feţe nevinovăție 
Lin se arăta 

A lor răsuflare, ca şi fecioria, 
Miros revărsa; 

A lor buze rumeni, ca raza frumoasă, 
Părea că râdea, 

Ş-a lor frumuseţe era mângâioasă, 
Dar foc n-aprindea... 


Iată că îmbracă racla lui cu stofă, 
Mormântul boltesc; 

Clopotele zbiară, şi cu mare pompă 
Îl şi prohodesc; 

Bolnavii, săracii plâng cu întristare 
După cel murit, 

Alergând cu toţii să-i dea sărutarea 
Cea de la sfârşit. 

Deci au închis racla... ce o priimeşte 
Mormânt fioros. 

Iar clirosul zice: “Doamne, pomeneşte 
Pe cel păcătos!” 

Apoi se întoarce populul pe-acasă, 
Mâhnit şi plângând... 

Şi iată că iese, cu cumplită groază, 
Un zid din pământ 

De cremene neagră, care ocoleşte, 
Cu un chip nespus, 

Mormântul, biserica, iar împrejur creşte 
Codru nepătruns; 

În poarta de schijă stau stânci rezemate 
Şi dudău crescând, 

Iar poporul fuge speriat departe, 
Urgia văzând. 


Deci aceste locuri de atunci rămase 
Pustiu neumblat; 

Buruianul creşte, şi scaiul se-ndeasă 
Unde au fost sat. 

Glas de om aicea nici că se răspunde, 
Ce buhna ţipând; 

Şi prin stânci şi codri lupul se ascunde, 
De frică urlând; 

Iar printre prăpăstii puvoaiele repezi, 
Prăvălind butuci, 

Curg cu clocot mare, lăsând printre lespezi 
Pleavă şi clăbuci. 


Iar unde fusese sânta mănăstire 
Celor cuvioşi, 

Acolo în ziduri, au sălăşluire 
Şerpii veninoşi; 

Sub sântele bolte cântări nu răsună, 
Ce când bate vânt, 

Pustiul vuieşte, mărăciunea sună 
Pe tristul mormânt; 
Alteori o piatră de se povârnează, 

Din risipituri, 
Grozavul ei buhnet eho repetează, 
C-o sută de guri. 


Pe pâclosul munte abia înălbeşte, 
Crucea pe mormânt; 

Iar la miezul nopţii, pe el se zăreşte, 
Pară luminând; 

Tot pe acea cruce se suie şi creşte, 
Curpănul vânjos, 

Şi ziua, şi noaptea pe ea străjuieşte 
Un corb fioros. 

Pe aceste locuri triste, părăsite, 
Nime nu umbla, 

Pân? şi păsărele făr” să se mai uite, 
Cu frică zbura. 


Abia miezul nopţii începe să treacă, 
Şi corbul cârcenea... 

Şopot oarecare se stârnea şi, parcă, 
Mormântul trăsnea... 

Şi ieşind dintr-însul o umbră negrită, 
Lângă cruce sta! 

Ochii lui, ca luna de pâclă-nvălită, 
Lânced se uita, 

Aci, către ziduri, ea privea cu frică, 
Aci, spre mormânt, 

Aci, către ceruri, mâinile ridică, 
Ajutor cerând. 

Deci se făcea iarăşi tăcere de groază, 
Şi umbra pierea, 

Iar de pe-acel munte negurile groase 
Nu se mai rărea, 

Căci acolo vântul măcar s-aburească, 
Nici că cuteza, 

Nici a florii miros să se dezvelească, 
Ce tot mort era, 

Fecioarele numai întru bucurie 
Veghea ş-aştepta 

Pe Mântuitorul... dar când? nu se ştie, 
Îl vor tâmpina. 


Către ziuă, însă, când chicura toate, 
Negura căzând, 

Când vrăjmaş se luptă zorile cu noaptea, 
Şi cerul mijând, 

Una din fecioare se trezi de-un sunet, 
Şi singură ea, 

Se pornea să-şi facă hotărâtul umblet; 
Pe zid se suia, 

Se uita spre stele şi striga mâhnită: 
“Oh, când vei veni? 

Zi izbăvitoare, atât de dorită, 
Ah, nu zăbovi!” 


Aşa totdeauna una din fecioare, 
Săvârşi pe rând, 

Terminatul umblet... şi cu nerăbdare, 
Ora așteptând. 

După care alta, viind să o schimbe, 
Îi zicea oftând : 

“Du-te, surioară, nu poţi să mai umbli, 
Fiind al meu rând”. 

Deci ea se şi duce, pe gânduri, mâhnită, 
Şi au adormit... 

Ceealaltă aşteptată, pe ziduri suită, 
Ceasul fericit. 


Strigând întristată: “O, dorită oară, 
Pân” când să te-aştept? 

Ca Mântuitorul, ce nu se-nfioară, 
Să judece drept, 

Să vie, să scape-a noastră feciorie, 
Şi pe cel greşit, 

Precum în scriptură sântul condei scrie 
C-au făgăduit: 

Celui ce urăşte viaţa pământească 
Şi s-au pocăit, 

Celui ce aşteaptă viaţă cerească 
Şi stă ei gătit”. 


LUNTREA PE USCAT 


[Traducere a uneia din Melodiile irlandeze 
de Thomas Moore — Privind de pe țărm] 


În zori de zi frumoasă, la ţărmul unei ape, 


O luntre sprinteoară, cu pânzi subţiri şi albe, 


Mândru se legăna, 
Şi valurile line de soare poleite, 


Chiar ca veşmânt de stofă pe lângă ea-ncreţite, 


Frumos o prejura. 

CUPRINS 


Senin deasupra cerul, sub ea ca steclă mare, 

Ş-a florilor mireazmă, ş-a zefirilor boare 
Gingaş o dezmierda, 

Încât părea că toate i se supun, se pleacă, 

Şi vor ca a lor graţii numaidecât să-i placă, 
Iar luntrea s-alinta. 


Spre sară, însă, apa de vânt cumplit gonită 
Se trase de la ţărmuri, şi luntrea părăsită, 
Ca un bătrân nemernic, 
Pe lut uscat rămase, cu pânzele sfărmate, 
Cu cârma prăpădită, cu coastele uscate, 
Ca un butuc netrebnic. 


Aşa ne lucesc toate în zorile vieţii, 

Aşa ne pare lumea în vârsta tinereţii, 

Dar precum steaua zilei se-ntunecă de noapte 

Aşa a vârstei sară vine să ne deştepte, 

Că toate sunt nălucă, că toate sunt menite, 
Pe om să amăgească, 

Spre a uita căitul, ca luntrea făr” de minte, 
Ce are să păţească. 


ÎNCHISUL CĂTRE UN FLUTURE 
CE INTRASE ÎN CASTELUL SĂU 


[Traducere a poeziei Uznik k motâ/ku, 
vletevşemu v ego temniţu de V. Jukovski] 


Oh! de unde te-ai luat, spune, oaspe fluturaş, 
Ce în aer locuieşti, oaspe din ceruri picat! 
Care zefir te-au răpit? care vânt te-au aruncat 

Din efirul luminos în acest negru lăcaş? 
Căci sub bolta cestui zid, unde de mult sunt închis, 
Rază de zi n-au pătruns, nici măcar s-au pomenit, 
În acest muced lăcaş, mormânt celor vii gătit, 
De vreo bucurie glas, sau vreun mângâios vis. 
Numai tu, soarta mea, ştii de când aici ai sosit; 
Doar la tine, fluturaş, acolo în aer sus, 
Amărâtul meu suspin din castelul au ajuns! 
Şi ai venit înadins să vezi un nenorocit. 
Vai, tristul sufletul meu, de mult aici îngropat, 
În tine văd acum lumea ce l-au urgisit, 
Tu speranţă ai adus închisului osândit, 
Şi-nchisoarea, sosind noaptea, mi-ai luminat. 
Spune-mi dar, spune, te rog, efirului iubit prunc, 
Tot aşa este frumos seninul acel ceresc? 
Tot aşa pe munţi şi câmpi floricele înfloresc? 
Tot miroase roza, crinul, tot limpezi pâraie curg? 
Tot şuieră filomela prin lunci noaptea răsfăţat? 
Şi zorile tot răsar vărsând rouă pe pământ? 
Şi vara tot este cald? şi tot abureşte vânt? 
Căci eu vară n-am simţit de când aici am intrat; 
Nici tu vei putea găsi un fir de iarbă măcar 
În acest muced lăcaş, nici vei putea auzi 
Alt răsunet, sau alt rost, decât şi noapte şi zi, 
Obezile clănţăind, ş-a-nchişilor plâns amar. 
Zboară dar, du-te de-aici, du-te liber în câmpii, 
Fugi de-acest negru noian, adânc şi întunecos, 
Grăbind vara să-ţi petreci în seninul luminos, 
Căci tu o vară trăieşti ş-apoi nu ai să mai fii. 
Fugi, fluture fericit, du-te, pentru Dumnezeu, 
Du-te de zboară prin lunci, prin grădini şi prin livezi, 
Căci ghirlandele de flori sunt ale tale obezi, 

Iar cerescul orizon — iubitul, castelul tău; 
Fugi, oaspe vesel al meu, oaspe sprinten de aripi, 
Du-te, zburdă în efir, sau zboară pe flori săltând, 
Şi poate vei întâlni o maică tristă plângând, 
Şi cu ea doi copilaşi rătăcindu-se pe câmpi. 

Oh, să mângâi de-ai putea a lor suflet întristat! 

Oh, să grăieşti de-ai putea cu dânşii, ce mă bocesc, 

Să le spui că de trăiesc, numai pentru ei trăiesc; 

Dar tu nu poţi să grăieşti, căci firea rost nu ţi-au dat; 
Deci măcar să îngăimezi cu-a tale aripi pestriţi, 
Pe dragii mei băieţi, zburând tot încetişor, 
Ca când ai vrea să fii prins de mici mânuţele lor, 
Şi fluturând printre flori şi pe câmpii înverziţi, 

Să mi-i tot ademeneşti, cu ei să te tot alungi, 

Şi spre-acest castel să zbori unde eu mă osândesc, 

Şi poate şi maica lor, la care mor când gândesc, 

Luându-se după ei, cu toţi să vie atunci. 
Fi scăparea mea pot fi ca nişte îngeri de cer... 
Căci cu ruga cei sărmani şi pe Domnul îmblânzesc; 
Şi plânsul lor sfarmă uşi, obezile risipesc... 
Inima să moaie pot a crudului temnicer. 

Şi să mă scape de-aici, ah! lumina să mai văz, 

Să văd soarele frumos, să-mi văd ţara ce doresc, 

Să văd munţii, să văd câmpii şi lăcaşul strămoşesc, 

Şi pe nevastă, copii la piept să îmbrăţişez; 
Dar vai, ce am făcut eu! Din obezi am scuturat, 
Şi de-a lor sunet grozav, gingaşul meu fluturaş 
Speriat au pribegit din acest negru lăcaş, 
Strigăi: oh! aşteaptă, stă! dar el la cer au zburat! 

HĂULITUL ÎNCHISULUI 


[Traducere-prelucrare a poeziei Uznik de M. Lermontov] 


Oh! deschideţi-mi prinsoarea, 
Ca să văd seninul soare, 

Ş-al soţiei boi frumos, 

Şi calul meu cel comos. 


Atunci pe amata soaţă 

Am s-o strâng la piept în braţe, 
Ş-apoi să m-arunc pe cal, 

Şi să zbor pe văi şi deal. 


Dar vai! uşa la-nchisoare 
Îi cu zăvor gros şi tare, 

Şi nevasta lăcrimează, 
Nesperând să mă mai vază. 


Ş-al meu slobod cal nechează, 
Zburdă pe câmp, se-ncordează, 
Iar eu plâng neâncetat, 

Căci de viu sunt îngropat. 


OMUL ŞI CERUL 


Iată se urcă luna în carul de lumină, 
Pe albăstrie boltă a cerului senin, 
Razele ei sunt blânde, lumina ei îi lină, 
Ea mângâie ş-alină al omului suspin. 


Şi-i zice: “O, fiinţă mizeră, pieritoare, 
Ce eşti o jucărie lumeştilor furtuni, 

Nu mai gândi zadarnic la cele viitoare, 
Nici la cele trecute, căci sunt deşertăciuni. 


A ta viaţă scurtă, lumea te-amăgeşte, 

Şi tu treci ca o floare, a primăverii fiică, 

Ş-a mea lumină astăzi pe frunte de-ţi sclipeşte, 
Iar mâine pe mormântu-ţi lânced şi galeş pică. 


Numai pe etern cerul stelele lin săltează, 
Surâd ca ochii veseli şi etern luminează. 


Vezi balul cest faimos ce ca un vis trecură, 
Căci jucăuşii sprinteni au obosit, s-au dus, 
Muzica, râsuri, vorbe încet-încet tăcură, 
Luminile prin lustre pe rând s-au stins. 


Şi vezi cum se lăţeşte tăcerea, trist, adâncă, 
În sala întru care nu-ncăpea săltători; 

Ea au rămas deşartă, şi numai se văd încă, 
Căzute de la dame, pe jos, câteva flori. 


Aşa repede timpul şi făr' de îndurare, 
Trece şi vă răpeşte tot ceea ce iubiţi, 
Şi nu vrea să vă lase o umbră oarecare, 
De fericirea voastră în lume cât trăiţi. 


Numai pe etern cerul stelele tot săltează, 
Surâd ca ochii veseli şi etern luminează. 


Oh! vezi pe bieţii oameni cum cer cu ne-ncetare, 
Cum doresc să trăiască un secol de-ar putea, 
Cum cer noroc, avere, pompe şi desfătare, 

Cum cer acelea toate ce trec fără să stea! 

Oh! vezi pe amorezul cum cere să-l iubească 

A sa amorezată statornic, neschimbat, 

Vedeţi pe părinţi, maice cum doresc să trăiască 
În toată fericirea a lor fii ne-ncetat! 


Vedeţi eroi, filosofi, poeţi, artişti mulţime, 
De ce furtuni şi chinuri etern se bântuiesc, 
Cum doresc nemurirea faimosului lor nume, 
Când ne-nvăţaţii barbari cu pizmă îi hulesc. 


Numai pe cer nu-i pizmă; acolo toate-s line, 
Şi el nu se pătează de nouri şi furtune. 


Iată şi ţinterimul, oraşul celor morţi, 

Unde speranţă, frumseţe şi tot ce naşte firea 
Sunt vălătuc împinse în largile lui porţi 

De moartea ne-ndurată, făr” de milostivire. 


Deci un mormânt deschide şi-ntr-însul scormoleşte, 
Ş-atunci, de poţi, ghiceşte al cui fu cel mormânt, 
Dar nu ghiceşti nimică, apoi te dumereşte, 

Că tot ce dorim, cerem pământ şi ţărnă sunt. 


Vezi monumentul cela al unui om faimos, 
Pe-a sa frunte măreaţă era scrisă mândrie, 
Ş-acum într-însa roade vierme nesăţios, 
Căci lut au fost acela ce trăia în trufie. 


Iar cerul etern este, numai pe el îi pace; 
Şi luna printre stele se urcă lin şi tace. 


Dar iată că şi luna sfârşeşte a sa cale, 
Dar ea surâde încă, când se revarsă zori, 

Şi tot încă se uită către pământ cu jale, 
Ca când zice adio bieţilor muritori. 


Misterioasa lampă a unei alte sfere! 

De ce nu pot eu, oare, eu, slabul muritor, 

Să zbor pe-a tale raze de la pământ spre stele, 
Unde-i viaţa noastră un vis netrecător?... 


Oh, ia-mă şi mă soarbe în ale tale raze, 

Să lunec ca o umbră peste înalții munţi, 
Pân-unde clipesc stele ca ochii ce veghează, 
Pân-unde zboară îngeri cu aripi şi ochi mulţi... 


Dar tu nu asculţi, lună, sumeaţ-a mea dorinţă, 
Îţi strângi a tale raze de peste munţi şi măguri, 
Şi-n zori tu fugi palidă, cu mare sârguinţă, 
Smerită ca mireasa, şi te împlânţi în neguri. 


Atunci stele, luceferi se sting delaolaltă, 

Şi cerul ca cristalul rămâne făr' de pată, 
Căci tot ce naşte firea sau ticălosul om, 

Ca roua piere de soare, ca visul după somn... 


OMUL ŞI PĂMÂNTUL 


Într-o zi de vară eu trist mă aflam foarte, 
Trupeşte, sufleteşte de suferiri şi chinuri; 
Şi am ieşit din casă, m-am dus făr-a şti unde, 
În codrii singuratici cătându-mi liniştirea; 
Acolo cu mirare priveam frumseţa lumii... 


Pe cer, unde şi unde, plutea ca de puf nouri, 
Şi repede ca umbra trecând pierea în aer, 

Şi se limpezea cerul ca de cristal oglindă, 
Iar strălucitul soare, înconjurat de raze, 

Ca tron dumnezeirei sta pe cerească boltă, 
Ca ochiul ce nu doarme celui ce zidi lumea, 
Priveghind peste fire, şi revărsând belşugul. 


În codru filomela serba ziua frumoasă 

Cu foarte dulci melodii, iar păstorescul fluier 
Răsuna cu-ntristare, când şi când, de departe. 
Uimit de aşa scenă a firii liniştite, 

Am căzut pe genunchii-mi pe pajişte-nflorită 

Unei poieni rotunde, de arbori pregiurată, 

Şi acolo, pe gânduri, uitându-mă pe sine, 

Uitam şi pe-ai mei casnici, ca când pierdusem mintea. 


Şi iată că un şopot, ce din pământ ieşiră, 
Mi-au încântat auzul, ca şi glasul iubirii, 
M-au răzbătut în suflet şi chiar ca o făclie 
Mi-au luminat şi calea vieţii fericite, 
Zicând cu mângâiere acel glas de minune: 


“Copilul meu! fiul meu! vrei să ai cunoştinţă 

Cu mine, a ta rudă acea mai de aproape? 

Căci te-am purtat în sânu-mi pe când nu te născuseşi, 
Şi mie prea mi-i milă de a ta mâhniciune. 


Deci trup din trupul meu fiind, tu ai dreptate, 
Să ştii cu de-amănuntul şi de a mea fiinţă; 
Căci voi numai la lume priviţi cu îngâmfare, 
Ca când ar fi eternă a voastră moştenire, 


Iar la pământul negru, ce-l călcaţi în picioare, 
Priviţi cu defăimare, ca la o mârşăvie; 

Eu ţi-oi spune misterul, ca el să-ţi fie armă, 
Ție şi altor oameni ce moartea înfioară, 
Când n-aveţi fapte bune, 

Ascultă dar, amice: 


“Acum sunt multe secoli, dar să le număr nu pot, 
Când Atotziditorul m-au plăsmuit din haos 

Şi a sa sacră voie mi-au pus îndatorire, 

Ca eu să fiu dospeala a totul ce viază, 

Şi-n mine să se-ntoarcă spre a renaşte iarăşi. 


Deci eu printre planete rotindu-mă cu vâlfă, 

Şi răspândind din sine-mi o vlagă crescătoare, 
Mi-am învelit tot trupul cu vlăstări şi verdeață, 
Şi tot ce este astăzi cu suflet şi viaţă, 

Şi ca duioasă maică îmi hrănesc toţi copiii; 


Dar nemulţumitorii nu pot să înţeleagă 

Pe a lor născătoare şi oameni făr” de cuget, 

Mă spurcă, mă încruntă cu-a fraţilor lor sânge, 
Şi apoi mor ca tigrii, cugetul nemustrându-i, 
Şi mistuiesc în mine afurisite oase”... 

Aici glasul cest dulce, ce îmi şoptea pământul 
Şi-mi încânta simţirea, se curmă de suspinuri... 
Dar mai apoi îmi zice: “Spune bieţilor oameni 
Să-şi podobească viaţa cu fapte onorate, 

Spune să se iubească frăţeşte între dânşii, 

Căci pe cel de aproape cine iubeşte-n lume 
Porunca împlineşte acea dumnezeiască, 

Iar eu ale lui zile le voi umple de bine, 

Dându-i belşug, avere din sânurile mele; 

Şi a lui rămăşiţă cu drag o voi ascunde 

În sine-mi ca o maică mormântul podobindu-i 

Cu flori mirositoare; şi etern a lor suflet 

Ca pruncul neculpabil va locui în ceruri. 

Dar celor făr” de lege, ce nu vor să m-asculte, 
Le voi vesti sfârşitul cu groaznice furtune. 
Deci tu la nevoi grele pe pieptul meu te culcă, 
Căci nu găseşti în lume alt pat mai de odihnă; 
Eu să-ndulcesc pot numai amarul vieţii voastre, 
Eu sunt sticla de balsam pentru sufleteşti rane, 


În mine de somn dulce veţi adormi ca pruncii, 
În mine se alină omul cu fapte bune.” 


Aceste sfaturi blânde maicei noastre pământul 
Le-am spus la ai mei casnici, şi ei cu umilinţă 
Ascultând, le crezură... 

Iar oameni făr” de cuget zicea cu sumeţie, 

Că lumea răsfăţată pentru om se făcură, 

Nu pentru pământ omul. Deci el orice pofteşte, 
Poate să întreprindă pentru-a sa fericire, 

Iar ce zice pământul sunt fabule şi bârfele. 


Aşa răspunde omul acel fără de lege, 
Căci el n-au văzut încă cât de lin moare dreptul 
Şi cât de grozav moare acel cu fapte rele. 


BĂTRÂNEŢILE 


[Tălmăcire liberă a poeziei I skucino i grustno 
de M. Lermontov] 


Tinerețe ce-ai trecut, 
De ce nu pot să te uit? 
Căci dorul tău este chin, 
Ca după miere venin. 

Tânjesc şi sunt mâhnit, nu am cui să dau mâna, 
La a mea bătrâneţe, când sufletul tânjeşte; 

El în zadar doreşte, doreşte totdeauna, 

Iar vârsta tinereţii trece, se vestejeşte. 


De am iubit vremelnic... păcat de a mea muncă, 
Etern iar nu se poate, 

Şi de privesc la sine-mi, ce-au fost, au fost nălucă, 
Necazuri, bucurie ca umbra trecu toate. 


Iar sentimente ce sunt, cu-a lor dulci suferire? 
Şi ce este viaţa? Când judec cu răceală 

Şi mă uit împrejuru-mi, văd numai amăgire 
Sau o glumă de şagă, ce pe toţi ne înşeală. 


CUPRINS 


PENTRU SĂRACI 


[Traducere a poeziei Pour les pauvres de V. Hugo] 


Cine dă săracului pe Domnul 
împrumută. 
Evanghelistul 


Precum soarele, picând pe marea 
înghețată, ar topi-o, întocmai pică- 
tura milosteniei, căzând pe grăma- 
da păcatelor, le risipeşte. 

Sf. loan Gură-de-Aur 


Când iarna petreceţi bine voi, avuţilor slăviţi, 

Când daţi baluri strălucite, mii de lumini aprinzând, 
Când în a voastre palaturi cu îngâmfare priviţi, 
Cristaluri, oglinzi, faiansuri, raze de foc slobozind, 

Policandrele şi lampe ca comeţii arzători, 
Şi pe-a salelor parcheturi sprintenii dănţuitori, 


Când un sunet ca de aur vă vesteşte mângâios 

A oarelor răsunare ce trec făr' să le simţiţi, 

Ah! gândiţi măcar o dată la săracul stremţuros, 

Ce poate la poarta voastră, cu ochii plânşi şi oviliţi, 
Au stătut ca să privească al vostru strălucit trai 
Prin largile voastre geamuri, ca la suflete în rai. 


Gândiţi că săracul şede acolo pe-ngheţaţi grunţi, 
Şi muierea lui, copiii îl aşteaptă tremurând, 

Să le-aducă lemne, pâine, şi dacă vreţi să mai ştiţi, 
Acel sărac poate are o maică de mult zăcând, 
Gândiţi că săracul zice: “Mult are un singur om, 
Copiii lor sătui, veseli, îi se zâmbesc şi în somn. 


Palatul lui străluceşte, iar în bordeieşul meu 

Nu ţiu minte vreodată lumină să fi aprins, 

Unde întru întuneric şi aerul cel mai rău, 

Aud oftatul femeii, a golilor copii plânşi, 

Şi al bietei mume gemăt cerându-mi cu glas duios 
Să o îngrop, ca să scape de al său trai ticălos”. 


Dumnezeu aruncă soarte pentru oameni pe pământ, 
Unii încujbaţi sub sarcini de nevoi amar trăiesc, 
Alţii cu averi mulţime, şi trăiesc tot adunând, 

Şi trăiesc în îmbuibare, iar la săraci nu gândesc, 
Ca când legea firii zice: cei avuţi fiţi fericiţi, 

Iar voi, săracilor, plângeţi şi pe avuţi pizmuiţi! 


Această ciudă şi pizmă ne-npăcată la săraci 
Cloceşte în a lor inimi, dar cer milă umilit... 

O, avutule vremelnic, milostenie să faci, 

Ca la deznădăjduire săracul nenorocit 
Sufletul să nu-şi răpuie, făcându-se prădător, 
Iar tu să-ţi pierzi avuţia făr-a fi miluitor. 


Mizericordiei sânte şi săracii sunt plecaţi, 

Ea-i mumă unde norocul îi ca o maştihă rea, 

Ea ridică, sprijineşte pe cei în ţărnă călcaţi; 

Ea pe săraci cu-al său lapte de-a pururea satură, 

Ea-i îndurată, ca Domnul, tot pe calea lui au mers, 
Căci zice: “Mâncaţi-mi trupul, beţi sângele meu ce vărs”. 


Deci îndurarea să fie avuţilor norociţi, 

Care de pe voi să smulgă cu-al său blând şi darnic braţ, 
Mărgăritar, pietre scumpe cu care vă-mpodobiţi, 
Haine nepreţuite în care vă îngâmfaţi, 

Spre a sătura cu ele mii de mii de ticăloşi, 

Şi cu Domnul să vă-mpace dacă sunteţi păcătoşi. 


Avuţilor, daţi pomană, că ea este lucru sânt, 
Întocmai ca liturgia, şi vai de cel ce-au văzut 

Făr” de milă pe sărmanul zbuciumat iarna de vânt, 
Pe bătrânul slab şi bolnav lângă scara sa căzut, 
Cătând fărmături de pâine şi lingându-le de jos... 
Dinspre avutul acesta Domnul faţa şi-au întors. 


Deci daţi Domnului pomană, că vă va da înmiit, 
Vă va da frumoase fiice, vă va da înţelepţi fii, 
Vă va îmbelşuga câmpul, vă va da pomăt rodit, 
Vă va îndulci şi poama roditelor voastre vii, 

Iar noaptea în somnul vostru îngerii vă vor păzi, 
Şi cu dânşii veţi petrece în vis pân” vă veţi trezi. 

Daţi pomană, că pământul în grab” vă va înghiţi, 
Şi averea adunată cu necaz şi cu sudori 

Pe dată ce-nchideţi ochii de voi se va despărți... 
Iar pomana veţi afla-o în a cerului comori. 

Daţi, ca să zică săracii: “Lui este milă de noi” 

Şi să vă privească balul neavând pizmă pe voi. 


Oh! daţi, căci şi Domnul însuşi pentru noi s-au 
răstignit, 

Să daţi! ca şi de răi oameni voi să nu fiţi clevetiţi, 

Să daţi! ca şi traiul vostru să vă fie mai ticnit, 

Să daţi! ca ora din urmă să vă afle liniștiți, 

Căci pentru cel cu păcate a ticăloşilor rugă 

În cer puternică este ca acea mai sacră pârgă. 


CUPRINS 


OMUL ONEST 


Eu nu cer noroc, mărire, de care stă îngâmfat 

Cel ce trăieşte în bine de când ochii au deschis; 
Căci eu, ca frunza uscată de vântul soartei purtat, 
Mă duc, zbor făr-încetare oriîncotro sunt împins, 


Dar cer amic de credinţă, să-mi priască, să-l iubesc, 
Şi nu pot găsi un suflet să-nţeleagă pe al meu, 
Şi în loc de mângâiere, între oameni ce găsesc? 
Duşmani ce făr' să mă ştie se bucură când plâng eu. 


Aşadar, eu de la oameni nu am ce mai aştepta... 
Căci omul onest îi mândru, nu ştie a se pleca, 

Aud că-n pustiii codri omul bun se linişteşte... 

Dar eu zic că-n mormânt numai acel bun se odihneşte. 

STEJARUL SINGURATIC 


Pe un şes neted, ce dezveleşte 
Pajişte vie cu mii de flori, 

Pe care creşte şi înverzeşte 

Un stejar mândru mai pân? la nori, 


Dar el e singur, tovarăş n-are 
Nenorocosul ca vai de el!!! 

Chiar ca recrutul, ce cu-ntristare, 
Păzind la strajă, stă singurel. 


Când vara soare tot câmpul arde, 
Supt ştejar umbră, pajişte, flori, 
Dar supt el n-are cine să cate 
Repaos, ticnă, zefiri, răcori. 


De năpădeşte vifor vreodată 
Pe călătorul cel rătăcit, 

EI tot aiurea adăpost cată, 
Nu supt stejarul cest părăsit. 


Doar din tâmplare vro turturică 
De şoim gonită au năzuit 

Şi-n a lui frunze scapă de frică, 
Dar trecând frica l-au părăsit. 


Stejarul falnic un soţ doreşte 
Fie şi frasin* ce orice vânt 


* Stiu toţi zicătoarea din Moldova pentru femeile sau bărbaţii sprinţari, 
că adică ei umblă ca frunza frăsinelului; pentru că frunza acestui copac 
se mişcă, se clatină şi se întoarce de cea mai puţină boare de zefir. 

Cu a lui frunze se hârjoneşte... 
El însă cere soţ pe pământ. 


Oh! şi copacul are rea soartă 

Să crească singur, singur supt cer. 
Apoi dar omul ce suflet poartă 
Amar trăieşte fiind stingher. 


Eu sunt acela ce strâng avere, 
Ce gonesc slavă, titlu înalt, 
Dar aur, slavă nu-s de plăcere, 
Neavând cu cine să le împart. 


Tâlnesc prieteni ce mi se jură 

Că îmi vor bine şi mă iubesc, 

Dar ei îmi poartă pizmă şi ură, 
Văzând că Domnul vrea de sporesc. 


Tâlnesc frumoase ce mi se uită 
Cu ochii galeşi, plini de amor, 
Dar mă înşeală, şi-ntr-o minută 
Îndrăgesc iarăşi alt trecător. 


Ah, nu vreau aur, nu vreau nici cinste, 
În zadar toate sunt pe pământ... 

Vreau soţ, tovarăş, suflet fierbinte, 
Ah, drag să-mi fie pân” la mormânt. 

ARDEREA IAŞULUI LA 1822 
Un episod din poema d-[lui] Beldiman, sub titlul 


ETERIA GRECILOR 


Această închipuire se face ca cum un bătrân vier de la Miroslava, 
unde sunt podgorii de vii pe un deal peste râul Bahluiul, în preajma 
Iaşului, priveşte cu nepotul său arderea Iaşului, în vremea răscoalei 
grecilor în contra turcilor; dar bătrânul se află bolnav în casă, iar 
nepotul său şede pe prispă afară şi spune moşului său aceea ce vede. 


NEPOTUL 


Moşule, viforul geme, pe cer noaptea se lăţeşte, 
Peste frumoasa cetate pâclă şi negreaţă pică; 
Fulgerul cu-nflăcărare ca un şarpe lung clipeşte, 
Scapără, vin” de te uită, zimţii zidurilor mişcă. 
Vântul frunza din crengi smulge, o spulberă ca pe paie, 
Vifor vântură cu groază, de cruce pe turn îndoaie, 
Iaca nourii se umflă, clocotesc, se tulbură, 

Moşule, trăsnet şi fulger zidurile scutură... 


BĂTRÂNUL 


Ce-ţi pasă de vifor ţie? de cetăţi ce-ţi este scârbă? 
Las” vântul să le dărâme, el cu noi nu are treabă; 
Căsuţa noastră îi mică sub a copacilor umbră, 
Smerină şi pitulită, mai nu se vede din iarbă; 
Vifor-trăsnetul nu sfarmă proaste cocioabele mele, 
Şi cerul a sa urgie au trimis de umileşte 

Pe acei cu fapte rele, 

Şi pe-acel ce intireşte 

Pe săracul hămesit. 

NEPOTUL 


Şi acei cruzi care sunt? 


BĂTRÂNUL 


Domnii şi boierii falnici şi sumeţi, 

Ce mânjesc cu aur case şi pereţi, 
Încât ale lor lăcaşuri strălucesc ca pe cer stele, 
Însă în ele sunt strânse păcate multe şi grele. 


NEPOTUL 


Ah, moşule, nouri negri dinspre crivăţ năbuşesc (grecii), 
Şi dinspre răsărit alţii în contra lor năvălesc (turcii), 
Şi pe cer ca o văpaie arde şi se tot lăţeşte; 
Iar deasupra pe cetate negură de fum mocneşte. 

Şi trăsnetele clocotesc, 

Şi chiar ca uliul chitesc, 

Să cadă peste cetate, 

Unde zici că sunt păcate. 


BĂTRÂNUL 


Pe Domnul, copile, roagă când fulgeră şi când tună, 

Şi să nu ai nici o grijă de volbură şi furtună, 
Pentru că ea este 

A cerului răzbunare, ce pe cel rău pedepseşte, 

Iar celui cu fapte bune “nu te teme” îi şopteşte. 


NEPOTUL 


Ah, moşule tăiculiţă, iaca arde, se aprind 
Mănăstiri, case înalte, 
Clăbuci de foc se ridică, şi limbi de foc se întind, 

Mi-i frică de moarte! 
Şi când fulgerele crapă noaptea grozav luminând, 
Se vede fugind poporul, la câmp scăpare cătând. 


BĂTRÂNUL 


Cerul judecă, copile, şi răzbună cu dreptate, 
Căci în a noastră cetate s-au fost strâns multe păcate. 


Au trecut furtuna, 
Se înseninară, şi aburul lin, 
Din risipituri, 
Ş-a cetăţii zguri 
În aer se ridică. 
Iar căsuţa pitulită 
Rămaseră nesmintită, 
Şi la ferestruica ei păsările cântă. 


Cu aceste înfricoşate scene ale furtunii închipuiesc ai- 
cea o semăluire a răscoalei eteriştilor greci aflători în 
România în contra turcilor, din care cauză turcii au năbuşit 
în Moldo-Valahia şi, ca să stârpească pe greci, au pârjolit 
oraşe şi sate ale României şi au prădat poporul, întocmai 
şi grecii au urmat asemenea ca şi turcii, ca să răzbuneze 
românilor că nu i-au ajutat în contra turcilor, acei greci 
ce s-au oploşit şi s-au înavuţit din averile românilor şi 
cărora li se cuvine această epigramă: 


Ospătoasă ţară, 

Tu ai hrănit fiară, 
Cu al tău ajuns; 

Şi acele fiară, 
Crunte şi amară, 
Sângele ţi-au scurs. 

Însă Domnul, poate, 

De-a tale păcate 

Prea s-au întărtat, 

Şi te-au şi certat, 

Dar te-au şi scăpat 

De şerpii de greci, 

Carii te sugea 

Şi te schingiuia. CUPRINS 


ZBURĂTORUL LA ZĂBREA* 
[Traducere-adaptare a baladei Le sylphe de V. Hugo] 


Fetiţă amată, de ce şezi închisă 

În aceste ziduri cu porţi ferecate? 

Şi de ce zăbreaua nu o ţii deschisă, 

Să priveşti la lună pân” la miez de noapte? 


Fetiţă, deschide-mi, căci mi-i frică tare, 
Pin tuneric, noaptea, când încep să umble 
Striga, tricoliciul ş-a morţilor umbre, 

Cu mantii de neguri pân-în ziua mare. 


Fetiţă, eu nu sunt sahastru de munte, 
Ce ne spun de lume ce are să fie, 

Nici tânăr de-aciea ce îşi ies din minte, 
Îndrăgind cucoane ce nu vor să-i ştie. 


Eu nu port nici cârjă, nici ostăşeşti straie, 
Nici am plete negre, nici am barbă albă, 


* În timpurile de demult, la români, fereastra cu gratii de fier se 
numea zăbrea, asemenea şi viziera coifurilor oşteneşti, ce acoperea faţa 
ca un obrăzar. 

Şi a mea suflare atâta-i de slabă, 
Încât nici o iarbă nu poate să-ndoaie. 


Decât la prunci visul sunt mai uşor încă, 
Sunt fiu primăverii, şi sunt iarna oaspe, 
Când fetele sara fac clacă de furcă, 

Căci atunci mă aflu pe-acolo pe-aproape. 


Iar în ziuă astăzi un flăcău cu-o fată 
Se dezmierda fraged şi c-o sărutare 
M-au prins de-o aripă între buzişoare, 
Unde mă ţinură ziulica toată... 


Deci acum, vai mie! n-am culcuş de noapte, 
Căci rumăna roză unde mi-i lăcaşul 

S-au închis devreme; şi, dacă se poate, 

În săhniş la tine ca să-mi fie masul? 


Dă o bucăţică de pat lângă tine, 

Şi o perinuţă fiului luminii, 

Şi nici ca cum grijă să n-ai despre mine, 
Căci eu fug îndată la ivirea zilei. 


Fraţii mei mai ageri s-au dus după soare, 
Alţii ce rămase prin flori se culcară, 

Iar eu, rătăcitul, nu văd noaptea floare, 
Deci mă rog, fetică, ia-mă în cămară... 


Te rog mă ascultă, ca nu cumva noaptea 
Să vie rusalii să mă ia cu sine, 

Sau să mă răpească în pustietate 

Stafie urâtă ce o văd că vine! 

Văd că joacă morţii cu lină săltare, 

Şi luna senină holbat îi priveşte. 

Văd că tricoliciul groaznic târâieşte 

De păr pe un cioclu, vrând ca să-l omoare. 


O, tare mi-i frică nu cumva vro strigă 
Să mă ia cu dânsa în mormântul rece, 
Sau de vreun clopot de-aripi să mă lege, 
Ca cu al lui vuiet să mă şi ucigă... 


Deci deschide-mi uşa, iar de nu, m-oi duce 
Ca să răpesc cuibul vrunii rândunele... 
Deschide-mi, fetică, să-ţi dau floricele, 
S-auzi de la mine vorbişoare dulce; 


Să-mi vezi feţişoara câtu-i de frumoasă, 
Ş-aripile mele cât sunt de uşoare, 

Şi să-mi vezi guriţa ce miros revarsă, 
Care covârşeşte ori pe care floare. 


Mi-i frig, căci sunt gingaş, umbra mă îngheaţă, 
Iar ţie nu-ţi pasă de rugile mele; 

Deci deschide-mi uşa, ca să-ţi dau mărgele, 

Şi tu mă-ncălzeşte în a tale braţe... 


Ori ce să-ţi dau, spune, ca să-mi deschizi mie? 
Fotă îngerească, sau colan de zână, 

Sau să-ţi ghicesc nunta când are să-ţi fie, 

Sau de-a ta ursită de-a fi rea sau bună. 


Dar a mea suflare geaba abureşte 

Stecla la fereastră, căci tu prepui poate 
Că-s flăcău ce umblu să te-amăgesc noapte, 
Iar nu zburătorul ce se tânguieşte... 

Aşa zburătorul plângând se tot roagă, 
Şi la săhniş uşa s-au deschis îmi pare, 
Căci s-aude şopot şi vorbă de şagă. 
Deci ghiciţi, fecioara cui au deschis oare? 
CUPRINS 


SCĂLDĂTOAREA UNEI CUCOANE ROMÂNCE 


[Adaptarea poeziei Le bain d'une dame romaine 
de A. de Vigny] 


Şi o ţigancă fecioară, eghiptenească prăsilă, 
Îngenuncheată îi ţine o oglindă de cristal; 
Şi altă fecioară greacă pe cap părul îi anină, 
'Țesut în subţiri cosiţe ca de horbote voal; 


Şi o fecioară franceză înveleşte cu sfială 

Trupul ei cel ca zăpada în prosop cusut cu fir, 

Şi o româncă fecioară picioarele ei le spală 

Cu lapte în vas de marmur numită de greci porfir; 


Apoi tinere neveste în limpede scăldătoare, 
Presurând frunze de roză, varsă şi spirturi de flori, 
În care intrând cucoana se scaldă cu desfătare, 

Şi privind a sale graţii se zâmbeşte uneori... 


Apoi din feredeu iese sprijinită de curtence, 

În crevat trufaş se culcă sub şalurile subţiri; 

Şi jupâneasa bătrână începe trupul să-i frece 

Cu spirturi de dânsa stoarse din crini şi din trandafiri. 

Iar ca razele luminei să nu-i facă supărare, 
Fetele slobod perdele de un atlas argintiu, 
Şi lângă ea pun în glastre bucheturi mirositoare, 


Dar cucoana când adoarme la un consul au gândit.. 


1834 


TIMPUL TRECUT 


[Traducere a meditaţiei a XII-a Le lac de Lamartine] 


Împinşi făr-încetare spre liniştit liman, 

În etern întuneric pierim delaolaltă, 

Şi nu se poate oare pe-acest etern noian 
S-aruncăm ancora vreodată? 

O, lacule senine, un an nu s-au plinit, 

Şi lâng-a tale ţărmuri ce dorea ea să vază, 

Acum vezi că şed singur pe-acea piatră mâhnit, 
Pe care ea iubea să şază. 

Aşa gemeai atuncea sub stânca de pe mal, 

Sfărmând a tale ape de țărmurile oable, 

Aşa arunca vântul spuma de pe-al tău val 
Pe ale ei picioare albe. 

Tu ştii că într-o sară pe-al tău luciu pluteam, 

Iar sub cer şi pe ape era tăcere lină, 

Numai a vâslei plesnet când şi când auzeam, 
Lovind a ta apă senină; 

Şi iată un vers dulce, mie neaşteptat, 

Răsunetul deşteaptă, iar ţărmul ia aminte; 

Şi valul parc-ascultă versul mie amat, 
Rostind aşa cuvinte: 


“O, timpule, mai stă, nu trece, şi voi, ore plăcute, 


Al vostru curs popriţi, 

CUPRINS 


Lăsaţi-ne să gustăm încă aceste dulci menunte, 
Mai staţi, nu le răpiți! 

'Treceţi în grab” pentru acei ce soarta prigoneşte, 
Dorind ca să nu staţi, 

Şi curmaţi cu a lor viaţă chinul ce-i osândeşte, 
Iar pe noi ne uitaţi”. 

Dar geaba cei să steie oara, căci timpul îl pripeşte 
Şi el nu poate sta, 

Geaba zic nopţii să mai steie, căci zilei plăcut este 
Noapte a alunga. 

Deci plăcut fie-ne şi nouă să nu uităm vreodată 
Ca să ne fericim... 

Căci bietul om liman nu are şi timpul nu ne-aşteaptă 
Trece, şi noi pierim. 


Dar, timpule, se poate atât să pizmuieşti, 
Menuntul când amorul doi tineri fericeşte, 
Pe care mai în grabă ţi-au plăcut să-l răpeşti, 
Decât pe-acel ce ne mâhneşte? 
De ce n-am putut oare cursul lui să poprim? 
De ce în grab” să piară şi-n secole să treacă 
Menuntul acel dulce ca fericiţi să fim? 
Ş-apoi el ia făr” să-l întoarcă. 
O, noian al vechimei! o, timpule trecut! 
Unde-s a noastre zile ce-nghiţiţi făr” de milă? 
Spuneţi: de ce nu-ntoarceţi măcar acel menunt 
În care omul nu suspină? 
O, râule, stânci, munte şi voi, grote adânci, 
Ce vremea vă păstrează secoli nenumărate, 
Amintiţi fericirea nopţii atât de dulci, 
De mine neuitate! 
Lacule răsfăţate, etern s-o pomeneşti, 
În ale tale ape limpezi, sau tulburate, 

În ale tale ţărmuri ce ne-ncetat stropeşti 
Cu-a tale valuri spumegate; 
În zefirul ce geme pe-al tău luciu zburând, 
În lunca de pe ţărmuri ce noaptea lin foşneşte, 
În aurita lună ce te priveşte blând 
Şi a ta faţă polieşte, 
În fine, în mirosul florilor de pe țărm, 
În vântul ce îndoaie vânjoasa trestioară, 
Şi tot ce-aici se mişcă şi tot ce auzim 
Spuie de noi odinioară. 


ROAGĂ-TE PENTRU MINE 


Glasul tău îi fraged, glasul tău pătrunde, 
Şi îmi dă speranţă rugăciunea ta. 

Eu sufăr, şi Domnul poate să te-asculte, 
Deci şi pentru mine să-l rogi nu uita. 


Eu ascund durerea ce mă chinuieşte, 

Căci nu mi se cade a ţi-o arăta... 

Dar pieptul se sfarmă, secretul zbucneşte, 
Deci şi pentru mine să-l rogi nu uita. 


Ți-aş spune o vorbă şi sunt la-ngrijere, 
Că faţa ta poate se va întrista; 

Fii dar tu cu pace, iar eu cu durere, 
Deci şi pentru mine te rog nu uita. 


Două inimi însă făcând rugăciune, 
Tot cu o credinţă făr-a înceta, 

Pot odinioară să se împreune, 

Deci şi pentru mine să-l rogi nu uita. 

FABULE 
MASCURII ÎN VIE 


Odată s-au întâmplat 
Că nişte porci stricători într-o vie au intrat, 
Găsind poarta făr” de pază, căci vierul se-mbătase, 
Şi pe cuptor se culcase. 
Via era minunată, viţa era de soi bun, 
Sădită de Ştefan-vodă, după cum românii spun; 
A ei struguri ca de aur, sau de granat mărgele, 
Pleca mlădioşii curpeni la pământ în floricele, 
Şi plini de mursă ca mierea aştepta culegătorii, 
Meşteri să ştie să facă din al lor must belşugat 
Vinul cel mai minunat, 
Demn şi pentru trapeza lui Jupiter tunător, 
Dar, cum am zis, tocmai atunci, din nenorocire, 
Sosi şi a ei pieire; 
Căci porcii, ce nimic nu cruţă, 


CUPRINS 


Sta grohăind, între dânşii zicând: “Cum se fuduleşte 


Ceastă vie roditoare şi cum de frumos rodeşte, 
Şi cum strugurii pe dânsa stau bour şi se gurguţă! 
Nu cumva gândeşte, oare, 
Că sub a ei frunze late 
Să se umbrească poate 
Vreun crai sau herţog mare, 

Şi să bea al ei nectar? 
Dar noi să o umilim, 
Să o pedepsim amar: 
La dânsa să năvălim, 
La pământ s-o prăvălim, 
În picioare s-o sfărmăm, 
Poama, frunza să-i mâncăm, 
Rădăcina să-i scurmăm, 
Ca să nu se mai cunoască 
Că putu vrodinioară aici via să rodească“. 
Într-acest fel grohăiră, 
Şi se şi porniră, 
Şi-ntr-o oară biata vie au fost fărâmată, 
Şi scurmată, 
Şi de tot stricată; 
Căci este la toţi ştiut, 
Ce pagube au făcut 
Cest soi rău de dobitoace, prin ţări unde-au petrecut... 
Pân” şi la moşii răpite 
De însuşi a lor stăpân, făr-a fi de el poprite. 
Căci lui foarte mult îi place 
Slănina pe porcii săi să fie groasă şi grasă, 
Iar de poznele ce fac lui puţin îi pasă. 
Deci rădăcina de vie au strigat cu duios ţipet: 
“O, voi, fiară făr” de milă, barbare şi făr” de cuget, 
Măcar că m-aţi sfărâmat, 
Rădăcina mi-aţi scurmat 
Şi roada mi-aţi îndopat, 
Ba încă vă bucuraţi că m-aţi desfiinţat! 
Dar să ştiţi, cumplite fiare, că şi pe voi oarecând, 
Oamenii buni ucigând, 
Şi foc mare aprinzând, 
Din curpenii viei mele acestei părăginite, 

Pe-ai mei cărbuni vă vor frige, 
Şi mâncând a voastră carne, vor chiui şi vor zice: 
“Să bem vin din roada viței după seculi odrăslită, 

Si-n veci să trăiască via, 

Care tot învie, 

Măcar porcii să o strice.” 


Două zicători ştiute a neamului românesc, 
Ce le au ei din vechime, au fost şi sujetul meu, 
Pentru fabula aceasta pe care v-am descris eu, 
Şi pe care ca o odă viilor o hărăzesc. 
Una este — cât ţiu minte — când norocul ne-ndurat 
Aruncă o biată fată, 
Bună, frumoasă, -nţeleaptă, 
În braţele unui bărbat 
Varvar sau berbant... 
Atuncea românii noştri au deprindere să zică 
Că poama cea bună porcii o mănâncă... 
Alteori, când vedem iarăşi că iese şi se iveşte 
Din populul românesc un om mai deosebit, 
A căruia fapte bune pe toţi ai săi covârşeşte, 
Atuncea, cercetând noi bine, vom desluşi negreşit 
Că strămoşii celui om au fost cetăţeni măreţi 
Sau poporăni cinstiţi... 
Şi atunci românii noştri iarăşi sunt deprinşi să zică 
Că viţa-de-vie, 
Cât de târziu, tot învie. 
Pentru că această plantă odrăsleşte, se ridică, 
Fie şi părăginită şi iarăşi aduce roadă, 
Măcar focul să o ardă 
Sau gliganii să o roadă. 
1856 

LEUL ŞI ŢÂNŢARUL 


[După Lev i komar de I. Krâlov] 


Leul nu băga în samă cât de puţin pe ţânţar, 
Deci s-au mâniet ţânţarul, nemaiputând suferi, 
Hotări să-i dea răzbel măcar de ar şi pieri; 

Şi fiind însuşi ostaşul şi tot el şi trâmbiţar, 


Bâzâieşte cât ce poate, cheamă pe duşman la luptă; 


Leul face haz şi râde; ţânţarul mai rău se-ncruntă, 


CUPRINS 


Şi când pe la ochi îi ţipă, când la urechi, când la spate, 


Căutând loc să-l rănească şi timp mai îndemănat. 
Şi apoi ne-ncetat, 

Ca vulturul se repede şi înfige cât ce poate 
Pliscul său în nări la leu. 

Leul răsare, răcneşte, răsucind coada mereu, 

Dar ţânţarul nici ca cum de leu nu se îngrozeşte, 

Bea a vrăjmaşului sânge cu gust, şi se fuduleşte. 

Leul scutură cu capul, şi a sa coamă clătea, 

Iar ţânţarul, ca un erou, de pe nas nici se clintea, 

Şi ca să-l mai necăjească în ureche i-au intrat, 

Ş-acolo cântând dulce în sfârc pliscul şi-au băgat, 
Încât leul 

Însuşi cu a sale gheare capul său îşi drepăna, 
Şi de durere groaznic răcnind, 
Cu dinţii pământul scurma, 

Iar fiarele de pe munţi priveau şi se bucurau... 

Deci leul de-a sa ruşine fuge cât poate mai iute, 
Înapoi făr” să se uite, 

Ca când îl gonea potopul, trăsnetele, sau pojarul. 

Dar cine atuncea numai n-avea grijă cât de mică? 
Țânţarul. 

Aşa leul, zbuciumat, cu nările sângerate, 

De tot au ostenit, 

Pe pământ s-au trântit, 

Şi eternă pace de la ţânţar au cerut, 

Cu tocmelele ce ţânţarul au vrut; 

Care după ce i-au supt sângele ne-ndurat, 
Şi ca un alt Ahil după ce l-au biruit, 
Apoi şi ca un alt Omir însuşi el şi-au preamărit 

Prin codri a sa putere 

Şi a leului cădere. 


De cel bicisnic nu râde, pe cel slab nu asupri, 
Căci Dumnezeu făr' de milă celor mândri răzbunează, 
Apoi pe a ta putere foarte nu te bizui, 
Ca când de nime nu-ţi pasă, 
Căci vezi leul ce păţeşte în pilda ce ţi-am spus eu, 
Şi cât de amar ţânţarul pedepsi pe mândrul leu. 


CUPRINS 
MĂGARUL ÎMPODOBIT 


[După Osiol de I. Krâlov] 


Odată s-au întâmplat 
Un paşă la Țarigrad să fie foarte bogat 
Şi să aibă un măgar pe care umbla călare, 
Împodobindu-l frumos cu tacâmuri scumpe foarte; 
Deci mergând pe dânsul la primblare, 
Oamenii i se închina, dându-se din drum deoparte; 
Iar măgarul socotea că oamenii lui se închină, 
Şi de-aceea se făcuse mândru şi foarte sumeţ, 
Şi aşa de îndrăzneţ, 
Că pe uliţă mergând, buzna peste oameni da, 
Sau arunca din picioare spre a-i feşteli cu tină, 

Iar bietul popul rabda 

Măgarului cest obraznic de frica celui călare 
Orice înfruntare. 

Odată însă măgarul din grajd afară ieşind, 

Şi viindu-i chef să umble singur pe uliţa mare, 
Ca să facă haz, văzând 
Oamenii cum i se-nchină, 

Au început să şi zburde, să zvârle şi să-i lovească. 
Dar cine au fost de vină, 

Dacă oamenii cu parul au început să-l stâlcească? 

Deodată însă măgarul socotea că este şagă, 

Văzând însă mai târziu că şaga era prea groasă, 
Au fugit ruşinat acasă, 
Şi atunci au început să înţeleagă 

Că toţi măgarii în lume sunt sade numai măgari, 
Fie cât de podobiţi 
Şi cu aur poleiţi, 

Şi aibă măcar protectori pe toţi boierii cei mari. 


Măgarii, ca şi ciocoii, întocmai se bizuiesc, 
Când se ştiu proteguiţi, 

Şi de înțelepte sfaturi nicidecum nu se sfiesc, 
Pân-când nu sunt pedepsiţi. 


CUPRINS 


PRIETEŞUGUL CÂNESC 
[După Sobacia drujba de I. Krâlov] 


Sub fereastră la bucătărie, 
Roşca şi cu Tarca la soare se culcase, 

Măcar că după datorie 

Ei nu trebuia să lase 

Poarta făr” de păzitor. 
Dar fiindcă atuncea se săturase, 
Şi era politicoşi cu oricare trecător, 
Ziua nu iubea să hămăiască, 
Iar noaptea să nu se odihnească. 
Deci începu între dânşii să judece, să vorbească 
De unirea cea frăţească... 
De soarta lor cea câinească 
Şi, în sfârşit, de prieteşug. 
“Ah! ce este mai plăcut — au zis Tarca suspinând — 
Decât doi prieteni buni şi fără de vicleşug? 
Căci a lor inimi legate delaolaltă fiind, 
Şi apoi fieştecare vrând mai fraged să se poarte, 
Făr” de al său drag consoţiu nici să mănânce nu poate, 
Şi la nevoi stă cu pieptul şi pentru dânsul se bate. 
Iar dacă mâhnit îl vede măcar numai o minută, 
În ochi dulce i se uită, 
Şi nici că se alinează 
Până când nu-i uşurează 
Soarta ce îl împilează! 
O aşa fel de unire de-am avea noi amândoi, 
Atunci, Roşcuţă amate, pentru noi, 
S-ar părea că trece timpul repede şi făr” de veste...” 
La aceste Roşca răspunse oftând: 
“Şi greu îţi pare că este? 
Dacă noi la un stăpân ne aflăm servind, 
Şi tot de un neam fiind, 
Să facem, amată Tarcă, un prieteşug vestit, 
Căci mă aflu prea mâhnit 
Văzând că o zi nu trece ca să nu ne clănţenim. 
Şi nu avem pentru ce, stăpânul să ne trăiască, 
Ca tot aşa să ne hrănească 

Şi să ne proteguiască, 
Iar noi prieteni să fim; 
Măcar că de când îi lumea prieteşugul câinesc 
Este ca cel omenesc...” 
Atunci Tarca strigă: 
“Noi însă să fim spre pilda oamenilor pe pământ, 
Şi dă-mi laba!” “Na-ţi-o, frate!” Deci îndată apucând 
Unul pe altul să strângă, 
Se săruta cu dulceaţă 
Şi se ţinea strâns în braţe, 
Neştiind de bucurie ce nume să-şi potrivească. 
Orest al meu! O, Pilade! începu să se numească, 
De-acum dintre noi lipsească zavistea, pizmuirea... 


. . . . . . . . . . . . . . . . . . . 


Dar atunci, din nenorocire, 
Bucătarul aruncară 
Un ciolan din cuhne-afară, 
După care cu iuţeală amicii sar, se aruncă, 
Şi iată că de la dânsul la scărmănat se apucă 
Pilad cu Orest al nostru, încât flocii le mergea, 
Şi de urechi făr” de milă se trăgea, 
Amiciţia lor uită între ei alcătuitţă, 
Încât sărind bucătarul cu ciomagul i-au stâlcit, 
Pân” ce i-au despărţit. 


Şi prieteşugul nostru întocmai aşa se strică, 
Din pricină de nimică, 

Mai ales când doi amici au să-mpartă un folos, 
De preţ măcar cât un os. 

RĂPITORUL 
[După Kaşcei de 1. Hemniţer] 


Un oarecare răpitor foarte se înavuţise, 
Şi cu jurământ la toţi făr-a-l întreba spunea, 
Şi sufletul îşi punea, 
Că el acea avuţie nu că doar o grămădise, 
Dezbrăcând pe cineva făţiş, sau că o furase... 
Ce ca din cer îi picase, 
Şi că el nu avea frică 
Cineva să-l oblicească c-au umblat cu oca mică, 
Adică că pe cineva au înşelat; 
Deci socotea cu ce chip să mulţumească 
Domnului de comoara ce i-au dat, 
Sau că poate el, sărmanul, gândea să se pocăiască. 
În sfârşit, el hotărăşte pentru săraci să zidească 
O casă mare în care să-i adăpostească 
Şi să-i hrănească. 
Deci răpitorul începe casa şi mai o găteşte, 
Şi plimbându-se printr-însa, însuşi cu sine grăieşte: 
“Tată fapta minunată ce şi Domnului îi place, 
Care de acum cu mine trebuie să se împace 
De câte pozne am făcut. 
Iar săracii pentru mine vor conteni a se plânge 
Şi a mai zice 
Că eu sângele le-am supt. 
Căci ei în această casă vor trăi mai mulţumiţi 
Decât în casele lor, pe care eu le-am luat, 
Şi mult mai bine hrăniţi, 
Dându-le lor de mâncat 
Bucate boiereşti, 
Iar nu ţărăneşti...” 

Atunci un om oarecare, ce pe acolo trecea, 
L-au auzit ce zicea 
Şi i-au răspuns: 
“Adevărat, mulţi săraci aici să grămădeşti poţi, 
Dar nu ştiu de vor încăpea toţi 
Pe câţi ai jăcuit 
Şi pe câţi ai calicit, 
Din a cărora avere ai zidit această casă 
Frumoasă, 
Ba încă te şi făleşti că le dai degeaba masă“. 


Şi eu zic că vai de-aceia ce pe săraci miluiesc 


Cu banii ce de la alţii cu nedreptate răpesc. 
CUPRINS 


ASLANAŞ CEL BOGAT ŞI MOMIŢA LUI 


Eu tac mulcu, nu mai grăiesc, mă mir de ce văd acum! 
Că mai bine este omul să nu-nveţe nicicacum; 
Căci de ce să se trudească zi şi noapte tot citind, 
Şi de ce să-şi piardă vremea patriei sale slujind? 
Şi de ce fapte slăvite, 
Dacă nu sunt preţuite? 
Când acel ne-nvăţat, 
Dacă soarta avere i-au dat, 
Şi vro ţolină frumoasă de femeie au luat, 
Făr-a osteni ceva, 
Şi făr-a servi cândva, 
Tot acelaşi respect are, 
În oricare adunare, 
Ca şi omul învăţat. 
Precum s-au şi întâmplat, că nu demult la Bagdat, 


251 


Un neguţitor onest, strângând multă avuţie, 
Au răposat, 
Lăsând a sa clironomie 
Fiului său Aslanaş. Însă acest băietan 
Nu semăna cu-al său tată, ci chiar a orangutan, 
Căci el numai când dormea din trup nu se schimosea, 
Dar îndat ce se trezea, 
Făcea cu mare iuţeală fel de fel de strâmbături 
Şi sprintene sărituri. 
Cu toate acestea, Aslan simțindu-se nătărău, 
Şi fiindcă de la dascăli învățase foarte rău, 
Au auzit de-o momiţă 
Că se vinde la mezat 
Şi că era minunată 
De-nvăţată, 
Şi că semăna cu dânsul şi la fire şi la stat. 
Deci au socotit s-o ieie ca să-i fie dăscăliţă, 
Şi măcar că era scumpă, dar el o au cumpărat; 
Momiţa, însă, fireşte, deşi este prea isteaţă, 
Şi hazlie, şugubaţă, 
Însă este pizmătară, 
Vicleană şi râzătoare 
Neamului ei semănând; 
Şi alt moral neavând, 
Decât pe oameni scuipând, 
Dacă nu o dezmierda. 
Iar cu cei ce-o netezea, 
O gâdilea după cap şi cu dânsa şuguia, 
Sau glumea, 
Ea prea amabilă era. 
Deci ea pe al său elev asemine l-au deprins 
Să-şi bată joc de oricine, să ieie pe toţi în râs, 
Carii nu-l băga în samă sau nu sta cu el la sfat, 

Fie onest învăţat şi de orice rang înalt, 
Aşadar, cest fleac de om aşa se obrăznici, 
C-a început a îndrăzni, 
A încredința pe toţi, 
Că el cu a sa momiţă în Bagdat ar fi ce-ar fi, 
Încât paşi, aiani, spahii şi alte rejealuri mari 
Îl ascultă căscând gura, ca când ar fi fost netoţi, 
Când le spune Aslanaş de-ai săi bani şi armăsari. 
Dar beii cei tineri, 
Ce nu era nătărăi, 
Lăuda a lui momiţă, tot cu dânsa se juca, 
Şi când îi încălica, 
Îi striga toţi într-un glas: aferim şi maşala. 


Această pildă ciudată 
Cu greşeală ne arată 
Că cel făr” de nici un merit, numai să aibă avere, 
Şi o cochetă muiere, 
Trăieşte prea minunat, 
De toţi fiind lăudat. 
Eu însă din contra zic, 
Că la oameni ce au minte el este om de nimic. 


CIUMA DOBITOACELOR 


[După Mor zverei de I. Krâlov] 


La o grea boală de vite leul au şi hotărât 

Ca să adune la sfat fiarele şi dobitoace, 
Care, neavând ce face, 

Debile şi istovite, cum au putut s-au târât 

Şi cu umilinţă mare pe lâng-a lor împărat 

Toate s-au înşirat; 
Apoi cu luare-aminte către el ochii holbând, 
Şi cu gurile căscate, cu urechile trăgând, 
Îl aştepta să grăiască; 
Iar el începu aşa porunca sa să rostească: 
“Să ştiţi, amatelor mele, 
Că cerul urgisit este de-a noastre păcate grele, 
Şi atunci ne va ierta 
Când acel ce dintre noi fiind mai mult vinovat 
Chiar de bunăvoia sa 
Va primi să-l jertfim cerului neîndurat; 
Şi pe lâng-această pârgă plecată şi cucerită, 
Unind şi a noastră rugă fierbinte şi umilită, 
Poate să se îmblânzească, 
Ciuma din noi să gonească. 
Au doar voi, fraţilor mei, nu ştiţi mai bine 
Şi decât mine 
Că acei ce pentru alţii de voia lor se jertfesc 
C-a lor nume preamărit de istorici se vestesc? 
Aşadar, să hotărâm, 
Ca fieştecare din noi să-şi mărturisească, 
Făr” să minţească 
Şi făr” să ne sfiim, 
Cele de voie şi făr” de voie păcate făcute, 
Măcar cât de multe. 
Eu din partea mea vă spun că mă ştiu puţin greşit, 
Căci degeaba şi făr' de vină multe oi am spârcuit! 
Ah, şi câteodată — dar cine-i făr” de păcat! 
Şi pe cioban l-am mâncat. 
Deci eu ca un păcătos mă supun să mă jertfiți, 
Dar ca să ştim, 
Cine va fi mai greşit şi pe acela să-l jertfim, 

Mai întâi şi voi ca mine dreptul să mărturisiţi, 
Şi atunci o aşa pârgă pe dreptate hărăzită 
Cu priinţă şi plăcere în cer va fi primită.” 
“O, bunule împărate, strigă vulpea-nşelătoare, 
Mâncând bietele oiţe, 
Zici că ai păcătuit dintr-o bunătate mare, 
Dar eu mă jur pe credinţă 
Că n-au trebuit să cruţi, nici milă a ţi se face 
De-aşa proaste dobitoace, 
Căci stăpânul ce voieşte la aşa mişei să placă 
Sau este bun peste samă, sau vrea onor să le facă. 
Cu acestea ce zic eu îndrăznesc a socoti 
Că toţi ce se numesc fiare cu mine se vor uni. 
Iar ce ai spus de ciobani, noi te rugăm cu o gură, 
Acestui soi făr” de coadă, ce merge drept şi-ngâmfat, 
Tot pe obiceiul tău, să le dai învăţătură, 
Căci ei cutează să zică că nouă îi împărat.” 
Aşa vulpea au grăit, 
Iar leul s-au cam zâmbit... 
Şi vicleana au scăpat, 
Nespuind nimic de sine. 
Celelalte dobitoace strigă: “Vulpea zice bine!” 
Şi ca să se linguşească, 
Către leu au strigat toate: “Împăratul să trăiască! 
El este făr? de păcat, 
El este drept împărat!” 
Deci după leu, ursul, tigrul şi lupul mărturisi 
Păcatele câte au vrut, hotărând a se spăsi, 
Însă de-acelea mai crunte 
N-au vrut să mărturisească, 
Care deşi erau ştiute, 
Dar nici una dintre fiare nu cuteza să crâcnească. 

Aşadar, cele cu căngi, cu colţi mari şi ascuţiţi, 

Tot aşa s-au îndreptat, 

Nu numai că n-au păcat, 

Dar că pot să fie numite 

De sânte. 

Atunci şi neghiobul bou să aibă rând au cerut, 

Zicând: “Şi eu 

Sunt greşit, căci într-o iarnă de demult 

Stăpânul mă hrănea rău; 

Deci dracul m-au îndemnat 

Să săvârşesc un păcat. 
Şi negăsind nicăierea mâncare, cât de puţin, 
Din stogul popei o dată apucăi cu gura fân”... 
Abia au zis el aceasta, şi s-au stârnit vuiet mare, 
Strigă urşii, tigrii, lupii cu glasuri îngrozitoare: 
“Tată hoţul şi poznaşul ce au mâncat fân străin, 
Apoi de mirat nu este dacă cerul cu mânie 
Pentru a lui fărdelege ne-au trimis ciumă şi chin. 
Deci ca să îmblânzească o aşa dreaptă urgie 
Pe dânsul să-l facem jertfă pentru ale lui greşele, 
Ca să nu-nvăţăm şi noi de a lui năravuri rele”... 

Şi unindu-se la sfat, 

Toţi pe bou l-au osândit 

Şi în tavă l-au trântit, 
Măcar că făr' să-l mai frigă, ei de crud l-au ospătat. 


Întocmai şi între oameni acel slab şi umilit, 
De-au greşit cât de puţin, este rău şi osândit; 
Şi dacă acei puternici fac vederat vro greşeală, 
Pentru care cu dreptate de Domnul se pedepsesc, 
Cel slab zic c-au fost sminteală, 
Şi pe el îl osândesc. 

BĂTRÂNUL ŢĂRAN ŞI MOARTEA 


[După Krestianin i smert? de I. Krâlov] 


Un bătrân prea istovit de nevoie şi de trudă, 
Iarna, când era frig mare, sau toamna, pe vremea udă, 
Adunând puţine lemne în codru cu depărtare, 
Le-au ridicat în spinare, 
Şi abia stând pe picioare, se întorcea tremurând 
Către al său bordeieş, friguros şi plin de fum, 
Plângând şi amar oftând; 
Apoi au stătut în drum, 
De s-au odihnit. 
Şi din spate la pământ sarcina sa slobozind, 
Au căzut şi el pe dânsa ostenit şi gâfâind, 
Şi aşa au grăit: 
“O, vai mie, ticălosul, ce să fac, cum să trăiesc, 
Şi cum pot să împlinesc 
Câte se cer de la mine, şi când toate îmi lipsesc. 
Biata babă, copilaşii, goi, de foame hămesiţi, 
Nu am pentru dânşii hrană, nu am cu ce să-i îmbrac. 
Iar zapciii făr' de milă din casa mea nelipsiţi 
Cer birul, cer boierescul şi în multe părţi mă trag, 
Încât de când m-am născut pân” ce am îmbătrânit 
Nici de-o zi de bucurie eu nu m-am învrednicit! 
Deci, moarte, vin” de mă scapă de o viaţă ticăloasă“... 
Abia cuvântă aceasta, şi moartea, ce niciodată 
De lângă om nu lipseşte, stă dinainte-i îndată 
Cu strălucita sa coasă 
Şi zice: “Tu m-ai chemat, apoi, iată, am venit”. 
Bătrânul, ştiind că moartea nu iubeşte multă şagă, 
De tot au încremenit, 
Dar mai viindu-şi în fire, i-au răspuns: “Eu, soro dragă, 

Te-am chemat ca să-mi ajuţi, să pui sarcina în spate, 
Căci mă grăbeam să mă duc, fiindu-mi casa departe, 
Şi atunci, 
Poţi să te duci 
Dumneata unde pofteşti”. 


Dintr-aceasta noi vedem că de-i urât să trăim, 
Însă când soseşte moartea, ni-i mai urât să murim. 


CUPRINS 
DOMNIA ELEFANTULUI 


[După Slon na voevodstve de I. Krâlov] 


Acel mare şi puternic, 
Măcar cât de bun să fie, nemândru şi răbdător, 
Însă fiind făr” de minte eu nu-l socotesc de vrednic 
Să fie cârmuitor; 
Căci odată elefantul s-au rânduit în domnie, 
Şi măcar că ei, fireşte, au multă înţelepciune, 
Sunt la trup mari, arătoşi 
Şi vârtoşi, 
Însă, lucru de minune, 
Că acest principe-al nostru avea atâta prostie, 
Că bietele oi şi capre, plângându-se lui odată 
Asupra lupilor aprigi că le jupoaie de piele, 
El au început îndată 
A plânge de a lor jale, 
Şi cu mânie răcnind: 
“O, lupi plini de vicleşuguri! O, tâlhari nelegiuiţi, 
De unde vi s-au dat voie pe oi, capre să beliţi?” 
Iar lupii, îngenunchind, 
Au zis: “Nu te întărta, 

O, doamne, măria ta! 
Căci însuşi tu ne-ai dat voie, făcându-ţi milă de noi, 
Să strângem cest bir uşor de la varvarele oi, 
Luând de fieştecare numai câte o pielcică, 
Ca să ne facem cojoace. 
Deci aceste toante dobitoace, 
Pentru aşa lucru de nimică, 
Se jeluiesc măriei tale 
Degeaba şi făr' de cale”... 
Atunci elefantul zise: “Bravo, voi aveţi dreptate, 
Dacă nu mă înşelaţi, 
Adică de nu luaţi 
Câte două piei de oaie, pentru care strâmbătate, 
De voi afla că o faceţi, grozav veţi fi pedepsiţi. 
Câte o pielcică, însă, făr' de grijă jupuiţi; 
Şi voi, oilor, să nu mai îndrăzniţi 
Cu jalbe să mai veniţi. 
Căci a mea milă domnească strâmbătate nu va face, 
Lăsând pe bieţii lupi iarna să peie făr” de cojoace.” 


CUPRINS 
FRUNZELE ŞI RĂDĂCINA 
[După Listi i korni de I. Krâlov] 


Într-o zi de primăvară, frumoasă şi seninată, 
Frunzele verzi a pădurii, umbrind o costişă toată, 
Au început cu zefirii într-acest chip să şoptească 

Şi să fălească 

A lor desime tufoasă 

Şi umbroasă, 

Zicând: “Au nu noi suntem podoaba a văilor ce 
umbrim, 

Au nu cu noi şi copacul îi falnic şi învăscut, 
Îi răsfăţat şi plăcut? 
Apoi de ne lăudăm, noi nici că păcătuim, 
Căci arborul făr” de noi, gol, nimic nu însemnează; 
Şi tot noi umbrim păstorul, 
Şi sub ale noastre poale odihneşte călătorul, 
Şi a fecioarelor horă sub noi cântă şi săltează, 
Iar dimineaţa şi sara fragede privighetori 
La noi vin de desfătează 
Şi primăvara serbează. 
Pân” şi însuşi voi, zefirii, uşori şi nestătători, 
Şuguiţi cu noi neîncetat”... 
Atunci glas cu umilinţă de sub pământ le-au răspuns: 
“Voi, frunzelor, aţi uitat 
Nouă să ne mulţumiţi că vă aflaţi colo sus”. 
Deci frunzele, foşnind groaznic, au întrebat cu glas 
mare: 
“Cine este-acolo, oare, 
Cu noi de se potriveşte 
Şi cu obrăznicie grăieşte?” 
“Noi suntem aciea care în întuneric trăim 
Şi scurmăm pământul negru, pentru ca să vă hrănim. 
Au voi pe noi nu ne ştiţi, 
Că noi suntem rădăcina copacilor răsfăţaţi, 
Şi înalţi, 
Pe care voi înverziţi ? 
Deci să vă fie de bine al vostru trai cu trufie, 
Că natura au vrut să ne osebească, 
Ca frunza în toată vara alta din nou să-nverzească, 
Spre trecătoarea podoabă. 
Pierind însă rădăcina, vă uscați şi voi pe loc, 

Şi tot arborul atuncea nu este de altă treabă 
Decât numai pentru foc.” 


Fabula de la sine 
Se-nţelege bine, 
Făr-a fi tâlcuită de mine. 


GÂŞTELE 
[După Gusi de I. Krâlov] 


Un ţăran la târg ducând, 

De dinapoi c-o prăjină, 

De gâşte un cârd, 

Nu pot şti din ce pricină, 

Făr” cea mai mică cruţare, 

Le gonea cu defăimare. 
Se vede că a lui grabă era ca să ia preţ mare. 
Apoi noi ştim foarte bine că interes unde-avem, 

Acolo nu numai gâşte, dar nici oameni nu cruţăm... 


Şi dar pe ţăran nu învinovăţesc. 
Gâştele însă altfel aceasta înţelegea, 
Căci întâlnind pe drum ele un călător ce trecea, 
Pe ţăran aşa pârăsc: 
“Unde s-au văzut în lume gâşte mai nefericite, 
Şi de un ţăran ca acesta mai osândite, 
Gonindu-ne cu prăjina, ca pe nişte păsări proaste, 
Şi bătându-ne la coaste. 
Şi nu ştie el, ţăranul, că-i dator să ne cinstească, 
Căci neamul nostru se trage din cârdul acel slăvit 
Ce Roma odinioară au mântuit. 
Ah! când ar putea el să citească 

În istorii şi să vadă romanii vechi cât serba 
Acele gâşte proslăvite şi câte serbări le da!” 
Atunci le-au zis călătorul: “Au şi voi să fiţi serbate 
Ca acele gâşte onorate?” 
“Dar dumneata n-ai citit ce au fost strămoşii noştri?” 
“Mie îmi este ştiut 
Că Roma s-au mântuit de către strămoşii voştri, 
Însă vreau să ştiu: voi ce-aţi făcut?” 
“Noi nimică, dar strămoşii n-au făcut destulă treabă?” 
“Lăsaţi pe strămoşi în pace, de dânşii nime nu-ntreabă, 
Căci ei după a lor fapte şi plată şi-au primit 
Iar voi, iubitelor mele, sunteţi de friptură bune, 
Şi puful vostru de perini moi, trufaşe de dormit, 
Şi nu vă mai lăudaţi cu strămoşii răposaţi, 
Dacă voi nimică nu însemnați.” 


S-ar putea fabul-aceasta mai pe larg a o vă spune, 
Dar mă tem gâştele să zădărăsc 
Şi de tot să le mâhnesc. 

LEUL LA VÂNAT 


[După Lev na lovle de I. Krâlov] 


Fiind megieşi din întâmplare, 

Leul, vulpea, lupul şi un câine, 

S-au alcătuit toţi între sine 

Să meargă la vânătoare 

Şi ce va prinde fieştecare 
Să puie tot la un loc, şi apoi în patru părţi 
Să împartă tot vânatul, ca nişte tovarăşi drepţi. 
Deci nu ştiu cum şi ce fel vulpea mai întâi au prins 

Un cerb mare şi hrănit, 
Şi îndată la consoţii au trimis, 
Să vie ca să împartă vânatul acest slăvit. 
S-au strâns toţi, vine şi leul şi ghearele îşi arată, 
La tovarăşi slut priveşte, 
Şi însuşi el se găteşte 
Vânatul prins să împartă. 
Deci rupând cerbul îndată, 
Zice: “Noi toţi suntem patru, apoi luaţi sama bine, 
Căci după cum ne-am alcătuit, 
Un pătrar mie mi se cuvine, 
Iar pe celălalt, ca leu, îl voi lua negreşit; 
A treia se cade mie, căci sunt decât voi mai tare, 
Iar la pătratul al patru, care laba va întinde, 
Eu îi spun mai înainte 
Că tot de brânca mea moare”. 


În zadar cu cel puternic cel slab se-ntovărăşeşte, 
Căci câştigul îl răpeşte de-a pururea cel mai tare, 
Iar la pagubă cel slab parte are, 
Şi nici să se jeluiască îndrăzneşte. 


VULTURUL ŞI PAINGĂNUL 
[După Oriol i pauk de I. Krâlov] 


Zburând vulturul cu fală decât nourii mai sus, 
În sfârşit, el se coboară spre a Caucazului munte, 
Şi acolo pe un cedru de-o sută de ani s-au pus, 
De unde privea sub sine oblaste nemărginite; 
Acolo pe şes pâraie curgând strălucea la soare, 

Aici lunca înflorind, 
Codrii pe munţi înverzind; 
Acolo zbuciumându-se a Caspiei Mare, 
Ca a corbului aripă înnegrind până departe. 
Sumeţul vultur de-aceste atunci mirându-se foarte: 
“O! Jupiter, au strigat, îţi dau laudă, mărire! 
Cu cale de ai găsit, mie debilă zidire, 
Să-mi dai putere să zbor acolo unde gândesc 
Şi pe toţi să covârşesc, 
Şi să mă învrednicesc, 
Ca să pot privi sub mine frumuseţea lumii toată“... 
Şi iată de pe o creangă un paingăn îi răspunde: 
“Tu eşti fălos peste samă, iubite, această dată, 
Căci eu mai jos decât tine nu sunt nici de un grăunte”. 
Vulturul ia sama bine şi vede adevărat, 
Deasupra sa un paingăn ce mreaja şi-au răşchirat, 
Ca când vrea perdea să ţese între vultur ş-între soare, 
Deci vulturul îl întreabă: “Acolo cum te-ai suit, 
Când nici o pasăre alta din câte sunt pe pământ, 
Pretutindenea zburând, 
Până aici să se suie nici una n-au îndrăznit? 
Iar tu, un vierme urât, 
Doar pe brânci de te-ai târât, 
Măcar că în locul tău eu aşa n-aş fi făcut, 
Să mă înalţ aşa tare, de unde mai apoi vrând, 
Să mă scobor iar la vale în alt fel n-aş fi putut 
Decât cu grumazul frânt.” 
“Este drept ceea ce-ai spus, 
Paingănul i-au răspuns, 
Însă eu de tine m-am aninat, 
Şi fiind ascuns sub coadă-ţi însuţi aici m-ai adus, 
Unde acum făr” de tine pot să trăiesc minunat, 

Şi-naintea mea de-acum nu te făli altădată“... 
Atunci eu nu ştiu de unde se porni vifor deodată, 
Care suflă pe paingăn cu a sa mreajă întinsă, 
Prăvălindu-l jos de râpă, de unde el se suise. 


Eu nu ştiu dumilorvoastre, însă mie mi se pare, 
Că cu acest paingăn au asemănare 

Toţi acei ce nu au minte şi nu vor a osteni, 

Ce se ţin făr” de ruşine de cozile celor mari, 

Şi se-nalţă făr” de veste, îndrăznind a socoti 

Că cu a lor dignitate s-au făcut avuţi şi tari, 
Uitând că un vifor numai poate să-i oboare jos, 

Ca pe paingănul lăudos. 


DRUMEŢII ŞI CÂINII 
[După Prohojie i sobaki de I. Krâlov] 


Doi prieteni sara la un loc mergea, 
Şi de-a lor interesuri între ei vorbea, 
Şi iată, 
Deodată, 
De lângă o poartă, 
Un câine au lătrat, 
După care alţii, de prin alte curţi, 
Sărind i-au împresurat. 
Şi aşa erau de mulţi, 
Că unul din trecători o piatră au apucat; 
Atunci celălalt au strigat: 
“O, frate, leapădă piatra şi mergi pe drum înainte, 

Căci oricât ne-am bate capul, câinii nu pot avea minte! 


Ce noi să-i lăsăm să latre cât le-a plăcea.” 

Şi adevărat, că-ndată 
Ce drumeţii au purces şi nu s-au mai apărat, 
Laia de câini toată 
Au început a tăcea 
Şi nu i-au mai supărat. 


Acei carii sunt deprinşi să vorbească rău de toţi, 

Orice văd în ochi hulesc, ca când lor nu le-ar plăcea, 

Însă dacă eşti cu minte, cată-ţi de treabă cât poţi, 

Căci ei oricât să te latre, dar, în sfârşit, vor tăcea. 
Sau când te latră un câine, 
Astupă-i gura cu pâine. 

MINCINOSUL 
[După Ljeţ de I. Krâlov] 


Întorcându-se din călătorie 
Un boiernaş odată, sau poate şi boier mare, 
Au ieşit cu un amic sara la câmp spre primblare 
Şi au început a spune cu fală şi cu mândrie 
Multe minciuni mari şi mici, de cele ce-ar fi văzut. 
Dar, în sfârşit, au strigat: 
“Lucru ce am văzut eu nu poate fi de crezut 
Că voi mai vedea în viaţă, 
Mai ales în ţara voastră, unde este când prea cald, 
Iar alteori lângă sobă de frig nasul îţi îngheaţă; 
Alteori soarele piere, alteori arde şi frige. 
Iar acolo unde am fost eu, 
Îi mai frumos decât în rai. 
Oh, fraţilor, ce trai! 
Oh, cât sufletul meu plânge 

Şi cât îmi pare de rău 
Că am venit pe aice! 
În sfârşit, n-am ce mai zice, 
Decât îţi spun că nici ştii acolo când este noapte, 
Şi anul întreg petreci frumos ca luna lui mai, 
Iar să sameni sau să ari nici trebuinţă nu ai, 
Căci toate cresc de la sine, gata de mâncat şi coapte, 
Precum, de pildă, la Roma am văzut un castravete 
Într-o grădină sub un perete, 
Care, să nu spun minciuni, era mare cât un munte”... 
“Apoi curios îţi pare, atunci celălalt i-au zis, 
Când pământul este plin de aceste minuni multe; 
Precum şi eu înadins 
Îţi voi arăta acum o minune mai ciudată, 
Şi cred că un aşa lucru tu n-ai văzut altădată. 
Vezi tu peste acea gârlă podeţul acel înalt, 
Pe care avem să trecem? Deci măcar că este prost, 
Însă este minunat, 
Căci la noi, în ţara noastră, orice mincinos au fost, 
Vrând ca să treacă pe dânsul, n-au ajuns la jmătate, 
Şi podul s-au prăbuşit de la sine; 
Iar acel ce minciuni nu spune, 
Şi în caretă să treacă poate”... 
“Dar gârla adâncă este?” 
“Oamenii zic că fund n-are. 
Deci, iubite călător, în lume sunt minuni multe, 
Ca aceste, 
Măcar că tu ai văzut castravete cât un munte”... 
“Ca muntele să nu fie, însă cât o casă mare.” 
“Şi cât casa nu se poate, 
Însă orişicum să fie, 
Dar tot, mi se pare mie, 

Podul mai curios este decât minunile toate, 
Căci el nu poate să ţie nicidecum pe mincinoşi, 
Precum în vara aceasta de pe dânsul au căzut 

Doi călători lăudoşi: 

Apoi aceasta îi mai de crezut 
Decât că pepenii Romei sunt mai mari decât la noi.” 
“Oh, să mă ierţi, frăţioare, dar, zău, tu nu ştii ce zici, 
Căci tu nu ştii că la Roma casele sunt aşa mici, 
Că abia pot să încapă în ele un om, sau doi?” 
“Fie, însă iată podul, dar eu cu tine nu trec, 
Căci pentru un castravete eu nu vreau ca să m-înec.” 
Atunci călătorul zise: “Şi eu mă unesc cu tine, 

Să trecem prin vad mai bine”... 


Judecaţi câtă ruşine 

Pate omul mincinos; 

Deci, oare, nu-i mai frumos 
Să vorbim puţin şi bine? 

VULTURUL ȘI ALBINA 
[După Oriol i pcela de I. Krâlov] 


Fericit om este care se preamăreşte în lume 
Prin servicii şi vrednicie, 
Făcând sunet între oameni a lui isprăvi mari şi nume, 
Dar cât îi demn de cinste şi cel ce în sărăcie 
Necunoscut şi smerit trudeşte şi osteneşte 
Pentru binele comun. 
Care nici o recompensă alta nu sperează 
Decât pacinicul său cuget în taină se făleşte 
Că putu folos să facă ca un patriot prea bun, 

Precum vulturul odată, văzând harnica albină 
Zburând din floare în floare, ostenită, obosită, 
Îi zicea cu defăimare: “De tine foarte mi-i milă, 
Că eşti de tot ticăită, 
Măcar că eşti învățată şi lucrezi cu iscusinţă; 
Dar în stup sunt mii ca tine ce lucrează cu silinţă, 
Lipind faguri vara toată, 
Şi, în fine, pentru trudă nu câştigaţi altă plată 
Decât că cel ce culege 
Rodul vostru nu alege, 
Care au lucrat mai cu deosebire, 
Şi căruia i se cade răsplătire. 
Deci între mine şi tine este mare osebire, 
Căci eu aripele mele le deschid cu sunet mare, 
Mă sui mai pe sus de nouri, împrăştii frică şi groază 
Păsărilor zburătoare, 
Încât nici una să zboare de la pământ nu cutează; 
Păstorii de a mea grijă lângă turme privighează, 
Iar iepurii din dumbravă nici să iasă îndrăznesc 
Dacă pe mine mă zăresc. 
Atunci albina răspunde: “Ţie slavă se cuvine, 
Şi cerul a sale daruri reverse-le peste tine, 
Şi crede că nu-ţi pizmuiesc, 
Căci tu pentru tine în lume gândeşti ca să-ţi fie bine, 
Iar eu sunt mijlocitoare îmbelşugării comune, 
Şi pentru dânsa trăiesc, 
Fiind foarte mulţumită de-am putut cu a mea gură, 
Să pun în fagurii noştri de miere o picătură“... 


Patriotule,-nţelege folosul albinii mele, 
Făcând bine ţării tale, şi nicicum nu te înşele 
A vulturului mândrie, sau al lui zburat fălos, 

Căci, precum vezi, el trăieşte neaducând nici un folos, 
Ce mai ales socoteşte 
Că patria cu al său lapte 
Te-au crescut şi te hrăneşte. 
Apoi şi a tale fapte 
S-aducă acestei maice măcar un pic de folos, 
Ca să nu te mustre gândul că nu i-ai fost fiu duios. 


CUPRINS 
ȚĂRANII ŞI PÂRAIELE 


[După Krestiane i reka de I. Krâlov] 


Nemaiputând să rabde ţăranii 
Pagube şi jafuri multe, 
Ce le făcea în toţi anii 
Pâraiele ce curg din munte, 
S-au dus să se tânguiască, cerând milă şi dreptate 
La râul acel mai mare, 
În care curgea pâraiele toate; 
Deci plânsoarea lor era foarte însemnătoare, 
Căci pâraiele rupsese ţarini şi grădini sădite, 
Iar aiurea înecase mori, case, oameni şi vite, 
În timpul când totdeauna râul cel mare curgea 
Lin, încât nu ajungea, 
Cu măreţele lui valuri, 
Oraşele răsfăţate ce era pe a lui maluri. 
Apoi socotea ţăranii că el va face dreptate 
Şi va propi pe pâraie de la jac şi strâmbătate. 
Dar zadarnică speranţă, căci ei lângă râu viind, 
Şi luând sama mai bine, 
Au văzut pe dânsul plutind 
Toată a lor avuţie ce pâraiele răpise, 

Pe care râul le primise 
Şi le înghiţă în sine... 
Deci bieţii ţărani atunci unul la altul cătând, 
Şi capetele clătind, 
Între ei aşa vorbi: 
“De ce să mai pierdem timpul spre a ne tângui, 
Căci nimic vom isprăvi, 
Şi nici vom afla dreptate, 
Dacă cei mici cu cei mari împart drept pe jumătate”. 


Această pildă o înţelege 

Cugetul dregătorului celui făr” de lege, 
A căruia avuţie ca fumul se risipeşte... 
Şi măcar testament de lasă să s-împartă la săraci, 
Din ce-au răpit jumătate, dar Domnul nu primeşte, 
Pomană din bani străini, măcar biserici să faci. 


CUPRINS 
ŢÂNŢARUL ŞI PĂSTORUL 


[După Komar i pastuh de I. Krâlov] 


Un păstor dormea la umbră, având păzitor pe câini, 
Iar un şarpe văzându-l, iese de sub spini, 
Se târăşte pân” la dânsul cu limba de venin plină, 
Voind să-l muşte de moarte... 
Iar unui ţânţar de-aproape, fiindu-i de dânsul milă, 
Împunge pe somnorosul cu pliscul în nas cât poate. 
Deci trezindu-se păstorul, pe şarpe l-au omorât, 
Dar mai întâi pe ţânţar aşa de rău îl plesnise, 
Că jos mort l-au oborât, 
Măcar că el de moarte îl mântuise. 

Cel slab oricât celui tare de cearcă să-i facă bine, 
Şi vrea ochii să-i deschidă ca adevărul să vază, 

El să nu spereze altă răsplătire pentru sine 

Mai bună decât ţânţarul când să ne muşte cutează. 


LUPUL ŞI PĂSTORUL 
[După Volk i pastuhi de I. Krâlov] 


Lupul oarecând, 
Lângă stână stând 
Şi prin gard privind, 
Au văzut ciobanul alegând un miel, 
Ce au fost mai gras, 


Şi tăindu-l făr” de milă, l-au pus frumos în frigare, 


Iar câinii se uita stând lângă el. 
Deci lupul, oftând, în lături s-au tras, 
Zicând către câini cu ciudă prea mare: 
“O! să fi mâncat eu mielul, ce calabalâc aţi face, 
Iar păstorul îl şi frige şi stâna cată şi tace!” 


Aşa şi stăpânitorii dau porunci cu străşnicie, 
Să nu jăcuim poporul, că vom cădea în urgie. 
Aşa şi sânţii călugări ne spun din amvon cuvinte, 
Să nu iubim avuţie, că iadul ne va înghite. 

Şi apoi ei însuşi fac 

Cu noi cum li-i mai pe plac. 
Deci şi noi dup-a lor pildă pe cine putem jupim, 
Iar în Săptămâna Mare câteodată ne spăsim, 

Şi iarăşi păcătuim. 

MOTANUL ŞI BUCĂTARUL 
[După Kot i povar de I. Krâlov] 


Un oarecare bucătar, fiind şi cam învăţat 
Şi foarte evlavios, 
Într-o zi s-au dus la crâşmă în sat, 
Iar în cuhne au lăsat 
Pe-al său motan credincios 
Bucatele să păzească de şoarecii stricători 
Şi de guzganii răpitori. 
Dar întorcându-se vede, 
Şi nu poate crede, 
Găsind motanul pe masă, 
Ce se trudea mâncând 
Şi spârcuind 
O găină grasă. 
Atunci el, ca un orator şi ca un om învăţat, 
Au strigat: 
“Oh, motane mâncăcios! Oh, tâlhar făr” de lege! 
Nu te temi de Dumnezeu, lăcomia să te-aplece, 
Onorul să-ţi feşteleşti, făcând lucru de ruşine, 
Mâncând bucate străine! 
Sau poate că ai uitat 
Că toţi vecinii vor zice că motanul cel smerit, 
Ce ni se părea cinstit 
Şi ruşinos, 
Îi ca un lup mâncăcios, 
Şi trebuia izgonit sau îndată spânzurat! 
Când eu către toţi aşa te-am lăudat, 
Că motanul meu 
Se teme de Dumnezeu...” 

Motanul însă ascultă aceste sfaturi şi tace, 
Forcăieşte şi mănâncă, căci găina-i place. 

Acole ritorul nostru nu ştie ce să mai zică, 

Căci motanul tot ascultă, tace mulcu, tot mănâncă... 


Iar eu bucătarului i-aş zice 
Să nu umble cu vorbe înțelepte, 
Dacă nu vrea motanul să-i mănânce 
Găina 

Sau slănina, 
Ce mai bine să-l deştepte 
Cu un băț, făr” a-i spune multe, 
Dacă vrea motanul să-l asculte. 


Sunt şi mulţi din dregători 
Ca motanii stricători. 


E 
Aceste pilde-nţelepte, 
Pentru omul făr' de cuget şi plin de năravuri rele, 


Sunt fabule şi jucărele, 
Căci într-însul fapta bună nu poate să se deştepte. 


274 


CUPRINS 


ALTE SCRIERI 


SUCEAVA ŞI ALEXANDRU CEL BUN 
IN SECOLUL AL XV 


În provincia Bucovina a împărăției Austriei se află un 
orăşel a căruia trei-patru uliţe sărace, triste şi întunecoa- 
se se-ntind astăzi pe podişul unui deal mare, ce se-nalţă 
cu repegiune din dreapta râului Sucevii*; acest orăşel, cu 
patru secole înapoi, se numea oraşul scaunului Moldovei, 
sau cetatea mare Suceava. El era strălucit înăuntru cu o 
sută de biserici sau mânăstiri, cu multe strade pardosite 
cu lespezi, cu curţi răsfăţate a domnilor şi a boierilor şi 
alte podoabe; iar siliştea de lângă cetate unde se aduna 
poporul pentru sfaturi comune în timpuri de nevoie sau 
la alegerea domnilor, acel câmp se numea Direptate; şi 
dar se socoteşte că pe atuncea locuia în Suceava la o sută 
de mii locuitori şi mulţi oşteni de strajă; iar împrejurul 
acestui mare oraş domnesc era boiniţă, tării, şanţuri şi 
pălănci puternice, deosebit de cetăţuile zidite de lăturile 
lui, ce ocroteau oraşul ca nişte scuturi nevătămate de nici 
o armă, dacă boierii sau oştenii nemulţumiţi sau nemulţu- 
mitorii domnului nu vicleneau şi nu vindeau cetatea 
duşmanilor, sau dacă duşmanii nu o găbuiau cu jitniţele 
sale deşarte de pâine. 


* La daci se numea Sucidava, 

Dinspre răsăritul oraşului se vede încă năruindu-se o 
cetăţuie cu başce şi boiniţă, din a căruia pietre şi lespezi 
mari locuitorii din Suceava, armenii şi jidovii, au zidit 
prăvălii şi crâşme, şi negreşit nu ar fi rămas nici urma 
acelor respectabile risipuri, dacă în anul 1820 fratele îm- 
păratului Austriei, Francisc I, călătorind prin împărăție 
şi trecând prin Suceava, nu ar fi dat poruncă să se con- 
tenească risipirea acei cetăţui. Iată monarh blând, lumi- 
nat şi cinstitor al gloriei şi al driturilor popoarelor su- 
puse împărăției sale, căruie şi noi, românii, suntem datori 
să mulţumim că nu au îngăduit să se şteargă de pe faţa 
pământului această sfărmătură, această ţandură de glo- 
rie a moldovenilor. 

De cealaltă parte de oraş se văd încă șanțurile unei 
cetăţui de pământ pe piscul cel mai înalt al dealului, pe 
care locuitorii o numesc Zamca. Această cetăţuie marele 
Sobieschi, craiul leşesc, au şenţuit-o împrejurul zidului 
mânăstirei lui Gaspar-vodă!, ce-i zic Armeanu, care 
mânăstire stă şi astăzi: el s-au întărit într-însa cu opt mii 
de oşteni, ce-i adusese spre ajutor aliaţilor săi moldoveni, 
când năvăliseră asupra lor vizirul numit Chiorul, cu două 
sute de mii de turci şi tătari, şi dar această cetăţuie şi 
astăzi se numeşte a lui Sobieschi. În mijlocul cetăţuiei 
singuratica mânăstire a lui Gaspar au ajuns tot în mâinile 
armenilor, şi lângă dânsa străjuieşte un armean bătrân, 
ce şede în nişte chimeruri din poarta de piatră a cetăţuiei, 
deasupra căruia este un turn vechi, şi în care chimeruri, 
precum spun, că după ce s-au făcut întăriturile lui Sobi- 
eschi împrejurul mânăstirei, apoi se adăpostea în vreme 
de răzbel mitropolitul cu odoarele bisericeşti. 

Nu departe de acea cetăţuie, ca la două sute de stânjeni, 
se mai văd încă tot pe zarea dealului alte năruituri ale 

unei mici întărituri, ce după zisa bătrânilor era turnul de 
strajă despre poloni şi unguri, căci întru adevăr de pe 
zare sau culmile acestui deal înalt se vede o frumoasă 
perspectivă; din dreapta râului Suceava drumul ce merge 
spre Ungaria şi munţii Ungariei acoperiţi de codri şi eterne 
zăpezi, şi din stânga râului drumul despre Leşasca, care 
este astăzi a Cernăuţilor; iar printre dânsele se dezveleşte 
ochilor roditorul şi îmbelşugatul şes al râului Sucevei, şi 
pe de amândouă părţile lui, sate şi târguşoare, printre 
care măreţul râu, încovoindu-se, curge cu repegiune; ase- 
menea, prin văgăunile munţilor se zăresc câteva mânăstiri 
vechi, zidite de către domni şi boieri după feluri de biru- 
inţe şi după feluri de casnice a lor întâmplări; şi precum 
aceste de asemenea şi toate mânăstirile Bucovinei şi mai 
ales Putna*, Dragomirna, Solca şi celelalte zidite în fe- 


* În vizita ce am făcut eu în vara anului 1839, mult ospătosul boier 
dl Ilie Ilschi la moşia sa Crasna în Bucovina, m-am îndemnat de acolo cu 
bunul patriot român Emanoil de Stârcea şi am mers împreună la faimoasa 
Mânăstire Putna, unde este îngropat marele prinţ Ştefan al VI, fiul său 
Bogdan şi Doamnele lor, şi acolo am aflat de la cuvioşii bătrâni călugări, 
că în timpurile vechi mitropoliţii Moldovei se alegea numai dintre călugării 
cuvioşi şi învăţaţi ai acestei mânăstiri, dintre care un mitropolit Iacov, 
ce au înfrumusețat mânăstirea zidită de Ştefan, sfărâmată apoi de Ilieş- 
vodă? până la ferestre, care scormolea în pereţi să găsească comori mistu- 
ite, şi zidită iarăşi din nou de Dabija-voievod?, au socotit de cuviinţă 
acest cucernic arhiereu să destupe intrarea în catacombul răposaţilor 
domni de subt mânăstire, care intrare sau scări, precum zic, ar fi ascunse 
subt lespezile de marmură din pridvor şi să prohodească ţărâna lor. Deci 
în acel catacomb sau chimeri zic că ar fi găsit el câteva paturi de fier, pe 
care sta raclele de plumb cu trupurile domnilor; şi pe acel ce s-au socotit 
că este al marelui Ştefan, fiind aşezat tocmai în dreptul de subt lespedea 
de marmură de sus din biserică, pe care este scris epitaful acestui mare 
domn, deschizându-l, au găsit puţină ţărână ce ar fi mirosit ca moaştele 
sfinţilor; tot în acea raclă au găsit coroana veche a Moldovei, ce au 
strălucit mai jumătate de secol pe eroica frunte a lui Ştefan, au găsit 
sabia lui, groaza inamicilor ţării, au găsit leftul ce-l purta la piept ca un 

luri de timpuri, de domni şi doamne, de boieri şi jupânesele 
lor, sunt foarte interesante atât în stilul istoric, cât şi în 
cel romantic, a cărora prescriere este demnă şi îndemâna- 
tică să o facă studioşii bocovineni, iar eu atâta adaog, că 
adevăratul român, ce va veni pe aceste locuri şi va şedea 
pe lângă aceste sacre năruituri a Sucevei, are să vadă cea 
mai minunată panoramă a ţării sale, are să se insufle de 
nişte cugetări melancolice ce numai lângă năruiturile glo- 
rioase ale ţării sale şi lângă mormânturile rudelor sale le 
poate simţi; deci să puie mâna atuncea pe pieptul său şi-l 
va vedea cum se coşeşte de îndesitele zvâcâituri ale ini- 
mii, rămâie dar cufundat el în ale sale gânduri triste şi eu 
mă întorc iarăşi la vechiul oraş al Sucevei. Ce găsesc însă 
într-însul?! Trei-patru mii de locuitori ce trăiesc într-o 
urâciune nespusă, din care prea puţini moldoveni adevăraţi 
locuiesc prin mahalale, iar ceilalţi, evrei şi armeni arieni, 
au stăpânit vatra oraşului vechi şi au sfărmat multe zidiri 
monumentale, ce erau în târg, afară numai de un turn 
foarte gros şi înalt ca de 14 stânjeni, ce stă încă în mijlocul 
oraşului din dosul unei crâşme, care după tăria construcţiei 
lui şi a boiniţei de pe dânsul se socoteşte să fi fost turn 
militar de priveghere, unde se suiau domnii de priveau 


ordin religios trimis lui de împăratul, sau de patriarhul Ţarigradului, au 
găsit inelul lui cu antică veche şi alte odoare, pe care le-au depus iarăşi 
tot în acea raclă; dar aflând fanariotul domn de atuncea, bătrânul Mavro- 
cordatt, de această scumpă comoară a românilor, nu se ştie, din lăcomie 
sau din zalozia trecutei glorii a Moldovei, au trimis zapciii mitropolitului 
Iacov ca să dezgroape şi să-i deie odoarele aflate în racla marelui Ştefan, 
pe care le-au şi poprit pentru sine. Oare acele nepreţuite simboluri ale 
stimei glorioasei de lume domnii a lui Ştefan, cât ar împodobi astăzi 
muzeul naţional al nostru, şi de ce fală ar fi pentru noi să le arătăm 
străinilor ce vin în ţara noastră, ca o dovadă nemuritoare că şi moldove- 
nii subt Ştefan au fost nație neatârnată şi puternică. 

mişcările duşmanilor când bântuia cetatea şi a garnizonu- 
lui ce o apăra; demn este de văzut acest turn ca cea mai 
întreagă şi veche ruină de câte se pot găsi în Moldova; iar 
din sute de mânăstiri şi biserici se mai văd încă rămase 
vro şapte-opt, care afară de Mitropolia veche, unde se 
păstrează moaştele sântului Ioan cel Nou, de care voi vorbi 
mai jos, şi acele ce sunt stăpânite de armeni, celelalte 
biserici creştineşti se năruiesc, fiind sărace de venituri şi 
de poporeni ca să se poată ţinea în bună stare. Aşa se 
năruieşte şi mânăstirea numită a Doamnei, a căreia pereţi 
stau încă ca şi când în pizma veacurilor, dar eu am găsit 
vitele mahalagiilor creştini adăpostindu-se într-însa de 
strapaţul soarelui. De acole cu tristeţe m-am întors pe 
ulițele vechi şi părăsite ale mahalalelor, ce erau odinioară 
în mijlocul oraşului, şi abia am văzut din dudău unde şi 
unde câte o lespede încă de pardoseală; deci acest orăşel 
au fost odinioară politie faimoasă, cetate mare a tronului 
Moldovei şi leagănul domniei moldovenilor, căci în el au 
fost cea întâi domnie a lui Dragoş, iar apoi Alexandru cel 
Bun, Ştefan cel Mare, învățații Movileşti şi alţi domni 
vestiți au întărit şi au împodobit acest oraş; nici odinioa- 
ră însă n-au strălucit el ca în zilele lui Alexandru cel 
Bun, de a căruia binecuvântată viaţă voi spune ceva. 
Acest Numa” al moldovenilor, Alexandru cel Bun, nu- 
mit pentru blândeţile lui, cu a sa adâncă înţelepciune au 
făcut minunate orânduiele în ţară, au alcătuit legile civile 
pentru un popor aprig, precum era atuncea moldovenii, 
ce nu ştiau altă lege decât sabia şi altă faptă bună decât 
bărbăţia, au întemeiat în Suceava şcoală juridică, după 
proba acei din Țarigrad, întru care aduşii învăţaţi de acolo 
tâlcuiau tinerilor moldoveni legile lui Iustinian şi alte 
învățături, precum şi altă şcoală greco-latină-slavonească, 

pentru clirosul bisericesc, întru care mitropolitul Teoc- 
tist6 însuşi, tâlcuia dogmele bisericeşti. Dară Alexandru 
cel Bun au făcut încă mai mult decât acestea, căci în 
zilele lui au deprins pe judecători, după pilda sa, a împli- 
ni şi a păzi legile în toată puterea cuvântului; el avea 
darul de a străbate cu mintea sa şi de a înţelege ce este de 
folos popului său pentru timpurile viitoare, el avea un 
caracter aşa de dulce, că îndupleca şi trăgea către sine pe 
fieştecare, şi totodată pedepsea pe cei vinovaţi, dar mai 
adeseori se îndura de dânşii, şi pentru aceasta populul l-au 
numit cel Bun. Aşadar, în zilele lui abuzurile şi cruzimile 
boierilor au încetat, lenea şi trândăvia s-au respins, şi 
nime nu au avut ca dânsul acel talent să isprăvească luc- 
ruri mari cu puţine mijloace, şi lucruri grele cu atâta 
chibzuială şi nimereală. 

Alexandru nu se îngrijea de nici un pericol, de nici o 
cursă ce-i întindea curtenii lui şi boierii, care nu puteau 
ca mai-nainte să împileze şi să jăcuiască; însă unei asemenea 
soarte ca a lui au fost supuşi toţi oamenii mari şi legiuitori 
ai popoarelor; din contra, acest domn pe nemulţumiţi îi 
chema şi îi ţinea lângă sine, ca şi când se mulțumea să 
petreacă cu dânşii, şi, în puţină vreme, aceste fiare se 
îmblânzeau, se îmbunătăţeau sub mâna lui şi se făceau 
cei mai demni dregători; într-un cuvânt, acest domn bun 
şi înţelept, statornicind legile şi politicirea în ţară, sigu- 
rat-au averea ţăranului, sigurat-au simbria oşteanului, 
regulat-au dregătoriile, înavuţit-au visteriile, întemeiat- 
au hotarele ţării, şi faima lui s-au dus până departe, încât 
împăratul Răsăritului Andronic Paleologul, la 1439, cu 
mare pompă au trimis aliatului său domnului Moldovei, 
Alexandru cel Bun, coroană şi hlamidă crăiască. 

Dacă domnii de mai-nainte şi acei din urma lui s-au 

renumit cu biruinţe crunte şi sângeroase, acesta însă cu 
plânda şi înţeleapta sa cârmuire i-au covârşit pe aceia, 
căci el nu numai au îmblânzit sălbaticul zimbru al Moldo- 
vei, dar încă deasupra ascuţitelor lui coarne, cu care nu- 
mai a străpunge ştia, au pus coroana crăiască, şi de atuncea 
titlul slovenesc de voievod, ce va să zică povăţuitor de 
oşti, s-au prefăcut în princip încoronat, căci făr” de aceasta 
ce ar fi însemnat faptele glorioase şi izbânzile eroilor dacă 
nu ar fi fost încoronate de mărire! Şi ce rang ar fi ţinut 
astăzi Moldova în starea politică făr? de stimă crăiască, 
căpătată de Alexandru cel Bun, sau mai bine zice de Alex- 
andru cel Mare al Moldovei*. Aşadar, precum am zis, la 
1489 ministrul împăratului Răsăritului au intrat în oraşul 
Suceava, întovărăşit de mulţi curteni, de mulţi cavaleri, 
de mulţi boieri, de multe slugi, comişi şi paici, aducând 


* Demn este Alexandru de lăudat în ceea ce priveşte administraţia lui 
legislativă şi politică, dar el împreună cu mitropolitul Teoctist, bulgar 
fanatic, după consiliul de la Florenţa, în anul 1425, ca să dezbine pe 
români de legea papistaşilor, cum se numea pe atuncea, sub blestem, au 
înduplecat pe Alexandru să stârpească şi să desființeze tot ce era scris şi 
tipărit cu litere latine, precum documente private şi cărţi de învăţăminte 
şi de religie, şi spre a feri pe români de dogmele schismaticilor catolici au 
introdus în biserici şi în şcoli româneşti litere şi cărţi slavoneşti (chiri- 
liene), dar cu această urmare a sa ne-au despărţit şi de studiile Europei; 
şi de atuncea România au căzut în cel mai adânc barbarism, căci în limba 
slavonă, afară de cărţi bisericeşti şi scrisoare sârbească, alte cărţi de a 
învăţaţilor Europei scrise pe atuncea latineşte şi italieneşte nu se găseau, 
nici cuteza nime să le păstreze în România, ferindu-se de erez, iar mai 
mult de blestemul arhieresc. Mai târziu au început a se ivi în ţară învăţătura 
elino-grecească, şi mai apoi încă au început boierii acei mari a trimite pe 
fiii lor în Ţara Leşească să înveţe latineşte, cu mare dezgust a popilor, 
până când elinistul domnul Duca”, Vasile Alvanitu5, şi alţi domni în 
urma lor au restaurat şcoli la Hotin, la Suceava, la Bacău, la Cotnari şi în 
Iaşi şi au adus profesori greci şi italieni, dar necivilizaţii români tot încă 
se fereau de învăţămintele schismaticilor latino-italieni, iar mai mult se 
înfricoşeau de blestemul arhieresc al mitropolitului Teoctist Bulgarul. 

prinţului Moldovei coroană şi mantie crăiască; el au fost 
primit cu mare pompă de princip, de boierii ţării, de oşti 
şi de popor; înaintea acestui sol al împăratului creştin, 
mitropolitul cu tot clirosul, în răsunetul clopotelor a tu- 
turor bisericilor, au ieşit cu icoane şi cu prapure, cântând 
irmosul ştiut: “Mântuieşte, Doamne, poporul tău” şi cele- 
lalte pentru împăratul creştinilor. Deci la această serbare 
încuviinţată după săvârşirea ceremoniei bisericeşti eu cred 
că benchetele şi zefcurile s-au început în curţile domneşti 
şi că, după datina pământului, nu au contenit decât după 
trei zile şi trei nopţi; iar afară cavalerii greci se hărăţea 
cu cavalerii români la arme, la călărie şi la trântă, săltările 
de bucurie şi de veselie se vedeau pe toate ulițele oraşului, 
pivnițele şi jâtniţele domneşti se deschiseseră, boii şi berbe- 
cii se frigeau în toate ungherele, pentru mesele poporului, 
şi cete de lăutari la toate răspântenele cântând, veselea pe 
populul ce ura cu răcnete încoronarea domnului cel Bun. 

Dar, oare, printre benchetele şi zefcurile aceste şi pe 
când cupele cu vinul cel mai ales al Tocaiului treceau 
repede în mâinile oaspeţilor, solul împărătesc cu prinţul 
ţării câte trebi mari şi câte tractaturi săvârşea în taină; 
pentru că în acele ore încoronarea domnului uimise toţi 
craii megieşi cu Moldova, şi toţi sta cu ochii ţintiţi asup- 
ra cetăţii Suceava, pe a căreia turnuri fâlfâia cu mândrie 
steagurile şi prapurile domneşti, strălucind pe dânsele 
coroana împărătească între coarnele zimbrului. Aşadar, 
aceasta au fost cetatea sau oraşul Suceava, pe a căreia 
uliţe odinioară răsuna trâmbiţa biruinţei, pe a căreia par- 
doseală scăpărau potcoavele de argint ale cailor domneşti 
şi troncăneau săbiile şi pintenii bravilor, iar acum, în 
năruiturile ei ce mai stau, se adăposteşte liliacul şi cucu- 
veica, şi pe lângă dânsa acum secerătorul snopeşte grâul 


282 


şi orzul, sau se aude talanca turmelor ce pasc pe lângă 
cetate. Ah! eu am văzut pe un păstor român şezând pe 
colţul turnului cetăţuiei ruinate, ce hăulea tânguios din 
fluierul său, pe acel turn unde nu o dată poate buciumaşul 
domnesc invita pe români să apere bine cetatea şi poate 
tocmai acest păstor era strănepotul buciumaşului vechi. 

Aş fi vrut să mai scriu ceva pentru mormânturile dom- 
nilor, ce zic că ar fi prin unele mânăstiri, după nişte les- 
pezi mari, ce se găsesc încă, dar literele săpate pe dânsele 
s-au şters şi s-au ros, încât nimic n-am putut citi; dar 
contenesc naraţia mea zicând: 


Nu-ntreb de domneşti mormânturi unde au trebuit să fie, 
Dacă cetatea Suceava unde au fost nu se ştie. 


Ce însemnează însă cetatea Moldovei sau oraşul scau- 
nului] domnesc Suceava, dacă puternica cetate a Romei, 
mitropolia scaunull ui] împăraţilor lumii, au căzut, şi toate 
într-însa zidiri şi locuri şi-au prefăcut şi faţa şi numele, 
căci astăzi femeile romane îşi usucă pe coloanele templu- 
lui lui Jupiter”, purtător de fulgere, udele lor pânzeturi; 
monahiile sfântului Bruno îşi săvârşesc în pace creşti- 
neştele rugăciuni în feredeele lui Dioclețian, muncitorul 
creştinilor; pescarii vând peşte sub pridvoarele de mar- 
mură ale Octaviei, sora împăratului Augusti!, jucăuşii de 
păpuşi s-au aşezat în marele monument unde s-au înmor- 
mântat August Cezarul. În templul lui Tulius?, ce au 
fost al VI-lea crai al Romei, pe care el îl zidise Fortunii 
bărbăţiei, astăzi se serbează hramul Maicei Domnului; şi 
numai turmele caprelor mişcă astăzi ţărâna de subt Arcul 
sau Poarta de triumf a lui Titusi5, pe sub care treceau 
odinioară biruitoarele legioane întorcându-se din ludeia. 

Craii, consulii, împărații, eroii au trecut ca nişte um- 

bre. Şi ce au rămas astăzi în Roma din toate templele, 
statuile, palaturile, pridvoarele, coloanele ce împodobeau 
această cetate, timpul toate le-au învechit şi le-au năruit, 
şi turmele zbiară în piaţa numită Forum, unde populul 
Romei se aduna de hotăra soartele împărăţiilor lor. Deci 
viind pe aceste locuri călătorul de astăzi cu istoria Romei 
în mână, vede năruiturile podului, pe care Horaţie Cocles 
sta odinioară, vede câmpul taberei lui Cincinatusit, afară 
de poarta ce se numea a popului Romei, care ieşind la 
câmp din pricina împilării patricilor (adică a nobililor), 
sta şi zicea: “Orice ţară unde vom putea trăi liberi, va fi 
patria noastră“. Aşadară, în Roma şi afară de zidurile ei, 
toate vorbesc de virtutea cetăţenilor ei, toate ne spun de 
întâmplările mari ale istoriei ei; iată Capitolul pe care 
galii vechi (francezii) au înfipt pestriţele lor steaguri. lată 
grădinile cruntului Neron!%, despre care mă întorc cu 
groază; iată mormântul eroului şi bunului patriot Scipi- 
on!$, căruia mă închin cu umilinţă, iată podul lui Milvius, 
risipit, pe care au trecut solii vitejilor alobroghi (tot gali), 
pe când Roma, îngrozită de Catilina!”, au fost scăpată de 
Ciceron!8. Iată Forul în care au murit libertatea Romei, 
sub geniul Cezarului, dar iată şi frumoasa statuie a lui 
Pompei!”, la picioarele căruia au murit şi Cezarul înjun- 
ghiat de Brutus%. 

Aşadar, te urez cu respect, cetate veche şi sacră, unde 
aducerea aminte de trecuta glorie şi frumuseţe pătrund 
inima românului şi o umple de nobile sentimente, căci şi 
ei odinioară s-au numit cetăţenii Romei; cu toate acestea, 
când vede cineva printre risipitele zidiri ale împăraţilor 
Romei cocioabele păstorilor, se uimeşte de nestatornicia 
şi de deşertăciunea lumii, în care timpurile deopotrivă 
dărâmă palatul împăratului şi bordeiul săracului... 

CUPRINS 


CUM ERA EDUCAȚIA NOBILILOR ROMÂNI, 
_ ÎN SECOLUL TRECUT, 
CÂND DOMNEAU FANARIOȚII ÎN ŢARĂ* 


Convorbire între o neneacă, adică mamă cucoană, 
cu fiul său cuconaş alintat, şi dascălul grec, om onest. 


CUCOANA: Dumneata, loghiotate, tocmindu-te dascăl 
la noi, vrei acum să examinuieşti pe fiul meu, ce au învăţat 
până acum la şcoala domnească, şi să socotim ce trebuie 
să-l mai învăţăm ca să fie desăvârşit procopsit ca un cuco- 
naş cilibiu, iar nu ca acei ce învaţă cât trăiesc ca să fie 
dascăli; însă te rog într-un an să te sileşti ca doar va 
sfârşi cartea, căci de la anul gândesc să-l însor. 

DASCĂLUL: Chiria-mul, fiul dumitale este de douăzeci 
de ani, precum aud, şi mintea omului la această vârstă 
este zburdatică, apoi nu cred că într-un an va învăţa mai 
mult decât ştie astăzi, deci mai bine să-l însori decât să-l 
mai înveţi. Cu toate aceste, să-l chemăm, ca să vedem ce 
au învăţat. 


* Eu scriu această satiră după idiomul linguei romano-slavonă, ce se 
vorbea în secolii trecuţi şi după moralul boierilor acelor timpuri, corciţi 
cu greci, în care barbarism căzuse românii, desfiinţându-se de fanarioţii 
greci şcolile naţionale din Iaşi, din Suceava, din Hotin, din Cotnar, din 
Bacău, aşezate de către domnii vechi: Alexandru cel Bun, înţelepţii 
Movileşti, elinistul Duca, Iacob Despotul, Vasile Alvanitul, Cantimireştii 
şi alţii, în a cărora fericite zile înflorea lingua română; această diplomat- 
ică au urmat grecii ca să amorţească patriotismul românilor de care ei se 
temeau, şi ca să înăduşe istoria lor, făr” de care nu este patrie, şi să 
introducă în şcoale lingua grecească cu dascălii lor (căci lingua grecească 
trebuia fanarioţilor, iar nu românească); deci cu acest mod moldovenii 
rămaseră nici greci, nici moldoveni, pân” s-au întemeiat iarăşi şcolile 
naţionale de la 1830, de când vedem propăşind învăţăturile în lingua 
română, dezvelindu-se istoria naţiei şi înviind patriotismul. 

CUCOANA (către fata din casă ): Fată, mergi de cheamă 
pe cuconaşul aicea. (Către dascăl.) Nu ştii, loghiotate, ce 
agerime şi ce ţinere de minte are copilul. El de mititel 
îndrăgise cartea, dar, fiind gingaş, nu-l prea sileam să 
meargă la şcoală, căci îndată îl lovea durerea de cap, de 
care şi acum pătimeşte dacă citeşte măcar jumătate de 
oră. Cu toate acelea, când era de zece ani, ştia pe de rost 
cimilituri, păcălituri şi mulţime de fabule, de mă amuza 
nopți întregi, iar acum îi în stare să-ţi cânte toate cântecele 
oraşului cu stihurile lor. 

SLUJNICA: Cucoană, am fost la cuconaşul, şi ciocoiul 
dumisale nu m-au lăsat să întru în odaie, spuindu-mi că 
este adâncit în citanie... 

CUCOANA: Mititelul, iar are să-l lovească durerea de 
cap. (Către servitoare.) Cu toate acestea, du-te de-l cheamă 
şi îi spune că-l rog să vie la neneaca şi să mai lase cititul. 
(Către dascăl.) Dacă citeşte mult sara, îl dor ochii, pentru 
aceea îl sfătuiesc să se ducă serile la preumblare pe uliţa 
mare măcar că şi dacă se duce mulţumirea lui este să dea 
tot ce are pe lângă sine la săraci şi mai ales la bietele 
văduve, încât deosebit de 100 galbeni leafa lui pe an, de la 
păbacul său, şi afară de aceea ce-i mai dau eu, apoi alaltăieri 
au venit acasă făr” de şal, cu care era încins, şi făr' de 
orologhiu, şi numai în antereu, spuindu-mi că le-au dat 
de pomană unei bătrâne bolnave ce are două nepoţele. Îţi 
spui drept, dascăle, nu spre laudă, că la compătimire pen- 
tru săraci foarte bine îmi samănă mie. 

SLUJNICA: Cuconaşul cu mare supărare au deschis 
uşa şi au zis că va veni, dar m-au suduit şi m-au chişcat... 

CUCONAŞUL (intră în casă cu un ochi legat şi întrea- 
bă ): Ce porunceşte nenecuţa ? 

CUCOANA: Ah! psihi mu!/2 ce ai la ochi? au doară de 
multă citanie ţi s-au tulburat ochiul? 

CUCONAŞUL: Aşa se vede, nenecuţă; astă-noapte am 
citit mai pân-în ziuă. (Zicând aceste, îi cad din brâu câte- 
va cărți de joc, pe care, plecându-se să le ieie, îi cad mai 
multe.) 

CUCOANA: Dar ce cărţi sunt acele şi de ce le porţi în 
sân? 

CUCONAŞUL: Pentru pasians le-am cumpărat, şi le 
luasem cu mine ca să le duc la un amic ce ştie feluri de 
pasiansuri... (Tocmai atunci intră în casă un italian trac- 
tirgiu şi cu un arnăut de la asie, zicând către cucoană: ) 

ARNĂUTUL: Cucoană! Domnul agă m-au trimis să vă 
spui că acest cuconaş al domniilor voastre, întovărăşindu- 
se cu alţi tineri de treapta lui, în toate nopţile tulbură 
oraşul, primblându-se pe uliţe cu lăutari, făcând zeiefe- 
turi pe la locuri ruşinate, jucându-se în cărţi pe la trac- 
tiruri până în ziuă şi până ce prăpădeşte tot ce are de 
lângă sine, iar mai ales astă-noapte şi-au dat în biliard 
şalul, orologhiul şi straiele, rămâind numai în cămeşă; şi 
tocmai atuncea viind şi tractirgiul, acesta i-au cerut să-i 
plătească cele ce băuse şi mâncase, iar cilibiul dumitale, 
în loc de bani, i-au frânt de cap un achiu, de care întâmplare 
femeia tractirgiului, supărându-se, şi-au adunat oştile sale: 
patru argate şi două bucătăriţe bine înarmate cu polonice, 
cociorve, pomotuşe şi alte unelte gospodăreşti, şi cu aces- 
te năpădind pe cilibiul, deosebit de lucruri nu prea mirosi- 
toare ce i-au aruncat în obraz, l-au petrecut cu această 
ceremonie pân! la curtea dumitale; iar acolea cilibiul, 
sumeţindu-se, apucase la scărmănat pe tractiriţă; noroc 
de bucătăriţă că i-au stâmpărat mânia lovindu-l cu polo- 
nicul peste ochi, iar celelalte femei cu celelalte unelte l-au 
strâmtorit atâta, încât dumnealui, cu mare sprinteneală, 
ca un pelivan, au sărit peste poartă în ogradă la dumnea- 

ta, dar biruitoarele argate au câştigat câmpul răzbelului. 
Acum onestul tractirgiu îşi cere onorul femeii şi plata 
datoriilor de la cilibiul dumitale... 

CUCOANA: Eu nu cred minciuni de a tale, curcanule, 
pentru copilul meu, căci el mi-au spus de întâmplarea 
ochiului său, asemenea de şal şi orologhiu; iar acel ce au 
făcut aceste pozne trebuie să fie alt berbant, şi ieşiţi afară 
cu binişorul dacă nu vreţi să pui ţiganii să vă întere- 
ască... 

TRACTIRGIUL: Per dio santo?, eu mă duc să dau jalbă 
la vodă, şi cilibiul dumitale, de se va întâlni cu mine un- 
deva, îmi va plăti punşurile şi vinaţurile ce mi-au băut, 
ori îi voi scoate şi celălalt ochi. (Se duc.) 

CUCONAŞUL (făcându-se că plânge ): Toate aceste sunt 
minciuni, nenecuţă; şi se vede că acest blestemat de trac- 
tirgiu prepune că aş fi fost eu, dar el, şonţul, spune min- 
ciuni, căci eu pe crucea mea mă gur că astă-noapte când 
citeam am auzit mare calabalâc pe la poarta noastră, şi 
nu ştiu ce au fost pricina! 

CUCOANA: Nu-i nimică, drăguță, nu te supăra, că eu 
voi vorbi cu aga vărul Iacovachi, şi-ţi voi cere cinstea de 
la şarlatanul de tractirgiu pentru năpasta ce-ţi face... 

CUCONAŞUL: Dar mata să-i spui că pe tractirgiu îl 
cheamă Marcu de pe uliţa mare din dreptul caselor Paş- 
canului... 

CUCOANA: De unde îl ştii, dacă zici că n-ai fost astă- 
noapte la dânsul?... 

CUCONAŞUL: Cum să nu-l ştiu, dacă mata totdeauna 
mă iei la primblare cu butca sara pe lună şi stai dinaintea 
tractirului de mâncăm îngheţată... 

CUCOANA: Nu-i nimică, nu-i nimică, psihi mu, eu toate 
le voi pune la cale şi voi vorbi cu dobitocul de agă, iar 


288 





acum să vorbim cu dascălul ce ţi-am tocmit astăzi. (Către 
dascăl.) Te rog fă-i puţină cercare, ca să ştim ce n-au 
învăţat încă. 

DASCĂLUL (către cuconaş ): Dumneata de opt ani, de 
când te afli la şcoala domnească, trebuie să fi învăţat în 
limba grecească mai tot cursul celor întâi învățături ce 
trebuiesc neapărat unui tânăr evghenis, precum gramatica, 
catehismul religiei, istoria lumii, aritmetica şi geografia, 
şi ştiind aceste, apoi vom merge mai nainte. 

CUCONAŞȘŞUL: Ce ai să-ţi baţi capul, loghiotate, să mă 
mai înveţi, când eu ştiu tot şi sunt cel întâi între toţi 
şcolerii? Întreabă dascălii de la şcoala domnească să-ţi 
spuie că eu am învăţat toate cele, schimbându-mi tabla de 
nu la trei zile, dar la săptămâna negreşit, iar acum, de 
vro cinci luni, învăţ o engomie grecească să o spui băbacăi 
la Crăciun. 

DASCĂLUL: Eu pe dascăli nu vreau să-i întreb ce ai 
învăţat, ce pe dumneata aş vrea să te întreb câte ceva... 

CUCONAŞUL: Întreabă cât îţi place. 

DASCĂLUL: Spune-mi, dacă ai învăţat catihismul, ce 
lege este a dumitale, căruia te închini, şi ce Dumnezeu 
slăveşti ? 

CUCONAŞUL: Eu sunt de legea moldovenească, ca şi 
toţi oamenii din lume. 

DASCĂLUL: Legi şi popule în lume sunt multe feluri, 
iar Dumnezeul cel adevărat este unul, căruia ne închinăm 
noi, creştinii. 

CUCONAŞUL: Ba să mă ierţi, dascăle, dumnezei sunt 
trei: Tatul, Fiul şi Duhul Sfânt. 

DASCĂLUL: Aceste trei feţe sunt una şi de o fiinţă, şi 
se cheamă Treime. 

CUCONAŞUL: Apoi cum se poate să fie şi trei, şi unul? 

DASCĂLUL: Precum se pot multe lucruri materialice, 
dar mai ales Dumnezeirea, ce toate le poate. De pildă, 
cărămida îi alcătuită din apă, lut şi foc; ai înţeles acum că 
din aceste trei lucruri se alcătuieşte cărămida? *. 

CUCONAŞUL: Cum să nu înţeleg! 

DASCĂLUL: Aşadar, spune-mi acum: din câte feţe se 
alcătuieşte Troiţa? 

CUCONAȘŞUL: Din apă, lut şi foc. (Către neneacă-sa.) 
Nu am răspuns bine, precum m-au întrebat acest loghios? 
Căci dascălii de la şcoala domnească niciodată nu mi-au 
spus că Treimea este ca şi cărămida; aşa-i, nenecuţă, că 
învăţ mai degrabă de la dascălul acesta? 

DASCĂLUL (zâmbindu-se, zice): Cât pentru ale legii, 
am înţeles şi eu cât ai învăţat. Aş vrea acum să-mi spui 
din istoria lumii; ştii dumneata, cilibi, cum l-au chemat 
pe cel întâi om, şi cine l-au zidit pe dânsul, şi cum au 
chemat pe fiii lui? 

CUCONAŞUL: Mi se pare că Adam. (Către neneaca 
sa.) Mata mi-ai cumpărat de la ungurii ce umblă cu torba 
în spate nişte cadre, pe care este zugrăvit Adam într-o 
livadă mâncând mere domneşti cu femeia sa Eva. 

DASCĂLUL: Dar aceşti întâi oameni unde trăiau atun- 
cea, şi cine i-au zidit? 

CUCONAŞUL: Hu cred că în Moldova, dar la ce moşie 
anume nu pot şti; asemenea, nu ştiu cum au chemat pe 
părinţii lor. 

DASCĂLUL: Pentru Dumnezeu, ce spui, berbantule! 
Adam au fost zidit de însuşi creatorul, şi Eva au fost 
scoasă din coastele lui, lăcaşul lor au fost raiul, ce se 


* St. Spiridon au dovedit ateiştilor cu această pildă fiinţa Treimei la 
Soborul de la Sardica, unde se disputa acest simbol. 

numea Eden, care nu este în Moldova, dar gustând din 
pomul cunoştinţii i-au izgonit domnul din rai şi i-au 
blestemat dându-le pământul spre locuinţă, după care ei 
au născut pe Cain şi pe Avel, din care seminţie ne tragem 
noi. Deci ai înţeles acum istoria strămoşilor noştri? 

CUCONAŞUL: Am înţeles, loghiotate, dar nu pot în- 
țelege dacă au zidit Dumnezeu pe Adam, apoi cum de au 
scos o coastă dintr-însul, din care au zidit pe Eva? Doar 
Dumnezeu n-au putut să zidească şi pe Eva făr” de coasta 
lui Adam? Sau poate şi mata, neneacă, ai ieşit din coaste- 
le băbacăi? (Râzând.) 

CUCOANA: Ba nu, drăguță, că Dumnezeu au făcut 
această minune cu Eva numai; apoi Eva au făcut pe Cain 
şi Avel, precum maica mea m-au făcut pe mine, şi din 
aceştia s-au înmulţit oamenii pe pământ. 

CUCONAŞUL: Apoi cum s-au înmulţit dacă Avel şi 
Cain nu erau însuraţi, doar Dumnezeu de le-au făcut fe- 
mei tot din coastele bietului Adam, lăsându-l fără coaste... 

DASCĂLUL: Minciuni spui, cilibi, căci Eva, măcar că 
nu au mai avut copii de care Biblia nu ne spune, dar după 
Talmudul jidovilor, ea au născut şapte fiice, ce s-au însoţit 
după legea veche cu fraţii lor... Aşadar, acum ai înţeles? 

CUCONAŞUL: Ba tot nu. 

DASCĂLUL: Cum nu? Dacă Adam şi Eva au fost 
părinţii lui Cain şi Avel, precum dumneata şi fratele dumi- 
tale sunteţi ai băbacăi şi ai neneacăi, apoi Avel şi Cain ai 
cui au trebuit să fie? 

CUCONAŞUL: Negreşit ai băbacăi şi ai neneacăi, căci 
îmi aduc aminte că neneaca au mai avut doi copii, pe 
Pavel şi Călin, ce samănă la nume cu Avel şi Cain, şi carii 
au murit de mult... 

DASCĂLUL (râzând cu hohot şi zicând în sine: ti cater- 

garist, ce spânzurat): Deci să lăsăm şi istoria lui Adam. 
Spune, mă rog, de cele patru regule ale aritmeticii, căci 
de gramatică nu mă îndoiesc că o ştii. 

CUCONAŞUL: Îţi spui drept că nu ştiu nici o regulă, şi 
nici am voit să-mi bat capul să le învăţ degeaba, când 
galbenul este ştiut cât umblă şi câte parale este leul; iar 
de am vreo socoteală cu cineva, pui pe ciocoi de socoteşte, 
şi eu plătesc, şi pace; iar a număra ştiu şi pân” la o sută, 
şi pân” la două sute, şi pân” la mii de mii. 

DASCĂLUL: Dacă aritmetica nu ai învăţat, apoi cred 
că geografia nici atâta. 

CUCONAŞUL: Dar ce dihanie este aceea geografie? 

DASCĂLUL: Nu ştiu cum să-ţi spun moldoveneşte. 
Geografia este de a şti ce este pământul, în câte împărăţii 
sau domnii se împarte, ce oraşe sunt mai mari, ce râuri, 
ce mări. 

CUCONAȘŞUL: Stă”, dascăle, să-ţi spun, căci eu de miti- 
tel ştiu ce zici dumneata să mai învăţ; bunăoară, când am 
fost la mănăstiri cu neneaca de ne-am primblat, am fost 
la Botoşani, la Roman, la Bacău, trecând peste Bahlui, 
Jăjia, Siret şi... 

DASCĂLUL: Bine, dar dumneata ai văzut numai Moldo- 
va, însă pe pământ sunt şi alte ţări şi târguri, măcar că şi 
Moldova are deosebită istorie şi guvern. 

CUCONAŞUL: Şi eu am auzit că sunt alte ţări, precum 
nemţească, ungurească, leşească, turcească, dar nu am 
fost pe acolo, că cine umblă degeaba dacă nu are treabă de 
unde răsare soarele şi până unde apune, destul că ştiu de 
mititel că soarele din Moldova răsare şi în Moldova apune. 
Şi apoi te rog să-mi spui, loghiotate, care evghenis ca 
mine mai învaţă istoria Moldovei de când avem domni de 
Țarigrad, unde se termină lumea noastră, şi când istoria 

Moldovei se încheie în două legi, întâi că măria sa vodă 
este stăpânul, norodul — oile, iar noi, boierii, ciobanii; 
apoi măria sa pe cine voieşte din boieri, bate la talpe sau 
îi taie capul şi noi, boierii, după pilda măriei sale jăcuim 
şi batem norodul; şi al doilea, care este din boieri mai 
mare şi mai avut, acela este tare şi are voie să facă ce 
vrea prin judeţe, mai ales fiind vornic mare, adică hotar- 
nic de divan, căci el poate să răscroiască moşiile de pe la 
răzeşi, mai ales când acele moşii sunt într-un hotar cu ale 
boierilor, şi pace bună. Apoi nu-i mai bine să fiu şi eu 
boier mare şi să fac ce-mi place în ţară, decât filosof ca 
dumneata, care nu ai nimică? Aşa este, nenecuţă, că l-am 
păcălit bine pe acest loghios? 

DASCĂLUL: Cucoană, fiul dumitale atâta ştie astăzi 
cât ştia când l-ai adus de la ţară să-l dai la şcoala dom- 
nească, deci ar trebui să înceapă de la alfa, vita, dar el îi 
de 20 ani... 

CUCOANA: Tâlharii de dascăli sunt vinovaţi, iar el, 
mititelul, nu-i vinovat. 

DASCĂLUL: Oricum să fie, însă el ştie mai puţin decât 
nimica şi el vorbeşte ce au auzit pe alţii, ca papagalii, dar 
nici de o învăţătură elementară nu are ştiinţă. 

CUCONAȘŞUL: Ba să mă ierţi, dascăle, eu nu sunt 
pasăre, şi vorbesc mai bine decât o pasăre. 

DASCĂLUL: Dacă nu eşti pasăre, apoi eşti un gaida- 
ros (măgar). 

CUCOANA: Eu am trăit, dascăle, în lume printre oa- 
meni mari, unde altă limbă nu se vorbea decât numai 
greceşte, iar de gramatică nu-mi aduc aminte să mai întrebe 
cineva, destul este să înţeleagă greceşte şi să răspundă, 
iar moldoveneşte nu trebuie să înveţe, că doar nu are să 
se facă popă sau logofăt, căci el când va fi boier de divan 

are numai să iscălească în cărţile de judecată, scrise gata 
de diecii divanului... 

DASCĂLUL: Aceasta nu-i destul, căci un evghenis se 
cuvine să aibă şi învăţătură scolastică. 

CUCOANA: Eu văd că nu mă înţelegi, căci copilul meu 
nu vreau să fie filosof, aceasta poate să-l strice; adu-ţi 
aminte că el este avut, este rudenie cu protipendada (cei 
întâi cinci arhonzi ai guvernului ţării), apoi, ca să se înalțe, 
nu-i trebuie procopseală multă, ce îngreuie capul şi îl 
împiedică să meargă înainte, deci te rog învaţă-l atâta 
încât să samene cu ceilalţi tineri de teapa lui, şi anume, 
să fie şăgalnic la vorbă, adică matalnic, şi să ştie când şi 
cui să facă politică, şi să ştie când să tacă ca să fie nostim, 
în sfârşit, învăţătura lui să fie pospăietă, ca să nu fie ca 
un urs salbatic; înţelegi acum, loghiotate? Adică să-l înveţi 
pe uşor, în scurt, pe deasupra, câte puţin de toate, făr” de 
pătaie de cap, şi, cum am zice, pentru ochii oamenilor, 
căci el după neamul şi starea lui nu-i trebuie mai mult, şi 
nici are vreme, mai ales că peste un an gândesc să-l însor... 

CUCONAŞUL: Vezi bine, ba să mă şi boieresc! 

DASCĂLUL: Chirie Eleison!5 Ti catergaris! Dă-mi dar 
voie, cheramof, să-ţi spui că şi eu văd că de a învăţa cum- 
secade fiul dumitale au trecut vremea cea scumpă, însă să 
întrebuinţăm timpul cât au mai rămas spre a-i lumina cât 
se va putea mintea şi de a-l deprinde cu învăţăturile greceşti 
măcar cele mai trebuitoare, căci de patria lor moldovenii 
nu au a-şi bate capul, fiind curtea domnească patria lor. 

CUCOANA: Dumneata, dascăle, mă scoţi din răbdare 
cu filosofiile dumitale; eu îţi spun în scurt că dacă fiul 
meu îi slăbuşor de duh, apoi dumneata în zadar vrei să-i 
deschizi mintea, iar cât pentru boierii şi chiverniseala lui 
el nu are abar, căci eu l-oi înlesni la toate prin rudeniile 

mele cele mari, şi ia sama, loghiotate, că dumneata cu 
învăţătura dumitale tot dascăl ai rămas, dacă nu ai avut 
moşie şi rudenii pe cei mari ai ţării, sau măcar nu te-ai 
ciocoit pe lângă vrun boier mare făcânduc-te ciubucciu sau 
cafegiu, şi crede-mă că mai procopsit ai fi decât cum eşti; 
iar ce se atinge de copilul meu, eu, dacă l-oi însura, îi voi 
purta grijă de toate, ca să nu-l ajungă nici vânt rece, şi 
mă voi sili să se facă vornic mare de divan... 

CUCONAŞUL (sărutând mâna cucoanei ): Aşă-i, nene- 
cuţă, că mata mi-i creşte şi copiii dacă mă voi însura? 

CUCOANA: Aşteaptă, drăguță, să vezi întâi de-i avea 
copii. 

CUCONAŞUL: Cum să nu am?! Ba încă mă voi opinti 
ca să întrec şi pe băbaca. 

DASCĂLUL (în sine): Bre, bre, bre, ce mascarale de 
oameni! 

CUCOANA (către cuconaş): Nu ţi-i ruşine, fleacule, 
să întreci pe băbacă-tău?! (Către dascăl.) Aşadar, loghio- 
tate, fă ce-i face cu dânsul pân” la anul. 

DASCĂLUL: O, chera mu! Eu sunt om onest şi sunt 
dator să-ţi spun că cu cât cilibiul dumitale este avut şi de 
soi înalt, cu atâta i-ar şedea mai bine să înveţe ceva mai 
cu sistemă decât zici dumneata, ca să nu samene cu un cal 
rău împodobit cu rafturi scumpe, pe care îndată ce-l despo- 
dobesc rămâne o gloabă nefolosnică şi urâcioasă... 

CUCONAŞUL: Auzi, auzi, neneacă, beleaua această de 
dascăl mă face gloabă... 

CUCOANA: Of, dascăle, ce mă superi cu palavrele dumi- 
tale? Fu îţi spun încă o dată că el îi avut şi de neam mare, 
apoi la noi, în Moldova, cine are aceste îi cu minte, de 
treabă şi procopsit... 

DASCĂLUL: Apoi eu nu am ce face în casa dumitale. 

CUCOANA: Iaca, te-ai şi mâniet, dar te rog să nu ne 
mai filonichisem, ce să vorbim cum se cuvine. Adu-ţi 
aminte că dumneata te-ai făgăduit să alcătuieşti un plan 
cum să înveţi copilul; deci l-ai gătit? 

DASCĂLUL: Eu îl făcusem precum ştiu, dar văd din 
vorbele dumitale că nu-ţi va plăcea; poronceşte dar ce am 
să fac, căci, precum înţeleg, dumneata nu vrei să dau 
învăţătură sistematică ca un dascăl, ce să-i fiu numai 
pedagog, ca cilibiul dumitale să rămâie un magog (momiţă 
cu cap de câine). 

CUCOANA: Fii dar dumneata pedagog sau magog, mie 
puţin îmi pasă, numai însemnează ce îţi voi spune. 

DASCĂLUL: Sunt gata, spune. 

CUCOANA: În toate zilele, deosebit de sărbători mici 
şi mari şi de duminici, de la cinci pân” la şase ore să 
citeşti cu dânsul istoria şi geografia; însă să faci aşa ma- 
rafet, ca el, făr' de multă osteneală, să ştie pe de rost 
câteva întâmplări din Alexandria lui Machedon', precum 
de căpcânii şi de furnicile cele mari cât omul ce s-au bătut 
cu dânsul şi alte minunăţii ce au mai făcut Machedon; 
asemenea, de domnii cei vestiți ai Moldovei, precum de 
Papură-vodă, de Ciubăr-vodă şi alţi viteji; precum de Crai- 
Nou, fiul Epii, poreclit Sfărâmă-Piatră, Strâmbă-Lemne, 
de care boierii şi cucoanele spun prin adunări poveşti tare 
frumoase; asemenea, să ştie cum se cheamă oraşele cele 
mai mari ale ţărilor noastre, mănăstirile şi sihăstriile. 

DASCĂLUL: Altă ce mai porunceşti ? 

CUCOANA: O dată pe săptămână să-l înveţi hambacul. 

DASCĂLUL: Vrei să zici poate aritmetica? 

CUCOANA: Ba nu, eu vreau hambacul, că îi mai uşor, 
ca să ştie copilul numai că două şi cu două fac patru, şi să 
ştie a-şi număra paralele când va fi rânduit de vistierie 


296 


prin ţinuturi cu goştină, desătină şi mai ales vădrăritul 
la Odobeşti. Oh! la Odobeşti, unde cântă ţiganii toată ziua, 
joacă şi beau călcătorii, ba şi noi, boierii, când ne ducem 
pe la podgorii să petrecem; mai mult nu trebuie. Dar aş- 
teaptă să-ţi spun, loghiotate, de ce învăţătură mai mare 
are copilul trebuinţă ca să se poată schivernisi, adică să 
poată câştiga parale mai cu lesnire, căci în ţara noastră 
boierii, dacă se fac vornici mari de divan, apoi se rânduiesc 
să măsoare moşiile boierilor celor mai mici, mai ales ale 
mojicilor de răzeşi, când se plâng că li s-au împresurat 
moşiile lor de boieri, şi acei vornici măsoară cu prăjina şi 
lanţugul locul de pricină şi-l dă acelui ce le aduc mai 
mulţi bani; iar de câtăva vreme vornicii hotarnici au în- 
văţat de la nemți alt meşteşug ca să nimerească linia mai 
drept, şi şi-au cumpărat câte o ocheană pe trei craci, şi 
căutând printr-însa încotro vreu, oamenii îi socotesc foarte 
procopsiţi, şi hotărâtura lor acea cu ocheana are credit la 
domnie mai mult decât hrisoavele vechi, căci ei, ca nişte 
fermecători, pot preface faţa pământului, făcând din deal 
vale şi din podiş munte, şi pot să găsească silişte de sate 
mai veche decât potopul, şi pot să răscroiască hotarele 
fireşti şi să facă cu moşie pe cel ce niciodată nu au avut 
moşie, dacă le umple pungile; apoi judecă, loghiotate, cu 
înţelepciunea dumitale când va şti copilul acest meşteşug 
ce chiverniseală de alijveriş poate face cu dânsa... 

DASCĂLUL (au strigat): Chirie eleison che soson ton 
laonsu! (adică: Doamne, miluieşte şi mântuieşte pe no- 
rodul tău!) 

CUCOANA: Eu mă mier, dascăle, de ce te sperii de un 
lucru aşa firesc în ţară şi aşa de folos pentru deregători, 
dar să lăsăm deoparte aceste învățături adânci, de care ţi- 
am vorbit prea destul, şi să ne întoarcem la altele mai cu 
haz şi mai uşoare; deci însemnează. 

DASCĂLUL: Spune, chiria mu. 

CUCOANA: Să-l înveţi a vorbi cabazlicos... 

DASCĂLUL: Adică ca să râdă toţi de dânsul ca de un 
caraghios; mai bine să-l învăţ a vorbi frumos... 

CUCOANA: Pentru Dumnezeu, dumneata vrei să-l 
înveţi raterica (retorica). Nu, dascăle, nu vreau decât să 
fie vorbăreţ, să nu-i tacă gura nici un minut, să ştie pe de 
rost numele comedianţilor şi al pelivenilor celor mai vestiți 
ce joacă pe frânghii şi fac ghiduşii de carii domnul şi 
boierii fac mare haz. 

DASCĂLUL: Altă ce mai porunceşti ? 

CUCOANA: Copilului muzica nu-i este prea dragă, căci 
mititelul au pătimit de năjit, dar cânta bine din cobză; cu 
toate aceste, ţiganul Nedelcu, vestit scripcar în Iaşi, să 
vie o dată pe săptămână ca să-i arăte şi în scripcă pestre- 
furi turceşti, şi atunci vor zice oamenii că fiul meu ştie şi 
muzicant. 

DASCĂLUL: Ce mai pofteşti alta? 

CUCOANA: Să înveţe în toate zilele a juca, pentru 
care să-mi găseşti vrun neamţ jucăuş bun, mai ales pentru 
ştaier şi minavet, şi să porţi de grijă ca neamţul să-l înveţe 
a face cucoanelor complimente cu coadă, de cele nemţeşti, 
şi a juca la baluri necontenit, ca să-i meargă vestea, aşa 
cum se vestise când trăiam la ţară, încât nici un flăcău 
nu-l întrecea la jocul sârbesc de brâu, la țigănească, la 
corăghiească, cum joacă la Galaţi, la mocănească, la huţă- 
nească, la hora moldovenească, şi altlele] şi altlele]. 

DASCĂLUL: Altă ce mai trebuie să ştie cilibiul dumi- 
tale? 

CUCOANA: Mi se pare că îi destul pentru un tânăr 
căruia toate îi se zâmbesc în lume şi fiul meu, având 
aceste talenturi, îndată să înceapă a se ridica în sus ca un 

flutur cu aripile de aur. Dar am uitat ce au fost mai de 
folos, şi anume, te rog să-l deprinzi mai cu dinadinsul de 
a-şi ţinea grandeţele sau fineţile pe vârful nasului, ca un 
boier mare, şi cât se va putea mai sus, aşa cum fac limon- 
gii fanarioți după ce vin de la Țarigrad la noi cu domnii 
greci, carii, după ce se boieresc, se înavuţesc jăcuind cât 
pot, apoi îşi bat joc de boierii pământeni, şi toţi se tem de 
aceşti cireci domneşti, şi această fudulie grecească este 
prea de modă acum, făr' de care copilul nu va însemna 
nimică, şi vor zice toţi că este un gogoman de ţară. 

DASCĂLUL: Dumneata, chera mu, ai uitat trei lucruri 
mai trebuitoare decât aceste fleacuri, adică măcar să-l 
înveţi moldoveneşte, religia şi fapta bună. 

CUCOANA: Adevărat am uitat, dar nu îi de modă. 

CUCONAŞUL (către maica sa): Auzi! auzi! să mai 
învăţ moldoveneşte dacă eu sunt moldovan! 

CUCOANA: Are dreptate copilul, că el ştie moldoveneşte 
a vorbi şi a iscăli, iar de istorie nime nu întreabă, nici 
măcar nu se vorbeşte acum, ca mai nainte, pe când erau 
domni pământeni. lar ce se atinge de religie, apoi şi eu, şi 
duhovnicul, când îl spoveduieşte, îi spune destule molitve, 
de ar ţinea minte măcar a zecea parte, căci doar nu am să- 
1 călugăresc. Iar cât pentru faptă bună, aceasta este o 
istorie lungă şi sacă, ce acum nu se pomeneşte, căci fiul 
meu, trăind în lume, se va purta după pilda boierilor curţii 
domneşti şi va înţelege el singur de ce fac haz la curte şi 
de ce nu fac haz, de ar fi el parolist cu damele pentru 
orice lucru de nimică, de ar plăti cinstit datoriile în cărţi 
şi pe la dughene, ca să nu-l închidă la vartă, de ar linguşi 
pe boierii mari, ca să-l schivernisească şi pe dânsul, mi- 
titelul, de şi-ar iubi rudeniile cele bogate, căci de la cele 
sărace nu are ce aştepta, de ar fi fraged cu ceilalţi cuconaşi 

de teapa lui, de ar fi simţitor de cele mai mici supărări ce 
se întâmplă prin casele altora, iar de casa lui nu are să-i 
pese, căci eu le voi pune toate la cale, şi destul pentru 
dânsul. lată ce vasăzică tânăr drăgălaş şi cu fapte bune; 
iar mai cu dinadinsul pe lângă boierii cei mari să se 
micşoreze, iar cu cei mici să se fudulească, ca acei mari 
să-l iubească, iar ciocoii să se teamă de dânsul, iată iarăşi 
în ce se încheie înţelepciunea şi ipolipsul la curtea dom- 
nească, ba şi în toată lumea, făr” de care daruri copilul va 
fi nesuferit tuturor... 

DASCĂLUL: Caco hrono na chisesi che o Iosu o cater- 
garis! (Blestemată să fii şi tu şi cuconaşul tău, spânzu- 
ratul!) 

Aceasta zicând dascălul în sine, îşi apucă şlicul şi o 
rupe de fugă. 

CUCONAŞUL (râzând cu hohot, zice): Au luat dracul 
pe caţaonul, şi eu am scăpat teafăr, căci înţeleapta mea 
nenecuţă i-au venit de hac... Doamne, Doamne, mata tare 
eşti învățată, de poţi învăţa şi pe dascăli... 


(Eu eram tânăr pe atuncea şi ascultam din tinda casei 
această comedie a amicului şi conşcolerul meu cuconaş; 
deci adaog iarăşi: cât era de înăduşită pe vremea fanari- 
oţilor în Moldova simţirea cea mai sacră a iubirii de patrie 
şi educaţia românilor, dar am trăit şi am văzut cu întristare 
în timpul de acum altfel de civilizaţie, mai grozavă decât 
a grecilor, adică progresul turbat sau ultraliberal al unor 
tineri români, ce nu cred nici în Dumnezeu, nici în dracu; 
şi nu se tem nici de cuget, nici de păcat, şi îşi bat joc de 
părinţii lor, numindu-i retrograzi, varvari, şi îşi bat joc 
de toţi ce nu sunt ca dânşii şi apoi pier ca muştele, ce nu 
aduc nici o roadă în lume...) 

GENIUL VECHI AL ROMÂNILOR 


ŞI ROMÂNII DE ASTĂZI 
CUPRINS 


Cu doftorie amară, 

Acel bolnav înviază, 

Cu critică şi ocară, 

Răul moral se-ndreptează. 


Este ştiut că în toţi anii la sărbătoarea Sântului Ilie, la 
20 iuliu, în oraşul Fălticeni, ce este în ţinutul Sucevii, 
din principatul Moldovei, se face un iarmaroc renumit, la 
care se adună nu numai neguţitorii din Moldova şi Vala- 
hia, dar şi o mulţime de neguţitori străini din depărtate 
locuri cu mărfuri scumpe, şi acolea sau le vând cu ridica- 
ta unii altora, sau le schimbă pe alte mărfuri, încât în 
acest mare iarmaroc, ce ţine două-trei săptămâni, se 
învârteşte un alijveriş de câteva milioane de lei. Tot atun- 
cea se adună acolo din cele mai de departe unghiuri ale 
Moldovei, şi mai cu samă din laşi, Roman şi Botoşani, 
mulţime de tineri boieri şi tinere cucoane, nu pentru in- 
teresul negoţului, cu care prea puţini se îndeletnicesc, ce 
numai ca să se zăbovească sau să cumpere lucruri pentru 
a lor podoabă şi îmbrăcăminte, cu care se fudulesc în iar- 
maroc, şi întru adevăr că zi şi noapte altă nu se răsună pe 
uliţe şi prin casele oraşului decât râsuri, muzice şi jocuri; 
iară în luxul cel mai rafinat al Europei şi în amorul cel 
mai sentimental se întrece tinerimea română cu atâta ageri- 
me, încât şi modistul parizian, şi fragedul păstor al mun- 
ţilor Alpi mai nu i-ar putea întrece; apoi de benchetele şi 
zefcurile ce se fac la acel iarmaroc, atât între nobili, cât 
şi între clasele mai de jos, este de prisos a mai vorbi; 
atâta zic, că cel mai stoic filosof ar astupa ochii Minervii, 

spre a se veseli şi el ca un om păcătos la acest iarmaroc; 
deci în aşa mare adunare de popul poate cineva voieşte să 
vadă dezvelit haracterul, moralul şi plecările românilor 
de astăzi. Aşadar, şi eu însumi, alergând ca şi ceilalţi în 
sus şi în jos prin iarmaroc, m-am întors seara la gazda 
mea şi, fiind obosit, m-am pus în aşternut, unde am început 
a citi cu o însufleţire nespusă pe un hronic al Moldovei şi 
al Valahiei, ce am găsit pe masa din odaia mea, şi mă 
minunam gândind cum de au stătut odinioară naţiile aces- 
tea ale moldo-valahilor, ce se văd astăzi atât de iubitoare 
de răsfăţări şi de mode, şi atât de molatice, în contra 
puternicilor megieşi, ce le înconjura din toate părţile, pre- 
cum tătarii Bugeacului, cazacii Ucrainei şi ai Zaporogu- 
lui, polonii sau leşii, ungurii, turcii, tătarii şi alte naţii. 
Cum de s-au luptat două naţii mici ca aceste ale Moldo- 
Valahiei, care împreună, pe la al 14-lea veac, nu era, cred, 
nici două milioane, cu mai mult de treizeci milioane, ce 
alcătuia pe atuncea megieşitele popoare? Însă m-am dume- 
rit apoi că populul ţărilor noastre în acele timpuri şi în- 
ţelepţii lor domni, deşi altă avere nu avea decât frumoase 
turme, bune arme şi un pământ îmbelşugat, dar traiul lor 
simplu şi nerăsfăţat nu cerea altă mulţumire, nu se îngăima 
de alte patimi, ca o nație ce era necorcită, decât ca ţara 
lor să nu fie călcată de megieşi şi legea lor nesmintită. 
Deci aceste două instincte însufleţindu-i, îi făcea eroi ne- 
biruiţi; iată dar tăria, iată mântuirea lor de duşmanii de 
afară şi de patimile dinlăuntru. 

Bântuirile neamice ale megieşilor au contenit câtva după 
ce Moldo-Valahia, obosită de răzbeluri, pe la veacul al 
17-lea au intrat sub scutul marelui Petru, împăratul Ro- 
siei, despre prăzile cazacilor Ucrainei şi ale Zaporogului; 
iar în vremea înţeleptei împărătese Ecaterina a II s-au 

asigurat ţările despre prăzile oardelor tătăreşti, ce stăpânea 
Bugeagul Basarabiei şi al Hersonului, şi despre sumeţii 
Poloniei, înfrânaţi şi umiliţi de Ecaterina. Aşadar, aceşti 
celebri monarhi ai Rosiei, precum şi puternicii lor moşte- 
nitori, cu a lor ocrotire, nu numai au păstrat ţările aceste 
în creştineasca lege, dar şi în politica lor fiinţă; iar în 
anul 1834 le-au întemeiat ceva mai cu sistemă driturile 
de demult pierdute. Însă mulţi români de astăzi încă nu 
se dumeresc, nici ce pierduse, nici ce au câştigat... lată 
lucrurile Dumnezeului drept-credincioşilor ce înalţă cor- 
nul creştinilor, iată argument istoric cu ce chip au stătut 
pân'astăzi tronurile acestor principaturi nerăsturnate de 
tot, ca nişte frumoase ruine ale gloriei trecute. Aceasta 
pentru starea politică a românilor. 

Dar iarăşi gândeam: care neamici oare sunt mai de 
primejdie? Oare acei de afară, ce de demult ne îngroază, 
de care Dumnezeu ne-au mântuit, sau acei dinlăuntrul 
ţărilor, ce ne dezmiardă astăzi şi care zi şi noapte viclean 
se furişează prin toate casele şi soarbe averea moldo-val- 
ahilor, ca smârcul unei bahne ce soarbe în sine izvoarele 
cele mai hrănitoare şi suge sucul cel crescător al pămân- 
tului moldo-valahilor, ca şerpele ascuns sub roză, ce muşcă 
şi înveninează moralul moldo-valahilor? Acesta este lux- 
ul sau răsfăţul ce s-au furişat de la începutul veacului 
nostru în ţările noastre; el au născut între noi mândrie, 
pizma şi desfrânarea, el ne-au ademenit şi ne-au buimăcit 
de ne-am uitat credinţa către Dumnezeu şi către legi, şi 
am urât pe muma patrie, pe care o sfâşuim, o rupem, o 
dezbrăcăm, ca să avem cu ce împlini gusturile noastre. La 
aceste gândind, eu am zis: O! vechilor domni ai moldo- 
valahilor! când îţi învia din nenorocirea voastră, ca să 
vedeţi răsfăţul, podoabele şi trândava moleciune a mândri- 

lor moldoveni şi valahi de astăzi, a palaturilor lor, zidite, 
unele, din năruiturile cetăților vechi, pe care voi le-aţi 
fost zidit, pentru un pravăţ mai bun, iar mai cu dinadin- 
sul din risipa averilor ce le-au rămas de la eroii strămoşi! 
ce aţi zice?... Vorbind aceste, însumi am adormit: şi iată 
că se arată nu ca un vis, ce ca o fantomă, un cuvios bătrân, 
carele, puind dreapta sa pe umărul meu, pe cât ţin minte, 
mi-au grăit aşa: 

“Am auzit ce vorbeşti în gândul tău, căci eu sunt geni- 
ul Zamolxis al daco-românilor, descipol al lui Pitagora, 
carele, trăind între sălbaticii daci, am fost legiuitorul lor, 
şi ei m-au dumnezeit; aşadar, eu, geniul lor şi al urmaşilor 
daco-români, privighez între voi şi mi-i drag să convorbesc 
câteodată cu patrioţi buni şi necorciţi. Deci spune-mi, ro- 
mâne, ce s-au făcut lăcaşurile voastre acele rustice şi cura- 
te, în care locuiau odinioară fapta bună şi bărbăţia, şi de 
multe ori cetăţeni ca aceia ajungeau domni ţării? Ce s-au 
făcut limba românească, căci voi acum vorbiţi mai regulat 
limbile străine? Ce sunt deprinderile aceste muieratice, 
ce v-au gingăşit obrazul şi trupul de nu aveţi putere în 
voi nici cât avea babele străbunele voastre, şi nici vă poate 
cineva cunoaşte de sunteţi bărbaţi sau femei, decât numai 
pe haine, ce folosesc palaturile pe care nu mai aveţi cu ce 
să le umpleţi? Acele statuie şi bronzuri scumpe cu carele 
le împodobiţi când voi nu aveţi ce să lăsaţi urmaşilor voştri 
decât datorii? O, românilor! Ce aţi făcut voi? Voi, care 
eraţi biruitori naţiilor megieşite, vă văd astăzi biruiţi de 
străinii ce s-au adăpostit în ţara voastră, aducându-vă tot 
felul de mode şi de deprinderi ale luxului; ce aţi făcut cu 
legea voastră, pe care o pângăriţi în tot felul, căci fecioria 
voastră nu este acum neprihănită, nici însoţirile voastre 
statornice sau fără de interes? La voi astăzi nu se deose- 


304 


peşte răul de bine, căci voi onoraţi mai mult petrecerile 
decât îndeletnicirea cu trebile ce aduc folos, voi preţuiţi 
mai mult osteneala dascălului ce vă învaţă a juca sau a 
cânta decât al meşterilor ce vă lucrează uneltele indus- 
triei şi ale plugăriei; orăşenii voştri mai mult gândesc la 
ghiduşii teatrului veniţi din ţări străine, ce vă migăiesc 
un ceas, decât la cel ce au lucrat un an la opera ce s-au 
jucat pe scenă, măcar fie şi român, sau voi mai mult lăudaţi 
pe virtuoşii muzicanți ai Europei, sau păstrăfurile lui Ari- 
faga decât pe acei ce au scris istoria patriei, precum Can- 
temir, Ureche, Costin şi alţii. Boierii voştri mai toţi s-au 
lăsat de lucrul pământului, căci îmbelşugata rodire a moşi- 
ilor lor i-au înavuţit şi i-au trândăvit, încât de multe ori 
o mie de plugari din satele unui boier nu pot îndestula 
casa proprietarului lor, întru atâta lipscanii şi modistele 
îi ademenesc către răsfăţuri şi cheltuieli mari, şi către o 
viaţă molatică şi leneşă, şi din aceasta urmează apoi că 
bărbaţii români sunt astăzi aşa de gingaşi, podoabele lor 
aşa de asemănate cu ale femeilor, feţele lor aşa de drese şi 
întocmite, că în oraşele Principaturilor seamănă a fi nu- 
mai sexul femeiesc, iară bărbaţi nici unul. Aşadar, sufle- 
tele unora ca ale acestor români, fiind dedate desfătărilor, 
nu sunt în stare să simţească adevărata mulţumire a unei 
vieţi ticnite, măsurate şi cu fapte bune, iară trupurile lor 
cu totul fiind gingăşite de trândava şi desfrânata vieţuire, 
sunt totdeauna bolnăvicioşi şi tânjesc, neştiind pentru ce. 
Însă eu, ca un geniu, ştiu că ei tânjesc că nu au îndestui 
bani pentru desfătările lor, care boală se cheamă galbanare 
(adecă galbeni-n-are); aşadar, mâinile lor ca de ceară şi 
nedeprinse cu osteneala... sunt debile încât nu pot să mişte 
cea mai mică povară, picioarele lor, ce abia îi poartă, nu 
sunt în stare să încalece nici precum încăleca din vechi 

moşnegii, iară trăsurile lor cu cele mai vânjoase răzoare, 
în care tinerii, lungindu-se în ele, se preumblă pe strade 
şi tot încă se ostenesc, apoi stomahurile lor slăbănogite de 
îmbuibare, feţele lor veştede de desfrânare, ochii lor lâncezi 
şi obosiţi de benchetele nopţii şi de jocul cărţilor, toate 
aceste fac din bărbaţi nişte creaturi, pe care românii vechi 
îi numeau oameni stricaţi. În fine, făr” de virtute fiind, ei 
se tem de cugetele lor, se tem de compatrioţii lor, se tem 
de străinii ce vin în ţară şi sunt gata să fie plecaţi servi 
oricăruia stăpân. Aceasta este o icoană pentru trupeştile 
însuşiri ale românilor acelor ce sunt de aşa teapă. 

Dar mă minunez mai mult de prefacerea moralității 
acei rustice ale unora din români, de tulburarea limpezi- 
lor cugete ale lor, mă minunez de unde au deprins cele 
mai rele deprinderi ale Europei, adică sub masca politeţii 
amăgitoare, atâtea viclenii. Privesc cu oţărâre la fudulul 
fanfaron şi la caracterul lui cel plin de zădărnicii, care 
nici un pas, nici o mişcare nu face făr' de îngâmfare şi 
sumeţie; el vrea să se înalțe peste ceilalţi oameni şi se 
micşorează pe sine; el este cutezător cu mai-marii lui şi 
cu bătrânii respectabili, mândru cu cei de sama lui, defăi- 
mător cu cei mai de jos decât el; le zice acestora tu, îşi dă 
ton că ocroteşte pe aceia şi îşi bate joc de toţi; cine i se 
închină lui, el nu-l vede, cine îi vorbeşte, el nu-l ascultă, 
iară de vorbeşte cineva cu altul, el se amestecă în vorbă, 
şi întreabă pe omul onest de ce nu vine la dânsul acasă. El 
nu au citit altă şi nici ştie altă decât romansuri şi poezii 
făcute de alţii, şi se laudă că le-au făcut el, şi dă sfaturi 
înţelepţilor, şi critică orice lucru minunat al frumoaselor 
arte; el se fuduleşte repetând câteva idei ale filosofilor ce 
le învaţă cu o zi mai înainte, şi aşa de fireşte le spune, ca 
şi când însuşi le-au compus. Aşadar vorbele lui sunt min- 

ciuni, făgăduinţele lui neîmplinite şi umbletele lui neso- 
cotite, căci el vine târziu acolo unde îl aşteaptă şi se duce 
unde nu este chemat; pe rudele sale, dacă sunt sărace, el 
nu le cunoaşte, şi se laudă cu prietenia magnaţilor care 
poate niciodată cu dânsul n-au vorbit; în fine, el este un 
comediant cu duh pentru acei nătărăi carii îl slăvesc şi un 
nătărău mândru pentru oamenii cu judecată, care fug de 
dânsul. Însă el nici are duh, nici îi prost, decât este o 
icoană adevărată a tinerilor cu rea creştere şi cu stricat 
moral. Trebuie însă să ştiţi că dacă un tânăr ca acesta este 
stricat de cu vreme, şi părinţii nu se silesc a-l îndrepta 
pân” la vârsta de douăzeci ani, el se face apoi cel mai rău, 
cel mai netrebnic cetăţean, el este în stare, pentru ca să- 
şi împlinească gusturile şi capriciile sale, să jertfească şi 
pe părinţii săi, sau măcar piară şi patria şi lumea toată. 


Deci, românilor, lepădaţi cu totul luxul sau răsfăţul, 
iar de nu se poate, în secolul în care trăiţi, cumpăniţi-l 
măcar cu starea în care vă aflaţi şi cu veniturile ce aveţi, 
şi gândiţi şi la sărăcia ţării şi a moştenitorilor voştri, 
adică, că banii voştri iese din ţară pe lux şi nu se mai 
întorc; deprindeţi-vă cu moralitatea cea firească, căci aceia 
este virtutea, şi nu vă pilduiţi cu fanfaronii ţărilor străine; 
deprindeţi-vă cu osteneala şi fugiţi de muiereştile alintături 
ce vă moaie trupul şi vă slăbeşte mintea şi gândiţi că 
odinioară puternicii voştri megieşi, deşi erau neamicii 
voştri, dar se mira de bărbăţia tinerilor voştri şi de înţe- 
lepciunea bătrânilor voştri şi vă onorau pe voi, iar acum 
nu numai megieşitele popoare, dar şi străinii ce trăiesc în 
ţara voastră râd de a voastră deşertăciune şi de a voastră 
molătate. 

O! dragilor mei români! voi sunteţi vrednici de plâns, 
căci cu greu vă este să vă dizbinaţi de cele ce aţi deprins, 
şi vouă v-ar trebui un Caton! sau un Fabricius? al roma- 
nilor, care cu vargă de fier să vă îndrepte pe calea cuviinţei. 
O! românilor”... 


Acolea m-am trezit din somn de un mare zgomot ce s- 
au răsunat pe uliţa de lângă casa mea. Mă scol din pat, 
caut pe fereastră şi văd câţiva tineri, care după ce serbase 
pe zânul ce au sădit via, se duceau cu cea mai înfocată 
pârgă a lor la un templu al zeiţei amorului, ce se găsesc 
mai multe la noi decât în Elada veche. Deci eu, ruşinându- 
mă de umbra cucernică ce îmi vorbise, m-am sculat, m- 
am îmbrăcat, m-am suit în trăsura mea şi am fugit din 
Folticeni. 


La 1830, aflându-mă la iarmarocul de la Folticeni, am 
văzut urmările desfrânate ale junimei de atuncea şi care 
mi-au inspirat a le descrie aicea, dar de atuncea şi până 
acum prea multă deosebire găsesc în moralul junimii de 
astăzi, căci buna educaţie şi civilizaţia le-au insuflat prin- 
cipii vrednice de laudă şi singuri ei, uitându-se înapoi 
cum era tinerimea atuncea, sperez că se vor uni cu opin- 
iunea mea. 

CUPRINS 


NOTE 


Procuvântare 


! Barbu Catargiu (1807—1862) — Om politic conservator român, 
potrivnic împroprietăririi ţăranilor. Şeful primului guvern al Româ- 
niei. A murit în urma unui atentat la viaţa sa. Cuvintele prezentate 
drept moto la Procuvântare constituie o parafrazare a apelului lansat 
de B. Catargiu în cuvântarea sa din şedinţa de la 11 decembrie 1862 
a parlamentului: “Tot pentru ţară, nimic pentru noi! Să trăiască Româ- 
nia!” (Supliment la Monitorul oficial al Moldaviei, 1862, nr. 17, p. 5). 

2 Prin dialectul neolatin C. Stamati avea în vedere tendinţele lati- 
nizatoare în limbă. 

3 După cât se pare, C. Stamati se referă la observaţia critică 
dintr-o scrisoare a lui C. Hurmuzachi apărută în Dacia literară, mar- 
tie-aprilie 1840, ce însoțea poemul Gafiţa blestemată de părinţi, ex- 
pediat de acesta la redacţie. Apreciind înalt talentul şi eforturile 
depuse de poetul din Basarabia la dezvoltarea literaturii, C. Hur- 
muzachi nota în continuare: “Păcat numai că ortografia, sau mai bine 
zicând cacografia cea veche, n-au făcut încă loc obşteşte primitei 
ortografii de acum care este mai simplă şi mai raţională“. lar M. 
Kogălniceanu scria la sfârşitul însemnărilor lui Hurmuzachi că “or- 
tografia s-au îndreptat din Gafiţa” (Dacia literară, tomul I, p. 199). 

i Edgar Quinet (1803—18'75) — istoric, scriitor şi filozof francez. 
Ginerele lui Gh. Asachi. A apărat în presă şi în special în lucrarea 
pomenită de Stamati, publicată iniţial în limba franceză, drepturile 
şi libertăţile Principatelor Române. Titlul exact al broşurii, în traduce- 
rea scriitorului Nicolae Istrati: Românii Principatelor Dunărene de 
Edgar Quinet. Tradus de pe limba franceză. Iaşi (Tip. Inst. Albina), 
1856. 

5c. Stamati, evident, păcătuieşte împotriva adevărului afirmând 
că a fost “desţărat” din copilărie. La 1812, când familia lor se stabileşte 
în Basarabia, el avea 26 de ani (după toate probabilitățile, s-a născut 
în 1786). 

6 Ex professo. Ca un profesor; cu competenţă (lat.). C. Stamati 
vroia să sublinieze astfel că n-a făcut studii speciale. 

7 Am făcut ceea ce am putut, să facă alţii mai bine... (lat.). 


Imnul lăutei româneşti 


! Orfeu — (în mitologia greacă) poet, muzician. Fiul lui Oiagros, 
regele tracilor, şi al muzei Caliope. Lira sa îmblânzea fiarele, urnea 
din loc arborii. A coborât în infern ca s-o readucă pe pământ prin 
cântecele lui pe Euridice, soţia sa moartă, mişcând prin cântecele lui 
pe zeii infernului. 

2 Pluton (Pluto) — (în mitologia greacă) nume dat zeului Hades, 
considerat stăpânul bogățiilor din măruntaiele pământului, 

3 Saul — rege semilegendar al statului Israel (sec. al XI-lea î.e.n.). 

1 Irodiada — soţia tetrarhului Irod Antipas şi mama Solomeii, 
blamată de prorocul loan Botezătorul pentru desfrâul ei. 

5 Murad sau Murat al III-lea. A domnit în anii 1574—1595. 


Sentinela taberei de la Copou la 1834 


! Slavei. În ediţia de bază: salvei. Corectat conform textului apărut 
în suplimentul “Albinei româneşti”. 


Dorul de patrie 


„3 a 


1 În “Foiletonul Zimbrului” în locul versurilor din Doina veche a 
unui prizonier la tătari au fost date ca moto următoarele versuri: 


Oriunde m-oi duce, De-al meu drag pământ, 
Oriunde de sunt, Mi-i dor zi şi noapte 
Aproape, departe, Şi cruda mea soartă 
De-a mea ţară dulce, De ea mă desparte. 

Cu unele deosebiri versurile au fost reluate şi în varianta apărută 
în “Ateneul român”. 

2 Acest moto din varianta apărută în Muza românească (1868) 
reprezintă o parafrazare a unui dicton latin, pe care Stamati, proba- 
il, l-a cunoscut sub forma unui vers din poezia Harpa (Arfa) a scrii- 
torului rus G. R. Derjavin: “Otecestva i dâm nam sladok i priaten”. 

3 A României. În ediţia de bază s-a tipărit fără articolul a, din 
necesitatea de a respecta măsura versului. L-am restabilit în confor- 
mitate cu textul apărut în “Foiletonul Zimbrului” şi “Ateneul român”. 

1 Gâţă. Acest cuvânt a fost adăugat în ediţia de faţă conform 
textului publicat în “Foiletonul Zimbrului” şi “Ateneul român”. 

5 Mihnea III (Mihail Radu) — comandant militar şi domn al 
"Țării Româneşti (1658— 1659). 


Eroul Ciubăr-vodă. Fabula fabulelor vechi populare 
sau Rolando furios moldovenesc 


1 Pentru minciună omul este de foc, şi de gheaţă pentru adevăr 
(fr.). 

2 Pân' la muntele cel nalt. În ediţia de bază cuvântul cel lipseşte. 
L-am restabilit conform textului Povestei povestelor (1843). 

3 Benga — nume generic dat la ţigani diavolului. 


Dialogul unui holtei cu un boierenaş avut, însoţit 
cu o cucoană de înalt neam 


1 Amabilul meu (îr.). 

2 Dumnezeule! (fr.). 

3 Sodoma — oraş legendar, care, potrivit Vechiului Testament, 
ar fi fost nimicit printr-o ploaie de foc şi de pucioasă pentru fărădelegile 
şi desfrâul locuitorilor săi. 

1 Ptiu! (fr.). 

5 Cerule! (fr.). 


Păgânul cu fiicele sale 


1 Asmodeu — prinţul demonilor (în Talmud); în genere demon 
răufăcător. 

Suceava şi Alexandru cel Bun în secolul al XV 


1! Gaspar Graţiani — domn al Moldovei în anii 1619-1620. A încer- 
cat să elibereze Moldova de sub stăpânirea turcească. Înfrânt de turci 
la 'Țuţora, ar fi fost omorât de boieri. 

2 Alexandru Ilieş — domn al Ţării Româneşti (1616—1618; 1627— 
1629) şi al Moldovei (1620—1621; 1631—1633). 

3 Eustratie Dabija — domn al Moldovei între anii 1661—1665. 

1 Nicolae Mavrocordat — domn al Ţării Româneşti (1715—1716; 
1719—1'7830) şi al Moldovei (1709—1710; 1711—1715). 

5 Numa Pompilius — al doilea rege legendar al Romei (715—673 
î. e. n.), căruia i se atribuie organizarea religioasă a Romei, înfiinţarea 
colegiilor de preoţi şi instituirea calendarului sacru. 

6 Teoctist — mitropolit al Moldovei între anii 1458— 1477. 

7 Gheorghe Duca — domn al Moldovei (1665—1666; 1668—1672) 
şi al Ţării Româneşti (1673—1678). 

3 Vasile Lupu — domn al Moldovei (1634—1653, 1653). 

% Jupiter — (În mitologia romană) divinitate supremă. Stăpân al 
zeilor şi al oamenilor, zeu al cerului, identificat mai târziu cu Zeus. 

10 Caius Aurelius Valerius Diocletianus — împărat roman. A dom- 
nit între anii 284—305 e.n. 

11 Caius Julius Caesar Octavianus Augustus — primul împărat 
roman (27 î.e.n. — l14e.n.). 

12 Tullus Hostilius — al III-lea rege legendar al Romei (sec. VII 
î.e.n.). 

'3 Titus Flavius Vespasianus — împărat roman (79—81 î. e. n.). 

14 Cincinatus — celebru general roman, de două ori dictator, cun- 
oscut prin simplitatea şi austeritatea vieţii. 

15 Nero (Tilerius Claudius Drusus Germanicus ) — împărat roman 
(54—68 î. e.n.) 

16 General roman, care s-a distins în Spania, în timpul celui de al 
doilea război punic (202 î. e. n.), învingându-l pe Hanibal. 

17 Lucius Sergius Catilina (cca. 108—62 î. e. n.) — om politic 
roman. 

18 Marcus Tullius Cicero (106—43 î. e. n.) — celebru orator şi om 
politic roman. 

19 Pompei (Cnetus Pompeius Magnus) (106—48 î. e. n.) — om 


politic şi general roman. 
20 Marcus Junias Brutus (85—42 î. e. n.) — om politic roman, 
participant la conjuraţia care l-a ucis pe Caesar. 


Cum era educaţia nobililor români, în secolul trecut, 
când domneau fanarioţii în ţară 


1 Doamna mea (grec.). 

2 Sufletul meu! (grec.). 

3 Pentru Dumnezeu! (ital.). 

1 Ce potlogar! (grec.). 

5 Doamne sfinte! (grec.). 

6 Draga mea (grec.). 

7 Roman popular conţinând descrierea vieţii şi faptelor legendare 
ale lui Alexandru Macedon şi care s-a bucurat de o largă răspândire în 
Principate. 


Geniul vechi al românilor şi românii de astăzi 


! Cato cel Bătrân (Marcus Porcius Cato Maior) (234—149î. e. n.) 
— om politic şi scriitor roman, de o severitate rămasă proverbială. 
2 Fabricius (Caius ) — consul roman. 

CUPRINS 


REFERINŢE CRITICE 


“În Basarabia din rumâni este d. titulearnii sovetnic Constantin 
Stamati, bărbat literat, cinstitor de oameni învăţaţi, sârguitor spre 
luminarea neamului său, are tălmăcite şi nu conteneşte de a tălmăci 
alese istorii pentru întocmirea năravurilor celor bune, fabule, roman- 
ţuri, versuri ce se numesc versuri albe, versuri împleticite, versuri 
drepte şi alte frumoase istorii.” 

Dimitrache PASTIESCUL (“Curierul românesc”, 7 ianuarie 1830.) 


“...Cavalerul Stamati au închinat muzelor cea mai mare şi mai 
frumoasă parte a vieţii sale, îndeletnicindu-se cu feliurite compuneri 
atât poetice, cât şi prozaice, vrednice de publicare. Talentul dlui 
Stamati, îmbrăţoşând mai toate ramurile poeziei, cu deosebire a poez- 
iei dramatice, au produs multe ode, cântece, elegii, sonete, multe 
fabule şi satiri în versuri şi în proză, câteva balade şi romansuri, şi, 
în sfârşit, o poemă comică intitulată Ciubăr-vodă. Pe lângă aceste 
poezii originale, suntem îndatoriţi d-sale şi pentru mai multe tradu- 
ceri şi imitații din Lamartine, Chateaubriand, Byron şi din cei mai 
buni autori ruseşti. Cea mai de căpetenie însuşire a poeziilor d-sale 
este naționalitatea lor. Muza dlui Stamati, fiind patriotică, iubeşte a 
culege sujeturile sale din istoria patriei şi a cânta obiceiuri şi întâmplări 
naţionale.” 

Constantin HURMUZACHI (“Dacia literară, martie—aprilie, 1840, 

p. 198—199.) 


“Cât priveşte poeziile dlui Stamati, deşi un critic posomorât ar 
putea găsi în ele oarecare neglijări de rime, mărturisesc că eu le-am 

cetit cu mult interes [...] şi [...] sânt dispus a descoperi multe frumuseți 
în poeziile sale.” 


V. ALECSANDRI (Dintr-o scrisoare către Iacob Negruzzi din 28 
februarie 1868.) 


“Costachi Stamati prozaist nu este, ci numai poet: poet însă, în 
unele privinţe, de prima ordine... 

Din versurile lui Costachi Stamati unele sânt mediocre, altele 
slabe, o samă nu susţin aceeaşi vervă de la început până la sfârşit, dar 
ce ne pasă nouă de aceste intervaluri de cădere, când le vedem 
răscumpărate prin mai multe bucăţi de o adevărată poezie.” 


Bogdan P. HASDEU (Din articolul Costachi Stamati: “Revista 
nouă“, 1888, nr. 6,p.215.) 


“Trăind departe de gruparea literară a lui Kogălniceanu, Negruzzi 
şi Alecsandri, scriitorul nostru a precedat pe redactorii “Daciei liter- 
are” în aprecierea producţiilor Muzei naţionale şi în împrospătarea 
talentului său de cărturar la izvoarele regeneratoare ale cântecelor şi 
baladelor moldovene.” 


Charles DROUHET (Din articolul Cavalerul Stamati: “Viaţa 
Românească“, 1921, nr. 11, p. 198.) 


“Cultura sa literară era într-adevăr bine orientată şi destul de 
bogată [...], lecturile lui îl dusese până la literatura cea mai nouă din 
vremea lui. Îndreptându-se spre scriitorii străini cei mai de seamă, 
neoprindu-se, ca alţii, la autori minusculi francezi ori neogreci, Stamati 
ne apare, deci, cu o notă de superioritate, şi în această privinţă ne 
aduce aminte de Budai Deleanu, fără să fi ajuns însă să ne dea o operă 
poetică pe care să o putem pune alături de a acestuia. Cu Budai De- 
leanu se mai aseamănă Stamati şi prin stăruința pe care a arătat-o să 
dea scrisului său o notă specific românească, introducând în ce com- 
punea unele elemente populare; basmele, tradiţiile şi baladele din 
popor i-au dat de multe ori motive pe care le-a împletit în poeziile 
sale, căutând câteodată să dea chiar versurilor o înfăţişare populară, 

cum se vede aceasta în “Eroul Ciubăr-Vodă. Fabula fabulelor vechi 
populare sau Rolando furios moldovenesc”, unde reminiscenţele din 
cronici şi din lectura scriitorilor străini sunt amestecate cu închipuiri 
de basme pentru a ni se istorisi vitejiile lui Bogdan, fiul lui Ciubăr- 
Vodă, care e prezentat ca un fel de Făt-Frumos.” 


Ovid DENSUȘŞIANU (Literatura română modernă, vol. II, ed. a 
Il-a, Bucureşti, 1929, p. 43.) 


“Poezia istorică a lui Stamati este [...] o prelungire a poeziei is- 
torice de dincoace de Prut: admiraţie pentru trecut, pentru vechile 
cetăţi, pentru foştii eroi, melancolie în faţa ruinelor şi chemare către 
contemporani să nu uite ce-au fost odată... 

„Stamati realizează cu elementele poeziei noastre anonime o poemă 
epică (“Eroul Ciubăr-Vodă...”) plină de imaginaţie şi de poezie şi dă 
satisfacţie, în mai mare măsură decât scriitorii de dincoace de Prut, 
dorinţei generale de a se scrie o epopee românească cu elemente popu- 
lare.” 

Petre V. HANEŞ (Scriitorii basarabeni. Ediţia a II-a, Bucureşti, 

1936, p. 218, 230.) 


“Lipsa unei tradiţii critice face pe mulţi să socotească pe Stamati 
“scriitor mediocru”. În realitate el este eminent, mai mare în privinţa 
limbii ca Bolintineanu, în câteva puncte comparabil doar cu Eminescu. 
El aduce multe accente byroniene, prin poeţii ruşi, note romantice în 
general, de la Hugo, Lamartine, nu mai puţin totuşi, ca şi ceilalţi 
scriitori ai vremii, aspecte de clasicism francez şi de mai veche Renaş- 
tere italiană, având deci puncte comune cu Asachi, Eliad, Negruzzi, 
Bolintineanu. [...] 

Urmând pe Asachi, Stamati cultivă miturile naţionale însă cu 
mijloace artistice superioare. Simţul fabulosului, umorul satanic, dese- 
nul teratologic îi sunt hărăzite în cel mai înalt grad.” 


George CĂLINESCU (Istoria literaturii române de la origini până 
în prezent. Ediţia a II-a, revăzută şi adăugită, Bucureşti, “Miner- 
va”, 1985, p. 242.) 

“Ca şi Costache Negruzzi, Alecu Russo, Alecsandri sau Kogălni- 
ceanu, pentru Stamati scrisul constituia principala manifestare a 
patriotismului, mijlocul de căpetenie prin care putea contribui la prefa- 
cerile ce aveau să ducă la edificarea statului român modern.” 


Ion ROTARU (Prefaţă la C. Stamati, Muza românească. Com- 
puneri originale şi imitații din autorii Europei. EPL, Bucureşti, 
1967, p. VII.) 


“Numele lui Costache Stamati rămâne legat de o operă literară cu 
bogate rădăcini în tradiţia şi folclorul poporului nostru, modestă ca 
împlinire estetică, dar inspirată de directivele spirituale ale epocii şi 
înscriindu-se astfel în circuitul unitar al valorilor paşoptismului.” 


Maria FRUNZĂ (Istoria literaturii române, Bucureşti, 1968, vol. 
II, p. 376.) 


“Greoi şi demodat în unele scrieri ale sale, C. Stamati ne apare 
astăzi, în momentele esenţiale ale creaţiei sale, drept un autor modern 
cu o viziune proaspătă şi acută asupra valorilor morale şi sociale, pe 
care le promovează sau le detestă, rămânând în chip conştient şi con- 
stant un scriitor socialmente angajat, moralmente tributar înaltului 
sentiment al iubirii de patrie. Satira şi umorul, realul şi fantasticul, 
prezentul şi trecutul care se împletesc organic şi firesc în scrierile 
sihastrului de la Ocniţa, îi asigură operei lui viabilitate nu numai 
cognitivă, dar şi artistică. Recitindu-i astăzi opera, ne convingem de 
verva caustică a unor fabule şi bucăţi dramatice, de observaţia realis- 
tă exactă din creaţiile publicistice şi de lirismul emoţionant al unor 
poezii fie traduse, fie originale.” 


Haralambie CORBU (Actualitatea lui Constantin Stamati, în “Lim- 
ba şi literatura moldovenească“, 1986, nr. 4, p. 4) 

